مۇستافا ئىسلام ئوغلى

ھەج رىسالىسى

چۈشەن نەشرىياتى

ئاپتۇرى: مۇستاپا ئىسلام ئوغلى

تەرجىمان: ئەلنۇر024 (ئابدۇلئەزىز ئابدۇغېنى بەشتوغراق)

مۇھەررىر: م.نىيازقىزى & قۇيرۇق

مۇندەرىجە

مۇقەددىمە...................................................................5

چۈشەنچە ۋە ئىبادەت.........................................................7

ھەج.......................................................................15

ھەج سەپىرىگە ئاتلىنىش....................................................19

مىقات......................................................................26

ئېھرام......................................................................29

ھەرەم......................................................................36

تەلبىيەھ...................................................................43

ئۈممەتنىڭ تۇنجى جەملىنىشى................................................47

تونۇش، تونۇشۇش يولىدىكى بىر ئىستىراھەت: مىنا..........................51

ئاراپاتتا مەرىپەتكە - ئاللاھنى تونۇشقا يۈزلىنىش..............................54

دۇئا.......................................................................59

مەشئارىل مۇزدەلىفە مەشئارىل ھەرەم.........................................67

مىنا.......................................................................74

قۇربانلىق .................................................................80

تاۋاپ......................................................................89

دۇنيا......................................................................91

ماكان چۈشەنچىسى.........................................................94

شەھەرلەرنىڭ ئانىسى.......................................................97

كەئبە – ئىشەنچ ۋە ئەركىنلىكنىڭ ئىبادەت يېرى............................105

ھەجەرۇل ئەسۋەد..........................................................116

تاۋاف.....................................................................120

سەئى.....................................................................127

مەككە....................................................................135

مەدىنە....................................................................142

ئاللانىڭ روسۇلىنىڭ ھەجى.................................................152

مۇقەددىمە

ھەج: بىر ئېغىز سۆز بىلەن ئېيتقاندا ئىنتايىن كاتتا ئىبادەتتۇر. ھەجنىڭ ھەج بولۇشتىكى كاتتىلىقى ئۇنىڭ ھەجدىن ئىبارەت ئىپادىلىنىشتىكى شەكلىدە ئەمەس، بەلكى ھەجنىڭ ئۆزىگە مۇجەسسەملەنگەن يەنى ھەجدە ئېلىپ بېرىلىدىغان ئالاھىدىلىكلىرىدە ئىپادىلىنىدۇ. ھەج ھەقىقىي ماھىيىتى بىلەن ئۆلۈمدىن كېيىنكى تىرىلىشنىڭ بىر ئىپادىلىنىشىدۇر. ھەج، قۇرئاندا بايان قىلىنغىنى بويىچە «ئاللانىڭ سىماسىدىن، ئاللانىڭ ئالامەتلىرىدىن شەكىللەنگەن بىر ئىبادەتتۇر». (دەلىل بەقەرە سۈرىسىنىڭ 158- ئايىتى)

ھەممە ئادەمگە مەلۇم بولغىنىدەك، ھەربىر ئىپادە قىلغۇچى ئوبرازنىڭ ۋەكىللىك قىلىدىغان بىر ھەقىقىتى بولىدۇ. ھەر بىر نەرسىنىڭ ئۆزىدە بار بولغان ھەقىقەتنى بىر تەرەپكە قايرىپ قويۇپ پەقەت ۋەكىللىك قىلغان ئوبرازغىلا ئېسىلىۋېلىشى، ئالدى بىلەن ئىنساننى ئۆلتۈرۈپ ئاندىن ئۇنىڭ جەسىتىگە ئېسىلىۋېلىپ يىغلىغانغا ئوخشايدۇ. مانا بۇ ھەج ئىبادىتىنى كاتتىلاشتۇرغان روھى ۋە يۇشۇرۇن كۈچىنى تىلغا ئېلىشىمىزنىڭ مەقسىتىدۇر.

يېقىنقى زامانغىچە تۆگە، ئات بىلەن ھەجگە بېرىلاتتى. ھازىر بولسا ماشىنىلار بىلەن بېرىلىدۇ. ئەرافاتقا، مۇزدەلفەگە، مىناغا تۆگە بىلەن بېرىلاتتى. بۇ يەرلەرگە ماشىنا ياكى تۆگە بىلەن كېتىۋاتقان ئىنسانلار بىلەن مىنىۋالغان قاتناش ۋاسىتىسىنىڭ ئارىسىدىكى پەرق پەقەت ئاڭ ياكى چۈشەنچە پەرقىدىن ئىبارەتتۇر. ھەج قىلىدىغىنى ماشىنا ياكى تۆگە ئەمەس، بەلكى نىمىشقا؟ نىمە ئۈچۈن؟ قىلغانلىقىنى بىلىپ قىلىدىغان ئىنسان ھاجى بۇلىدۇ.

ھەج جەرىيانىدا، مۇبارەك زېمىندا يېزىلغان بۇ كىتابنىڭ مەقسىتى بولسا، دەل ھەج جەرىيانىدىكى بۇ ئاجايىپ تۇيغۇنى ئوتتۇرىغا قويۇش ۋە ھەجنىڭ ئەسلى مەنىسى بويىچە ئادا قىلىنىشى ئۈچۈن ئازراق بولسىمۇ تۆھپە قوشۇش ئۈچۈندۇر.

بۇ ئاددىي ئابزاسلار يېزىلغان بەتلەر ئىچىدە كېتىۋاتقىنىمىزدا، يۈرىكى بەدىنىدىن بۇرۇن ھەرىكەتلىنىپ، ھەقىقىي ئاشىقلىق، ھۆرلۈك ۋە خاتىرجەملىك يۇرتىغا يەنى نۇرنىڭ مەركىزى نۇقتىسىغا قاراپ قاناتلىرىنى ئاچقان ئى روھلار! ئاللاھ بىلەن بولغان ئەھدىڭىز ئۈچۈن ھازىردىن باشلاپ مۇبارەك بولسۇن!

1998-يىلى 4-ئاينىڭ 10-كۈنى: مەككە مۇكەررەمە

1. چۈشەنچە ۋە ئىبادەت

ئىنسانىيەتنىڭ، ئىنسانلىقىنى ۋە تەبىئەتنىڭ تەبىئىيلىكىنى بۇزۇۋاتقان مەدەنىي تەلۋىلىككە قارىتا ئىماننى مەركەز قىلغان يېڭى بىر ھاياتنىڭ بەرپا قىلىنىشى زۆرۈردۇر. بۇ زۆرۈرىيەت يالغۇزلا مۇھەممەت ئەلەيھىسسالامنىڭ ئۈممىتىنىڭ قۇتۇلۇشى ئۈچۈن ئەمەس، بەلكى ئىنسانىيەتنىڭ ۋە ھەتتا تەبىئەتنىڭ شۇنداقلا ئېكولوگىيىلىك سىستېمىنىڭ سالامەتلىكى ئۈچۈن زۈرۈردۇر.

ھەقىقىي ئىنسان قىياپىتىدىكى بىر ھاياتنىڭ بەرپا قىلىنىشى ئۈچۈن يېڭى بىر جامائەتنىڭ بەرپا قىلىنىشى شەرتتۇر. بەرپا قىلىنىدىغان بۇ جامائەتنىڭ ۋەزىپىسى يەر يۈزىدە تەۋھىد ۋە ئادالەتنى باشقىدىن بەرپا قىلىشتىن ئىبارەت بولۇشى كېرەك. بۇ تەلەپ بويىچە بولغاندا بۇ جامائەتنىڭ ئەڭ ئۇلۇغۋار سۈپىتى ئۆزىدىن باشقا جامائەتلەرگە ئانا ئورنىدا ئانا بولالىغۇدەك لاياقەتتە بولۇشى زۈرۈردۇر. بۇنىڭ ئۈچۈن قۇرئان بۇ جامائەتنى «ئۈممەت» ئىسمى بىلەن تىلغا ئالغاندۇر. «ئۈممەت» دېگەنلىك سۆز مەنىسى بويىچە بولغاندا «ئانا جامائەت» دېگەنلىكتۇر. ئىنسانىيەت ئۈچۈن ئانىغا ئوخشاش بولالىغان، ئۇلارنى رەھىم ۋە شەپقەت بىلەن باغرىغا بېسىپ، بەخت-سائادەت يولىغا باشلايدىغان، خۇددى بەخت تارقاتقۇچى بۇلاقتەك ئىنسانلارنىڭ قەلبلىرىگە ھۇزۇر ئاتا قىلىدىغان، ئۇلارغا ھۆرلۈكنىڭ ۋە ئادالەتنىڭ ھەقىقىي يولىنى كۆرسىتىدىغان بىر جامائەت دېگەنلىكتۇر. بەندىگە قۇل بولۇشتىن ۋاز كەچتۈرۈپ، ھەقىقىي رەببىگە (ئىگىسىگە) قۇل بولۇشقا چاقىرىدىغان، ئىنسانىيەتنىڭ ئۆزگەرمەس قىممەتلىرىنىڭ يەنە بىر ئىسمى بولغان ئىسلام بىلەن، مەخلۇقاتنىڭ ھۆرمەت بىلەن يېزىلغان تىزىملىكىدىكى تۇنجى رەتكە يېزىلغان ئىنساننى ئۇچراشتۇرغان بىر جامائەت.

يېڭى بىر جامائەتنىڭ بارلىققا كېلىشى ئۈچۈن، يېڭى بىر ئىنساننىڭ بارلىققا كېلىشى زۆرۈردۇر. يېڭىدىن بارلىققا كەلگەن ئىنسان، ئاللاھقا، ئۆزىگە، جەمئىيەتكە ۋە بارلىق مەۋجۇداتقا قارىتا مەسئۇلىيىتىنى ھېس قىلىپ يەتكەن، ئۆزى بىلەن روھىي دۇنياسى ئارىسىدا ھېچقانداق قارمۇ-قارشىلىق بولماستىن ماسلىشالىغان، تېخىمۇ ئېنىقراق قىلىپ ئېيتقاندا ئۆزىنى ۋە رەببىنى (ئىگىسىنى، خۇجايىنىنى) ئوبدان تۇنىغان بىر ئىنساندۇر. يەككىلا ئادەم بولۇشتىن ئېشىپ، ھەقىقىي ئىنسان بولۇش شەرىپىگە ئېرىشكەن، ئۆزىنىڭ بەخت-سائادەتنى، بىر ئەزاسى بولغان ئىنسانىيەت ئائىلىسىنىڭ سائادىتىدە كۆرگەن، ئۆزى بىلەن ئۆزى ياتلاشمىغان، بۇنىڭ بىلەن ھەقىقەتكە قارىتا ياتسىراش تۇيغۇسىدا بولمىغان، ئۆزىنىڭ ھەقىقىي ئەپتى-بەشىرىسىنى ئۆزىنىڭ ۋىجدان ئەينىكىدە كۆرۈشتىن قاچمىغۇدەك دەرىجىدە ئەمەلىيەتچان بولغان ئىنساندۇر.

بىلىش بىلەنلا چەكلىنىپ قالماي، ھەتتا ھەقىقىي ماھىيىتى بىلەن تونۇشۇش مەرتىۋىسىگە كۆتۈرۈلگەن، ھېس قىلىش بىلەنلا توختاپ قالماي تۇيغۇسىنى پەرقلەندۈرەلىگەن، قاراش بىلەنلا چەكلىنىپ قالماي ھەقىقىي ماھىيىتىنى كۆرگەن، ئاڭلاش بىلەنلا چەكلىنىپ قالماي، ئۇنىڭ ماھىيىتىنى بىلىپ يەتكەن، ئاددى ئەقىدە بىلەنلا قالماي ئەقىدىسىنى ھاياتىدا ئەمەلىلەشتۈرگەن، شېرىكتىن يىراق تۇرۇش بىلەنلا قالماستىن ئىبراھىم ئەلەيھىسسالامدەك بۇتلارنى چېقىپ تاشلىيالىغان، تەۋبە قىلىش بىلەنلا قالماي، ئادەم ئەلەيھىسسالامدەك ئۆزىنىڭ جەننىتىنى ئىزدىگەن. شەيتانغا ئەگەشمەيلا قالماستىن شەيتانغا تاش ئاتالىغان، جىسمىنى پىدا قىلىپلا قالماي، ئىسمائىل ئەلەيھىسسالامدەك ئۆزىنىڭ نەپسىنى قۇربان قىلالايدىغان ئىنساندۇر.

ھۆرلۈك ۋە بىخەتەرلىكىنى ئىمان بىلەن قوغدىغان ئىنسان، كىملىك ۋە شەخسىيىتىنى بەدەل تۈلەش ئارقىلىق تاپقان، ئىززەت ۋە ئابرويىنى ھەرگىزمۇ ۋاز كېچىشكە بولمايدىغان قىممەتلىك نەرسىلەر قاتارىدا دەپ بىلگەن، ھەر ئىشتا تەجرىبىسىزلىكتىن، بارا- بارا تەجرىبىگە ئېرىشىپ پىشىپ يېتىلگەن بىر ئىنساندۇر.

يېڭى بىر ئىنساننىڭ مەيدانغا كېلىشى يېڭى بىر چۈشەنچىنىڭ مەيدانغا كېلىشى ئارقىلىقلا مۇمكىن بولىدۇ. چۈشەنچە دېگىنىمىز كونىراپ قالمايدىغان مەنىسى بىلەن ئېيتقاندا ھېس-تۇيغۇدۇر.

بۇ شۇنداق بىر تۇيغۇكى، يېڭى زاماندىكى بىر كىشىنىڭ ئاستىن- ئۈستۈن بۇلۇپ كەتكەن قىممەت قارىشىنى قايتىدىن ئەسلى جايىغا ئېلىپ كېلىدۇ. بۇ شۇنداق تۇيغۇكى ئۆزىنىڭ كىم ئىكەنلىكىنى تونۇپ يەتكەن ھەم باشقىلار تەرىپىدىن تونۇلۇشقا ۋاسىتە بولغان تۇيغۇ.

ئىگىسىنى ھايۋان بۇلۇشتىن ئادەم بۇلۇشقا باشلايدىغان بىر تۇيغۇ.

ئويلاپ باقايلى: تۆگە مەككىگە كېلىدۇ. تۆگىگە مىنگەن ئىنسانمۇ ئۇنىڭ ئۈستىدە مەككىگە يېتىپ كېلىدۇ. تۆگە بىلەن ئاراپاتقا، مىناغا، مەشئارىل ھەرامغا ناۋادا ئۆزرىسى بولسا ھەتتا كەبىنى تاۋاپ قىلىشقا ۋە سەئى قىلىشقا بارسا بۇلىدۇ. سىز تۈگىنىڭ ئورنىغا ماشىنىدا ئولتۇرۇشنى تاللىسىڭىز بولىدۇ. بۇنىڭ ھېچقانداق پەرقى يوق. بىراق يا تۆگە، يا ماشىنا ھاجى بولالمايدۇ. ئەمما، ئىنسان ھاجى بولىدۇ. بۇ ئىككىسىنىڭ ئارىسىدىكى پەرق بولسا ھىس-تۇيغۇ مەسىلىسىدۇر. تۆگە ئۆزىنىڭ بۇ يەرلەرگە نېمە ئۈچۈن كەلگەنلىكىنى بىلمەيدۇ بىراق، ئىنسان بىلىدۇ.

شۇنىڭ ئۈچۈن چۈشىنىش، بىر ئىشنى ئىبادەتكە ئايلاندۇرغان بىردىن - بىر ئالامەتتۇر.

يېڭى بىر چۈشەنچىنىڭ ۋۇجۇدقا كېلىشى نېمە ئۈچۈن بۇنچىلىك مۇھىم؟ چۈنكى، ھەربىرى شەخسىي ۋە ياكى جەمئىيەتتە بولغان كېسەللىكلىرىمىزگە مەلھەم، مۈشكۈلچىلىكلىرىمىزگە چارە بولغان ئىبادەتلەرنىڭ قايتىدىن قولغا كېلىشى پەقەت ۋە پەقەت يېڭى بىر چۈشەنچە بىلەن مۇمكىندۇر.

ئىبادەتلەرنىڭ قايتىدىن قولغا كەلتۈرۈلۈشى ھەققىدە توختالدىم. ھەقىقەتەن توغرا! چۈنكى بىز ئىبادەتلەرنى يوقىتىپ قويدۇق. پەيغەمبەر ئەلەيھىسسالامنىڭ ئەينى زاماندا «نامازنى يوقىتىپ قويىدۇ» (ئەھمەد بىن ھەنبەل 3-28) دەپ مۆجىزىۋىي خەۋەر بەرگىنىدەك نامازنى يوقىتىپ قويدۇق. روزىنى يوقىتىپ قويدۇق. زاكاتنى يوقىتىپ قويدۇق. ھەجنى يوقىتىپ قويدۇق. ھېيتلارنى يوقىتىپ قويدۇق. قۇربانلىقنى يوقىتىپ قويدۇق. پەيغەمبەر ئەلەيھىسسالامنىڭ تىلى بىلەن ئېيتقاندا بىزگە پەقەت ھارغىنلىقىمىز ۋە ئاچلىقىمىزلا قېلىپ قالدى. ئەسلىدە ئىبادەتلەر مەيلى جەمئىيەتنىڭ بولسۇن، مەيلى شەخسنىڭ بولسۇن بىرمۇنچە كېسەللىكلىرىگە دەرمان بولاتتى. مەسىلەن: قۇرئاندا نامازنىڭ بىرمۇنچە ئىنساننى نۇرغۇنلىغان يامانلىقلاردىن، ھەدىدىن ئېشىشلاردىن توسۇپ قالالايدىغانلىقىنى بايان قىلغان.(29. سۈرە 45- ئايەت) روزا ئىنساننىڭ ئاللاھقا قارىتا مەسئۇلىيەت تۇيغۇسىنى پەيدا قىلىدىغانلىقى بايان قىلىنغان (2- سۈرە 183- ئايەت) زاكات ئىنساننى ۋە جەمئىيەتنى يامانلىقلاردىن پاكىزلايدىغانلىقىنى بايان قىلغان. ھەجنىڭ بولسا ئىنساننى چىداملىق بولۇشنى، ئاللاھ ئۈچۈن بىقارار تۇرۇشنى، چىدام – غەيرەتتە ھەقىقىي جۈرئەتلىك بولۇشنى ئۆگىتىدىغانلىقىنى بايان قىلغان (5-سۈرە 97-ئايەت) بۇلارنىڭ ھەممىسى، جىنايەت، گۇناھ، تېڭىرقاش، ھۇرۇنلۇق، نادانلىق، بەختسىزلىك، بويۇنتاۋلىق، ئۈمىدسىزلىك ۋە بۇنىڭدىن باشقا بىرمۇنچە ئىللەتلەرنىڭ دورىسى ئىدى.

بىزدە يوق بولۇپ كېتىۋاتقان ھەربىر ئىبادەت بىزنى بەختتىن يىراقلاشتۇرۇپ، بالايى- قازاغا يېقىنلاشتۇرماقتا. روھىنى ۋە ھېس - تۇيغۇسىنى يوقىتىپ قويغان ئىبادەتلىرىمىز ئۆزىنىڭ قۇربانلىقىنى مۈرىسىدە كۆتۈرۈپ يۈرگەن قابىلدەك مۈرىمىزدە كۆتۈرۈپ، بۇ ئىبادەتلەرگە بىرئاز بولسىمۇ بۇرۇنراق يەرلىككە قويۇۋېتىشىمىز كېرەك بولغان ئۆلۈكنىڭ مۇئامىلىسىنى قىلىپ كېلىۋاتىمىز. ئەسلىدە بولسا ھەر بىر ئىبادەت بىزنى مەڭگۈلۈك بەختكە ئېلىپ بارىدىغان «دۇلدۇل» بولۇشى كېرەك ئىدى. شۇنداق ئەمەسمۇ؟ بىز بۇ «دۇلدۇل» لار بىلەن ئۇچۇشىمىز مۇمكىن ئىدىغۇ!؟ بىز روھىنى يۈتتۈرۈپ قويغان ئىبادەتلەر بىزنى جەننەتكە ئەمەس، بەلكى بىزنىڭ پەرۋاسىزلىقلىرىمىز بىلەن ھاسىل بولغان بوشلۇقتىكى ھاڭلارغا تاشلىماقتا.

سىز ھەر بىر ئىبادەتنى ئاللاھقا ئەۋەتىلگەن بىر خەتكە ئوخشاتسىڭىز بولىدۇ، روھسىز ۋە ھېس-تۇيغۇسىز ئىبادەتلىرىمىز ئىچى قورۇق بولغان خەتكە ئايلىنىپ قالدى. ئوتتۇرىدا بىر كونۋېرت بار. بۇ كونۋېرت ھەتتا ناھايىتى چىرايلىق، زىننەتلىك بىر كونۋېرت. لېكىن، ئىچى قۇرۇق بىر كونۋېرت. ئەسلىدە كونۋېرتنىڭ قىممىتى ئىچىدىكى خەتتە ئىدى. ئىچىدە خەت بولمىغان كونۋېرت قۇرۇق كونۋېرت بولۇپلا قالماي، كونۋېرت ئەۋەتكۈچىگە قىلىنغان بىر ھاقارەت مەنىسىدە كېلىدۇ. ناۋادا ئىچى بوش ئەۋەتىلگەن كونۋېرتنىڭ بىر مەنىسى بار دېگەندىمۇ، بۇ بىر ھېچ مەنىسى بولمىغان، ئەۋەتكۈچىنى ئوڭايسىز بىر ئەھۋالغا چۈشۈرۈپ قويىدىغان مەنىدۇر. دېمەك، ئىچىدە ھېچقانداق ھېس- تۇيغۇ بولمىغان بىر ئىبادەتمۇ، ئىچى بوش بىر كونۋېرتقا ئوخشايدۇ. نەتىجە شۇكى بەرمەكچى بولغان ئۇچۇر بېرىلمىدى. ئىبادەتتىن كۈتۈلگەن نەتىجە قولغا كەلتۈرۈلمىدى. بۇلارنىڭ نەتىجىسىدە ئىبادەتلەرنى يۈتتۈرۈپ قويغان بولدۇق.

نامازنى قايتىدىن قايتۇرۇپ كېلەيلى.

روزىنى، زاكاتنى قايتىدىن قايتۇرۇپ كېلەيلى.

بولۇپمۇ ھەجنى قايتىدىن قايتۇرۇپ كېلەيلى.

ئۇلارنى پۇراش، تەمىنى تېتىش، ئاڭلاش، كىيىش ۋە ياشاش لازىم. مانا مۇشۇ چاغدا پەيغەمبەر ئەلەيھىسسالامنىڭ: «دۇنيالىقتىن ماڭا ئۈچ نەرسە ياخشى كۆرسىتىلدى، بىرىنچىسى كۆزۈمنىڭ نۇرى بولغان ناماز» (ئەھمەد ئىبنى ھەنبەل 12315: نەسەئى 5911) دېگەن سۆزىنىڭ مەنىسىنىڭ قەدرىگە يېتەلەيمىز.

خوش! ئۇنداق بولسا قىبلىنىڭ ئېڭى بولماستىن نامازنىڭ ئېڭى قانداقمۇ مۇمكىن بولسۇن! ئەلۋەتتە بۇ مۇمكىن ئەمەس. قىبلىدىن ئىبارەت يەنى جۇغراپىيىلىك ئۇقۇمنى ئەڭ چىرايلىق شەكلىدە يەنىلا ھەج ئوتتۇرىغا قويىدۇ.

ھەجنىڭ ئىبادەتلەر ئارىسىدىكى ئورنىنى، پەيغەمبەرلەر ئىچىدىكى مۇھەممەد ئەلەيھىسسالامنىڭ ئورنىغا، ئەرشىئەلادىن يوللانغان ئۇچۇرلار ئىچىدىن قۇرئانغا ئوخشىتالايمىز.

چۈنكى، پەيغەمبەر ئەلەيھىسسالامنىڭ كىشىلىكى، پۈتۈن پەيغەمبەرلەرنىڭ ئەڭ گۈزەل ئالاھىدىلىكلىرىنى ئۆزىدە جەم قىلغان بىر كىشىلىكتۇر. قۇرئان بولسا، بارلىق ۋەھىيلەرنىڭ مەزمۇنىنى ئۆزىدە ئەكس ئەتتۈرگەن بىر خىتابتۇر. ھەج بولسا پۈتۈن ئىبادەتلەرنىڭ مەزمۇنىنى ئۆز ۋۇجۇدىدا بىرلەشتۈرگەن ئالاھىدە سىمۋوللۇق خاراكتېردىكى ئىبادەتتۇر.

ھەج خۇددى نامازغا ئوخشاش، مۇئەييەن بىر ۋاقىت ئىچىدە ۋە مۇئەييەن بىر يەردە قىلىنىدىغان قائىدىلىرى بىلەن ۋاقىت تۇيغۇسى ۋە ماكان تۇيغۇسى ھېس قىلدۇرىدۇ.

ھەج، خۇددى ناماز ۋە روزىغا ئوخشاش بەدىنى، ھەم زاكاتتەك ئىقتىسادى، ھەم جۈمە ۋە جىھادتەك ئىجتىمائىي ۋە سىياسىي بىر ئىبادەتتۇر. ھەج بولسا مۇشۇنداق ئۈچ ئىبادەتنىڭ ماھىيىتىنى ئالاھىدە گەۋدىلىك بىر ھالەتتە ئۆزىدە مۇجەسسەملىگەن بىردىن – بىر ئىبادەتتۇر. بۇ سەۋەبتىن بولسا كېرەك، ھەج ھەققىدە پەيغەمبەر ئەلەيھىسسالام باشقا ئىبادەت ئۈچۈن بېرىلمىگەن خۇش بېشارەتلىرىنى ئالاھىدە تەكىتلەپ بايان قىلغان. ئەمما، بۇ خۇش بېشارەتلەرنى ئېنىق قىلىپ تۆۋەندىكى شەرتلەر بىلەن بىرلەشتۈرگەن، يەنى ھەجنىڭ قوبۇل بولۇشىنى، ئىنسان ھاياتى ئۈچۈن بىر سۆيۈنچە بولۇشىنى «ئاللاھ دەرگاھىدا قوبۇل بولۇنغان ھەجنىڭ ساۋابى چوقۇم جەننەتتۇر» (بۇخارى 1683؛ مۇسلىم، ئەبۇداۋۇد، تىرمىزى) دېيىش ئارقىلىق ئىپادىلىگەن.

كۆرۈنۈپ تۇرۇپتىكى، ھەجنىڭ قوبۇل بولغىنى ۋە بولمىغىنى باردۇر. قوبۇل بولمىغان ھەج بولسا جاپا-مۇشەققەتلىك بىر ساياھەت سەپىرىدىن باشقا نەرسە ئەمەس. قوبۇل قىلىنغان ھەج بولسا باشقا بارلىق ئىبادەتلەرنى تىرىلدۈرگەن جانلاندۇرغۇچىدۇر. ھەربىر كىشىگە شۇنداق دېيەلەيمەنكى، ھەجنى ھەقىقىي ئورۇنلىيالىغان بىر ئىنسان- نامىزىنى، روزىسىنى، زاكاتىنى، جىھادىنى، دىن يولىدىكى داۋاسىنى، پاراسىتىنى، فىترىتىنى شۇنداقلا، كىشىلىكىنى تىرىلدۈرىدۇ. بۇ ئاڭ بىلەن قىلىنغان ھەج بولسا ئادەتتە يىغىپ ئېيتقاندا قايتىدىن تىرىلىشتىن ئىبارەتتۇر. ئىبادەتلەرنىڭ ھەممىسىنى تىرىلدۈرۈشنىڭ ۋە قايتىدىن ئېرىشىشنىڭ ئەڭ قىسقا بىردىن - بىر يولى بولسا ھەجنى تىرىلدۈرۈشتىن باشلىنىدۇ. ھەجنى تىرىلدۈرگەن بىرەيلەن، ئۆزىنىڭ كىشىلىكىنى تىرىلدۈرگەن بولىدۇ. ھەجنى تىرىلدۈرگەن بىر ئۈممەت بولسا، يوقىتىپ قويغان غۇرۇر ۋە شەخسىيىتىگە قايتا قايتقۇچىدۇر.

ھەج «يەر شارى خاراكتېرلىك قايتىدىغان ئەھيا بولغانلىق» نىڭ سىمۋولىدۇر. ھەج قىلغۇچى ئاللاھ بىلەن بولغان ئەھدىسىنى يېڭىلىغۇچى ئىنسان دېمەكتۇر. مەككە بولسا ئۆزىنى ئىبراھىم ئەلەيھىسسالامىڭ دىنىغا تەۋە دەپ قارىغان ھەر بىر كىشىنىڭ ئورتاق مەركىزىدۇر. ئۆزىنى ئىبراھىم ئەلەيھىسسالامغا تەۋە دەپ قارىغان ھەربىر ئىنسان ئۇنىڭ ئەقىدە نېگىزىگە تەۋەدۇر. ئىبراھىم ئەلەيھىسسالام بىلەن ئىسمائىل ئەلەيھىسسالامنىڭ دۇئاسى مىلادى 7- ئەسىردىكى جاھالەت دەۋرىدە ئىجابەت بولغىنىدەك، ھەج قايتا تىرىلگەن ۋاقىتتا، 21- يۈز يىلنىڭ جاھالەت دەۋرى ئۈچۈنمۇ ئوخشاشلا لازىمدۇر.

ئىبراھىم ئەلەيھىسسالام بىلەن ئىسمائىل ئەلەيھىسسالام بىرلىكتە كەبىنىڭ ئۇلىنى ئېگىزلىتىۋاتقاندا مۇنداق دەيدۇ:

«ئى پەرۋەردىگارىمىز! بىزنىڭ (خىزمىتىمىزنى) قوبۇل قىلغىن، سەن ھەقىقەتەن (داۋايىمىز) نى ئاڭلاپ تۇرغۇچى، (كۆڭۈلدىكىلەر) نى بىلىپ تۇرغۇچىسەن. ئى پەرۋەردىگارىمىز! ئىككىمىزنى ئۆزۈڭگە ئىتائەتمەن قىلغىن. بىزنىڭ ئەۋلادىمىزدىنمۇ ئۆزۈڭگە ئىتائەتمەن بەندە چىقارغىن. بىزگە ھەجىمىزنىڭ قائىدىلىرىنى بىلدۈرگىن. بىزگە ھەجىمىزنىڭ قائىدىلىرىنى ئۆگەتكىن! تەۋبىلىرىمىزنى قوبۇل قىلغىن، چۈنكى، سەن تەۋبىنى بەك قوبۇل قىلغۇچىدۇرسەن. ناھايىتى مېھرىبانسەن.» (سۈرە بەقەرە 127، 128-ئايەتلەر)

2. ھەج

ھەج ئىبادىتىنى تىرىلدۈرۈش ئۈچۈن ھەجنىڭ ئەنئەنىۋى ئۇقۇمىدىن باشلاش لازىم بولىدۇ.

ھەجنىڭ ئەنئەنىۋى ئۇقۇملىرىدا «بارالايدىغان ئىمكانىيەتكە» ئەھمىيەت بەرىدۇ، بۇ يەردىكى ئىمكانىيەتنىڭ ماددىي ئىمكانىيەت ئىكەنلىكىنى بايان قىلىدۇ. ئۇ بولسىمۇ ھەجنى چۈشەندۈرگەندە ئال ئىمران سۈرىسىنىڭ 97-ئايىتىدە ھەجدىن ئىبارەت بۇ ئىبادەتنىڭ ئاممىباب بولۇشىغا ئالدى بىلەن دىققەتنى تارتىدۇ. ئايەتتىكى «ئۇنىڭغا يول تاپالىغان» ياكى «ئۇنىڭغا بېرىشقا يول تېپىشقا كۈچى يەتكەن» ئىبارىسىدىكى «سەبىل» (يول) دا پەقەتلا ماددىي ئىمكان كۆزدە تۇتۇلماسلىقى كېرەكتۇر. شۇنچىلىك دەرىجىدە نامرات ئىنسانلار باركى، ھېچقانداق پۇلى يوق تۇرۇقلۇق، ئۇلارغا ھەج قىلىش ئىمكانىيەتلىرى يارىتىلماقتا. شۇنداقلا، ھەج قىلىشنى ئارزۇ قىلغانلىقى ئۈچۈن بۇ ئىبادەتنى ئادا قىلىشىتا ئىنتايىن قۇلايلىق پۇرسەتلەر بولماقتا. ھەجنىڭ ئەنئەنىۋى ئۇقۇملىرىدا بولسا ئىمكانىيەت دېگەندە، پەقەتلا بۇ تۈردىكى پۇرسەتلەرنى نەزەرگە ئالماستىن، ئىقتىسادىي جەھەتتىن باي سانالغان ئىنسانلارغىلا خىتاب قىلىنغان بىر ئۇقۇمدىن ئىبارەتتۇر. ماددىي ئىمكانىيەتلەرنى ئالدىنقى ئورۇنغا قويغان بۇ ئۇقۇملارغا قارىماي مۇسۇلمان دۆلەتلەردىن بۇ پەرزنى ئادا قىلىش ئۈچۈن تۈركۈم – تۈركۈم ئىنسانلار ماددىي ئىمكانى بار تۇرۇپمۇ ھەجگە بارالماي قېلىۋاتىدۇ. ئەلۋەتتە، ھەج قىلىش ئۈچۈن ھېچقانداق بىر پۇرسەت تاپالمىغانلارنىڭ زىممىسىدىن ئاللاھ بۇ ۋەزىپىنى كۆتۈرۈۋېتىدۇ.

بۇنىڭغا قارىتا ئېيتقاندا، ھەج ھەربىر مۆئمىننىڭ ئاللاھ بىلەن بولغان ئەھدىسىنى يېڭىلىشى ئۈچۈن پۇرسەت تېپىپ ھەجنى بەلگىلەنگەن مۇئەييەن زامانىدا ۋە بەلگىلەنگەن ماكانلاردا ئادا قىلىشى دېمەكتۇر. ھەجنىڭ پەرز قىلىنغانلىقىنى بىلدۈرگەن ئال ئىمران سۈرىسىنىڭ 97- ئايىتى بولسا يۇقىرىقى ئەنئەنىۋى ئۇقۇملارنى يوققا چىقىرىدۇ. ئاللاھ بۇ ئايەتتە: «قادىر بولالىغان كىشىلەرنىڭ ئاللاھ ئۈچۈن كەبىنى زىيارەت قىلىشى ئۇلارغا پەرز قىلىندى» دەيدۇ.

بۇ ئايەتنى ئاساس قىلغاندا ھەج قىلىشنىڭ ئىمكاندىن بەكرەك ئىمانغا باغلىغانلىقىنى كۆرۈۋالغىلى بولىدۇ. ئايەتتىكى «قادىر بولالىغان» دېگەن ئىپادىدىكى سۆز تەپسىر قىلىشقا ئېھتىياجى چۈشمىگۈدەك دەرىجىدە ئېنىقتۇر. «قادىر بولالىغان» سۆزىدىن «مىڭلارچە دوللىرى بولۇشى كېرەك» دېگەن مەنە چىقامدۇ؟ ياكى «شەرىئەتتە توغرا بولغان بارلىق يوللارنى سىناپ، ھەج قىلىش» دېگەن مەنىنىمۇ بىلدۈرەمدۇ؟ ئۇنتۇماڭكى ئەڭ چوڭ ئىمكان ئىماندۇر. مۆئمىننىڭ ئىمانى ماشىنا توسۇپ دۇنيانى ئايلىنىپ چىقىدىغان دۇنيا ساياھەتچىلىرىنىڭ ئىمكانىيىتىدىنمۇ كۆپرەك ئىمكانىيەت مەيدانغا كەلتۈرىدۇ.

شۇنى ئۇنتۇماڭكى، زىرائىتى ۋە سۈيى بولمىغان بىر قاقاسلىقتا ھاجەرنى، تېخىچە سۈت ئېمىۋاتقان بالىسى ئىسمائىلنى، قولىدا بار بولغان ئازراق ئوزۇقلۇق ۋە بىر تۆلۈم سۇ بىلەن تاشلاپ قويغان ئىدى. بۇنىڭغا قارىماي ھاجەرنىڭ «بىزنى كىمگە ئامانەت قىلىسەن؟» دېگەن سوئالىغا «ئاللاھقا ئامانەت قىلىمەن» دېگەن ئىبراھىم ئەلەيھىسسالامغا، ھاجەر: «ئاللاھقا ئامانەت قىلدىڭمۇ؟ ئۇنداقتا مەن رازى» دەپ جاۋاب بەرگەنىدى.

ھەجنىڭ ناھايىتى باي كىشىلەرگە خاس بولغان بىر ئىبادەت دەپ چۈشىنىلىپ قېلىنىدىغان كۈنلەرنىڭ كېلىدىغانلىقىنى ئالدىن مۆلچەرلىگەن پەيغەمبەر ئەلەيھىسسالامنىڭ ئەسلىدە ھەجگە ئېھتىياجلىق بولغانلارنىڭ كەمبەغەللەر ئىكەنلىكىنى قانداق بايان قىلغانلىقىنى تۆۋەندىكى ھەدىسىدىن قاراپ باقايلى: «ھەج ۋە ئۆمرە، تاۋلاش ئوتىنىڭ تۆمۈرنىڭ داتلىرىنى كۆيدۈرۈپ يوق قىلغىنىدەك، پېقىرلىق ۋە گۇناھلارنى يوق قىلىدۇ» (ئەزراقى ئەھبارۇ مەككە 1/55 مەككە مۇكەررەمە 1416)

ھەج ئىبراھىم ئەلەيھىسسالامنىڭ مىراسىدۇر. ئاللاھ قۇرئان كەرىمىدىكى

«(بۇ) ئاتاڭلار ئىبراھىمنىڭ دىنىدۇر.» (22- سۈرە ھەج 78- ئايەت)

دېگەن ئايىتى ئارقىلىق بىزنى ئىبراھىم ئەلەيھىسسالامنىڭ مىراس قالدۇرغان يولىنى تۇتۇشقا بۇيرۇيدۇ. پەيغەمبەر ئەلەيھىسسالام بۇ ھەقتە مۇنداق دەيدۇ: «ھەج ئىبادىتىنى ئادا قىلىدىغان يەر، ۋاقىت، مەشائىر ئۈستىدە تۇرۇڭلار. چۈنكى، سىلەر ئاتاڭلار ئىبراھىمنىڭ قالدۇرغان مىراسىغا ۋارىسلىق قىلغۇچىلارسىلەر» (ئەبۇ داۋۇد مەناسىك 63) ئىبراھىم ئەلەيھىسسالام ئۆزىدىن كېيىنكى بارلىق تەۋھىد ئۈستىدە ماڭغانلارنىڭ ئاتىسىدۇ. ئىنسانلار ئەقىدىدە ئۇنىڭ نەسىللىرى ھۆكمىدىدۇر. ھەج يەنە بىر تەرەپتىن ئىنسانىيەتنىڭ ئىمان جەھەتتىكى ئاتىسىغا بىر ھۆرمەت بىلدۈرۈشتۇر.

ھەج ئىنسانغا «بىر مۇساپىر» ئىكەنلىكىنى ئەسلىتىدىغان ئەسلەتمىدۇر. ئىنسان پەقەتلا بىر مۇساپىر ئەمەس بەلكى، يولنىڭ ئۆزى ئىكەنلىكىنىمۇ ئەسلىتىدىغان ئەمەلدۇر. چۈنكى، بۇ دۇنيا ۋە ئاخىرەت دۇنياسىدا، روھنىڭ ئۆتمۈشى ۋە كېلەچىكى بىلەن ھەقىقەتەن ھايات بىر سەپەردىن باشقا بىر نەرسە ئەمەس. يەنى ھەج «قىلدىن ئىنچىكە، قىلىچتىن ئۆتكۈر» بولغان پۇلسىرات كۆۋرۈكىدىن ئىبارەت بولغان ھايات يولىدا، ئىنسان بالىسىغا مېڭىشنى ئۆگەتكەن ئۆگىتىدىغان بىر ئىبادەتتۇر.

ھەج، ئىنسانىيەتنىڭ ئاللاھ تەرەپكە يۈزلىنىشىنى، ھەر بىر مۆئمىن ئۆزى قايتا بېشىدىن ئۆتكۈزۈشتۇر. ھەج، ئادەم رولىنى ئوينىغان ھەر بىر ئىنساننىڭ، يوقىتىپ قويغان جەننىتىنى ئىزدەپ چىققان سەپىرىدۇر. ھەج، ئىنسان ئەۋلادىنىڭ يىراقلىشىپ كەتكەن پىترىتىگە قايتىپ كېلىشىنىڭ نەمۇنىلىك بىر تەلىماتىدۇر. ھەج، ئۆز- ئۆزىگە ياتلاشقان كىشىلىكنى، كىملىكىنى، شەخسىيىتىنى تېپىپ، ئۆز- ئۆزى بىلەن تونۇشۇپ ۋە چىقىشىپ ياشىشى ئۈچۈن باشلىغان ئالىيجاناب سەپىرىنىڭ ئىسمىدۇر. قىسقىسى ھەج، مەھشەرنىڭ مانېۋىرىدۇر.

3. ھەج سەپىرىگە ئاتلىنىش

ئادەم بولدىڭىز، يۈتتۈرۈپ قويغان جەننىتىڭىزنى تېپىش ئۈچۈن چىقىسىز. غايىب بولغان جەننىتىڭىزنى، يەنى يۈتتۈرۈپ قويغان ئۆزىڭىزنى، يىراقلىشىپ كەتكەن تەبىئىتىڭىزنى، گۇناھ ۋە ئىسيان بىلەن بۇلغانغان ۋىجدانىڭىزنى، خارابىلىككە ئايلانغان يۈرىكىڭىزنى، قەدىمى ۋە زامانىۋى خۇراپىيلىقنىڭ ئەخلىتى بولغان -ئەخلەتخانىغا ئايلانغان ئەقلىڭىزنى، يەنى دەل پوسكاللىسىنى ئېيتقاندا ئۆزىڭىزنى ئىزدەشكە چىقىسىز.

بىر تەرەپتىن بالا ۋاقتىڭىزدىكى غۇبارسىزلىقىڭىزنى ئىزدەيسىز، تاقىۋالغان ماسكىلىرىڭىز تۈپەيلى، كۆرۈنمەس ۋە ئايرىغىلى بولمايدىغان ھالغا كەپ قالغان ھەقىقىي يۈزىڭىزنى بايقاپ، ھايات مۇساپىڭىزدىكى ئىلاھى بىر سېنارىيىدىن ئۆتۈش ئۈچۈن چىقىسىز.

سەن ئۇزۇن يولغا چىقىشقا ھۆكۈم قىلىنغان بىر قۇلسەن. مۇھەممەد ئەلەيھىسسالامنىڭ ئادەم ئەلەيھىسسالامنىڭ رولىنى، ئىبراھىم ئەلەيھىسسالامنىڭ رولىنى، ھاجەر ئانىمىزنىڭ رولىنى ياخشى ئېلىش ئۈچۈن ئالدى بىلەن تەرك ئېتىشنى ئۆگىنىسەن. بۇنىڭ بىلەن بۇلارنى تەرك ئەتمەي تۇرۇپ تاپالمايدىغانلىقىڭنى ئىسىڭدىن چىقارمايسەن.

ھەرەمنى، شەھىرىڭنى، ئۆيۈڭنى تەرك ئېتىسەن. شۇنىڭ بىلەن ھىجاز تۇپرىقىدا بولغان يۇرتۇڭ، مەككە شەھرىڭ، كەئبە ئۆيۈڭ بولىدۇ. ياخشى كۆرگەن ئادەملىرىڭنى، يېقىنلىرىڭنى، دوستلىرىڭنى تاشلاپ كېلىسەن.

ئادەم، ھەۋۋا، ئىبراھىم، ئىسمائىل ئەلەيھىسسالاملار ۋە ھاجەردەك يېڭى دوستلار بىلەن تونۇشىسەن. ئەتراپىڭدىكىلەرنى بولسا تەرك ئېتىسەن. ھەممەيلەن ساڭا ئوخشاش مۇساپىر بولغان يېپ - يېڭى بىر مۇھىت ئىچىگە كىرىسەن. سېنىڭ ئالغان ئۇنۋانلىرىڭ، نام- شەرىپىڭ، شانىڭنى، سېنىڭ بەلگەڭنى، دەرىجەڭنى، مەۋقەيىڭنى تاشلايسەن. ئۈستۈڭگە كىيگەن ئېھراملىق بولسا سېنى ئىنسانىيەتكە مەنسۇپ قىلىدۇ. يەنى پەقەتلا ئىنسانىيەتكە – يەنى ھەقىقىي ئىنسانىيەتكە.

غۇربەتچىلىك بولمىغان يەردە ئېرىشىشنىڭ بولمايدىغانلىقىنى بىلىپ يېتىسەن. سەن نامازغا تۇرغاندا ئىككى قولۇڭنى تەكبىرگە كۆتۈرۈپ بۇ دۇنيانى ئارقاڭغا قانداق تاشلىغان بولساڭ، ھەجدىن ئىبارەت بۇ قۇتلۇق سەپەرگە ئاتلانغىنىڭدىمۇ شۇنداق قىلىسەن. ھەمدە شۇنداق نىيەت قىلىشىڭ كېرەك.

نىيەت يەنى مەقسەت قىلىش، نېمىنى نېمە ئۈچۈن قىلىشنى بىلىشتىن ئىبارەتتۇر.

قايسى بىر ئىشنى نېمە ئۈچۈن قىلىدىغانلىقىنى بىلمىگەنلەرنىڭ ئۇ ئىشنى قانداق ھالدا قىلغانلىقىنىڭ ھېچقانداق ئەھمىيىتى يوقتۇر. شۇنداق ئەمەسمۇ؟ ناۋادا بىرى بىر ئىشنىڭ نېمە ئۈچۈن قىلىنىدىغانلىقىنى بىلمىسە ئۇنى قىلغان بىلەنمۇ بەرىبىر مەنىسى بولمايدۇ. بىر ئىشنى قىممەتكە ئىگە قىلغىنى بولسا چۈشەنچىدۇر. ئىنسانلارنىڭ ھەرىكەتلىرىنى ئادەتتىكى بىر جانلىقنىڭ ھەرىكىتىدىن پەرقلەندۈرگەن نەرسىمۇ چۈشەنچىدۇر. چۈشەنچە ئاستىدا ئېلىپ بارغان ھەرقانداق ئەمەل ئىنساننى ئىنسانلاشتۇرىدۇ. بۇ ھەرىكەت ئىنساندىن سادىر بولغانلىقى ئۈچۈنلا ئەمەل ھېسابلانمايدۇ. بەلكى، چۈشەنچە تەسىرىدە ئىنسانلاشقىنى ئۈچۈن ئەمەل بولىدۇ. ئۇ ئەمەلنىڭ سالىھ بىر ئەمەل بولۇشى، پاسىق بىر ئەمەل بولماسلىقى، پاسىت بولغان بىر ئەمەل بولماسلىقى بولسا ئۇنىڭ ئارقىدىن كېلىدۇ. چۈنكى ئىبادەتنى ئىبادەت قىلغىنى بولسا نىيەتتۇر.

تىل بىلەن دېيىشنىڭ بىر مەنىسى يوق. تىل بىلەن سۆزلەش پەقەتلا دىلنىڭ مەقسىتىدۇر. ئەقىلنىڭ نىيىتى چۈشەنمەك. قەلبنىڭ نىيىتى مەرىپەت، بەدەننىڭ نىيىتى ئەمەلدۇر. قەلبنى ئىشقا سالماستىن قىلىنغان نىيەت شاتۇتىنىڭ دورىشىدىن باشقا بىر نەرسە ئەمەستۇر.

نىيەت چۈشەنچىنىڭ بىر ھالىتىدۇر..

نىيەت-ئىبادەتنى ئادەتتىن ئايرىغان نەرسىدۇر.

مەقسىتىڭنىڭ نېمىلىكىنى بىلگەن بولساڭ يولغا چىقساڭ بولىدۇ. «نېمە سەۋەبتىن ۋە نېمە ئۈچۈن؟» سوئاللىرىغا توغرا شەكىلدە جاۋابىنى بېرەلىگەن بولساڭ، ھېچقانداق چاتاق يوق.

ئۆزۈڭنىڭ مەككىسىنى فەتىھ قىلىش ئۈچۈن مەدىنىنىڭ قىبلىسىگە يۈرۈش قىلىسەن. ئۆزۈڭىزنىڭ مەنتىقىسىنى ياشاش ئۈچۈن يولغا چىقىسىز. مەنتىقىڭىزنى ھەزرىتى ئىبراھىمنىڭ رولىنى ئېلىش ئارقىلىق ئادەم بولۇش ئۈچۈن يولغا چىقىسىز. ھەر كۈنى يۈز كەلتۈرگەن قىبلىڭزگە، ۋەدىنامىڭىزنى يېڭىلاش ئۈچۈن غايىۋى نەرسىنى تونۇش بولغان ۋىجاھىيەگە ئۆزگەرتىش ئۈچۈن، يولغا چىقىسىز. شۇنداق بىر ئويلاپ باققىنكى، ھاجەر ئانىمىزمۇ سەندەك مۇھاجىر شۇڭلاشقا شۇنداق ئاتالمىغانمىدى؟ ئۇمۇ تەقدىرىگە، ئاشىق بولغان ۋە خۇشاللىقلىرىغا تېگىشمىگەن دەردىگە قاراپ يۈرۈش قىلمىغانمىدى؟

غۇربەت نېمە؟ سىلە - رەھىمچۇ؟

ۋەتەن نېمە؟، پايتەختىچۇ؟

مەككە نېمىدۇر، مەدىنىچۇ؟

مەركەز قەيەردە؟، ئەتراپىچۇ؟

دوست قەيەردە؟، ئەتراپتىكى دۈشمەنچۇ؟

يېڭىدىن ئويلىنىپ يۈرىكىڭدىكى تۇتامسىز ۋەتەن ئۇقۇمىنى توغرىسى بىلەن ئالماشتۇرغىلى چىقىسەن.

يۈرىكىڭدىكى نىلون چېگرالارنى، سىنتاكسىسلىق كىملىكلەرنى، ئارىلىق رايونلارنى، يەر ئاستىغا كۆمۈلگەن مىنالارنى ۋە تىكەنلىك سىملارنى، كۆڭۈل خەرىتەڭنى باشتىن-ئاياغ ئۆچۈرۈپ يېڭىدىن سىزىپ چىقىش ئۈچۈن يولغا چىقىسەن.

مېڭىش بىلەن بارغىلى بولمايدىغانلىقىنى، لېكىن بېرىش ئۈچۈن مۇتلەق مېڭىشىمىز كېرەك ئىكەنلىكىنى ئەقلىمىزدىن چىقارماستىن يولغا چىقىمىز.

«بۇ دۇنيادا بىر غېرىب يولۇچى بول» دېگەن سۆيۈملۈكلەرنىڭ سۆيۈملۈكىگە قۇلاق سېلىش ئۈچۈن، مەھشەرنى دۇنيادا كۆرۈش ئۈچۈن ئاتلىنىسەن. يۈكۈڭ ھاجەر ئانىمىزنىڭ يۈكىدىن يەڭگىل ۋە ھەرگىزمۇ ئۇنتۇپ قالمىغىنكى، شىر نەگە بارسا ئولجىسىمۇ شۇ يەرگە بارىدۇ.

سېنى ھەجگە چاقىرغان زات، سېنىڭ قەلبىڭنىڭ پاكىز بولۇشىنى خالايدۇ. سەن رەببىڭدىن ئىبارەت بۇ مۇبارەك مېھمىنىڭنى پاك قەلبىڭگە دەۋەت قىلىشقا ھازىرلىنىسەن. خۇددى يۇنۇس ئەمرەنىڭ:

قەلبىڭنى، دىل ئۆيۈڭنى پاكىزلا،

يار كېلىدۇ. مېھمان بولۇپ

دېگىنىدەك ۋە شەيخ غالىپنىڭ؛

دۈشمەننى ھەيدە چىقارغىن

تەجەللى ئەتسۇن ھەق تىلىمىزدا

پادىشاھ چۈشمەس سارايغا

خانە باياشات بولمىسا

دېگىنىدەك يۈرىكىڭنى، خارابىلىكتىن پاكىزلايسەن. قىستاڭچىلىقلارنى، كۆپۈك ۋە داشقاللارنى، پەسكەش سەۋدالارنى، بۇزۇق ھاياجانلارنى، قارا سەۋدالارنى، قۇرۇق خىياللارنى، بىر سىنىتقا ئەرزىمەس ھاۋايى - ھەۋەسلەرنى كەلگەن يېرىڭگە قويۇپ قويىسەن.

كۆكسۈڭگە ئاللاھ سۇبھانەھۇ تائالانىڭ ئېسىپ قويغان ئەڭ تەسىرلىك تىلتۇمارىڭ بولغان يۈرىكىڭ، سېنىڭ كەئبەڭدۇر. كەئبەڭنى بۇتلاردىن تازىلاش ئارقىلىق چىقىسەن. ئۇنۇتمىغىنكى، دۇنيا ۋە دۇنيا ئىشلىرى بىر ئوكياندۇر، يۈرەك بولسا پاراخوتتۇر. ئەگەر سۇ پاراخوتنىڭ ئىچىگە كىرسە چۆكىدۇ. سۇغا چۆكمەسلىك ئۈچۈن يۈرىكىڭگە ھاكىم بولۇشۇڭ كېرەككى، سۇ كىرمەيدىغان ھالدا بولسۇن. ئۇنۇتمىغىنكى، سۇ كېرىپ كېتىدىغان پاراخوت دېڭىز سەپىرىگە چىقمايدۇ.

ئامانەتلەرنى ئامانەت قىلىشنى ئۆگىنىسەن. ئاللاھنىڭ ساڭا ئامانەت قىلغانلىرىنى، سىنىڭ ئاللاھقا ئامانەت قىلىشتىن قېچىشىڭىز نىمە دېگەن خەتەرلىك. چۈنكى، ئىشىڭنى، جۆرەڭنى، ئېشىڭنى، يولدىشىڭنى، كۈرەشلىرىڭنى ئاللاھقا ئامانەت قىلىسەن. ئۇنۇتما، ئاللاھ ئامانەتلەرگە خىيانەت قىلمايدۇ. سەن خىيانەت قىلساڭمۇ ئۇ قىلمايدۇ.

چىقىدىغان مەھشەر مايدانىدا ئۇنىڭدىن باشقا ئامانەتچى ئىزدىمەيسەن. چۈنكى سەن ئەسلىدىنلا ئۇنىڭغا تەۋە- سەن. ئۇنىڭ تەرىپىدىن كەلدىڭ يەنە ئۇنىڭ تەرىپىگە قايتىسەن. ئۇنۇتمىغىنكى، ھەج دەل بۇ كىلىپ كېتىشنى دۇنيا ھاياتىدا ئەمەلى باشتىن كەچۈرۈشتۇر.

خۇددى قەلبىڭگە ئوخشاش زىھنىڭندىكى بېسىملارنىمۇ قالدۇرۇپ قويىسەن. بۇ ئىشلارنى بۇ ئاشىقنىڭ سەپىرىدە يۈك قىلماسلىق كېرەك. كېرەكسىز يۈك سەپەرنى تەسلەشتۈرىدۇ. مۇساپىرنى سەپىرىدىن توسۇپ قويغان يۈك، ئىگىسىگە رەھمەت ئەمەستۇر.

تەسەۋۋۇرۇڭنى ئۆچۈرۈپ، يىڭىدىن قىلىشىڭ. چۈشەنچىلىرىڭنى يوق قىلىپ، ھەجدە يىڭىدىن تۇرغۇزىشىڭ كېرەك. ئەقلىڭدىكى، «بىلىمەن، چۈشىنىمەن» دېگەندەكلەرنى بىرمۇ - بىر كونتىرول ئاستىغا ئېلىشىڭ كېرەك. بىلگەنلىرىڭنى قانچىلىك بىلىسەن؟ زىھىن ئۇچۇقمۇ؟ ئەقىلىڭ، ھەقىقەت بىلەن سىنىڭ ئوتتۇرۇڭدا بىرەر باغلىنىشلىق كۆرۈۋاتامدۇ؟ ياكى بولمىسا ئەقلىڭنى ھەقىقەتنىڭ مەۋقەسىگە قويۇپ ئەقلىڭگىمۇ، ھەقىقەتكىمۇ زۇلۇم قىلىۋاتامسەن؟ يەنە باشقا ئىپادە بىلەن؛ ئەقلىڭنى ئاتنىڭ ئورنىغا قويۇپمۇ ياكى ماشىنىنىڭ ئورنىغا قويۇپ ماڭدىڭ؟ ياكى ھارۋىچى مەۋقەسىگە قويدۇڭمۇ؟

يول بويى ھەر بىر قەدەمدە قالدۇقلارنى تاشلاپ مېڭىشىڭ كېرەك. خۇددى تەرلەپ توكسۇنلارنى چىقىرۋەتكەن بەدەنگە ئوخشاش. يۈرەك تەرى، پىشانە تەرى، زىھىندىن تەرلەر تۆكۈشۈڭ كېرەك. يۈرىكىڭ سىقىلىشى، پىشانەڭدىن تەر چىقىشى، كۆزلىرىڭ يىغلىشى كېرەك. يىغلىيالمىساڭ، پەقەتلا يىغلىيالمايسەن. جەننەتىن قوغلانغان ئادەم ئەلەيھىسسالامغا ئوخشاش، چاقىرىلغان جايغا قۇبۇل قىلنارمەنمۇ؟ ياكى ئىشىك تۈۋىدىن قايتۇرۇلارمەنمۇ؟ ئەندىشىسى ئىچىدە يول ئېلىشىڭ كېرەك. يۈرىكىڭنىڭ چوڭقۇر جايلىرىدىن بىر ئاشىق ئازابى تارتىشىڭ كېرەك.

سەن تېخى خام، پىشىشىڭ كېرەك. پىشىپ يىتىلىشىڭ كېرەك، پىشىپ يېتىلىش يۇقۇرى سەۋىيەدۇر.

يۇقۇرى سەۋىيەنى كۆزلەيدىغانلارنىڭ ئىشى «قىيىنچىلىقلارغا بەرداشلىق بىرىشتۇر»

ئاشىقنىڭ ھەسرىتىنى يەكۈنلەنگەن ئىمىزگىلەردىن ئىمىتىشىڭ كېرەك. ھەسرەتنىڭ يۈرىكىنى چۆلگە، كۆزلىرىنى كۆلگە بۇرىشىڭ كېرەك. ئۇ يەرگە سەن بارماستا، يۈرىكىڭنى يوللىشىڭ كېرەك. سىنى ئېلىپ بارغان پۇتلىرىڭ ئەمەس، يۈرىكىڭ بۇلىشى كېرەك. يۈرىكىڭ توختاپ قالسا، پۇتلىرىڭغا يۈك بۇلۇپ قالماسلىقىڭ كېرەك.

يۈرىكىنى قۇش كەبى ئۇچۇرغانلارنى، پۇتلار تاش كەبى كۆتۈرىدۇ.

4.مىقات

توختا، مۇنداقلا قولۇڭنى ئىككى يانغا سېلىپلا ھەرەم رايونىغا كىرسەڭ بولمايدۇ. تېخى ئادەم بولمىدىڭ، چۈنكى ئادەم بولۇشۇڭ ئادەم ئەلەيھىسسالام بولۇشۇڭ ئارقىلىق ئەمەلگە ئاشىدۇ. ھۆرمەتكە سازاۋەر قىلىنغان بىر تۇپراقنىڭ چېگراسىدا-سەن. بۇ چېگرالارغا "مىقات" دەپ نام بېرىلگەن. ئۇنۇتمىغىنكى، بۇ چېگرالارنى جەبرائىل ئەلەيھىسسالام ئارقىلىق ئاللاھ بەلگىلىگەن. مىقاتنى مەھشەرگاھنىڭ چېگراسى دەپ بىلسەڭمۇ بولىدۇ. يولغا قايسى خىل ۋاسىتە بىلەن چېقىشىڭدىن قەتئىي نەزەر، مەھشەر كىيىمىڭنى چوقۇم ساڭا ئەڭ يېقىن مىقاتتا كىيىشىڭ كېرەك.

ئايال بولساڭ، ھەرەم رايونىغا ئەركەكلەرگە قارىغاندا تېخىمۇ يارىشىپ كېتىسەن. چۈنكى ئاياللارمۇ خۇددى مۇشۇ رايونغا ئوخشاشلا «ھەرەم» دۇر، «مەھرەمدۇر». قۇلۇڭنى ۋە يۈزۈڭنى مۇتلەق ئوچۇق قويۇشۇڭ كېرەك، ئۆزۈڭنى تۇنۇتۇشۇڭ كېرەك. يۈزنىڭ قانچىلىك قىممىتى بار، ماسكىلار ئېلىۋېتىلىدىغان مەھشەرگە قاراپ كېتىۋاتىسەن.

كىيىملىرىڭ ئاددىي بولۇشى ۋە كېپەنلىكنى ئەسلىتىدىغان بولۇشى كېرەك. گىرىم ۋە زىننەتلەردىن ئۇزاق تۇرۇشۇڭ كېرەك. بەدەننىڭ كەينىگە، روھنىڭ ئالدىغا چىقىرىلىدىغان بىر مەھشەردىسەن، بۇنى ئۇنتۇما ۋە يەنە ئېسىڭگە ئالغىنكى، روھنىڭ جىنسىيىتى يوقتۇر.

ئەر كىشى بولساڭ، ئالدى بىلەن جىنسىيەت جەھەتتىن، ئەرلىكىڭنى ئىپادىلەپ قۇيىدىغان بارلىق سىمۋوللارنى تەرك ئېتىشىڭ كېرەك. باي بىلەن يوقسۇلنىڭ، خوجايىن بىلەن خىزمەتچىنىڭ، گېنېرال بىلەن ئەسكەرنىڭ، ئامىر بىلەن مەمۇرنىڭ، كاتتىۋاش بىلەن نورمال پۇقرانىڭ ئوپ ئوخشاش ھالغا كەلگەن بىر مەھشەر مانىۋېرىدىسەن. رۇتبە، ماقام، مەۋقى، جەمئىيەتتىكى ئورنۇڭ، مال-دۇنيايىڭ، شۆھرىتىڭ ۋە بىلىمىڭنى ئىپادىلەيدىغان كىيىملەرنىڭ ھېچقايسىسىنى كىيەلمەيسەن. مەھشەر مەيدانى، دىنى، ئەسكىرى، سىياسىي، ئىلمى، ئىقتىسادى ئورنۇڭنى كۆز-كۆز قىلىپ، داۋراڭ سالىدىغان بىر يەر ئەمەستۇر. ئۇ يەردىكى بىردىنبىر دەرىجە پەرقى، مەڭگۈلۈك گۈزەللىكتۇر.

ئادەم سەن، ئادەم ئاتىمىزغا ئوخشاش، ئىرقلاردىن ئۈستۈن، مىللەتتىن ھالقىپ ئۆتكەن، ئادەم ئاتىمىزدەك رەڭلەردىن ئۈستۈن، ئادەم ئاتىمىزدەك مىللەتلەر چېگراسىدىن ھالقىغان بولۇشۇڭ كېرەك.

ئىرقىڭنى، قەبىلەڭنى، قەۋمىڭنى، مىللىتىڭنى، تەۋە بولغان ئىجتىمائىي ۋە سىياسىي تەرەپلىرىڭنى بىر تەرەپكە قايرىپ قۇيۇشۇڭ كېرەكتۇر. بايراقلارنى، دۆلەتلەرنى، چېگرالارنى، تۇغلارنى ئارقاڭغا تاشلاپ قويۇشۇڭ كېرەك. سەن ھەجدە پەقەت ۋە پەقەت ئۆزۈڭلا بولۇشۇڭ كېرەك. پۈتۈن بۇلار سېنى ئۆزۈڭ بولۇشقا توسقۇنلۇق قىلغان نەرسىلەردۇر.

ئادەم ئاتىمىزدەك يەر يۈزى ۋەتىنىڭ، شەيتان دۈشمىنىڭ، ئىنسانىيەت مىللىتىڭ، ئادالەت دۆلىتىڭ، جەننەت غايەڭ، دۇنيا ئۆلكەڭ، مەككە پايتەختىڭ، تەۋبە ۋە دۇئا تىلىڭ، ئاشىق يۈكۈڭ، ئىمان دەرىجەڭ، ئاللاھ دوستۇڭ بولۇشى لازىم.

ئادەم ئاتىمىزدەك جەننەتتىن دۇنياغا قوغلانغان سۈرگۈنسەن. غۇربەتتە، غېرىپسەن. بىر قېتىم قوغلاندى بولدۇڭ. يەر يۈزىگە بىر ئايەت كەبى نازىل بولدۇڭ (چۈشۈرۈلدۈڭ). يىڭىدىن بىخ سۈرىۋاتقان بىر ئۇرۇق، مىڭ مىۋە بەرگەندەك، ئەسلى ماكانىڭنى ئىزدەپ، باشقىلار ئىگە چىقمايدىغان يېگانە يېرىڭ بولغان روھىڭنىڭ قوللىرىدا يېتىشىپ ئادەم بولىسەن.

ساڭا ئوخشاش يەر يۈزىنىڭ ھەر تەرىپىدىن ئادەم بولۇش ئۈچۈن كەلگەن، ئادەم بولىدىغانغا كەلگەن يۈزمىڭلارچە، مىليونلارچە كىشىلەر بىلەن يۈز كۆرۈشۈشكە، بىلىشىشكە، تونۇشۇشقا، قۇچاقلىشىشقا توسالغۇ بولىدىغان ھەر تۈرلۈك ئىپادىلەرنى ھەم ئۈستى بېشىڭدىن ھەمدە زېھنىڭدىن ۋە يۈرىكىڭدىن يۇلۇپ تاشلىشىڭ كېرەك.

پەقەت ئۈستۈڭدىكى كىيىم-كېچەكلىرىڭنىلا ئەمەس، ئىچىڭدىكى سېنى ئالاھىدىلەشتۈرىدىغان تۇيغۇ ۋە چۈشەنچىلىرىڭنىمۇ مىقاتتا تاشلىۋېتىسەن، ھارام تۇيغۇ ۋە چۈشەنچىلىرىڭ بىلەن ھەرەمگە كىرىپ، ئىلاھى چەكلىمىلەرگە مەنىۋى تاجاۋۇز قىلىدىغان ئىشنى قىلىپ سالماسلىقىڭ كېرەك.

ئاناڭدىن تۇغۇلغان پېتىڭ، يەنى «ئۈممى (ئوقۇش يېزىشنى بىلمەيدىغان، پاك)» بولۇپ ئاللاھنىڭ ھۇزۇرىغا كېلىشىڭ كېرەك. ئاناڭدىن تۇغۇلغاندەك گۇناھدىن پاكلىنىپ، پاك-پاكىز قايتىشنى ئويلىساڭ، بۇنى چوقۇم ئورۇنلىشىڭ كېرەك. شۇنى ئوبدان بىلىۋالكى، بېرىشىڭ قايتىشىڭنىڭ قانداق بولۇشىنى بەلگىلەيدۇ. ئۈستى بېشىڭدا دۇنيالىق مەرتىۋە ۋە دەرىجىلەردىن ھەرقانداق بىرىنى ئېلىپ يۈرۈشۈڭ، ئالاھىدە مۇئامىلە ئىستىگەنلىكىڭگە يەنى ئايرىمىچىلىق قىلغانلىقىڭغا دەلىل قىلىنىپ، مەنپىي خانەڭگە يېزىلىدۇ.

5. ئېھرام

ئالدى بىلەن " لا" دېدىڭ بۇ «يوق»، «ياق» دېيىشتۇر. ھەر"لا" بىر رەت قىلىشتۇر، بىر يالىڭاچلىنىشتۇر، بىر ئېتىرازدۇر. بۇنى دېگىنىڭدەك يېشىنىسەن. ئانىدىن تۇغۇلما ھالەتكە كەلگەندىن كېيىن، گوياكى قەبرەڭدىن قوپۇپ مەھشەرگە كەلگەن كىشىدەك كېپەنلىكىڭنى ئۈستۈڭگە ئارتىۋالىسەن. كىيىمىڭ پەقەت بۇ ئىككى پارچە تىكىلمىگەن، بويالمىغان، زىننەتسىز، ئاددىي ۋە ئاق رەڭلىك پاختا رەختتىن تەشكىل تاپقان بۇلىشى كېرەك.

نامازغا نىسبەتەن تەكبىر ئېيتىش قانداق ئورۇندا بولسا، ھەجگە نىسبەتەنمۇ ئېھرام ئەنە شۇدۇر. تەكبىر ئېيتقان كىشى، دۇنياسىنى قۇلىنىڭ كەينى بىلەن ئارقىغا ئىتتىرىدۇ. ئېھرام باغلىغان كىشىمۇ، دۇنياسىنى ئۈستىدىن تاشلاپ مەقسەتسىز، مەرتىۋەسىز، تەبىئىي بىر ھالەتتە كېلىدۇ. پەقەت بىرلا دەرىجىسى باركى ئۇ بولسىمۇ: قۇللۇق (بەندىلىك).

دۇنيانىڭ مەركىزىگە، ئاشىقنىڭ مەركىزىگە، ئاق كەپتەرلەردەك تىنچلىققا سىمۋول ھالدا مېڭىشىڭ كېرەك. ئاشىقلارنىڭ ئاشىقىنى ئەبەدىلەشتۈرگەن نەزم ۋە نەسرلىرىنىڭ باش مەزمۇنلىرىدىن بىرى «بېشى ئوچۇق، يالاڭئاياق» دۇر. سەنمۇ رەبنىڭ ھۇزۇرىغا مۇشۇنداق كېلىشىڭ كېرەك. بېشىڭدا يا تۇمىقىڭ، يا سەللەڭ، يا دوپپاڭ، يا ئاق بۆكۈڭ ۋە يا قالپىقىڭ، ياكى ئەرەنچە ياغلىقىڭ بولمىسۇن.

بېشى ئوچۇقلۇق كەمتەرلىكنى، خىجالەتنى، كۆڭلى ياخشىلىقنى، موھتاجلىقنى ئىپادىلەيدۇ. يالاڭئاياقلىقمۇ ھەم شۇنداق.

شۇنى ئۇنۇتمىغىنكى، سەن مۇسا ئەلەيھىسسالام ئاللانىڭ بۇيرۇقى بىلەن كىرگەن تۇۋا جىلغىسىدىنمۇ مۇقەددەس بىر جىلغىغا، ئادەم ئەلەيھىسسالامدىن، ئىبراھىم ئەلەيھىسسالام، مۇھەممەد ئەلەيھىسسالامغىچە كىرگەن جىلغىغا، سېنىڭ ئاللاھقا بەرگەن ۋەدەڭنى يېڭىلاش ئۈچۈن كىرىپ كېلىۋاتىسەن. مۇسا ئەلەيھىسسالامغا ئاللاھ تۇر جىلغىسىغا كىرگەندە «ئاياغلىرىڭنى سېلىۋەتكەن» (20-سۈرە تاھا 12- ئايەت) دېگەن. ئەمرىگە سەنمۇ بويسۇنۇپ، ئاياغلىرىڭنى چىقىرىسەن. پۇتۇڭنىڭ يۈكۈڭنى ئۇزۇن مۇددەت توشۇشقا بەرداشلىق بېرەلمەسلىكىدىن قورقساڭ، پەقەت ئالدى ۋە كەينى ئوچۇق بولغان سەندەل (ئاياغ كىيىمى) ئوخشاش يالاڭ ئاياغلىق سىموۋلىڭنى بۇزۇۋەتمەيدىغان بىر نەرسە كىيىشىڭگە رۇخسەت باردۇر. پايپاق كىيىش قەتئىي چەكلەنگەندۇر. ئۇ تۇپراقلارنىڭ بەدىنىڭ بىلەن تونۇشۇۋېلىشىنى ئىمكانىيەتنىڭ بارىچە توسمايسەن.

ئۆزۈڭنىڭ ئادەم ئىكەنلىكىڭنى ئۇنتۇپ قالما، ۋۇجۇد تۇپرىقىڭ بىلەن ھەرەم تۇپراقلىرى ئوتتۇرىسىدا بىۋاسىتە ئالاقە قۇرۇلۇشى كېرەك. پۇتۇڭدا ئوخشاش بىر تۇپراق ئۈستىگە دەسسىگەندەك دەسسىشىڭ كېرەك. ھەرەم تۇپراقلىرىدىن، روھ ئېقىمىڭمۇ پايدىلانسۇن. مۇبارەك زېمىننىڭ رەھمەت بۇلاقلىرىدىن يۈرىكىڭنى تولدۇرۇش ئۈچۈن پۇتۇڭ بىلەن ئۇنىڭ ئارىسىغا ئېقىم ئۆتكۈزمەيدىغان نەرسىلەرنى قويماسلىققا دىققەت قىلىشىڭ كېرەك. سېنىڭ بىلەن ھەرەم ئارىسىدا بىر بىلىشىش، بىر ئۆتكۈزۈش بولۇشى كېرەك. ئۇنتۇماسلىقىڭ كېرەككى، جۇغراپىيەنىڭمۇ بىر تىلى، بىر قەلبى ۋە بىر ئەستە ساقلىغۇچىسى بار.

ئۆزۈڭنىڭ لېيىنى مۇبارەك زېمىننىڭ لېيى بىلەن، خېمىرىنى خېمىرى بىلەن، روھىنى روھۇڭ بىلەن، قەلبىنى قەلبىڭ بىلەن، ئېشىنى ئېشىڭ بىلەن، ئۆتمۈشى ۋە كەلگۈسىنى ئۆتمۈشۈڭ ۋە كەلگۈسىڭ بىلەن بىرلىككە كەلتۈرۈشۈڭ كېرەك. بەدەنگە بەدەننىڭ ھەققىنى، روھقا روھنىڭ ھەققىنى، يۈرەك ۋە ئەقىلگىمۇ ئۇلارنىڭ تېگىشلىك ھەققىنىڭ ھەممىسىنى بېرىشىڭ كېرەك.

ئېھرامنى باغلىدىڭ ۋە دۇنيا كەينىڭدە قالدى، ھەرگىزمۇ گىرىم بۇيۇملىرى ئىشلىتىپ قالما. بۇ كۈن جەسەتنى قوغداش كۈنى ئەمەستۇر. بۇ كۈن ماسكىلار ئېلىپ تاشلىنىپ، ئىچىمىزنىڭ تېشىغا چىقىرىلىدىغان كۈنىدۇر. تاغاق يوق، ئەينەك يوق، ئەتىر يوق، قايچا يوق، ۋۇجۇدۇڭغا ئارتۇقچە كۆڭۈل بۆلۈپ كېتىشلىرىڭ ئەمدى يېتەر.

ھازىر، ئىچىڭگە يۈزلەن، روھىڭنى بېزە، ئۇنى گۈزەللەشتۈر. بۇ يەر، كونۋېرتقا ئەمەس، ئىچىدىكى خەتكە، پوستىغا ئەمەس مېغىزىغا، نىقابقا ئەمەس، يۈزىگە قارىلىدىغان جايدۇر.

مەھشەردە تاشقى زىننەتلەرگە قارالمايدۇ. «خەق نېمە دەپ قالا؟» دېگەن قايغۇنىڭ ئورنىنى «ئاللاھ نېمە دەيدىغاندۇ؟» دېگەن قايغۇ ئالىدىغان ماقامدۇر. «كۆڭلىمىزدىكىنى بىلىدىغان» زاتنىڭ ھۇزۇرىغا چىققاندا، ئېتىبار بېرىشكە تېگىشلىك بولغىنى، ۋۇجۇدى ئەمەس روھىدۇر.

شۇنىڭ ئۈچۈن چېچىڭ ۋە ساقىلىڭ بىلەن بۇلۇپ قالما، چاچ، ساقال ئېلىشقا بولمايدۇ. دانە-دانە چاچلىرىڭغا، ۋۇجۇدۇڭنىڭ تۈكلىرىگە، ھەتتا تىرناقلىرىڭىدىن تارتىپ، بەدىنىڭنىڭ ھەرقانداق بىر يېرىگە چېقىلىشقا بولمايدۇ. ئۇ دەپتەر ھازىرچە يېپىپ قويۇلدى. ئەتىر سوپۇن ۋە چاچ سوپۇنىمۇ ئىشلىتىشكە بولمايدۇ. بولمىسا تەبىئىتىڭ بۇزۇلۇپ كېتىدۇ.

قېنى ئاناڭدىن تۇغۇلغاندەك گۇناھلاردىن پاك ھالەتكە قايتىشنى ئويلايتتىڭغۇ؟ بۇ يەرگە شۇڭلاشقا كەلمىگەنمىدىڭ؟ ئۇنداقتا بۇ ئارزۇيۇڭنى يالغانغا چىقىرىدىغان بارلىق شەيئىلەرنى تاشلىۋەت. ھەرىكىتىڭ نىيىتىڭنى يالغانغا چىقارمىسۇن. چىرايلىق كۆرۈنۈش ئۈچۈن بەدىنىڭگە قىلىنغان ئۆزگەرتىشلەر، ھەربىر ئازايتىش ۋە قوشۇش، تەبىئىيلىشىش نىيىتىڭگە ئۇرۇلغان بىر زەربىدۇر. ئۆز تەبىئىتىنى ئىزدەپ تېپىش ئۈچۈن ئاتلانغان يولدا، سېنى سۈنئىيلەشتۈرگەن، تەبىئىتىڭدىن يىراقلاشتۇرىدىغان ئىشلاردىن يىراق تۇرۇشۇڭ كېرەك. بۇ يېقىن كەلگىلى بولمايدىغان ھالىتىڭگە بېرىلگەن بىر بۇزغۇنچىلىقتۇر..

ھەر بۇزغۇنچىلىقنىڭ بىر جازاسى باردۇر ۋە بۇلىشى كېرەك. قۇربانلىق قىلىشتىن ئىقتىسادىي جازاغىچە بولغان ھەرخىل جازالارنى چوقۇم ئورنىدا ۋە ۋاقتىدا ئورۇنلىشىڭ شەرت. ئەگەر ئۇنداق ياكى مۇنداقلا قىلىپ قويساڭ، قىسقا مۇددەت ئىچىدە بولسىمۇ ئىنتىزامچان ياشاش توغرۇلۇق قانچىلىك يېتەرسىز ۋە ئاجىز ئىكەنلىكىڭنى ھېس قىلىپ قالىسەن. ئەسلىدىمۇ ئېھرام چەكلىمىلىرىنىڭ مەقسىتىمۇ ساڭا ئاللاھ ئالدىدىكى ئاجىزلىقىڭنى ۋە يېتەرسىزلىكىڭنى كۆرسىتىپ قويۇش ئۈچۈندۇر.

قارا ئەي ئادەم ئەۋلادى! شۇ بىرقانچە كۈن بولسىمۇ كەمچىلىكى يوق ۋە گۇناھ ئۆتكۈزمەستىن ياشىيالمامسەن؟ مانا قارا سەن شۇنچىلىك. شۇنداق تۇرۇقلۇق ئاللاھقا قىلغان تەكەببۇر مۇئامىلەڭگە نېمە دېگۈلۈك ئەمدى؟

ئۇنداقتا كەل، ئاجىزلىقىڭنى ئېتىراپ قىل ۋە ئۆزۈڭنى بىلىۋال. بوينۇڭنى پۈك، قۇلۇڭنى ئاچ ۋە ئاللاھقا يالۋۇر!.

شەخسى مەھشىرىڭنى باشتىن كەچۈرۈش ئۈچۈن كېپەنلىكىڭگە سىمۋول قىلغان ئېھرامغا كىرگىنىڭدە جىنسى ھېسسىيات ۋە شەھۋىتىڭنى قوزغايدىغان بارلىق ھېس-تۇيغۇلىرىڭنى قۇلۇڭنى ئارقىسى بىلەن ئىتتىرىۋېتىشىڭ كېرەك. سەن ئادەم ئەۋلادى، ئاتاڭ ئادەم ئەلەيھىسسالامنىڭ جەننەتتىن قوغلانغاندا تۇنجى بولۇپ پەرقلەندۈرىۋالغان نەرسىنىڭ جىنسىيەت ئىكەنلىكىنى ئۇنتۇما. مەھشەردە ئەر-خوتۇنلار ئوينىشىدىغان ئىش يوق. روھنىڭ سۆيگۈنىگە ئۇچرىشىشى ئۈچۈن ئاتلانغان يولدا، بەدىنى سۆيۈشمە ۋە تەن لەززىتىگە ئورن يوقتۇر. سەن ئالەمنىڭ سىرلىرىغا ئېرىشىش ئۈچۈن تەن لەززىتىدىن ئېشىپ چۈشكەن اللەنىڭ ھۇزۇرىغا قاراپ ماڭغان يولۇچى- سەن، روھنىڭ مۇھەببىتى بىلەن ھاياتلىقىڭنىڭ باشقا تەرەپلىرىگە بەرداشلىق بەرگىن، بەدەننىڭ ئىشقى مۇھەببىتى بىلەن ئاۋارە بولمىغىن.

ناچار ئادەتلىرىڭنى تاشلاپ كۆيدۈركى ئالەمنىڭ سىرلىرىغا ئېرىشىسەن. جىسمىڭدىن ئېشىپ ئۆزۈڭنى تېپىۋال. مەشۇقىغا يىتىش ئۈچۈن ئىنتىلىۋاتقان روھنىڭ قاناتلىرىدىن تۇتۇۋالغىنكى يولۇڭ راۋان بولسۇن.

بەدەن تۇپراققا ئوخشايدۇ. تۇپراق زىچتۇر، قاتتىق ۋە يېپىشقاقتۇر. تۇرغۇنلۇقنى ۋە قويۇقلۇقنى تەمسىل قىلىدۇ. روھ نۇر كەبىدۇر. نۇر تۇپراقنىڭ ئەكسىچە، لەتىف، سىڭىپ كەتكۈچى، يورۇتقۇچىدۇر. ھەرىكەتنى ۋە سۈزۈكلۈكنى تەمسىل قىلىدۇ. بەدىنىڭگە بېرىلىپ كەتسەڭ بۇ ئاشىقلىقنىڭ تېزلىكىگە يېتىشەلمەيسەن. روھ تېزلىكىنىڭ يېنىدا نۇر تېزلىكى خۇددى تاشپاقا سۈرئىتىچىلىكتۇر.

يولغا چىقىشتىن بۇرۇن ھاراملارنى تاشلىيالىغان ئىدىڭ. قۇتلۇق بىر يولغا چىقتىڭ، ئەمدى يەنە بىر غەيرەت قىلىپ مۇباھ ئۆتكەللىرىنىمۇ بۆسۈپ ئۆتۈپ، ئاللاھقا بولغان مۇھەببىتىڭنىڭ كۈچلۈك ئىكەنلىكىنى ۋە تەسلىمىيىتىڭنى سىناپ بېقىشىڭ كېرەك. خۇددى ئېلى رەزىيەللاھۇ ئەنھۇنىڭ: ئاللاھ بىزگە ھاراملارنى چەكلىدى، بىز ئۇنىڭ مۇباھ قىلغانلىرىدىنمۇ ئېشىپ كېتىۋاتىمىز»، دېگىنىدەك.

ئاللاھ تەئالا 2-سۈرە بەقەرەنىڭ 197- ئايىتىدە : «ھەج قىلىشنى نىيەت قىلغان ئادەم (يەنى ئېھرام باغلىغان) ئادەمنىڭ جىنسى ئالاقە قىلىشى، گۇناھ قىلىشى ۋە جاڭجال قىلىشى مەنئى قىلىنىدۇ.» دەپ ئەمىر قىلغان ئايەتتە تىلغا ئالغان ئەرەبچە ئوقۇلۇشىدىكى «رَفَثَ» يەنى يېقىنلىشىش شەھۋەت كۈچىگە، «فُسُوقَ» بارلىق يامان ئىشلارغا «جِدَالَ» ماجىرا ۋە تالاش-تارتىشقا ئىشارەت قىلىنىدۇ. بۇ ئۈچى دەل روھى ئىنتىزامغا بۇيرۇيدۇ. بۇ ئىنتىزامچانلىقنىڭ مەقسىتى ئىنساننى ئەركىنلىكنىڭ يۈكسەك پەللىسىگە چىقىرىشتۇر. ئۇنى شەھۋەتنىڭ، تۇيغۇلىرىنىڭ، ئازدۇرغۇچى شەخسىيەتچىلىكنىڭ زەنجىر - كېشەنلىرىدىن قۇتۇلدۇرۇپ شەھەرلىرى يوق بولغان ماكانغا ۋە ۋاقتى تۈگىگەن زامانلارغا (ئاخىرەت-مەھشەر مەيدانى-ت) ئۇچراشتۇرماقتۇر.

بۇ ئۈچ ئاگاھلاندۇرۇش لەۋھەسى، ئىرادىنىڭ ئىمتىھانىدۇر. ئىنساننى، ئەھسەنۇ تەقۋىم (ئەڭ گۈزەل) قىلغان، پەرىشتىلەرنى ئادەم ئاتىمىزنىڭ ئالدىدا يەرلەرگە ئەگدۈرگەن ئىرادىدۇر. بىر شەيئى قانچىلىك قىممەتلىك بولسا، بەدىلىمۇ شۇنچىلىك ئېغىر بولىدۇ.

ئىرادىنىڭ ئىمتىھانىدا، شەھۋەت بىرىنچى، چەكلىمىلەرگە رىئايە قىلىش ئىككىنچى، تالاش-تارتىش ۋە جىدەل - ماجرا ئۈچىنچى بېكەتتۇر.

بۇ ئۈچىنچى بېكەت تولىمۇ مۇھىمدۇر. جېدەل كۆپىنچە ناھەق ئەمەس سىز ھەقلىق بولغان ئەھۋاللاردا باشقىلار بىلەن قىلغان تالاش- تارتىش، جېدەل – ماجىرا، دە – تالاش، توقۇنۇشتۇر.

ھەج، كىشىنىڭ ئۆزى بىلەن يارىشىش ھەرىكىتىدۇر. ئۆزى بىلەن يارىشىۋالغان كىشىنىڭ ئەتراپتىكىلىرى بىلەن ئۇرۇشىشى ۋە جىدەل قىلىشى قانداقمۇ قوبۇل قىلىنىدۇ؟ ئۆزى بىلەن كېلىشەلمەيدىغانلار، ئەتراپتىكىلىرى بىلەن جېدەللىشىدۇ. چۈنكى، ئىچىدىكى جېدەل تۇيغۇسى، نىقابلارنىڭ ئېلىۋېتىلىدىغان بۇ مەھشەر مانېۋىرىدا تاشقىرى دۇنيادا نامايەن بۇلىشىدۇر. ئۇنى ھەركىمگە ۋە ھەرنېمىگە ئاچچىقلىغان، دائىم باشقىلار بىلەن ئاۋارە بولۇپ يۈرگەن ھالدا كۆرىسەن. ئەسلىدە ئۇ ئىچىدىكى جېدەل - ماجىرانى تېشىغا ئېلىپ چىقماقتا ۋە نىقابىنىڭ ئارقىسىغا يوشۇرۇنۇۋېلىپ ئۆز - ئۆزى بىلەن يۈزلىشىشنى خالىماي قېچىپ يۈرمەكتە. بۇ سەۋەبتىنمۇ كۆزى دائىم باشقىلاردا. كۆزىنى كۆڭلىگە بىر قېتىم ئالماشتۇرسا، ئاچچىق ھەقىقەتنى بىلىۋالاتتى، بەلكى بۇ بىلىش بىر پاكلىنىشقا سەۋەپ بولغان بولاتتى، ئەمما!.....

جېدەل يوق، قىيام بار:

ئاللاھ سۇبىھا نەھۇ ۋەتەئەلا : 5-سۈرە مائىدەنىڭ 97- ئايىتىدە

«جَعَلَ اللَّهُ الْكَعْبَةَ الْبَيْتَ الْحَرَامَ قِيَامًا لِّلنَّاسِ»

«ئاللاھ ھارام قىلىنغان (يەنى ئاللاھ قىلىشنى ھارام قىلغان ئىشلارنى قىلىش ھارام قىلىنغان) ھەرەمدىن ئىبارەت بۇ مۇقەددەس ئۆينى ئىنسانلار ئۈچۈن بىر قىيام (تۇرۇش) يېرى يەنى بۇ يەردە ئاللاھ ئۈچۈن تۇرىدىغان، ئۇلۇغلىنىدىغان يەر قىلدى»

قىيامغا تۇرغانلار، جېدەلگە ۋاقىت تاپالارمۇ؟

دۈشمەنلىرى بىلەن ئۇرۇش قىلغانلار دوستلىرى بىلەن تالىشىپ يۈرەرمۇ؟

دوستلىرى بىلەن تالىشىپ يۈرگەنلەر دۈشمەنلىرى بىلەن ئۇرۇش قىلالارمۇ؟

جېدەل دوستلار بىلەن تالاش، قىيام دۈشمەن بىلەن ئۇرۇشتۇر.

6. ھەرەم

«ئۆز ۋاقتىدا بىز كەبىنى كىشىلەر ئۈچۈن جەم بولىدىغان جاي ۋە ئامان جاي قىلىپ بەردۇق. (كىشىلەرگە) ماقامى ئىبراھىمنى نامازگاھ قىلىڭلار (يەنى شۇ يەردە ناماز ئوقۇڭلار دېدۇق). ئىبراھىم بىلەن ئىسمائىلغا ئۆيۈمنى (يەنى كەبەمنى) تاۋاپ قىلغۇچىلار، ئېتىكاپتا ئولتۇرغۇچىلار، رۇكۇ قىلغۇچىلار، سەجدە قىلغۇچىلار ئۈچۈن پاك تۇتۇشنى بۇيرۇدۇق (125) ئۆز ۋاقتىدا ئىبراھىم: «پەرۋەردىگارىم! بۇ يەرنى (يەنى مەككىنى) تېنىچ شەھەر قىلىپ بەرگىن، ئاھالىسىدىن ﷲ قا ۋە ئاخىرەت كۈنىگە ئىمان ئېيتقانلارنى تۈرلۈك مېۋىلەر بىلەن رىزىقلاندۇرغىن» دېدى. ﷲ: «كاپىر بولغان ئادەمنىمۇ (رىزىقتىن) ئازغىنا مۇددەت (يەنى ھاياتلىقىدا) بەھرىمەن قىلىمەن، ئاندىن كېيىن ئۇنى (ئاخىرەتتە) دوزاخقا ھەيدەيمەن» دېدى. (بۇ) نېمىدېگەن يامان ئاقىۋەت!

(126)» (2- سۈرە بەقەرە 125-126-ئايەت)

ھەرەم شىمال تەرىپى تەنئىم، جەنۇب تەرىپىدە ئۇداتۇل ئىبىن، شەرقىدە جىرانە، غەربىدە ھۇدەيبىييەھ بىلەن قورشالغان يۈز ئۆلچىمى 25 كۋادرات كىلومېتىر كېلىدىغان رايوندۇر. بىر رايوننىڭ سۈنئىي ھەمرادىن بىر پارچە رەسىمى تارتىلسا، ھەرەم رايونىنىڭ دەشتى چۆلنىڭ ساپ-سېرىق بىر چۆلنىڭ ئوتتۇرىسىدا، قاپ-قارا بىر ۋولقانلىق لاۋا ئورمىنى بارلىقى كۆز ئالدىمىزدا نامايان بولىدۇ. بۇ رايوننىڭ چېگرالىرى ئىبىن ئابباسنىڭ رىۋايەت قىلىشىچە، ئىبراھىم ئەلەيھىسسالامغا جەبرائىل ئەلەيھىسسالام تەرىپىدىن كۆرسىتىلگەن ئىكەن، ئۇندىن كېيىن بۇ چېگرالار پەيغەمبەر ئەلەيھىسسالام تەرىپىدىن قايتىدىن بەلگىلەنگەن ئىكەن. ئاڭلانغان باشقا بىر رىۋايەتتە دېيىلىشىچە، گۇناھىغا تەۋبە قىلغان ئادەم ئەلەيھىسسالام شەيتاننىڭ ئۆزىنى قايتىدىن ئازدۇرۇپ كېتىشىدىن قورققانىكەن، ئاللاھ مۇ ھەرەم چېگرالىرى ئەتراپىغا قويۇلغان مۇھاپىزەت قىلغۇچى پەرىشتىلىرى بىلەن بۇ يەرنى ئادەم ئەلەيھىسسالام ئۈچۈن بىخەتەر رايون قىلىپ بەرگەن ئىكەن. ئەرەبىستان يېرىم ئارىلىنىڭ دېڭىزغا يېقىن ئورتا قىسمىدا يەر ئالغان بۇ كىچىك بىر زېمىن، مۇسۇلمان تەسەۋۋۇرىدا، ئىنسانىيەت داستانىنىڭ يېزىلىشى باشلانغان تۇنجى بېتىدىن ئىبارەت ئىدى. ئوخشاش بىر بايانغا ئاساسەن كەئبە قۇرۇلغان بۇ يەر، بىر ئوت شارى بولغان يەر يۈزىنىڭ تۇنجى شەكىللىنىش قاتارىدا بىرىنچى قېتىم سۇۋىغان پارچىسىدۇر. يەنى توپان بالاسىدىن كېيىن تۇنجى قۇرۇغان يەردۇر. مىلادىدىن 8000 يىل بۇرۇن ئاخىرلاشقان مۇز ئېرىشىدە، ئىنسانلارنىڭ ھايات كەچۈرۈشى ئۈچۈن ئەڭ مۇۋاپىق بولغان، ياپ- يېشىل بىر رايون ئىدى. يەنى بۇ يەر يەرشارىنىڭ كىندىكىدۇر. ئاللانىڭ ئىنسانلارغا مېھمانخانا قىلىپ ھازىرلىغان، ھەشەمەتلىك بېزىگەن يەر يۈزى تۇنجى بولۇپ ئىنسان مېھمىنىنى بۇ يەردە قارشى ئېلىپ كۈتۈۋالغان ئىدى. شۇڭلاشقا، ئىنسان نەسلىنىڭ بۇ ماكانغا تەشەككۈر قەرزى باردۇر. ئەسلىدە ھەج قىلىشنى بۇيرۇغان ئالىي ئىمران سۈرىسىنىڭ 97-ئايىتىدە ھەج «ئاللانىڭ ئىنسانلار/ئىنسانىيەت ئۈستىدىكى ھەققىدۇر» دېيىلگەن.

ئايەتتە تىلغا ئېلىنغان «ئىنسانلار/ئىنسانىيەت» (ئەنناس) كەلىمىسى بەك دىققىتىمىزنى تارتىدۇ. چۈنكى، ئىبادەتلەرگە ئالاقىدار باشقا قۇرئان ئايەتلىرىدە «ئەي ئىمان ئېيتقانلار»، «مۆئمىنلەر ئۈچۈن» (روزا ئۈچۈن 2-سۈرە 183-ئايەتكە، ناماز ئۈچۈن 4-سۈرە 103-ئايەتكە قارالسۇن) دېگەندەك ئىبارىلەر قوللىنىلىدۇ. ئەمما، پەقەت ھەجگە كەلگەندە بۇ ئەھۋال ئۆزگىرىدۇ ۋە خىتاب قىلىنىدىغان كىشىلەر «ئىنسانلار» غا بەكرەك قارىتىلىدۇ. ھالبۇكى، ئىبادەت، ئىمان زېمىنى ئۈستىدە ئۆسۈپ يېتىلىدۇ. ئىبادەتكە ئالاقىدار بارلىق ئىلاھى تەلىماتلار تەبىئىي ۋە مەجبۇرى ھالدا مۆئمىنلەرنى نىشان قىلىدۇ. بۇ ئاساس ھەج ھەققىدىمۇ كۈچكە ئىگىدۇر. ئۇنداقتا، ئۇ ھالدا ئايەتتە «مۆمىنلەر»، «ئىمان ئېيتقانلار» نىڭ ئورنىغا «ئەي ئىنسانلار» خىتابىنى ئىشلىتىشنىڭ ھېكمىتى نېمە؟

بىزچە بۇ ھېكمەت، ئەينى ۋاقىتتا ھەج ئىبادىتىنى باشقىلىرىدىن پەرقلىق قىلغان تەرەپكە يۈزلەندۈرگەنمۇ بۈدۈر. ئۇ بولسىمۇ، ھەج ئىبادىتىنىڭ مۆئمىننىڭ «ئىنسانلىقىغا» قارىتىلغان تەلىماتتىن ئىبارەت بولۇشىدۇر. مۆئمىنگە ۋاپا بۇرچى ئەسلىتىلمەكتە، تەشەككۈر ۋە شۈكۈر ئېيتىش ئۆگۈتىلمەكتە. ئەسلىدە، ھەر بىر مۆمىن ئۆزى تەۋە بولغان ئىنسانىيەت ئائىلىسىنىڭ مەسئۇلىيەت تۇيغۇسى ئەڭ كۈچلۈك بولغان بىر ئەزاسى بۇلىشى كېرەك ئەمەسمىدى؟ ئەسلىدە، ھەر مۆئمىننىڭ شاھىتلىق مەسئۇلىيىتى بار ۋە يەر يۈزى بىلەن، ماكان بىلەن ۋە زامان بىلەن بولغان مۇناسىۋىتىنىمۇ مۇشۇ «شاھىتلىق» مەسئۇلىيىتى دائىرىسىدە بەلگىلىشى ۋە بىلىپ يېتىشى كېرەك ئەمەسمىدى؟

ئىنسانىيەتنىڭ تونۇغان ئەڭ بۈيۈك ئىمان مۇساپىسى مۇشۇ تۇپراقلاردا باشلانغانىدى. ئادەم ئاتىمىز، ھاۋۋا ئانىمىزغا ۋە يۈتتۈرۈپ قويغان جەننىتىگە مۇشۇ رايوندا ئۇچراشقانىدى. شۇندىن بېرى تارىختا يۈز بەرگەن ھەقىقەت شۇكى، ئۈچ ساماۋى شەرىئەتنىڭ ئورتاق ئاتىسى ئىبراھىم ئەلەيھىسسالام، ئۇنىڭ ئەزىزلىرىدىن ھاجەر ۋە ئىسمائىل ئەلەيھىسسالام بۇ رايوندا ئۆز رولىنى ئوينىغان ئىدى. ھەممىدىن بەكرەك ئەڭ ئاخىرقى پەيغەمبەر ئىنسانىيەتنىڭ قاراڭغۇلاشقان ئالىمىنى يېڭىدىن يورۇتقان مەڭگۈلۈك چاقىرىقىنى مانا بۇ رايوندا ئېلىشقا ۋە تارقىتىشقا باشلىغان ئىدى.

ھەرەم، ئېھراملىق بىر ھەج يولۇچىسىنىڭ بەدىنىگە ئوخشاشلا ھۆرمەتكە سازاۋەر ۋە ھۆرمىتى ساقلىنىشى كېرەك بولغان ھالدىدۇر. ھەرەم ھەر تۈرلۈك يامانلىققا ۋە ھەق-ھوقۇق تاجاۋۇزى ھارام قىلىنغان رايوندۇر. دادىڭىزنى ئۆلتۈرگەن قاتىل بولغان تەقدىردىمۇ، ئۇ يەردە ياشىغان ۋە مېھمان بولغان بىرىنىڭ تۈكىگىمۇ چېقىلالمايسىز. ئۇ يەر بولسا ئىلاھىي بىخەتەر رايوندۇر. ھەرەمنىڭ بىخەتەرلىكىنىڭ كاپالەتچىسى ئاللاھدۇر. ئۇ يەردە پاناھلانغان ھەر بىر ئىنسان ئاللانىڭ مېھمىنىدۇر. مۇساپىرغا قىلىنغان ھاقارەت ساھىپخانغا قىلىنغان ھاقارەت بولۇپ ھېسابلىنىدۇ.

ھەرەمدە يۈرگەن ھەر بىر ئېھراملىق كىشى، ئۆزىنى ھەرەم بىلەن بىرلەشتۈرىدۇ. تەۋھىد دىنىنىڭ ئۆزىگە بەرمەكچى بولغان بىرلىك ئېڭىنى تۇنۇپ يىتىدۇ ۋە ھەر مۆھتەرەمنىڭ ئېھتىرامىغا ھۆرمەت قىلىدۇ. ھەرەمنىڭ تاش- تۇپرىقى، ئۇنىڭغا بېرىلگەن ئېھتىرامدىن ئۆز نېسىۋىسىنى ئالغاندۇر. شۇڭلاشقا ھەرەمنىڭ تاش- تۇپرىقىنى ھەرەم سىرتىغا توشۇش، سىرتنىڭ تاش- تۇپرىقىنى ھەرەمگە توشۇش چەكلەنگەندۇر. (ئەزراكى 2/150)

ھەرەمنىڭ، پەقەت ئىنسانلىرىلا ئەمەس، باشقا جانلىقلىرىمۇ ئېھراملىقلاردىن خاتىرجەم بولۇشى كېرەك. ھەرەمنىڭ ۋەھشىي ھايۋانلىرى دۇنيانىڭ ئەڭ خاتىرجەم ھايۋانلىرىدۇر. شۇنىڭ بىلەن بىرگە دۇنيانىڭ بەدىلى ئەڭ قىممەتلىك بولغان ھايۋانلىرىدۇر. بۇلاردىن بىرىنىڭ، مەسىلەن: بىر ھەرەم كەپتىرىنىڭ ئەمىن رايوندا ئوۋلىنىشنىڭ بەدىلى بىر قوينى قۇربان قىلىش دېمەكتۇر.

ھەرەمنىڭ پەقەت جانلىقلىرىلا ئەمەس جانسىزلىرىمۇ ھۆرمەتكە سازاۋەردۇر. ھەرەمنىڭ يېشىل ئوتلىرى، تەبىئىي يېشىل ئۆسۈملۈكلەرنىڭ بىر شېخىنى ئۈزۈشمۇ جىنايەت بولۇپ ھېسابلىنىدۇ. بۇ چەكلىمىلەر بىلەن ھەرەم دۇنيانىڭ ئەڭ ياخشى قوغدالغان «تەبىئىي تور رايونى» دەپ ئېلان قىلىنغاندۇر. ئېھرامغا كىرىپ ئۆز مەھشىرىنى كۆرۈش ئۈچۈن كەلگەن ھەر ھاجى بولغۇسى كىشىلەرنىڭ قۇلىدىن ئىنسانلار، ھايۋانلار ۋە ئۆسۈملۈكلەر خاتىرجەم بولۇشى كېرەك.

ھەرەمنىڭ ئوتىنى ۋە يەر بېغىرلىغۇچى ھايۋانلىرىنى ھۆرمەتكە سازاۋەردۇر دەپ بىلگەن بىر مۆئمىننىڭ ھەرەمنىڭ ھاۋاسىنى بۇلغىشى، يوللىرىغا تۈكۈرۈشى، ئىچكەن ئىچىملىكلىرىنىڭ قۇتىسىنى، يېگەن مېۋىسىنىڭ ئەخلىتىنى، ئىشلەتكەن تازىلىق قەغىزىنى يولنىڭ ئوتتۇرىسىغا ئېتىشى پەقەت قوبۇل قىلغىلى بولمايدىغان بىر ئىشتۇر. بۇ خىل قىلىقلار ھەرەمنىڭ «ھەرەمى شەرىف» دېگەن نامىغا قىلىنغان تاجاۋۇزدۇر. بولۇپمۇ، ھەرەمنىڭ ئىگىسى ئاللاھقا قىلىنغان ئەدەپسىزلىكتۇر.

ئىنسان ئۆز ئۆيىدىمۇ قىلالمايدىغان ئەدەپسىزلىكنى ئاللانىڭ ئۆيىگە، يەنە كېلىپ ئاللانىڭ مېھمىنى ئىكەنسەن قانداقمۇ قىلالايسەن؟ ھەر قانچە ئۆي ئىگىلىرى ۋە مېھمانلارنىڭ خىيالىغا كىرىپ چىقمىغان تەقدىردىمۇ، ھەرەمنىڭ ھاۋاسى، سۈيى ۋە جىمجىتلىقى ھېچ بولمىسا ھەرەمنىڭ ۋەھشىي ھايۋانلىرى ۋە ئوتلىرىچىلىك ھۆرمەتلىكتۇر. ئۇ ھاۋانى بۇلغىغانلار، ئۇنىڭ جىمجىتلىقىنى قوپاللىق بىلەن بۇزۇپ شاۋقۇن-سۈرەن پەيدا قىلىپ مۇھىتنى بۇلغاشقا سەۋەب بولغانلار، ئۇنىڭ يوللىرىنى، كوچىلىرىنى، تېغىنى، تېشىنى ئەخلەتخانىغا ئايلاندۇرغانلار ئەڭ ئاددىي مېھمان ئەدەپلىرىدىنمۇ پەقەت خەۋىرى يوق كىشىلەردۇر. بۇ خىل كىشىلەر كۆڭلىدىكى ئىللىتىنى تېشىغا چىقارغانلاردۇر. ھەرەمگە ئالاقىدار بۇ پۈتۈن چەكلىمىلەر، پەقەت ئېھراملىقلار ئۈچۈنلا ئەمەس، ئېھرامسىز كىشىلەر ئۈچۈنمۇ ئىناۋەتلىكتۇر.

مۆئمىن، پۈتۈن دۇنيانىڭ ھەرەم بولۇشى ئۈچۈن تىرىشىشى كېرەك. ھەجگە بارغان ھەربىر مۆمىن ئۇرۇش مەيدانىغا ئايلىنىپ قالغان بۈگۈنكى دۇنيادا، مۇشۇنداق بىخەتەر، بۇ قەدەر بىخەتەر، تىنچلىق ئارىلى بولغان ھەرەم رايونىنى، كەلگەن يېرىگە يۈرىكىدە كۆچۈرۈپ بېرىشى كېرەك. ھەر ئىنسان، تۇرۇۋاتقان يېرىنى جېنىنىڭ، مېلىنىڭ، ئىپپىتىنىڭ، نەسىلنىڭ ۋە ئىماننىڭ قوغدالغان، ئىنسانغا ئىنسانىي مۇئامىلە قىلىنىدىغان، تەبىئەتكە تاجاۋۇز قىلىنمىغان، ئەكسىچە قۇشلارنىڭ ۋە ئىنسانلارنىڭ ناھايىتى ھۆر، تاش - تۇپراقلارمۇ ھۆرمەتكە سازاۋەر بولغان بىر ھەرەم قىلىشنىڭ كۈرىشىنى ئېلىپ بېرىشى كېرەك.

ئوسمانلى ئىستانبۇل ئانادولۇ قىرغىقىدىكى ئۈسكۈدارنى «ھەرەم» دەپ ئېلان قىلغانىدى. ئۈسكۈدار، ھەرەم دەپ ئېلان قىلىنغاندىن كېيىن كەئبە تۇپراقلىرىنىڭ بىر تارمىقى بولۇپ ھېسابلانغانىدى. بىر يەرنى ھەرەم دەپ ئېلان قىلغانلىق، ئۇ يەرنىڭ مەككىنىڭ قېرىندىشى ئىكەنلىكىنى ئېلان قىلغانلىق ئىدى. بىر يەرنى ھەرەم دەپ ئېلان قىلىش، ئۇ يەرگە ھۆرمەت، ئەمىنلىك ۋە ھۆرىيەت ئېلىپ كەلگەنلىك دېمەكتۇر. ھۆرمەت، ئەمىنلىك ۋە ھۆرىيەت بىر تۇپراقنىڭ ئالاھىدىلىكى ھالىغا كەلگەن بولسا، ئۇ يەر ئارتۇق «بەلەدى تەييىبەھ» (گۈزەل زېمىن) ھېسابلىنىدۇ. ھەزرىتى پەيغەمبەرمۇ ھىجرەتتىن كېيىن مەدىنىنى ھەرەم دەپ ئېلان قىلدى، ئىجتىمائىي، سىياسىي ۋە ئەخلاقى بىر يىمىرىلىشنىڭ چوققا نۇقتىسىدا بولغان مىلادى 7-ئەسىر دۇنياسىغا، بىر ھۇزۇر ۋە تىنچلىق ئارىلىنى بەرپا قىلغان ئىدى. بۇنىڭ سايىسىدە مەدىنىنىڭ يېشىل ئۆسۈملۈكلىرى ۋە ھەتتا ۋەھشىي ھايۋانلىرىنىمۇ قوغداش دائىرىسىگە كىرگۈزگەن ئىدى.

ئەرەب يېرىم ئارىلىدىكى بۇتپەرەس قارشىلىق كۆرسەتكۈچىلەرنىڭ كۈچىنىڭ يوقىلىپ، پۈتۈن رايوندىكى خەلقلەرنىڭ ئىسلامغا كىرگەنلىكىنى ئىپادىلىگەن ۋاقىتلاردا رايوننىڭ ئەڭ يېشىل ۋە گۈزەل مەركىزى ھالىدا بولغان ۋە ئورتا ئەرەبىستاننىڭ يازلىقى ھېسابلىنىدىغان تائىفمۇ ئىسلامغا دەۋەت قىلىنغان ئىدى. تائىفلىقلار ئىسلامغا كىرىش ئۈچۈن 8 ماددىلىق بىر شەرتنامە بىلەن پەيغەمبەر ئەلەيھىسسالامنىڭ ھۇزۇرىغا كەلگەن ئىدى. روسۇلىللا بۇلاردىن ئۈچىنى قوبۇل قىلدى. ئۇ قوبۇل قىلىنغان ماددىلاردىن بىرى، تائىفنىڭمۇ مەككىگە ئوخشاش ھەرەم دەپ ئېلان قىلىنىشى ئىدى. (ئەبۇ داۋۇد 19/26) بۇ ئىسلامغا قارشى بىر نەرسە ئەمەس ئىدى، ئەكسىچە ئەشياغا ئامانەت كۆزى بىلەن قارىغان دىننىڭ روھىغا ئۇيغۇن ئىدى. شۇنداق قىلىپ تائىف، دۆلەت باغچىسى ھالىغا كېلىپ، ئىنسانلار ھۆرلۈك ۋە خاتىرجەملىك ئىچىدە ياشايتتى.

ھەجدىكى ھەرەم رايوندىكى قائىدىلەر، ئىنساننىڭ ئىنسانغىلا ئەمەس، تۇپراققا، سۇغا، قۇشقا، دەرەخكە نىسبەتەن ئاددىي قارىشىنى تۈگەتمەكتە ۋە ئىنسانلار ئەتراپىدا ھۆرمەتكە لايىق كۆپلىگەن نەرسىلەرنىڭ بارلىقىنى ھەيران قالغان ھالدا بىلىۋالماقتا. ئىنسان ئەۋلادى بىلەن شۇ ياشىنىپ قالغان دۇنيانى ئورتاق بەھرىلەنگەن نۇرغۇن مەۋجۇداتلار بار، ھەقىقەتەن بۇ مەۋجۇداتلار ھاياتنى قولايلاشتۇرماقتا ۋە گۈزەللەشتۈرمەكتە، ئىنسانلارغا مەۋجۇداتلارغا زۇلۇم قىلغانلىقىنى بىلدۈرمەكتە.

ئەڭ مۇھىمى، ھەج مەزگىلىدە ھايات بىلەن تىركەشمەستىن، بىرىكىش ئىچىدە ياشاش سىناق قىلىنىدۇ. ئەلۋەتتە، بۇنىڭ ئۆزىگە تېخىمۇ كۆپ ھۇزۇر بەخش ئەتكەنلىكىنى، ئۆزىنى تېخىمۇ بېيىتقانلىقىنى كۆرمەكتە. تاغ - تاشلارغا، سۇ - تۇپراققا بولغان كۆز - قاراشلىرى ئۆزگىرىپ، ئۇلارنىڭمۇ بېرىلگەن ئامانەت ئىكەنلىكىنى، شۇڭلاشقا ھەق ۋە ھوقۇقىنىڭ بارلىقىنى، مەۋجۇدات ئىچىدە بىر - بىرى بىلەن بولغان مۇناسىۋەتتە قېچىپ قۇتۇلالماس دەرىجىدە باغلىنىشلىق ئورنىنىڭ بارلىقىنى، ئۇلارنىڭ ئىچىدىن ھېچقانداق بىرىنىڭ ئورنىنى ئۆزگەرتىۋېتىشنىڭ، تەبىئەت زەنجىرىدىكى بىر ھالقىنى ئۈزۈۋېتىش دېگەنلىك بولىدىغانلىقى، بۇنىڭ بولسا زەنجىردە ئورۇن ئالغان ئىنساننىمۇ ئۆز ئىچىگە ئالغان، پۈتۈن ھالقىلارغا يامان تەسىر بېرىدىغانلىقىنى ئەسلەتمەكتە.

7.تەلبىيەھ

**«ماڭا جەبرائىل ئەلەيھىسسالام كېلىپ: (ئى مۇھەممەد!) ئۈممىتىڭگە دېگىنكى ھەجدە تەلبىيەسىنى يۇقىرى ئاۋازدا توۋلىسۇن، چۈنكى تەلبىيە ئېيتىش ھەجنىڭ ئالامەتلىرىدىندۇر، دېدى»** (ئبىنى ماجە، ئەھمەد ئىبنى ھەنبەل، ھاكىم بىرلىكتە رىۋايەت قىلغان)

**«لەببەيىك ئاللاھ ھۇممە لەببەيك، لەببەيكە لاشەرىكە لەكە لەببەيك، ئىننەل ھەمدە ۋەننىئمەتە، لەكە ۋەلمۇلك لاشەرىكە لەك»**

«لەببەي! ئاللاھىم لەببەي! بۇيرۇقۇڭغا تەييارمەن. لەببەي! سىنىڭ ھېچقانداق شىرىكىڭ يوقتۇر، لەببەي! ئاللاھىم لەببەي! شۈبھىسىزكى پۈتۈن ھەمدۇ – سانالار ساڭىلا خاستۇر، نىئمەت ۋە مۈلۈك سىنىڭ ئىلكىڭدەدۇر، سېنىڭ ھېچقانداق شىرىكىڭ يوقتۇر.»

لەببەي! ئاللاھىم!، سۆيۈملۈك قۇلۇڭ ۋە پەيغەمبىرىڭ ئىبراھىم ئەلەيھىسسالامنىڭ ۋاسىتىسى بىلەن قىلغان دەۋىتىڭگە بويسۇندۇم، بۇيرۇقۇڭنى كۈتىمەن!!

لەببەي! ئاللاھىم! ئۈستۈمگە كېپەنلىكىمنى كىيدىم. سۆيگەنلىرىمنى ۋە دۇنيالىرىمنى كەينىمگە تاشلاپ قويدۇم. بېشىم ئوچۇق، يالاڭ ئاياغ ھۇزۇرۇڭغا كەلدىم. رەھمەت دېڭىزىدا تامچە بولۇشقا كەلدىم. ئۈممەت ئوكيانىدا چايقىلىپ ئېقىشقا، گۇناھىمغا يىغلاشقا، ئوت بولۇپ كۆيۈشكە، پىشىشقا ۋە بۇ يولدا ۋايىغا يېتىشكە كەلدىم.

ئۇلۇغ ئاللاھىم! مەن ھازىر بولدۇم!

مەن ۋەدىسىدە تۇرمايدىغان ئىنسان - مەن، سەن بولساڭ ۋەدەڭدە تۇرىسەن.

مەن مۇكەممەل ئەمەس، سەن بولساڭ مۇكەممەل، مەن تەلەپ قىلغۇچى، سەن بەرگۈچى – سەن.

مەن بۇيرۇققا ئىتائەت قىلغۇچىمەن، سەن بولساڭ بۇيرۇق بەرگۈچى.

مەن كىچىك، سەن بولساڭ بۈيۈك، ئەڭ بۈيۈك - سەن.

مەن بىچارىمەن، سەن بولساڭ بىردىنبىر چارە.

مەن ئاۋارىمەن، سەن كۈچلۈك سەن.

مەن يۈرىكى يارا بېرىمەن، سەن بولساڭ يارامنى تاڭغۇچىسەن.

مەن بولسام سېنىڭ مېھمىنىڭ، سەن بولساڭ ساھىبخانىسەن.

لەببەيك ئاللاھ ھۇممە لەببەيك!

ئادەمدىن بولۇپ ئىنسان بولۇشقا، ئىبراھىم بولۇپ كۆيۈشكە، ئىسمائىل بولۇپ قۇربان بولۇشقا، ھاجەر بولۇپ تەسلىم بولۇشقا كەلدىم!

مەن ھازىر بولدۇم ئاللاھىم! مەن ھازىر بولدۇم!

ئۆز نامىمدا كەلدىم. زايە بولغان ئۆتمۈشۈم، ۋەيرانە ھالىم ۋە مەجھۇل ئىستىقبالىم ئۈچۈن كەلدىم!

بوينى ئېگىك ئۈممەتنىڭ نامىغا كەلدىم!

ئىسلامنىڭ ئىگە-چاقىسىز يېتىملىرى نامىغا كەلدىم!

مەھرۇم جۇغراپىيەم، مەزلۇم ۋەتىنىم، بوزەك بولغان ئىنسانىم، تاشلىۋېتىلگەن قۇرئانىم، كۆڭلى غەش ئىمانىم نامىغا كەلدىم!

ئىشغال قىلىنغان يۈرىكىم، بۇرمىلانغان ئەقلىم، خارابىگە ئايلانغان چۈشلىرىم ۋە ئۈمىدلىرىم نامىغا كەلدىم!

لەببەيكە ئاللاھ ھۇممە لەببەيك!.....

يۈز يىللاردىن بىرى مىليونلارچە ئىنساننىڭ يۈرىكىدىن قايناپ چىققان، كۆمۈر قارىسى بۇ لاۋا تۆپىلىكلەر، كۈز سېرىقىغا ئوخشىغان چۆللەر ۋە پايانسىز كۆك ئاسمان ئاڭلاپ كېلىۋاتقان بۇ ئىلاھىي شوئارنى سەنمۇ توۋلايسەن بۇ قۇببىگە. ئادەم ئەلەيھىسسالامغا ئوخشاش، نۇھ ئەلەيھىسسالامغا ئوخشاش، ئىبراھىم ئەلەيھىسسالامغا ئوخشاش، مۇسا ئەلەيھىسسالامغا ئوخشاش، داۋۇت ئەلەيھىسسالامغا ئوخشاش توۋلايسەن. شۇنداق، ئاشىقنىڭ ئۆزىدە ئاۋازغا ئۆزگەرگەن داۋۇت كەبى......

«ئاۋازىڭنى بۇ جاھاندا داۋۇت كەبى قۇيۇۋەت،

باقى قالغان بۇ قۇببىدە بىر خۇش سادا ئىمىش.»

مىس قارىسى كەبى كۆيگەن تاشلار تىڭشايدۇ سېنى. سېنىڭ ئاۋازىڭنىمۇ پەيغەمبەر مۇھەممەد ئەلەيھىسسالامنىڭ ئاۋازىنىڭ يېنىغا خاتىرىلەيدۇ. پۇتۇڭنىڭ ئۇچىدا دەسسەپ يۈرگەن دۆڭلەر، ئۈزۈۋەتمىگەن شاخلار، تۈكىگىمۇ چېقىلمىغان ۋەھشىي ھايۋانلارمۇ تىڭشايدۇ ئاۋازىڭنى. ئۇلارمۇ خاتىرىلىۋالىدۇ ئاۋازىڭىزنى خۇددى سىزدىن بۇرۇن مىليونلارچە كىشىنىڭ خاتىرىلەنگەن ئاۋازىنىڭ يېنىغا خاتىرىلەيدۇ ئاۋازىڭىزنى.

يىراق - يېقىن دېمەستىن، ئاللانىڭ چاقىرىقىغا ئاۋاز قوشۇپ ئۇنىڭ مېھمىنى بولدۇڭ. ماكاننىڭ نېمە ئەھمىيىتى بولسۇن؟ ئەبۇ جەھىلنىڭ ئۆيى كەبىگە پەيغەمبەر ئەلەيھىسسالامنىڭ ئۆيىدىنمۇ يېقىن ئىدى. ئەمما، ئەبۇ جەھىل كەبىنىڭ رەببىگە چەكسىز يىراقلىقتا ئىدى. سېنىڭ ماكانىڭ مەككىدىن يىراق بۇلىشى مۇمكىن. كۆڭلۈڭ يېقىن بولسا «لەببەيك!» دېگىن!

پۇرسەت تاپقان يېرىڭدە بۇ ئىلاھى شوئارنى توۋلايسەن، قۇللارنى ئۆزىگە قۇل بولۇشقا چاقىرغان بارلىق مۇستەبىت تاغۇتلارغا قارشى، ئۆزىنى بۇتلاشتۇرغان زالىملارغا قارشى، مەنسۇپ بولغان ئۈممەتنى پارچە - پارچىغا بۆلۈپ مۇستەملىكە قىلغان خەلقئارا جىنايەت مەركەزلىرىگە قارشى بۇ ئىلاھى شوئارنى توۋلايسەن.

تاغدا، يايلاقتا، تۈزلەڭلىكتە، ئېدىرلىقتا. بىرى بىلەن ئۇچراشقاندا ۋە ئايرىلغاندا، بىر بۇلۇڭغا قايرىلغاندا، بىر كوچىغا كىرگەندە ھەر دائىم بۇ شوئارنى ئۈنلۈك توۋلاپ ماڭىسەن. ئاۋازىڭ مىليونلارنىڭ ئاۋازىغا قوشۇلۇپ كېتىدۇ. بىر بولسىمۇ كۆپرەك تاشقا، تۆپىلىككە، جانلىققا يەتكۈزۈش ئۈچۈن بار كۈچۈڭ بىلەن يۈكسەك ئاۋازدا توۋلايسەن، توۋلايسەن بۇ ئىلاھىي نوتىنى.

لەببەيكە دېيىش بىلەن «مەنمۇ بۇ يەردە ھازىرمەن» دېگەن بولىسەن!

«ئاللاھىم! ئاتىمىز ئادەم بىلەن باشلىنىپ ھەزرىتى مۇھەممەت ئەلەيھىسسالام بىلەن داۋام قىلغان لەببەيكىلەر خورىغا مېنىمۇ قېتىۋال!» دېگەن بولىسەن. «ئاللاھىم! ئەپۇ قىلىنىدىغانلار تىزىملىكىگە مېنىمۇ ئال، مېھمانلىرىڭغا تەييارلىغان رەھمەت زىياپىتىڭگە مېنىمۇ چاقىرىۋال!» دېگەن بولىسەن.

بۇ ئىلاھى چاقىرىق، شەيتانغا تاش ئېتىلىدىغان ئەقەبە جەمرىسىدە بايرامنىڭ بىرىنچى كۈنى تۇنجى شەيتانغا تاش ئېتىش بىلەن ئورنىنى تەكبىرگە ئۆتۈنۈپ بېرىدۇ.

8. ئۈممەتنىڭ تۇنجى جەملىنىشى

بۇ ئەسلىدە ھەجنىڭ رەسمىي باشلانغانلىقىنىڭ بېشارىتىدۇر. «مەناسىكىڭلارنى (ھەجنىڭ قائىدىلىرىنى) مەندىن ئۆگىنىڭلار!» (بەيھەقى 5/125) دېگەن مۇھەممەت ئەلەيھىسسالام ھەجدە ئۈچ خۇتبە ئېيتقان ئىدى. تۇنجى خۇتبىسىنى زۇلھەججىنىڭ 7-كۈنى مەككىدە، پېشىن نامىزىدىن كېيىن كەبىدە بەرگەن ئىدى. باشقا خۇتبىلەردىن پەرقلىق ھالدا، بىرى دىنىي ۋە يەنە بىرى سىياسىي بولغان ئىككى خۇتبىسىنى بىرلەشتۈرۈپ، بىرلا خۇتبە بېرىش بىلەن تاماملىغانىدى.

ئەسلىدە بۇ خۇتبىسى ھەجنىڭ سىياسىي تەرىپىنى ئىپادىلىگەن ئالەمشۇمۇل بىر ئۇقتۇرۇش ئىدى. بۇ تىپتىكى ئۇقتۇرۇش بولسا ئىسلام ئۈممىتىنىڭ ئەمىرلىرى تەرىپىدىن بېرىلىدۇ. ياكى ئۇ تەرىپىدىن بەلگىلەنگەن ۋەكىل تەرىپىدىن ئېلىپ بېرىلىدۇ. ھالبۇكى، ھىجرەتنىڭ 9- يىلىدىكى ھەجدىمۇ شۇنداق بولغانىدى. ھىجرەتنىڭ 8- يىلى مەككە فەتھى قىلىندى. 9- يىلى پەيغەمبەر ئەلەيھىسسالام ئەبۇ بەكر رەزىيەللاھۇ ئەنھۇنى ئۆزىگە ۋاكالىتەن ھەج ئەمرىنى ئۇقتۇرۇشقا ئەۋەتكەنىدى. ھەزرىتى ئەبۇ بەكىر ھەجنىڭ سىياسىي تەرىپىنى ياخشى ئورۇنداش ئارقىلىق ھەجنىڭ بىر ئۈممەت كېڭىشى بولۇش رولىنى ياخشى ئورۇنداپ، ئۇ يىلقى ھەجنىڭ سىياسىي جەھەتتە ئۈممەتنىڭ چوڭ بىر سىياسىي كېڭىشى بولۇش رولىنى ئورۇنلىغان ئىدى. 10– يىلى روسۇلىللا ئۆزى بىۋاسىتە ھەجگە رەھبەرلىك قىلىش رولىنى ئۈستىگە ئېلىپ، ئۈچ ئورۇندا ئەڭ كۆپ ئادەم قېتىلىشىنى قولغا كەلتۈرۈلگەن بىر خۇتبە سۆزلىگەن ئىدى. زۇلھەججىنىڭ 7 – كۈنى مەككىدە، 9- كۈنى بولسا ئارافاتتىكى نەمرە مەسچىتىدە، ھېيتنىڭ 2- كۈنىگە توغرا كېلىدىغان زۇلھەججىنىڭ 11- كۈنى پېشىن نامىزىدىن كېيىن بولسا، مىنادىكى خەيفا مەسچىتىدە ئەڭ داڭلىق بولغان ۋىدالىشىش خۇتبىسىنى سۆزلەش ئارقىلىق بۇ خۇتبىلەرنىڭ ھەممىسىنىڭ مەزمۇنىنى جەم قىلغانىدى.

بۇ خۇتبىلەرنى روسۇلىللا ۋە راشىد خەلىپىلەر ئۈممەتنىڭ دىنىي ۋە سىياسىي رەھبەرلىرى سۈپىتىدە بەرگەن ئىدى. ھەجنى ئۈممەتنىڭ مەسىلىلىرىنىڭ بىرتەرەپ قىلىنىدىغان ئۈممەت كېڭىشى قىلغان دەل مۇشۇ نەبەۋى ئەنئەنە ئىدى. بۈگۈنكى كۈندە ئۈممەت رەھبەرسىز قېلىپ قالدى. بۇ ئەھۋال ھەجنىڭ بىر تەرىپىنى دائىم كەمتۈك قويماقتا، شۇڭلاشقىمۇ ھەجدىن كۈتۈلگەن ئىجتىمائىي نەتىجە قولغا كەلتۈرۈلمەمەكتە.

كۆڭلىمىز شۇنى خالايتتىكى، ھېچ بولمىسا مۇسۇلمان خەلقنى باشقۇرۇۋاتقانلار ئۆز-ئارا بىر بىرلىك قۇرسا. بۇ بىرلىكنىڭ نۆۋەتچى باشلىقى يا ئۆزى ياكى ۋەكىلى ئۆزىنى دۇنيانىڭ ئىگە - چاقىسىز ۋە يېتىم دەپ ھېس قىلىۋاتقان ئۈممەتنىڭ ھاجىلىرىغا باشلىق بولسۇن. ئۇلارغا ئالەمشۇمۇل نىشانلار كۆرسەتسۇن. ئۇلارنى ھېس - تۇيغۇ، چۈشەنچە ۋە ھەرىكەت بىرلىكىگە چاقىرىق قىلسۇن. مەككىدە ھەر يىلى تۇتاشقان مەدەنىيەت مەشئىلىنى، مىليونلىغان مۆمىن ئەر - ئاياللارنىڭ يۈرىكىگە ئورۇنلاشتۇرۇپ، ئۆزلىرى ئاپىرىدە بولغان تۇپراقلىرىغا يەتكۈزۈشىگە تۆھپە قوشالىغان بولسا نېمە دېگەن بەلەن بۇلاتتى ھە!

كۆڭلىمىز يەنە شۇنى خالايتتىكى، ئۈممەتنىڭ قاناۋاتقان يارىلىرى، ھەج مەزگىلىدە چىقىرىلغان ئورتاق قارارلار بىلەن تېڭىلسۇن. دۇنيانىڭ ئاچ يۈرگەن بالىلىرى تويسۇن. يالىڭاچ بالىلىرى كىيىندۈرۈلسۇن، مەزلۇملارنىڭ يېنىدا، زالىملارنىڭ قارشى تۇرغان بىر يېرىم مىلياردلىق بىر غايەت زور مۇسۇلمان پىرقىسىنىڭ ۋەكىللىكىدىكى ھەجدە ئېلان قىلىنسۇن.

كۆڭلىمىز شۇنى خالايتتىكى، ئۈممەتنىڭ ئىجتىمائىي بىرلىكىنى تەمسىل قىلىدىغان بىر قول، ھەرەم مەسچىتىنى تولدۇرغان مەھشىرى قىستاڭچىلىقنىڭ تەكبىرى نىدالىرى بىلەن ھاۋادا شۇنداق بىر قانچە قېتىم قۇلىنى پۇلاڭلاتسا. بۇ قولنىڭ تەمسىل قىلغان كۈرەشكە، مىليونلىغان سۆيۈنۈش ئىلىكىدە كۆز ياشلىرىدىن بىر ئوكيان ھەدىيە ئەتسە.

كۆڭۈل شۇنى خالايتتىكى، ئىسلام ئۈممىتىنى تەشكىل قىلغان خەلقلەرنىڭ رەھبەرلىرى كېپەنلىكلىرىنى ئۈستىگە ئارتىپ باشقۇرۇۋاتىمەن دەپ ئويلىغان خەلقلىرى بىلەن بىرلىكتە ئاللانىڭ ھۇزۇرىدا بېشى ئوچۇق، يالاڭئاياق ھالەتتە تۇرسا. ئۆزنىڭ ئاجىز ۋە پەس ئىكەنلىكىنى، ئاللانىڭ بولسا كەرەم ۋە ئۇلۇغ ئىكەنلىكىنى ئېتىراپ قىلىشسا. باشقۇرۇلغانلار ۋە باشقۇرغانلار ئاللانىڭ ھۇزۇرىدا ئوخشاش سەپ ۋە ئوخشاش كىيىنىشتە، ئوخشاش نىشان ۋە غايە ئۈچۈن بىر يەرگە توپلانسا. كۆڭۈل يەنە شۇنى خالايتتىكى، پەيغەمبەر ئەلەيھىسسالامنىڭ تىلىدىن تارىخنىڭ ئەڭ كەڭ دائىرىنى ئۆز ئىچىگە ئالغان ۋە كامىل ئىنسان ھەقلىرى باياننامىسىنىڭ ئۇقۇلغان بۇ تۇپراقلاردا تاجاۋۇز قىلىنغان ھەق - ھوقۇقلار تاپشۇرۇپ بىرىلسۈن. خارابلاشتۇرۇلغان كۆڭۈللەر تۈزىتىلسۈن. ئازار يېگەن كۆڭۈللەر سۈيۈنسۈن. ئازاب - ئوقۇبەت چەككەن ئىنسانلار سۆيۈندۈرۈلسۇن. بۆلگۈنچىلىك، ئايرىمىچىلىقلار يوق قىلىنسۇن. تاشلانسۇن، ئىختىلاپلار مۇزاكىرە قىلىنسۇن.

كۆڭۈل شۇنى خالايتتىكى، مۇسۇلمان ئالىملاردىن تەركىب تاپقان ئۈممەتنىڭ ئورتاق ئىجتىھات كېڭەش پالاتاسى ھەر يىلى ھەج مەۋسۇمىدا بىر يەرگە جەم بولۇپ، يېڭى مەسىلىلەرگە يېڭى تەدبىر تاپسۇن. ئەسكى تەدبىرلەرگە يېڭى سوئاللار سورىسۇن، ئۈممەتنىڭ غەيرىتىنى، ھىممىتىنى، تىرىشچانلىقىنى، ئىرپانىنى كۆپەيتىدىغان قارارلار چىقىرىلسۇن. ئىسلام جەمئىيىتىنىڭ يىقىلغان تاملىرىنى قوپارسۇن، ئىنسان ۋە ئىنسانىيەتنىڭ ئېزىلگەن غۇرۇرلىرىنى ئورنىدىن دەس تۇرغۇزسۇن.

كۆڭۈل شۇنى خالايتتىكى، ھەجدە مۇھەببەتتىن بىر دۇنيانىڭ ئۇرۇقلىرى چېچىلسۇن. ئىنسانلار يۈرەكلىرىدە كەلگەن يەرلىرىگە توشۇسۇن بۇ سۆيگۈ ئۇرۇقلىرىنى. ھەر كىشى ياشاۋاتقان تۇپراقنى «ھەرەم» گە ئايلاندۇرۇشنىڭ ھاياجىنى بىلەن قايتسۇن ۋەتەنلىرىگە. شۇندىلا ھەر ھەج ۋە ھاجىم، يەر يۈزىنىڭ ۋە ھاياتىنىڭ ھۆرمەت ۋە قىممىتىگە بىر قاتما قىممەت قاتقان بۇلاتتى.

9. تونۇش، تونۇشۇش يولىدىكى بىر ئىستىراھەت: «مىنا»

روسۇلىللانىڭ زۇلھەججىنىڭ 8-كۈنى (تەرۋىيە كۈنى) مىنادا قونغان يېرى مەسچىتى خايف ئىدى. تېخى مەدىنىدىن چىقماستىن ھەزرىتى ئەبۇبەكىرگە ئۇ يەردە ئىستىراھەت قىلىدىغانلىقىنى ئېيتقان ئىدى. ھەج سەپىرىنىڭ تۇنجى كۈنى بولغان تەرۋىيە كۈنى، يەنى قەمەرىيە ئېيى زۇلھەججىنىڭ 8- كۈنى مەھشەر مىنادىن باشلايدۇ. روسۇلىللانىڭ «ھەجنىڭ قائىدىلىرىنى مەندىن ئۆگىنىڭلار» دېگەن يېرى بۇ ئىدى.

مىنا تۇنجى تۇرۇلىدىغان يەردۇر. مەھشەر يولىدا بىر مەكتەپتۇر، ھەج مەكتىپى. ھەجنىڭ مەلۇماتلىرى بۇ يەردە ئۆگىتىلىدۇ. بىلىدىغانلار، ئۆگەنگەنلىرىنى ئۇ يەردە كۆزدىن كەچۈرىدۇ. بۇ ھەزرىتى ئىبراھىم ۋە ئىسمائىلنىڭ دۇئاسىنى يېڭىدىن قىلىش دېگەنلىك بولىدۇ: «پەرۋەردىگارىمىز! ئىككىمىزنى ئۆزۈڭگە ئىتائەتمەن قىلغىن. بىزنىڭ ئەۋلادلىرىمىزدىنمۇ ئۆزۈڭگە ئىتائەتمەن ئۈممەت چىقارغىن بىزگە ھەجىمىزنىڭ قائىدىلىرىنى بىلدۈرگىن، تەۋبىمىزنى قوبۇل قىلغىن! چۈنكى سەن تەۋبىنى ناھايىتى قوبۇل قىلغۇچىسەن. ناھايىتى مېھرىبانسەن.» ( سۈرە بەقەرە 128-ئايەت)

كۈننىڭ ھەممىسى ۋە يا بىر قىسمى روسۇلىللا خاتىرىسىگە ھۆرمەتلەش يۈزىسىدىن ئۇ يەردە ئۆتكۈزۈلىدۇ. مۇمكىن بولسا چۈش، ئەسىر، شام، خۇپتەن ۋە زۇلھەججىنىڭ 9- كۈنى بامدات نامىزى ئۇ يەردە ئوقۇلىدۇ ۋە ئۇ يەردىن مەرىپەت دېڭىزىغا قېتىلىش ئۈچۈن ئاراپاتقا قاراپ يولغا چىقىلىدۇ.

سەپەرنىڭ ئەڭ ئاخىرقى ھازىرلىقلىرىنى تەكشۈرۈپ چىقىپ، نامازلار بىر يولۇچىنىڭ نامىزىغا ئوخشاش ئۇقۇلىدۇ. سەپەر ئېھرامغا كىرگەندىلا باشلانغان ئىدى ئەسلىدە. ئېھرامغا كىرگەن ھەر كىشى ئاللانىڭ مېھمىنى دەپ قوبۇل قىلىنىدۇ. ئۇ دائىم نامازلارنىمۇ مۇساپىردەك ئۇقۇشى كېرەك. يەنى ئەسلى تۆت رەكەت بولغان نامازلارنى ئىككى رەكەتكە قىسقارتىپ ئوقۇيدۇ. سەپەر يولدا بولماقتۇر، مۇساپىر يولۇچىدۇر.

ئەرەب تىلىدا سەپەر «ئوچۇقلۇق، رېئال، مەخپىي بولغاننىڭ ئاشكارىلىنىشى، كۆرۈنمەيدىغاننىڭ كۆرۈنىدىغان ھالغا كېلىشى» مەنالىرىغا ئىگە. «سافىرا»، تەسەتتۈرلۈك بولمىغان ئايالغا بېرىلگەن ئىسىمدۇر.

يولدىكى كىشىگە بۇ ئىسىمنىڭ بېرىلىشى ناھايىتى مەنىلىكتۇر. چۈنكى سەپەر قىلىش ئىنساننىڭ ھەقىقىي يۈزىنى ئاشكارىلايدىغان، ئىنساننىڭ سىر قۇتىسىنى ئاچىدىغان، ئىنساننىڭ تاقىۋالغان نىقابلىرىنى چۈشۈرۈپ ھەقىقىي يۈزى بىلەن كۆرۈنۈشىنى ئەمەلگە ئاشۇرىدىغان بىر ھالەتتۇر. ئىنساننىڭ ئېقى قارىسى يولدا ئاشكارىلىنىدۇ. بۇ سەۋەبتىن ھەزرىتى ئۆمەر: تونۇشۇش ۋە دوستلۇقنى ئۈچ نەرسە ئۈستىگە قۇرغان ئىدى: ئېلىم - بىرىم، دوستلۇق، سەپەر.

سەپەردىشىڭ يولدىن بۇرۇن كېلىدۇ. شۇڭلاشقا كونىلار بۇ قائىدىنى كونىرىمايدىغان بىر قېلىپقا سالغانىكەن. «(ئاۋۋال رەفىق، سۇممەتتەرىق: ئالدى بىلەن يول ھەمراھىڭ، ئاندىن يول ).»

ھەر بىر ھىجرەت ئەبۇبەكىرگە ئوخشاش بىر ھەمراھقا موھتاجدۇر. يۈرىكىڭ يۈرىكىگە تايىنىدىغان، دەردىڭنى دەردىگە قوشىدىغان، بىرلىكتە كۈلۈشكە ئەمەس، بىرلىكتە يىغلاشقا ۋە ھەتتا بىرلىكتە ئۆلۈشكە جان پىدا قىلىدىغان دوست.

ئېغىزچە رىۋايەتلەردە ئېيتىلىشىچە، ئادەم ئاتىمىزمۇ يىتتۈرۈپ قويغان يول ھەمراھى ھاۋا ئانىمىزنى بۇ تۇپراقلاردا تاپقان ئەمەسمىدى؟ بىرلىكتە ئىستىغپار ئېيتىپ بىرلىكتە يىغلاش ئۈچۈن، جەننەتنى قايتىدىن بىرلىكتە تېپىپ مەڭگۈ بىرلىكتە بولۇش ئۈچۈن...

يولغا بىرلىكتە چىقىشنىڭ مۇكاپاتى، مەنزىلى - مەقسەتكە بىرلىكتە يىتىپ بېرىشتۇر.

ھىجرەتكە بىرلىكتە چىقىشنىڭ مۇكاپاتى، مەدىنىگە بىرلىكتە كىرىشتۇر.

تۆۋىنى بىرلىكتە قىلىشنىڭ مۇكاپاتى، ئەپۇغا بىرلىكتە نائىل بولۇش دېمەكتۇر.

ياخشى بىر يول ھەمراھىڭ بولسا، يول ئوزۇقۇڭ بولمىسىمۇ بولىدۇ. بىرىڭلارنىڭ ئوزۇقى ئىككىڭلارغا يېتىدۇ. ئوزۇق ھازىرلاشتىن بۇرۇن ھەمراھ ئىزدەشكە كىرىشمەڭ لازىم. نىيىتى ھەج بولماستىن «خەق نېمە دەپ قالا؟» دەيدىغان ھەمراھ بىلەن يولغا چىقىش، خۇددى گۆش يېيىش نىيىتى بىلەن قۇربانلىققا پاي قوشقان كىشىنىڭ توغرا نىيەتلىك كىشىلەرنىڭ قۇربانلىقنىمۇ قۇربانلىق سۈپىتىدىن چىقىرىۋەتكەنگە ئوخشايدۇ.

چىدىشىدىغان دوستۇڭ، سېنىڭ ئۈستۈڭدە ئاتنىڭ ئۈستىدە تۇرغان خۇرجۇندەك ئەمەس، تۆگىنىڭ ئۈستىدە تۇرغان لوككىدەك مۇستەھكەم تۇرسۇن. بەدىنىڭنىڭ بىر پارچىسى ھالىغا كەلگەن، سىلكىنسە چۈشۈپ كەتمەيدىغان، ئاسانلا سېنى تاشلىۋەتمەيدىغان، يۈرىكىڭ كۆيگەندە سېنىڭ ئۇسسۇزلۇقۇڭنى قاندۇرىدىغان بىر سۇ ئامبىرىغا ئوخشايدىغان، جىددىي ۋاقىتتا يېنىڭدا بولىدىغان، سېنى چۆل-دەشتلەردىن ئاشۇرغان بىر «تۆگە لوككىسى» غا ئوخشاش بۇلىشى كېرەك.

ئەگەر يېنىڭدا مۇشۇنداق بىرى بولسا، يەنە نېمىگە قاراپ تۇرىسەن؟ ئۆزۈڭنى ئاراپات يولىغا ئات، «مەرىپەت» يوللىرىغا ئاتلان!..

10.ئاراپاتتا مەرىپەتكە-ئاللاھنى تونۇشقا يۈزلىنىش

«ھەج ئارافاتتۇر» (تىرمىزى 5/214 ؛ 2975)

زۇلھەججىنىڭ 9- كۈنى قۇياش (ئۇمۇ ساڭا شاھىت بولىدۇ) كۆتۈرۈلگەندىن كېيىن ئۇ مەرىپەتنىڭ بۆشۈكى بولغان ئاراپاتقا قاراپ يولغا چىقىشىڭ كېرەك. مۇمكىن بولسا ئۇ يوللار يالاڭئاياق چىق. پۇتۇڭنىڭ ئىزى، پەيغەمبەر ئەلەيھىسسالامنىڭ ئاياغ ئىزلىرىنى ئىزدەپ ماڭسۇن.

ئاراپاتقا چىققىنىڭدا ئۆزۈڭنى خۇددى جەننىتىنى يوقىتىپ قويغان بىر ئادەمدەك ھېس قىلىشىڭ كېرەك. ئۇنۇتمىغىنكى، تۇغۇلغان ۋاقتىڭدا پاك - پاكىز ئىدىڭ، ساپ ئىدىڭ. يەنى جەننەت سەن ئىدىڭ. ئاللاھقا بەرگەن ئەھدەڭنى كېيىنلەردە بۇزدۇڭ. ساپلىقىڭ يوقالدى. كىرلەندىڭ، بۇزۇلدۇڭ، ئۆزۈڭگە ياتلاشتىڭ. ھەقىقەتكە قارشى ياتلاشتىڭ. ئاللاھقا ۋە مەۋجۇداتقا ياتلاشتىڭ.

بۇ ياتلىشىش سېنى ئۆزۈڭ بىلەن چىقىشالمايدىغان بىرى قىلدى. ئۆزۈڭ بىلەن پەقەت كېلىشەلمىدىڭ. شۇنىڭ ئۈچۈن كەلگۈسى قايغۇلۇق، ئۆتمۈشۈڭ ھەسرەتلىك ئىدى. خاتىرجەملىك ۋە ھۆرىيىتىڭنى يوقاتقانىدىڭ. بۇلارنى يىتتۈرۈپ قويغان كىشى بىر قورقۇنچلۇق قىممەت يوقىتىشقا ئۇچرايدۇ. ئېتىراپ قىلغىنكى سەنمۇ شۇنداق بولدۇڭ. قىممەتلىرىڭ ئاستى - ئۈستى بولدى. بۇندىن كېيىن، سېنىڭ كۆزۈڭگە قىممەتسىز قىممەتلىككە، پەس بولغان يۈكسەك بولغانغا، ۋاقىتلىق بولغان مەڭگۈلۈك بولغانغا، يالغان ھەقىقەت بىلەن يەر ئالماشتۇردى. دۇنيانى قولغا كەلتۈرۈش ئۈچۈن ئاخىرەتنى بەردىڭ. ھېسسىياتىڭغا سادىق قېلىش ئۈچۈن ئاشىقىڭغا ئىھانەت ئەتتىڭ. ئىچكى ھېس - تۇيغۇلىرىڭنىڭ تويماس كەلكۈنىگە ئەل بولۇپ ئۆزۈڭگە يامانلىق قىلدىڭ. ئۆز نەپسىڭنى رازى قىلىش ئۈچۈن ئاللاھ قا ئازار بەردىڭ.

پۈتۈن بۇلاردىن كېيىن بىر ۋەيرانە كەبى كېلىپ تۇردۇڭ ئاراپات/مەرىپەتنىڭ تۆپىلىكىنىڭ ئېتەكلىرىدە.

ئاللاھمۇ سەندىن دەل مۇشۇنى كۈتۈۋاتاتتى. گۇناھ قىلماسلىقىڭنى ئەمەس، تەۋبە قىلىشىڭنى كۈتۈۋاتاتتى. مۇكەممەللىشىشىڭنى ئەمەس، بەلكى يېتەرسىز ئىكەنلىكىڭنى ئېتىراپ قىلىشىنى كۈتۈۋاتىدۇ. ئۈمىدسىزلىنىش ئەمەس، بەلكى بوسۇغىسىغا باش قۇيۇپ ياش تۆكۈشۈڭنى ساقلاۋاتاتتى. گەپنىڭ راستىنى ئېيتقاندا، پەرىشتىگە ئايلىنىپ كېتىشىڭنى ئەمەس، «ئىنسان» بولۇشۇڭنى كۈتۈۋاتاتتى. ھەممىدىن بەكرەك، ئۆز يۈز -كۆزۈڭ بىلەن يېڭىدىن تونۇشۇپ چىقىشىڭنى، ياتلىشىپ كەتكەن ھەقىقەت ۋە ياكى يېڭىدىن چۈشىنىشىڭنى، تەبىئىتىڭ بىلەن يېڭىدىن ئۇچرىشىشىڭنى، ۋىجدانىڭ بىلەن قايتىدىن كۆرۈشۈشۈڭنى كۈتۈۋاتقان ئىدى.

چۈنكى، بۇ يەر ئاراپات. ئاراپات - تونۇش مەنىسىگە ئىگە «مەرىپەت» دېگەن سۆز تومۇرىدىن تۈرلەنگەن بىر ئىسىمدۇر. تونۇيدىغان ۋە ئىشلىتىپ كېلىۋاتقان ئارىف، مەرىپەت، ئېرفان، مارۇف، مەئارىف ھەممىسى ئوخشاش مەناغا تەۋە سۆزلەردۇر. مەرىپەت - بىلىشتىن ئۈستۈن تۇرىدىغان بىر نەرسىدۇر. ھەر مەرىپەت بىلىشنىمۇ ئۆز ئىچىگە مەرىپەت بىر نەرسىنىڭ جەۋھىرىنى تونۇش، سىرىغا ئېرىشىش، ماھىيىتىنى چۈشىنىش دېمەكتۇر. نەرسە ۋە مەۋجۇداتلارنى ئەسلى ھالىتى بويىچە بىلىۋېلىش. بىزنىڭ دېمەكچى بولغىنىمىز مەرىپڧەت دەل بۇنىڭدىن ئىبارەتتۇر. ئالەملەرگە رەھمەت قىلىنىپ ئەۋەتىلگەن پەيغەمبەر ئەلەيھىسسالام ھەر دائىم: «ئەي پەرۋەردىگارىم! سەن ماڭا ھەر نەرسىنى قانداق بولغان بولسا شۇ پېتى، ئۆز ھەقىقىتى بىلەن كۆرسەتكىن، دەپ دۇئا قىلاتتى.»

مانا شۇ ۋاقىتلاردا ئۈستىدە دەسسەپ تۇرۇۋاتقان ئاراپات، مەرىپەت يېرىدۇر. ئادەم ئۆز ھەقىقىتىنى، ئاجىزلىقىنى، يېتەرسىزلىكىنى، چەك - چېگراسىنى ئۇ يەردە تونۇيدۇ. ئادەم، ئاراپاتتا ئىنسان بولدى.

سەنمۇ ئادەم ئوغلىسەن، ئۆزۈڭ بىلەن تونۇشۇشقا كەلدىڭ. ھېكمەتنىڭ ئەڭ تۇلۇق فورمۇلىسىدۇر: ئۆزىنى بىلگەن رەببىنى تونۇيدۇ. ئەگەر ئۆزۈڭنى بىلسەڭ سەنمۇ رەببىڭنى بىلەلەيسەن. رەببىڭنى بىلىپلا قالماستىن، مەۋجۇداتنى، ئىنساننى، دوستنى، دۈشمەننى، ئۇلۇغنى، پەسنى، مەڭگۈلۈكنى، ۋاقىتلىقنى تونۇيسەن.

ئۆزۈڭنى بىلمەستىن ۋە تونۇماستىن نېمىمۇ قىلالايتتىڭكى؟ چەك-چېگراسىنى، ئىمكانىنى، ئىمكانسىزلىقىنى يەنى ھەددىنى ۋە بۇ چېگرالارنى بىلمەي تۇرۇپ نېمىلا ئىش قىلماقچى بولساڭ، ھەر ئىشىڭنى بەربات قىلىشىڭ مۇقەررەردۇر.

تونۇشتۇم دېگەنلىرىڭدىن بىرقانچە يىللاردىن كېيىن ئاھانەت كۆرگىنىڭنى، يۈرىكىڭنىڭ ئۈمىدسىزلىكتىن مازارلىققا ئايلانغانلىقىنى، ئەڭ قاتتىق ئازابلارنى ئەڭ يېقىنلىرىڭدىن كۆرگەنلىرىڭنى سۆزلىسەڭ، سېنىڭ تونۇش ۋە تونۇشۇش بىلەن ئاراڭنىڭ ياخشى ئەمەسلىكىنى بىلگىلى بولىدۇ. دەل پۇرسىتى بۇ. ئەمدى «تونۇشۇش» بىلەن تونۇشۇپ چىقىسەن. چۈنكى، بۇ تۇپراقلار، سەن ئۆتكۈزۈۋاتقان ئاراپات كۈنى، ئىرپاننى ئۆگەتكەن مەرىپەت دىيارى ئارافاتتۇر.

ئاراپات پەقەت تونۇشۇش يېرىلا ئەمەستۇر، شۇنىڭ بىلەن بىرگە ئۇچۇرۇشۇش يېرىدۇر. چۈنكى، ھاۋاڭىز بىلەن، ھاۋۋالىرىڭىز بىلەن ئۇچراشقان يەردۇر. ھاۋا ئانىمىز پەقەت بىر ئۆمۈرلۈك ھەمراھلا ئەمەس، بەلكى جان يولدىشى، بىر يول دوستى، بىر كۈرەشچى دوست، بىر يۈرەك دوستتۇر. يوقىتىپ قويغان نەچچە يۈرەكلەرنى - ئالدى بىلەن ئۆز يۈرىكىڭنى ئاراپاتتا تېپىۋالىسەن. ھاۋا سېنىڭ قورشاۋىڭدۇر. قورشاۋىڭ؛ يەنى ھەم جەھەننىمىڭ، ھەمدە جەننىتىڭدۇر.

«بېغىشلاشقا تۇرۇش»

ۋەخپە ئۆزۈدىنلا «تۇرۇش» دېگەن مەنىنى ئىپادىلەيدۇ. ئۇنداقتا «ۋەقف كە تۇرۇش (يەنى ئاراپات تېغىدا بەلگىلەنگەن مۇددەت ئىچىدە تۇرۇش، دۇئا قىلىش، ناماز ئوقۇش)» دېگەن ئىپادە خاتا ئەمەسمۇ؟ ياق، ئۇنداق ئەمەس. ئەكسىچە مەسىلىنىڭ مەركىزى نۇقتىسىغا دىققىتىمىزنى تارتىدىغان بىر ئىپادىدۇر. ۋاقفە يەنى بېغىشلاشقا تۇرۇش دېگەنلىك.

چۈنكى ۋەقفكە تۇرۇش، «تۇرۇش ئۈچۈن تۇرۇش» دېگەنلىكتۇر، يەنى «تۇرۇش ئۈچۈن ئېگىلمەك» دېگەننىمۇ ئىپادىلەيدۇ. يەنى سىزنىڭ يېگانە تۇرۇشىڭىز، نەدە تۇرۇشىڭىز، نېمىگە قارشى تۇرغۇنىڭىز، نېمىنىڭ ۋە كىمنىڭ يېنىدا تۇرغۇنىڭىز، قانداق تۇرغۇنىڭىز، نېمىشقا تۇرغۇنىڭىز؟

ۋاقفە ھەركىمنىڭ ئۆز تۇرۇشىنى كونترول قىلىشىدۇر. ئالدى بىلەن يالغۇز ۋە شەخسى تۇرۇشۇڭنى. كىشى ئۆزىگە قارشى نەدە تۇرىدۇ؟ يۈرىكىڭنىڭ يېنىدىمۇ ياكى ئىچكى ھېس تۇيغۇلىرىڭنىڭ يېنىدىمۇ؟ ئىماننىڭ يېنىدىمۇ ياكى شەيتاننىڭ يېنىدىمۇ؟فىترىتىڭنىڭ يېنىدىمۇ ياكى ئۇزاقتىمۇ؟

راستىنىلا بىر يەردە تۇرامدۇ ھەقىقەتەن؟ ياكى بولمىسا ئۈزۈپ - يۈرۈپ لىنىيىسىنى يوقاتقان، رولى سۇنۇپ كەتكەن، دېڭىزنىڭ بوران - چاپقۇنلاردا قالغان بىر كېمىدەك، ئۇ يەردىن بۇ يەرگە سۈرۈلۈپ سۇغا چۆكۈپ كېتىشىنى ساقلاۋاتامدۇ؟ بىر يەردە تۇرغان بولسا نېمىشقا ئۇ يەردە تۇرىدۇ؟ تۇرغان يېرىنى ئۆزى تاللىدىمۇ ياكى باشقا بىرى تەرىپىدىن بېكىتىلگەنمۇ؟ تاسادىپىي ئۇ يەردە تۇردۇڭمۇ ياكى بىلىپ تۇردۇڭمۇ؟يەنى، تۇرغان يېرىنىڭ ئارىفىمۇ؟

يەنە بىرىگە كىشىنىڭ جامائەت بىلەن تۇرۇشى لازىم: ئۆزىدىن باشقىلار بىلەن تۇرۇشى لازىم، ئۇنداقتا بۇ قانداق تۇرۇش؟ يولدىشىغا، دوستىغا، ئائىلىسىگە، جامائىتىگە قارىتا قايسى ئورۇندا تۇرىدۇ؟ ئىجتىمائىي ۋە سىياسىي ۋەقەلەردە قەيەردە، كىملەرگە قارشى، كىملەرنىڭ قېشىدا تۇرماقچى ياكى تۇرىدۇ؟

مەسىلەن: ئىبراھىم ئەلەيھىسسالام بىلەن بىرلىكتە بۇتقا ۋە بۇتپەرەسلەرگە قارشى تۇرۇۋاتامدۇ ياكى ئىبراھىم ئەلەيھىسسالامغا قارشى بۇتپەرەسلەر بىلەن بىر سەپتە تۇرۇۋاتامدۇ؟ قۇرئاندىكى ئىپادىسى بويىچە شەيتانغا قارشى «ئاللانىڭ پارتىيىسى» بىلەنمۇ ياكى ئاللاھقا قارشى «شەيتاننىڭ پارتىيىسى» بىلەن تۇرۇۋاتامسەن؟ زالىملار ۋە تاغۇتلارنىڭ سېپىدا تۇرۇۋاتامسەن ياكى زۇلۇمغا ئۇچرىغۇچىلار ۋە ئېزىلگەنلەرنىڭ سېپىدىمۇ؟

ئارافاتتىكى بۇ تۇرۇش يەنە ئىككى يەردە تەكرارلىنىدۇ. مەشئارىل ھەرەم بار بولغان مۇزدەلىفە ۋە باشقا بىرى مىنادىدۇر. مۇزدەلىفەدىكى تۇرۇش كەبىنىڭ يېقىنلىرىدا ئاللانىڭ ھۇزۇرىغا بارماي تۇرۇپ ئىككىنچى قېتىپ گۇناھتىن پاكىزلىنىش يېرىدۇر. مىنا بولسا شەيتانىي ھېس - تۇيغۇلار بىلەن ھېسابلىشىپ، ئاللانىڭ ھۇزۇرىغا ئەھدىنامىڭىزنى يېڭىلاش ئۈچۈن پاك - پاكىز، زىننەتسىز، شەرتسىز بېرىش ئۈچۈن ئەڭ ئاخىرقى پاكلىنىش مەھەللىسىدۇر. ئاراپاتتا ئۆزۈڭ بىلەن تونۇشتۇڭ، مەرىپەتكە ئېرىشىپ ئۆزىڭىزنىڭ كىم ئىكەنلىكىنى بىلدىڭىز، ھازىر قىلىدىغان پەقەت بىرلا ئىش بار، ئۇ بولسىمۇ: دۇئا ...

11. دۇئا

قۇلنىڭ ئاللاھقا دۇئاسى، بەندىچىلىك ۋە ئاجىزلىق بەلگىسىدۇر

ئاللانىڭ قۇلغا دۇئاسى - رەھمەتتۇر.

دۇئا بىر چاقىرىقتۇر، يەنى دەۋەتتۇر. قۇرئاندا ھەم «ئاللانىڭ قۇلغا» ھەمدە «قۇلنىڭ ئاللاھقا» دۇئا قىلىشى شەكلىدە ئايەتلەردە ئىپادىلىنىدۇ. ھەج ئاللانىڭ دۇئاسىدۇر، يەنى قۇللىرىغا چاقىرىقى. قۇل بۇ دەۋەتكە «لەببەيكە ئاللاھۇممە لەببەيك: مەن ھازىر ئاللاھىم، مەن ھازىر» دەپ قۇبۇل قىلىدۇ ۋە كېلىدۇ.

كېپەنگە سىمۋول قىلىنغان ئېھرامىڭغا يۆگىنىپ كەلدىڭ. بۇنىڭ مەنىسى: ئاللاھىم ساڭا قايتىدىغانلىقىمنى بىلىمەن، ئاخىرىدا ساڭا ھېساب بېرىدىغانلىقىمغا ئىمان ئېيتتىم. «ھېسابقا تارتىلىشتىن بۇرۇن ئۆز نەپسىڭنى ھېسابقا تارت» دېگەن پەيغەمبىرىمگە ئىتائەت قىلدىم ۋە ئادەم ئەلەيھىسسالام، ئىبراھىم ئەلەيھىسسالام، ئىسمائىل ئەلەيھىسسالام ۋە مۇھەممەد ئەلەيھىسسالام كېلىپ ساڭا يالۋۇرغان يەردە مەنمۇ ساڭا يالۋۇردۇم.

ئاللاھىم!

ئەي ئىبراھىم ئەلەيھىسسالامنىڭ رەببى!

ئەي مۇھەممەد ئەلەيھىسسالامنىڭ رەببى!

ئەي بىچارىلەرنىڭ رەببى!

مەن مەنىۋى بىر چۆلگە ئايلانغان تۇپرىقىمدىن، بۇ مەنە ئوكيانىغا بىر تامچە بولۇش ئۈچۈن كەلدىم. بىلدىمكى، چۆلگە تامچىغان تامچە پارغا ئايلىنىپ چۆل بولىدىكەن، كۆلگە تامچىغان تامچە كۆل بولىدىكەن. مەنمۇ بۇ رەھمەت ئوكيانىغا قېتىلغان بىر تامچە بولۇشنى خالايمەن. بۇ رەھمەت دېڭىزنىڭ پاكىز ۋە پاك سۈيىگە مېنىمۇ قوبۇل ئەيلە ئەي ئىگەم!

ئاللاھىم! مۆئمىنلىرىڭ، دۇنيانىڭ ئىگە - چاقىسىز يېتىملىرى بولدى. مەنمۇ شۇ بوينى پۈكۈك ئىگە - چاقىسىز يېتىملەرنىڭ بېرىمەن. مېنىڭ ئىگە - چاقسىز بولۇشۇمنىڭ سېنىڭ ئالدىڭدا ھېچبىر قىممىتى بولماسلىقى مۇمكىن. پەقەت سېنىڭ نەزىرىڭدە بەكمۇ قىممەتلىك بولغان ئىسلامنىڭ يېتىملىرى، ئىگە - چاقىسىزلىرى، تىرىك شاھىتلىرى بار! مېنىمۇ ئۇلارنىڭ ئارىسىدا قوبۇل قىلغىن!

قوبۇل قىلغىن ئى ئاللاھىم!

قۇرئانىڭ تاشلىۋېتىلگەن، پۈتۈن ئىسلام ئالىمى چۈشكۈن، دىنىڭ غەمكىن، دوستلىرىڭ ناھەقچىلىكتە، دۈشمەنلىرىڭ مەغرۇر، قانۇن پەرمانلىرىڭ توسالغۇغا ئۇچرىدى. پەرىشان ھالىمىز ساڭا ئاياندۇر. ئىشەندىمكى، قۇلۇڭنىڭ كۈچى تۈگىگەن يەردە، سېنىڭ ياردىمىڭ باشلىنىدۇ. «تۈگەشتىم،ئەي رەببىم!» دېگەنلەرگە «كەلدىم ئەي قۇلۇم!» دەرسەنمۇ؟

«ئىلاھىم! ياردىمىڭ قاچان كېلىدۇ؟» دېگۈدەك دەرىجىدە. سىقىلمىدۇق، سىنالمىدۇق، سىلكىنمىدۇق، بەدەل تۆلىمىدۇق. پەقەت تاقىتىمىز يوق، كۈچىمىز ئاز، يۇلىمىز ئۇزۇن، ئاغزىمىز قۇرۇق، يۈكىمىز ئېغىر، تەلىيىمىز يوق، دوستىمىز ئاجىز، دۈشمىنىمىز كۈچلۈكتۇر. بۇ ئەھۋالدا ساڭا، پەيغەمبەر ئەلەيھىسسالامنىڭ تائىفتىن قايتقاندا ئەبۇ قۇبەيسنىڭ تۆپىلىكىدە، تېخى مەككىگە كىرمىگەن، مەككىگە قاراپ كۆزلىرىگە لىق ياش ئالغان ھالدا قىلغان مۇنۇ دۇئاسى بىلەن نىدا قىلىمىز!

ئەي ئاللاھىم! كۈچ-قۇۋۋىتىمنىڭ تۈگىگەنلىكىنى ساڭا ئەرز قىلىمەن!

كۈچۈمنىڭ ئاز قالغىنىنى، ئىنسانلارنىڭ ئالدىدا ئاياغ ئاستى قىلىنغىنىمنى ساڭا شىكايەت قىلىمەن!!

ئەي رەھىم قىلغۇچى ئىگەم!!!

سەن ئېزىلگەنلەرنىڭ ئىگىسىسەن. مېنىڭمۇ ئىگەم سەن!

مېنى كىملەرنىڭ قولىغا تاشلاپ قويدۇڭ؟

ماڭا قوپاللىق قىلغان ياتلارنىڭ قولىغىمۇ؟

ياكى دائىم گۆرۈگە ئالىدىغان بىر دۈشمەنگىمۇ؟

ئەگەر سەن ماڭا غەزەپلەنمىگەن بولساڭ،

قەتئىي بۇلارنى كۆڭلۈمگە ئېلىپ قويمايمەن!

لېكىن ياخشىلىقىڭ مېنى راھەتلەندۈرىدۇ!

سېنىڭ قاراڭغۇلۇقنى يورۇتقان نۇرۇڭغا سېغىنىمەن!

دۇنيا ۋە ئاخىرىتىمنى ئايدىڭلاشتۇرۇرىدىغان نۇرۇڭغا سېغىنىمەن!....

غەزىپىڭ كەلگەندە، ماڭا تېگىدىغان ئاچچىقىڭدىن

قېچىپ قۇتۇلغۇدەك بىر يەر ئىزدەۋاتىمەن!

ساڭا سېغىندىم، مەندىن رازى بولساڭ بۇ ماڭا يېتەرلىك.

كۈچ ۋە قۇۋۋەت سەندىن،

يالغۇز سەندىن!» (ئىبى ھىشام 2-29-30)

ئى ئاللاھىم!

كۆڭلىمىز چۆللىشىپ كەتتى. بىزگە مۇھەببەت بەر!!

ئۈممەت پارچە - پارچە بولدى، ۋەھدەت (بىرلىك) بەر!

كۇپۇرنىڭ تىرناقلىرىدا پەسكەش، رەزىل ۋە رەسۋا بولدۇق، ئىززەت بەر!

ئۆزىمىزگە قارشى ياتلىشىپ «پەسكەش مايمۇن» غا ئايلاندۇق، بىزگە ئادەمنىڭ باشتا يارىتىلىشىدەك ئىنسانى تەبىئىي خۇلق بەر!

يۈز يىللاردۇر بەخت - سائادەتنىڭ بۇلىقى ئىدۇق، ئەمدى پېقىرغا ئايلاندۇق، سائادەت ۋە سالامەتلىك بەر!

ساختا رەھبەرلەرنىڭ پېشىدە، ئۆز سىرلىق تۇمانلار ئىچىگە مەھكۇم بولدۇق، ھىدايەت بەر!

تاشلىشىپ كەتكەن يۈرەكلىرىمىزنىڭ كۆزلىرى كور، قۇلاقلىرى پاڭ، دىللىرى لال بولدى، توغرىنى كۆرىدىغان كۆرۈش كۈچى ۋە ھەقنى ئاڭلايدىغان قۇلاق بەر!

ئۆز قورقۇنچىمىزنىڭ ئەسىرى بولدۇق، قورقۇنچاقلىق كېسىلىمىزنىڭ تۇتقۇنى، ۋەھىمىلىرىمىزنىڭ خىزمەتچىسى بولدۇق، جالالەت، شىجائەت ۋە تەمكىنلىك بەر!

\* \* \*

دەپ يالۋۇرىسەن. ئۇنىڭ بوسۇغىسىغا بېشىڭنى قۇيۇپ، يىغلاپ ئاقىسەن، ھۆڭرەيسەن، ھۆڭرەيسەن. ئۇندىن باشقا ئىشىك يوق. ئۆزىنىڭ كىچىكلىكىنى بىلگەن ئۇنىڭ بۈيۈكلۈكىنى بىلىدۇ. ئۆزىنىڭ يېتەرسىزلىكىنى بىلگەن، ئۇنىڭ مۇكەممەللىكىنى بىلىدۇ. ئۆزىنىڭ ئاجىزلىقىنى ۋە مەھرۇم ئىكەنلىكىنى بىلگەن، ئۇنىڭدىن ئىستەيدۇ!

شېرىكلىك: كىشىنىڭ ئۆزىگە ئۆزى يېتىدىغانلىقنىڭ ئاڭسىز ئىپادىسىدۇر. دۇئا، قۇلنىڭ ئۆز - ئۆزىگە يېتىشەلمىگەنلىكىنىڭ ئەڭ كەسكىن ئىپادىسىدۇر. ناماز، دۇئانىڭ ھەرىكەتكە ئايلانغان شەكلىدۇر. دۇئا ئاجىزلىقنىڭ ئېتىراپىدۇر. دۇئا، ھەددىنى بىلىشتۇر. شۇڭلاشقىمۇ «دۇئا - ئىبادەتلەرنىڭ مېڭىسى، يىلىكىدۇر» (تىرمىزى 5-545 : 3371) «دۇئا - ئىبادەتلەرنىڭ نەق ئۆزىدۇر.» (ئەبۇدۋۇد 2-76؛ 1479)

بۇ سەۋەپتىن قۇرئان كەرىمدە مۇنداق دەيدۇ: «ئېيتقىنكى، «ئەگەر سىلەرنىڭ دۇئايىڭلار بولمىسا، پەرۋەردىگارىم سىلەرگە پەرۋا قىلمايدۇ، ….» (25-سۈرە فۇرقان 77- ئايەت) «دۇئا قىلىڭكى، قوبۇل قىلاي» دەپ بۇيرۇغان ئاللاھ. رەببىمىز ئۆزىنى يىراق دەپ گۇمان قىلغانلارغا شۇنداق ئاگاھلاندۇرۇش بېرىدۇ: « ئەگەر بەندىلىرىم مەن توغرۇلۇق سەندىن سورىسا ئۇلارغا ئېيتقىنكى، مەن ھەقىقەتەن ئۇلارغا يېقىنمەن، ماڭا دۇئا قىلسا، مەن دۇئا قىلغۇچىنىڭ دۇئاسىنى ئىجابەت قىلىمەن.» ( 2-سۈرە بەقەرە 186 - ئايەت)

ئاللاھ چاقىردى، سەن كەلدىڭ. ئارافاتتىسەن، رەھمەت تېغىنىڭ بويلىرىدا سەن. ئەمدى نۆۋەت سەندە. سەن چاقىرىسەن، ئۇنى كۈتۈۋالغۇدەك ساغلام بىر قەلبىڭ بارمۇ. ئۇنى خارابىگە ئايلانغان، شەھەر ئەخلەتخانىسىدىنمۇ بەتتەر ھالغا كېلىپ قالغان بىر يۈرەككە تەكلىپ قىلالمايسەن. ئالدى بىلەن ئۇ يەرنى تازىلىشىڭ كېرەك. بۇنداق يەرنى تازىلايدىغان بىردىنبىر نەرسە - كۆز يېشى بولۇشى كېرەك. ئۆز - ئۆزۈڭگە دېيىشىڭ كېرەك: «پاكلىغىن ئەي كۆڭۈل ئۆيۈڭنى/ يار كېلىدۇ يەرلەشكىلى»

پاكلىشىڭ ۋە چاقىرىشىڭ كېرەكتۇر. ھەقىقەتەن ھەر لەببەيكىڭ ھەم ئىجابەت ھەم دەۋەتتۇر.

«مەن كەلدىم، سەنمۇ رەھمىتىڭ بىلەن كەل، مەغپىرىتىڭ بىلەن كەل، ياردىمىڭ بىلەن كەل، لۇتفىڭ بىلەن كەل، ئېھسانىڭ بىلەن كەل!» دېگەنلىكتۇر.

رەھمەت تېغىنىڭ ئېتەكلىرىدە، رەسۇلىللاھ (س ئە ۋ) ئۈستىدە ئولتۇرۇپ دۇئا قىلغان قىيا-تاش ھازىرمۇ ئۆز پېتى تۇرىدۇ. ھەزرىتى نەبىنىڭ كۆز ياشلىرىغا شاھىت بولغان، پۇرىقىنى ھىدلىغان، ئاۋازىنى ئاڭلىغان بۇ جاي ساڭىمۇ شاھىت بولغۇسى. ئورۇن جاينىڭمۇ ئەستە ساقلاش ئىقتىدارى بارلىقىنى ئۇنتۇماسلىقىڭ كېرەك.

بىلىشىڭ كېرەككى، ئاراپات تېغى لاتارىيە بېلىتى سېتىلىدىغان يەرگە ئوخشىمايدۇ. ئادەمدەك ئىككى پۈكلۈم بولۇپ كەلگەنلەر، جەننىتىنى ئىستىگەنلەر ۋە گۇناھىنى ئېتىراپ قىلىپ ئۆزىنى تەنقىد قىلغانلار كەچۈرۈمگە ئېرىشىدۇ.

ھەج بىر ئىبادەتتۇر. ئىبادەتنىڭ قوبۇل بولۇشى نىيەتكە باغلىق. ئىبادەتنى قوبۇل قىلىدىغىنى بولسا ئاللاھتۇر. ھېچقانداق بىر ئىبادەتنىڭ ئالدىنئالا قوبۇل قىلىنىش كاپالىتى يوقتۇر. بۇ، ھەج ئۈچۈنمۇ شۇنداقتۇر. مۆمىن كىشى، ھەج ئىبادەتنى «قوبۇل بولغاندىمۇ؟» دېگەن ئەندىشە ئىچىدە تاماملايدۇ. «رەببىم يۈزۈمگە ئۇرما!» دېگەندەك ئۆتۈنۈشمۇ بولىدۇ. شۇڭلاشقا پەيغەمبەر ئەلەيھىسسالام «ھەجنىڭ مۇكاپاتى پەقەتلا جەننەتتۇر» دېمەستىن، «قوبۇل بولغان ھەجنىڭ مۇكاپاتى پەقەتلا جەننەتتۇر» دېگەن ئىدى.

دۇئالاردىن قوبۇل بولۇشقا ئەڭ ئەرزىيدىغان دۇئا – قەلىبتىن چىقىرىپ قىلىنغان دۇئادۇر. ھەج پائالىيەتلىرىنىڭ ھەرقانداق بىرى ئۈچۈن رەسۇلىللاھ سەللەللاھۇ ئەلەيھى ۋەسسەلەمدىن «شۇ يەردە شۇ دۇئانى ئوقۇڭ» دېگەنگە ئوخشىغان بىرەر ئىش سادىر بولغان ئەمەس.

ئادەم بىلەن شەيتاننىڭ پەرقى ئۆز - ئۆزىنى تەنقىد قىلىشتۇر. شەيتانمۇ قوغلاندى، ئادەممۇ قوغلاندى. شەيتانمۇ بۇيرۇققا بويسۇنمىدى، ئادەممۇ بۇيرۇققا بويسۇنمىدى. پەقەت شەيتان خاتالىقىدا چىڭ تۇرۇۋالدى ۋە گۇناھىنى ئاقلاپ تۇرۇۋالدى. ئادەم ئەلەيھىسسالام بولسا، خاتالىقىدا چىڭ تۇرۇۋالماستىن پۇشايمان قىلدى ۋە تەۋبە قىلدى. تەۋبە ئىنساننىڭ ئۆز - ئۆزى بىلەن يۈزلەشمىسىدۇر. تەۋبە، ئۆز-ئۆزىگە تەنقىدتۇر، ئۆز - ئۆزىگە تەنقىد تەۋبىدۇر. بۇنىڭ مۇكاپاتىغا يىتتۈرۈۋەتكەن جەننىتىنى قايتا قولغا كەلتۈرگىنىنىڭ ئۈستىگە يەنە تېخى دۇنيا سائادىتىگىمۇ ئېرىشتى.

ھەج، ھەجگە كەلگەن ھەر مۆمىن ئۈچۈن يىڭى تۇغۇلۇش (باشلىنىش) بولۇشى كېرەك. پەيغەمبەر ئەلەيھىسسالام بىر ھەدىستە ئاراپاتتا ھەقىقىي مەرىڧەتكە ئىگە بولغان كىشىنى تەسۋىرلىگىنىدە، «ئانىسىدىن تۇغۇلغان كۈنىدىكىدەك» دېگەنىدى. مانا مۇشۇنداق بىر مىلات. ئاراپاتتا يېڭىدىن تۇغۇلغان بىر مۆمىن ھاياتىنى، «مىلادىدىن بۇرۇن مىلادىدىن كېيىن» دېگەندەك «ھەجدىن بۇرۇن ۋە ھەجدىن كېيىن» دېگۈدەك دەرىجىدە ياخشى تەرەپكە ئۆزگەرتىشى، ھەج ئۇنىڭ ئۈچۈن يېڭىدىن تۇغۇلۇش بولۇشى كېرەك.

ئاراپات ھەج پائالىيەتلىرىنىڭ تۈۋرۈكىدۇر. بۇ سەۋەبتىن، پەيغەمبەر ئەلەيىسسالام «ھەج ئارافڧە» (يەنى تونۇش، بىلىشتۇر) يەنى تونۇش بىلىش مەنىسىنى بىلدۈرىدىغان ئارافات تېغىدا تۇرۇش بىلەن ئادا تاپىدۇ، دېگەن ئىدى. بۇ ھەدىس ھەجنىڭ مەقسىتىنى ئوچۇق ئوتتۇرىغا قويدى. بۇنىڭغا قارىغاندا ھەجنىڭ مەقسىتى مەرىپەتتۇر. كىشىنىڭ ئۆز - ئۆزى بىلەن تونۇشۇش، بىلىشتۇر. كىمكى ھەجدە ئۆزىنى، ئۆزىنى ياراتقان رەببىنى ھەقىقىي تونۇش سەۋىيىسىگە كۆتۈرۈلمىسە دېمەك ھەج قىلمىغاندەك بولىدۇ.

شۇنداق ئاجايىپ بىر ئىش باركى، بەزى فىقھى كىتابلاردا «ئاراپات تۇرۇشىدا ئاراپاتتا تۇرغانلىقىنى بىلىشى شەرت ئەمەستۇر. خالىساڭ ئاڭلىق خالىساڭ ئاڭسىز، ئاراپات چېگراسىنىڭ ئىچىدە بولغان ھەركىم ئاراپات ۋاقفە (تۇرۇشى) نى تۇرغان بولىدۇ» (كاسانى، ئەلبەداۋى قاتارلىق كىتاپلارغا قارالسۇن) دېيىلمەكتىدۇر.

شۇ ھالدا ئاراپاتقا تۆگە بىلەن، باشقا ئۇلاغ بىلەن، ئات بىلەن كەلگەن بىر كىشىنىڭ ئۇلىغى بىلەن ئۆزى ئوتتۇرىسىدىكى پەرق نېمە؟ ياكى تاكسى بىلەن، ئاپتوبۇس بىلەن كەلگەن كىشىلەرنىڭ ماشىنىسى بىلەن ئۆزىنىڭ ئوتتۇرىسىدىكى پەرق نېمە؟

ئىبادەت بىر بىلىپ يېتىش بولمىسا نېمە ئۇ؟

ئىبادەتنىڭ جەۋھىرى كۆزگە ئىلىنمىغان بىر يەردە، ئىبادەتتىن تەلەپ قىلىنغان نەتىجە قانداق ھاسىل بولىدۇ؟

ئاراپات بىر مەھشەر مانېۋىرىدۇر. بۇ سەۋەبتىن ئۇ يەردە سەپەرنىڭ داۋام قىلىۋاتقانلىقىنى تەكىتلەش ئۈچۈن پېشىن ۋە ئەسىر نامىزى بىرلەشتۈرۈلۈپ پېشىن ۋاقتىدا جەملەپ ئۇقۇلىدۇ. بۇ سۈننەت ھەجنىڭ بىر تۈرلۈك جىھاد ئىكەنلىكىنى ئەسلىتىش ئۈچۈن مەنىلىكتۇر. چۈنكى نامازلار، «جىھاد» قا چىقىلغان سەپەردىكىلەرگە ئوخشاش.

ئەسلى سانغا قايتقاندۇر. ئائىشە ئانىمىز، پەيغەمبەر ئەلەيھىسسالامغا ئاياللارنىڭ جىھادىنى سورىغاندا شۇنداق جاۋاب بەرگەن. **«ئۇلارغا ئىچىدە ئۇرۇش بولمىغان بىر جىھاد بار: ئۇ بولسىمۇ ھەج ۋە ئۆمرە»** (ئەھمەد بىن ھەنبەل 6-165؛ ئىبنى ماججە 2-968؛ نۇمۇرى 2901)

12. مەشئارىل ھەرەم (مۇزدەلىفە)

«ئەرەفاتتىن قايتقان چېغىڭلاردا مەشئەرى ھەرەمدا (يەنى مۇزدەلىفەدە) ﷲ نى ياد ئېتىڭلار، ﷲ سىلەرنى ھىدايەت قىلغانلىقى ئۈچۈن، ئۇنى ياد ئېتىڭلار، ئىلگىرى سىلەر ھەقىقەتەن گۇمراھ ئىدىڭلار (يەنى ﷲ سىلەرنى ھىدايەت قىلىشتىن ئىلگىرى گۇمراھلار قاتارىدا ئىدىڭلار) (198) ئاندىن كېيىن، سىلەر (ئەرەفاتتىن) كىشىلەر قايتقان جاي بىلەن قايتىڭلار، ﷲ تىن مەغپىرەت تەلەپ قىلىڭلار. ﷲ ھەقىقەتەن ناھايىتى مەغپىرەت قىلغۇچىدۇر، ناھايىتى مېھرىباندۇر» (2-سۈرە بەقەر 198-199- ئايەتلەر)

ئاراپاتتا مەرىپەتكە ئۇلاشتىڭ. ئۆزۈڭ بىلەن يۈزلەشتىڭ. رەببىڭگە يۈرىكىڭنى ئاچتىڭ، ئۆز - ئۆزۈڭنى تەنقىد قىلدىڭ، نىقاپلىرىڭنى ئېلىپ تاشلاپ ئۆزۈڭنىڭ ھەقىقىي يۈزۈڭنى تونۇدۇڭ. ئاراپاتتا قىيامغا تۇردۇڭ، رەھمەت تېغىنى قىيام مەركىزى قىلىنغان كەئبە بىلەن ئۆزۈڭنىڭ سايىسىدە رەببىڭنى رەھمىتى بىلەن دەۋەت قىلدىڭ.

ئەمدى رەھمەت يۈكلۈك بۇلۇتتەك ئىككىنچى قىيامىنى ئەمەلگە ئاشۇرۇش ئۈچۈن، بايرام كېچىسىنى ئۆتكۈزۈش ئۈچۈن، مەككىنىڭ قارا زۇلۇفلىرىدە يەر ئالغان مۇزدەلىفەگە قاراپ يولغا چىقىشىڭ كېرەك. ئۇنتۇما، سەپەر داۋام قىلىۋاتىدۇ. يەنى جىھاد داۋام قىلىۋاتىدۇ.....

ھەزرىتى مۇھەممەت ئەلەيھىسسالامنىڭ ئىزىدا كېتىۋاتىسەن. ئىزلىرىڭ ئۇنىڭ ئىزىغا ئارىلىشىدۇ، دۇئالىرىڭ ئۇنىڭ دۇئاسىغا سىڭىپ كېتىدۇ. ئۇنىڭ مۇزدەلىفەدە كېلىپ تۇرغان مەشئارىل ھەرەمدە سەنمۇ تۇرىسەن. ئاراپاتتا قەسەم قىلغان كۈندۈزنى، قۇياشنى، كۈننىڭ پېتىشىنى ئۈزەڭگە شاھىت قىلغان ئىدىڭ. ھازىر يەنە قۇرئاندا ئۇ توغرۇلۇق قەسەم قىلىنغان «قاراڭغۇ بولغاندا كېچىنى، ئاينى ۋە فەجىرنى» ئۆزۈڭگە شاھىت قىلىسەن. يەنى ئىنسان ئۆمرىنىڭ كىچىكلىتىلگەن مودېلى بولغان بىر كۈننىڭ بارلىق ۋاقىت بۆلەكلىرىنى ۋە ۋاقىتلىرىنى، قىيام (تۇرۇش) غا شاھىت قىلىسەن.

ئۇ شۇنداق بىر كۈن ئىدىكى، كېچىسى قەبرە، سەھىرى يېڭىدىن تىرىلىش. چۈشتىن بۇرۇن مەھشەر، چۈشلۈكى ھېساب، چۈشتىن كېيىنى بولسا مۇكاپات ياكى جازادۇر.

ئۇ شۇنداق بىر كۈنكى، ئىنسانىيەت داستانىنىڭ قىسقارتىلمىسىدۇر. ئۇ شۇنداق بىر ئىنسانىيەتكى، ھاياتلىقنىڭ سەپىرىنى بىر كۈننىڭ ئەتىگەن تەرىپىدە ئادەم ئەلەيھىسسالام بولۇپ باشلىدى. چۈشتىن بۇرۇن نوھ ئەلەيھىسسالام بىلەن، چۈشتە ئىبراھىم ئەلەيھىسسالام بىلەن، چۈشتىن كېيىن بولسا مۇھەممەد سەللەللاھۇ ئەلەيھى ۋەسەللەم بىلەن داۋام قىلىپ زاۋال ۋاقتى يەنى كۈن ئولتۇرىدىغان ۋاقىتقا (قىيامەتكە) يېقىنلاشتى

ئارتۇق ۋاقىت چۈشتىن كېيىن. ئىنسانىيەتنىڭ ئاخشىمىغا ئاز قالدى. چۈشتىن كېيىنكى ۋاقىتنىڭ ئىنسانى، ئازغۇن زامانلارنىڭ ئىنسانى، زامانىۋى ئېزىشنىڭ قۇربانى نېمە قىلسۇن؟

« وَالْعَصْرِ: ئەسىر بىلەن قەسەمكىن،

إِإِنَّ الْإِنسَانَ لَفِي خُسْر: ھېچ شۈبھىسىزكى ئىنسانىيەت زىيان ئىچىدىدۇر.

إِلَّا الَّذِينَ آمَنُوا وَعَمِلُوا الصَّالِحَاتِ وَتَوَاصَوْا بِالْحَقِّ وَتَوَاصَوْا بِالصَّبْرِ: پەقەتلا، ئىمان ئېيتقان، ياخشى ئەمەللەرنى قىلغان ، بىر- بىرىگە ھەقنى تەۋسىيە قىلىشقان ۋە بىر – بىرىگە سەۋرنى تەۋسىيە قىلىشقان كىشىلەردىن باشقا ...

پەقەتلا ئىمان ئېيتقانلار، ياخشى (سالىھ) ئەمەل قىلغانلار، ھەقنى ۋە سەبىرنى بىر بىرىگە تەۋسىيە قىلغانلار بۇنىڭدىن مۇستەسنادۇر.» (103-سۈرە ئەسىر 1-2-3- ئايەتلەر)

ئاراپاتتىن ئاققان ئىككى پۇتلۇق رەھمەت كەلكۈنى مەككىنىڭ قارا زۇلۇفلىرىدىن يەر ئالغان قۇزاھ تېغىنىڭ ئېتەكلىرىدىكى مەشئارىل ھەرەمدە قىيامغا تۇرىدۇ.

مەشئار، (يەنى ئاڭقىرىش يېرى، بىلىش جۇغرافىيىسىدۇر) ئاڭمۇ، شىئارمۇ، شېئىرمۇ ئوخشاش مەنە ساھەسى ئىچىگە كىرىدۇ. شەئائىردىن سۆز قىلغان قۇرئان، ھەجنىڭ پائالىيەتلىرى ئۈچۈن «شىئار» ئۇقۇمىنى قوللانغان ئىدى. شىئار يەنى سىمۋول. شۇنداق ھەج بىر سىموۋللار يۇماغىدۇر (يۇمىلاقى). ھەر بىر سىمۋول بىر نەرسىگە سىمۋول قىلىنىدۇ. ئېھرام، ھەرەم، مىقات، ئاراپات، مەشئار، مىنا، ۋاقفە (تۇرۇش) رەھمەت تېغى، جەمرەلەر (شەيتانغا تاش ئېتىلىدىغان يەر)، كەبە، ھەجەرۇل ئەسۋەد، تاۋاف، سەيئى، ماقام، سافا ۋە مەرۋە ... ھەممىسى ئاللانىڭ بىز ئىنسانلارغا بەلگىلەپ بەرگەن ھەج ئىبادىتىنىڭ سىموۋللاردۇر. (مىن شەئارىللاھ)

مۇتلەق ھەربىر سىمۋول بىرنەرسىگە سىمۋول قىلىنىشى كېرەك ئىدى. بۇلار بىر ئىنساننىڭ بەدىنىگە ئوخشايتتى. بۇ بەدەننىڭ بىر روھى بۆلىشى كېرەك ئىدى. ئۇ روھ بولماستىن قىلىنغان ھەج، روھسىز بىر جەسەتكە ئايلىنىدۇ. ھەجنىڭ ھەج بۇلىشى سىمۋوللاردىن تەركىب تاپقان بۇ بەدەندە سىمۋول قىلىنغان روھقا ئىگە بولۇش ۋە بۇ ئىككىسىنى بىرلەشتۈرۈش بىلەن بولىدۇ.

ئۇنداقتا، بۇنى قانداق ئەمەلگە ئاشۇرىمىز؟

شۇنداق، ماشئەرىرىل ھەرەم يىغىلىدىغان يەر. بۇ سىمۋوللارغا روھىنى كىيدۈرۈش ئۈچۈن بېكىتىلگەن بىر بېكەت ئىدى. بۇ بېكەتلەرنىڭ ھەققىنى بەرمەي ئۆتكەنلەر، قىلغان ئىشىنىڭ سىرىغا ئېرىشەلمەيدۇ. ئۇ ھالدا مەشئاردا چوقۇم ئاڭغا يېتىشىشىمىز كېرەك ئىدى. شۇنداق ئېيتىمىزكى، ئاڭ بولمىغان بىلىم ۋە ھەرىكەتنىڭ نېمە قىممىتى بولسۇن؟

ئۇنداقتا، نېمىنى چۈشىنىپ يېتىشىمىز كېرەك؟

مەشئارىل ھەرەمدە؟

ئالدى بىلەن مەۋجۇدات ئېڭىغا.

بۇ چۈشەنچىگە يېتىش، بار ئىكەنلىكىنى چۈشىنىش ئارقىلىق بۇلىدۇ. ئاراپاتتا ئۆز مەۋجۇتلۇقىنىڭ مەرىپىتىگە ئېرىشىشى كېرەك بولىدۇ. ئەمدىلىكتە، «مەن كىم؟ نېمىشقا مەۋجۇتمەن؟ نەدىن كەلدىم؟ نەگە بارىمەن؟» دېگەن سوئاللارغا جاۋاب بېرىلىدۇ.

مەۋجۇتلۇق ئېڭى، ئاللاھ چۈشەنچىسىگە ئېلىپ بارىدۇ. ئاللاھ، يەنى تەپەككۇر. ئىنسان «ئاللاھ» دېيىشنىڭ «چىشىنىش» ئىكەنلىكىنى، ئاللاھسىز بىر ھاياتنىڭ مەناسىز بىر ھايات ئىكەنلىكىنى چۈشىنىپ يېتىدۇ. ئىنسان ھاياتىغا، دەرد-ئەلەملىرىگە، سۆيۈنۈشلىرىگە مەنە بەرگەن يېگانە زاتنىڭ ئاللاھ ئىكەنلىكىنى چۈشىنىپ يەتكىنىدە تەقۋالىق ئۆزلۈكىدىن شەكىللىنىدۇ. تەقۋا، يەنى مەسئۇلىيەت ئېڭىدۇر.

بۇ مەسئۇلىيەت كىمىگە نىسبەتەن؟

ئەلۋەتتە ئالدى بىلەن ئاللاھقا ۋە ئاللاھ ئۈچۈن ئۆزىنىڭ شەخسىيىتىگە، يېقىنلىرىغا، ئائىلىسىگە، جامائىتىگە، نەرسىلەرگە ۋە تەبىئەتكە قارىتا بولغان مەسئۇلىيەت ئېڭىدۇر.

مانا بۇ چۈشەنچىنىڭ ئاساسىدۇر. بۇ ئاساستىن يۈكسەلگەن ئاڭ، ئارتۇق سۇبيېكتىپ ۋە ئوبيېكتىپ، ئىچىدىكى ۋە تېشىدىكى ھەر نەرسىنى ئۆزىنىڭكىدەك ئويلاپ قالىدۇ، ئۇلارنىڭ ھەربىرىنىڭ ئۆز ئورنىغا چۈشكەنلىكىنى پەرق قىلىدۇ. ئۇلارنى قويۇلغان يېرىدىن يۆتكىۋېتىش ئارقىلىق ھەم ئۆزىگە، ھەم شۇ نەرسىگە زۇلۇم قىلمايدۇ. يېرىدىن ئېلىۋېتىلگەنلەرنى ئەسلى ئورنىغا ئەكېلىپ قۇيۇپ (ھېكمەت)، ئەگەر ئۇنىڭ ئالدىدا توسالغۇ بولسا ئۇنى يوقىتىدىغان (جىھاد) ئېڭىدۇر.

ئاڭنىڭ غەلىبىسى، مەنىسىزلىكنىڭ يوق قىلىنىشىدۇر. ئاڭسىزلىق ئەھۋالى كۆرۈلسە، پۈتۈنلەي مەنىسىزلىكنىڭ قىممەتكە ئىگە بولۇپ قالغانلىقىدۇر. يەنى مەنىسىزلىكنىڭ نەتىجىگە ئېرىشىپ قالغانلىقىدۇر. مەنىسىزلىككە مەھكۇم بولغانلار، ھېچبىر نەرسىنىڭ ھەقىقىي ئورنىنى، ھەقىقىي قىممىتىنى، ھەقىقىي ھالىتىنى ۋە ھەقىقىتىنى چۈشىنەلمەيدۇ.

پەيغەمبەرلەر ئاڭ ئەلچىلىرىدۇر. مەنىسىزلىككە قارشى ئۇرۇش قىلىپ ھاياتقا مەنە قوشۇشتا ئىنسانلارغا رەھبەر بولغانىدى. كىتابلار ئاڭنىڭ كەلىمىلىرىدە ئىپادىلىنىدۇ. ئىبادەتلەرنىڭ مەقسىتى ئىنساندا مەلۇم بىر ئاڭنىڭ ئويغىنىشىغا تۆھپە قوشۇشتۇر. قىسقىچە دىن، ئىنسانىيەتكە چۈشەنچە بېغىشلايدىغان ئالاھىدە بىر مۇئەسسەسەدۇر.

قۇرئانى ۋە ئىسلامى چۈشەنچىلەر دائىما ئاڭنىڭ ئۆلچەملىرىدۇر

تەۋھىد - مەۋجۇتلۇق ئېڭىدۇر.

زىكىر- ئاللاھ چۈشەنچىسىدۇر.

ئىبادەت- قۇللۇق چۈشەنچىسىدۇر.

ئادالەت - ئاخىرەت چۈشەنچىسىدۇر.

ۋاھدەت (بىرلىك) - ئۈممەت ئېڭىدۇر.

ئاراپات - ۋەتەن چۈشەنچىسىدۇر.

مەككە - جۇغراپىيە چۈشەنچىسىدۇر.

مەدىنە - دۆلەت چۈشەنچىسىدۇر.

پاكلىنىش يولىنىڭ ئاراپاتتىن كېيىنكى ئىككىنچى بېكىتى بولغان مەشائىرىل ھەرەمدە شەپەققە يېقىن ۋەقپە قىلغان (يەنى تۇرۇش بۇيرىغىنى) ئورۇنلىغان مۆمىن، بۇ زامان تاللىشى قۇرئاندىكى: «سەھەر يېقىن ئەمەسمۇ؟» (11- سۈرە ھۇد 81- ئايەت) دېگەن ئۇچۇرنى بەرگەن مەنىنى ئىپادىلىگەن بولدى. كېچە نەقەدەر قاراڭغۇ ۋە ئۇزۇن بۇلىشىدىن قەتئىينەزەر، بۇ ھەر كېچىنىڭ بىر سەھىرى بولىدىغانلىقىغا بولغان ئىشەنچنىڭ تىلغا ئېلىنىشىدۇر. تاغلار نەقەدەر چوڭ بولۇشىدىن قەتئىينەزەر يوللارنىڭ ئۇنىڭ ئۈستىدىن ئاشىدىغانلىقىنىڭ بەلگىسىدۇر. ئۆزى ئۈچۈن ئاراپاتتەك بىر قەلبى پاكلىنىشتىن كېيىن، مەشئار كەبى بىر زېھنىي پاكلىنىشنىڭ ھەقىقىي بىر چۈشەنچىگە ئىگە بولغانلىقىغا بېرىلگەن بېشارەتتۇر. مانا بۇ ھەقىقىي بايرامدۇر.

بايرام: كىشىنىڭ ئىرپانغا ۋە چۈشەنچىگە ئۇچراشقان كۈندۇر. ئۆز - ئۆزى بىلەن ۋە رەببى بىلەن تونۇشقان ۋە بىلىشكەن، ھەركىمگە ۋە ھەر نەرسىگە قارىتا مەسئۇلىيەت ئېڭىدا بولغان بىرى ئۈچۈن ئۇرۇش باشلىماي تۇرۇپ غەلىبىگە ئېرىشىش دېمەكتۇر. چۈنكى بۇنداق بىرىنى ھېچبىر شەيتانىي كۈچ يېڭەلمەيدۇ. ئۇ ھازىردىن باشلاپ بۇ غەلىبىسىنى تەبرىكلىسە بولۇۋېرىدۇ.

پەيغەمبەر ئەلەيھىسسالام، مەشئەردە ۋاقفە (تۇرۇش) تۇرغان ئىدى. ئەمما «سەھىھ مۇسلىم» دا تىلغا ئېلىنغان بىر ھەدىستە، مۇزدەلىفەنىڭ ھەر يېرىنىڭ ۋاقفە مەھەللىسى بولغانلىقى ئېيتىلغان.

ئاقابە جەمرەسىگە ئېتىلىدىغان - مىنادا تۇنجى جەمرەگە ئېتىلىدىغان 7 تال تاشنى مۇزدەلىفەدىن تېرىۋېلىشىمىز كېرەك. ئىككىنچى، ئۈچىنچى ۋە تۆتىنچى كۈنى ئاتىدىغان شېغىل تاشنىمۇ مۇزدەلىفەدىن تىرىۋېلىپ، يامانلىقلارنى تۆت كۈن سۈر - توقاي قىلغۇدەك ئۇرۇشقا يەتكۈدەك قورال - ياراغ بىلەن ئالدىنقى سەپكە قايتىشىمىز تېخىمۇ پايدىلىقتۇر.

شەيتاننىڭ ئۆزىدە، بارلىق شەيتانىي ھېس - تۇيغۇلارغا، تۈرتكىلەرگە، مايىللىقلارغا، سېغىنىشلارغا، ئىدېئولوگىيىلەرگە، شەخس ۋە ئەتراپىمىزغا سىمۋول خاراكتېرلىك ئاتماقچى بولغان شېغىل ئوقلارنىڭ چوڭلۇقى نوقۇتتىن چوڭراق بولۇشى كېرەك. سىمۋوللۇق شەيتانغا تاش ئېتىش پائالىيىتىدە، سىمۋولنى ھەقىقەت دەپ تەسەۋۋۇر قىلىپ تاش ئېتىش جەريانىدا ئىنسانلارغا ئەرزىيەت بەرگەن كىشىلەرنى رەسۇلىللاھ «دىندا ئاشۇرۇۋەتكەن بىرى (ئاشقۇن)» دەپ تەرىپلىگەن.

ئەمدى بايرام ۋە ئۇرۇشنى بىرلىكتە باشتىن كەچۈرۈش ئۈچۈن ئۈچۈن مىناغا يۈرۈش قىلساڭ بولىدۇ. سەن ئىسلام قوشۇنىنىڭ بىر نەپەر ئەزاسىسەن. ئۆز تۇپراقلىرىڭغا ۋاكالىتەن بۇ يەردىسەن ۋە بۇ مەھشەر يولىنى پەقەت ئۆزۈڭ ئۈچۈنلا ماڭمىدىڭ. يۇرتۇڭ، يېقىنلىرىڭ، دوستلىرىڭ، زېمىنىڭ ۋە ئەزاسى بولغان ئۈممەت ئۈچۈن ماڭدىڭ. دۇئالىرىڭغا ئۇلارنىڭ ھەممىسىنى قاتتىڭ.

يۈرىكىڭدە يۈز مىليونلىغان قېرىنداشلىرىڭنىڭ سۆيگۈسى بولغان ھالدا يۈردۈڭ. ئىبراھىمنىڭ يۈرگەن يەرلىرىدىن يۈرۈۋاتىسەن. سەن بىر تامچە ئىدىڭ، ئوكيانلارغا قېتىلدىڭ. ئەمدى، «مەن ئوكيانۇسمەن» دېيىش ھەققىگە ئىگە بولدۇڭ.

مەرىپەت ۋە ئاڭغا ئىگە بولغان بىرىنىڭ قىلىدىغان تۇنجى ئىشى دوستى ۋە دۈشمىنىنى تونۇماقتۇر. سەنمۇ ئاراپاتتا مەرىپەتكە، مەشئاردە ئاڭغا ئېرىشكىنىڭگە قارىغاندا، بۇندىن كېيىن بۇلارنى تونۇيالايدىغان بولدۇڭ. دۈشمىنىڭ بىلەن ئۇرۇشۇپ، دوستۇڭ بىلەن تونۇشىسەن. ئۇرۇش قىلىش ئۈچۈن ئوق - دورىلىرىڭمۇ تەييار. قېنى تېز بول، ئۇنداقتا سېنىڭ نۆۋىتىڭ كەلدى. مىناغا قاراپ يولغا چىق، مىناغا قاراپ يۈر، شەپەقتىكى ھەرىكىتىڭنى باشلىغىن.

13. مىنا

«ساناقلىق كۈنلەردە (تەشرىق كۈنلىرىدە) ئاللاھ نى ياد ئېتىڭلار (يەنى نامىزىڭلارنىڭ ئاخىرىدا تەكبىر ئېيتىڭلار)، (مىنادىن) ئالدىراپ ئىككى كۈندە قايتقان ئادەمگە ھېچ گۇناھ بولمايدۇ، تەخىر قىلىپ ئۈچ كۈندە قايتقان ئادەمگىمۇ ھېچ گۇناھ بولمايدۇ. يۇقىرىقى ئەھكاملار تەقۋادارلىق قىلىپ (ھەجنى تۇلۇق ئادا قىلماقچى بولغان )ئادەملەر ئۈچۈندۇر. ئاللاھتىن قورقۇڭلار، بىلىڭلاركى، سىلەر ھېساب ئۈچۈن ئاللاھ نىڭ دەرگاھىغا يىغىلىسىلەر.» (سۈرە بەقەرە 203 - ئايەت)

مەرىپەتنىڭ قارارگاھى بولغان ئاراپات دۆڭلىكىدىن قوپۇپ كەلگەن ئىنسان كەلكۈنى، ئاڭنىڭ قارارگاھى مەشئارىلھەرەم يولىدا زۇلھەججىنىڭ ئونىنچى كۈنى سەھەردە، يەنى قۇربان ھېيتنىڭ تۇنجى كۈنىدە ئەتىگەندە مىناغا قاراپ ئاقىدۇ.

سۆيۈملۈك پەيغەمبىرىمىز، مىنادا بۈگۈنكى «مەسچىتى خايف» دەپ ئاتىلىدىغان يەردە قونغان ئىدى. بىر زامانلاردا مۇشرىك قەبىلىلەر ئۇنىڭ ئېلىپ كەلگەن ئىلاھى چاقىرىقىغا قارشى ئۇرۇش قىلىش ئۈچۈن بۇ يەردە بىر - بىرى بىلەن ئەھدىلەشكەن ئىدى. (ئەزراقى 2-173)

ئەزراقىنىڭ بايان قىلغان بىر رىۋايىتىگە قارىغاندا ھەزرىتى ئىبراھىم، كەئبىنى قوپۇرۇپ بولغاندىن كېيىن جىبرىئىلنىڭ يېتەكچىلىكىدە بۇ رايوندا شەيتانغا 3 قېتىم تاش ئاتقان ئىكەن.

شۇ كۈندىن ئېتىبارەن بۇ سىمۋوللۇق تاش ئېتىش ھەزرىتى ئىبراھىمنىڭ خاتىرىسى ئۈچۈن داۋاملىشىپ كېلىۋاتماقتا. شەيتانغا تاش ئېتىشنىڭ يەرلىك خەلقلەرنىڭ تەسەۋۋۇرىدا تارقالغان باشقا بىر ھېكايىسىمۇ بار.

ھەزرىتى ئىبراھىم كۆرگەن چۈشىنى رېئاللىققا ئايلاندۇرۇش ئۈچۈن قۇربانلىق قىلىش ئۈچۈن ئېلىپ كېتىۋاتقان ئوغلىدىن ھەزرىتى ھەجەرنىڭ پەقەتلا خەۋىرى يوق ئىدى. ھەجەر ئانا ئوغلى ئىسمائىلنى قۇربانلىق قىلىش ئۈچۈن ئېرى تەرىپىدىن ئېلىپ كېتىلىۋاتقانلىقىنى قېرى ئادەم سىياقىغا كېرىۋالغان شەيتاننىڭ خەۋەر بېرىشى بىلەن ئۇقتى.

ھەجەر ئانىمىز، شەيتاننىڭ ۋەسۋەسىگە قارىتا ئەقلىنى ئىشلىتىپ «قانداق بىر دادا ئۆز ئوغلىنى بوغۇزلايدۇ؟» دەپ ئۆزىنىڭ ئىشەنمىگەنلىكىنى بىلدۈرىدۇ. شەيتان ئۇنى قايىل قىلىش ئۈچۈن: «ئاللاھ بۇيرۇغان بولسىچۇ؟» دەيدۇ، ھاجەر بۇ قېتىم ئاشقىنى ۋە ئىمانىنى ئوتتۇرىغا قويۇپ: «ئاللاھ بۇيرۇغان بولسا، سېنىڭ ۋە مېنىڭ ئۇنىڭغا ئارىلىشىشقا نېمە ھەددىم؟» دەيدۇ ۋە شەيتانىي ۋەسۋەسىگە ئۈچ جەمرە يېرىدە 12 تال تاش ئاتىدۇ..... (قۇرتۇبى 15/150؛ ھازىن ۋە ئالۇسى سەففات 103 نىڭ تەپسىرىدىن)

بۇ يەردىكى يەرلىك خەلقنىڭ تارقالغان ئەپسانىۋى سۈپەتكە ئىگە بولغان ۋەقەنىڭ ھەقىقىي ماھىيىتى قانچىلىك دەرىجىدە خىرە ۋە يوشۇرۇن بولغان تەقدىردىمۇ، ۋەقە سىمۋول قىلغان ھەقىقەت شۇ قەدەر ئوچۇق ۋە روشەن ئىدى. ئۇ بولسىمۇ، ئىنساننىڭ شەيتىنىغا ۋە شەيتانىي ھەۋەسلىرىگە، شەيتاننىڭ ياردەمچىسى بولغان ئىنسان شەيتانلىرىغا ھەمدە شەيتانىي تۈزۈم ۋە ئىدېئولوگىيىلەرگە قارشى ئۈزلۈكسىز جەڭ قىلىش كېرەك ئىكەنلىكىدۇر.

شەيتان كىم ؟

شەيتان، مۇتلەق يالغۇز بىرلا دۈشمەن ئەمەس.

شەيتان، ئىماننىڭ ھاكىمىيىتىگە قارشى تۇرغان كۈچتۇر.

شەيتان، ئىنساندىكى ئىجابىي ئۆزىگە تارتىش مەركىزىگە قارشى ئۇرۇش ئاچقان ئۆزىگە تارتىشنىڭ سەلبىي مەركىزىدۇر.

شەيتان، ئىنساننىڭ ئازدۇرغۇچى نەپسانىيىتى، تېيىلدۇرغۇچى ئىچكى ھېس-تۇيغۇلىرى، ئۆزىگە ئەسىر قىلغۇچى شەھۋىتى ۋە خىرىسىدۇر.

شەيتان، بەزى يەردە ئىنسان، يەنە بەزى يەردە توتېم، بەزى يەردە ئازدۇرغۇچى بىر ئىزىم، يەنە بەزى يەردە باتىل بىر ئىدېئولوگىيە، بەزى يەرلەردە بولسا نەمرۇد ۋە فىرئەۋىننىڭ ھاكىمىيىتىنى تۇتۇپ تۇرۇۋاتقان ئازغۇن ئىدارىلەردۇر.

يەنى شەيتان، ئىنسان بىلەن ئاللاھ ئوتتۇرىسىغا كىرىۋېلىپ ئىنساننىڭ ئاللاھقا قاراپ ئىلگىرىلىشىگە توسقۇنلۇق قىلغان ھەممە نەرسىدۇر.

شەيتان - باتىلدۇر. كۈچى يوقتۇر. ھەقىقىتى يوقتۇر. شەيتاننىڭ ئەڭ بۈيۈك قورالى ۋەسۋەسىدۇر، خەتەرلىكتۇر. شەيتاننىڭ دەۋەت قىلغان ھەر نەرسىسى ھەقىقەت ئەمەس، بەلكى بىر ئازغۇنلۇقتۇر، بىر خىيالدۇر. شەيتان چۈشىنىكسىز بىر ھاياتقا چاقىرىدۇ. ئۇنىڭ جەننىتىمۇ ۋە جەھەننىمىمۇ چۈشىنىكسىزدۇر، غۇۋادۇر.. ئۇنىڭ تۇزىقىغا چۈشكەنلەر غۇۋالىققا، باتىلنى ھەقكە، سۈنئىينى تەبىئىي بولغانغا، قاراڭغۇلۇقنى يورۇقلۇققا، خىيالنى ھەقىقەتنىڭ ئورنىغا تاللىغانلاردۇر.

قاراڭ تاش بىلەن ئۇرىدىغان شەيتان نەق ئۆزى بۈدۈر. يەنى يالغان، گۇڭگا بولغان، قاراڭغۇلۇق، سۈنئىي ۋە خىيالى بولغانلاردۇر. شەيتاننىڭ دوستلىرىغا، شەيتاننىڭ پارتىيىسى ۋە ياردەمچىلىرىگە قاراڭ. ئۇلارنىڭ بارلىق غەلبىلىرىنىڭ كۆز باغلاشقا، ساختىپەزلىككە، خىيالغا ۋە ئوخشىتىشقا تايانغانلىقىنى كۆرۈۋالالايسىز.

ئاراپاتتا يۈرىكىنى، مۇزدەلىفەدە ئەقلىنى تېپىۋالغان ئادەمسەن. ئەمدى ھەم ئەقلىڭ ھەمدە ئاشىقىڭ بار. سەن جەننىتىڭدىن جۇدا قىلغان ۋە جۇدا قىلماقچى بولغان كۈچلەرگە قارشى ئىزچىل ۋە ئۇرۇش توختىتىش ئېھتىمالى بولمىغان بىر ئۇرۇشنى باشلىشىڭ كېرەكتۇر.

مەشئاردىن (مۇزدەلىفە) گە قاتناش ۋاسىتىلىرىنىڭ ياردىمىدە قايتقان ئىدىڭ. قۇرال - ياراقلىرىڭ تولۇق. جەڭگە تەييار - سەن. ئالدى بىلەن يەتتە تاش بىلەن يەتتە قول تاش ئاتىسىز. ئەلۋەتتە ئەڭ چوڭىغا: ئادەتتىن تاشقىرى، چوڭ شەيتانغا ئاتىسەن.....

نېمىشقا يەتتە تال؟

چۈنكى «يەتتە» رەقىمىنىڭ ئەرەب تىلىدىكى ئىپادە مەنىسى «كۆپ خىللىق» ۋە «سانى يوق مىقدار» دېگەنلىكتۇر. سەن ئۇنى «چەكسىز» دېگەن مەنىدە چۈشىنىۋال. جەڭنىڭ ئاخىرى يوق تۈگىمەس جەڭ ئىكەنلىكىنى ئۇنتۇماسلىقىڭ كېرەك. شەيتان بىلەن تىنچلىق سۆھبىتى ئۈچۈن يۇمىلاق ئۈستەلگە كەلگەنلىك ئۇرۇشنىڭ بېشىدىلا تەسلىم بولغانلىقتۇر.

تاش ئوقلىرىڭنى پەيغەمبەر ئەلەيھىسسالامنىڭ شۇ شوئارىنى ئېيتىپ تۇرۇپ ئاتىسەن: «بىسمىللاھى ئاللاھۇ ئەكبەر، لىششەيتانى ۋە ھىزبىھى: شەيتان ۋە پارتىيىسى قارشىسىدا ئەڭ بۈيۈك بولغان ئاللانىڭ ئىسمى بىلەن...»

قۇرئاندا مۇجادىلە سۈرىسىنىڭ 12-22- ئايىتىدە تىلغا ئېلىنغان ئىككى ئۇقۇم بىر-بىرىنىڭ زىتى ھالىتىدە ئىشلىتىلىدۇ.

«ھىزبۇللاھ: ئاللاھ تەرەپدارلىرى (ئاللاھ پارتىسى)»

« ھىزبۇششەيتان: شەيتان تەرەپدارلىرى (شەيتان پارتىيسى)»

سەن شەيتانغا تاش ئېتىش بىلەن ئۆزۈڭنىڭ كىم تەرەپتە تۇرغانلىقىڭنى بىلدۈرگەن بولىسەن. ھەق - باتىل كۆرۈشىدە تەرىپى يوق ئەمەسلىكىڭنى ئوتتۇرىغا قۇيىسەن. شۇنى بىلىسەنكى، تەرەپسىز بولغانلار بىتەرەپ بولىدۇ (تۈگىشىدۇ). ھەر تەرەپ بولغانلارنىڭ نېمە بولغانلىقىغا سەن ئۆزۈڭ بىرنەرسە دەپ باق....

سىمۋوللۇق ھالدا سەن تاش بىلەن ئاتقان شەيتان بەلكى بەزىدە بىر كولا قۇتىسى سىياقىدا كېلىپ مەيدەڭگە ۋە يۈرىكىڭگە چىڭ ئولتۇرۇشى مۇمكىن. بەزى چاغلاردا سېنى رادارى بىلەن بەسىر (كۆرىدىغان)، ئاخباراتلىرى بىلەن سەمى (ئاڭلايدىغان)، يادرو قوراللىرى بىلەن قاھھار (ھەممە ئىشنى تىزگىنلەپ تۇرغۇچى)، دىپلوماتىيىسى بىلەن جەببار(غەزەپ قىلغۇچى)، بەدەلسىز ياردەملىرى بىلەن راززاق (رىزىق بەرگۈچى) بولغان ساختا «تەڭرى» ئىكەنلىكىگە ئىشەندۈرۈشنى خالاپ قېلىشى مۇمكىن. يەنە بەزىدە «ئادەتتىن تاشقىرى كۈچ» ئەپسانىسى بىلەن ساڭا ئەپسۇن ئوقۇشى مۇمكىن. ھەتتا، ئادەتتىن تاشقىرى شەيتانلارنىڭ قارشى تۇرغىلى بولمايدىغان بىر كۈچ ئىكەنلىكىدە ۋەھىمىگە مۇپتىلا قىلىشى مۇمكىن.

مۇشۇنداق ئەھۋاللاردا جار سالىدىغان يېگانە شوئارىڭ، بۇ ئىلاھى شوئارلاردۇر.....

«بىسمىللاھى ئاللاھۇ ئەكبەر!»

شۇنداق، ئاللاھ ئەڭ كاتتىدۇر. بۇنى ئىشىنىپ تۇرۇپ دېگەن بولساڭ، سېنى ھېچكىم «قورۇقىغا قۇل» قىلالمايدۇ.

يەنە بىر، يەنە بىر قېتىم ئېيتقىن.

شەيتانغا تاش ئات. شەيتانلىرىڭغا...

چوڭىنى، ئوتتۇرانچىسىنى، كىچىكىنى.

كونكرېت ياكى ئابستراكتنى.

كېپەنلىكىڭدىن باشقا يىتتۈرۈپ قويۇشتىن قورقىدىغان ھېچقانداق نېمەڭ يوق. ئەمما، قولغا كەلتۈرىدىغان شۇنداق كۆپ نەرسەڭ بار: ئاللاھ ۋە جەننەتكە ئېرىشىسەن، بۇ ساڭا يەتمەسمۇ؟

ئىبراھىم بولۇپ قۇربانلىقىڭنى قىلغاندىن كېيىن ۋە ئېھرامدا چەكلەنگەنلەرنىڭ – جىنسى مۇناسىۋەتتىن باشقا – بىكار قىلىنغانلىقىنى سىمۋول قىلىدىغان تاقسىر ئىشىنى قىلغاندىن كېيىن مىنادا جەڭنى ئىككىنچى كۈنىمۇ داۋام قىلىشىڭ لازىم. دۈشمىنىڭنىڭ يېڭىلىدىغانلىقىغا چوقۇم ئىشەنگەن بولۇشۇڭ كېرەك.

تاش ئاتىسەن: ئالدى بىلەن كىچىك، ئاندىن ئوتتۇراھال، ئاخىردا چوڭ شەيتانغا قارىتىپ ھەر بىرىگە 7 دانىدىن بولۇپ، جەمئىي 21 دانە تاش ئاتىسەن: ئەينى ۋاقىتتا ئىسمائىلنى ئاللاھ ئۈچۈن قۇربان قىلغان ئىبراھىمنىڭ ئېرىشكەن ئوقلىرى بىلەن سېنىڭ دەۋرىڭگىچە كەلگەن بۇ بايرامنى تەبرىكلەش ئۈچۈنمۇ بۇ تاشلار ئارقىلىق شەيتانلارغا ئوق ئۈزىسەن.

جىھادنى داۋاملاشتۇرۇشنى خالىساڭ - پەيغەمبەر ئەلەيھىسسالام داۋام قىلغان ئىدى- 3- ۋە 4- كۈنىدە مىنادا ئالدىنقى سەپنى ساقلىشىڭ كېرەك. بۇ كۈنلەردە يەنى بايرامنىڭ 3- ۋە 4- كۈنلىرىمۇ ئالدىنقى سەپنى بۇ ئوقلار بىلەن مۇھاپىزەت قىلىشىڭ كېرەك. ھەم بۇ تاشلارنى ئايرىم – ئايرىم ھالدا دۈشمەن بولغان شەيتاننىڭ باغرىغا قارىتىپ ئېتىشىڭ كېرەك.

نىشانلاپ تەگكۈزگەن يەرنىڭ ئورنىغا قارىتىپ تۇرۇپ يەنە ئېتىشىڭ كېرەك. ئەگەر يېنىڭدا مۇزدەلىفەدىن ئېلىپ كەلگەن ئوق - دوراڭ كەلتۈرمىگەن بولمىسا پەقەت بىر شەرت بىلەن يەنى ئىشلىتىلگەن «ئوق» نى تەرمەسلىك شەرتى بىلەن يېڭىسىنى مىنادا تېرىۋالساڭمۇ بولىدۇ. بايرامنىڭ بىرىنچى كۈنىدىن تاكى 3- كۈنىگىچە جەمئىي 63 دانە ئوق ئاتىسەن. ئەگەر ھەجىڭنى تېخىمۇ مۇكەممەل ئادا قىلىش ئۈچۈن 4- كۈنىگىچە قالساڭ ئەڭ ئاخىرقى كۈنى چوڭ شەيتانغا 7 تال ئاتىسەن. ئاندىن قايتىسەن. بۇنىڭ بىلەن جەمئىي ئاتقان تېشىڭ 70 تال بولىدۇ.

14.قۇربانلىق

«پەرۋەردىگارىم! ماڭا ياخشى بىر پەرزەنت ئاتا قىلغىن! بىز ئىبراھىمغا ناھايىتى مۇلايىم بىر ئوغۇل بىلەن خۇش خەۋەر بەردۇق. ئۇ ئىبراھىمنىڭ ئىشلىرىغا يارىغىدەك بولغان چاغدا، ئىبراھىم: «ئى ئوغلۇم! مەن سېنى بوغۇزلاپ قۇربانلىق قىلىشقا (ئەمر قىلىنىپ) چۈشەپتىمەن. ( پەيغەمبەرلەرنىڭ چۈشى ھەقىقەتتۇر ۋە ئۇلارنىڭ ئىشلىرى ئاللانىڭ ئەمرى بىلەن بولىدۇ. )ئويلاپ باققىنا سېنىڭ قانداق پىكرىڭ بار؟« دېدى. ئۇ ئېيتتى: «ئى ئاتا! نېمىگە بۇيرۇلغان بولساڭ شۇنى ئىجرا قىلغىن. خۇدا خالىسا (ئۇنىڭغا) مېنى سەۋر قىلغۇچى تاپىسەن» ئىككىسى (ئاللانىڭ ئەمرىگە) بويسۇندى. ئىبراھىم ئۇنى(يەنى ئوغلىنى بوغۇزلاش ئۈچۈن) يېنى ياتقۇزدى. بىز ئۇنىڭغا «ئى ئىبراھىم! (ھېلىقى) چۈشنى ئىشقا ئاشۇردۇڭ. (يەنى چۈشۈڭدە) بۇيرۇلغاننى بەجا كەلتۈردۈڭ) دەپ نىدا قىلدۇق. بىز ھەقىقەتەن ياخشى ئىش قىلغۇچىلارنى مۇشۇنداق مۇكاپاتلايمىز. بۇ ھەقىقەتەن روشەن سىناقتۇر. بىز ئۇنىڭ ئورنىغا چوڭ قۇربانلىقنى (يەنى جەننەتتىن چىققان قوچقارنى) بەردۇق. كېيىنكىلەر ئىچىدە ئۇنىڭغا ياخشى نام قالدۇردۇق. ئىبراھىمغا سالام بولسۇن!» (سۈرە ساففات 101- 109- ئايەتكىچە)

ئاللاھتىن، پەرىشتىلەردىن ۋە دۇنيانىڭ ئاخىرقى كۈنىگىچە كېلىدىغان بارلىق مۆئمىنلەردىن سالام بولسۇن.

چۈنكى ئۇ ئىنسانىيەتكە، ئاللانىڭ ئىرادىسىگە ھېچقانداق شەرتسىز تەسلىم بولۇشنى ئۆگەتتى. ئو ئىنسانىيەتكە ئاشىقنى ئۆگەتتى. ئىشقنىڭ كۆيدۈرمەيدىغانلىقى، ئاشىقنىڭ ئوتتا يانمايدىغانلىقىنى ئۆگەتتى.

ئاللاھنى رازى قىلغان ئىبراھىمنىڭ مەرتىۋىسىنى ئاللاھ يۇقىرى كۆتۈردى. ئۇنى دۇنيادا ئۇنتۇلۇپ كەتمەسلىك بىلەن مۇكاپاتلىدى.

ئۇ ئىنسانىيەتكە بېغىشلاشنىڭ نېمىلىكىنى، ئەڭ قىممەتلىك بارلىقىنى ئەڭ ئۇلۇغ بولغانغا ئاتاشنى ئۆگەتتى. بۇ بىر رېژىسسورلۇق، بىر تىياتىر سەھنىسى ئەمەس ئىدى. ئۇ، يىللارچە تارتقان پەرزەنت ھەسرىتىدىن كېيىن ئىگە بولغان جىگەر پارىسىنى قۇربان قىلغىنىدا يا بىر چاقچاق يا بىر كۆز بويامچىلىق قىلىپ سالمىدى. «بالام كېتىدىغان بولدى!» دەپ نىدا قىلدى، ئەمما ئاللاھ ئۇنى سىنىغان ئىدى. ئىمتىھاندىن ئۆتتى. بۇ سىناق ئىبراھىم ئۈچۈن ئوتقا چۈشۈشتىنمۇ قىيىن بىر سىناق ئىدى. ئۇ بۇ سىناقتىنمۇ نۇقسانسىز ئۆتتى، تەسلىمىيتىنى تېخىمۇ چىڭىتقانىدى.

ئىبراھىم ئەلەيھىسسالامنىڭ رولى:

«(كەئبىگە ئېلىپ بېرىلىدىغان) تۆگىنى ئاللانىڭ (دىنىنىڭ) ئالامەتلىرىدىن (يەنى ھەجنىڭ ئەھكاملىرىدىن) قىلدۇق، ئۇلاردا سىلەرگە نۇرغۇن پايدا بار، ئۇلارنى قاتار قىلىپ تۇرغۇزۇپ، (يەنى ئۇلارنىڭ ئالدى سول پۇتىنى باغلاپ، ئۈچ پۇت بىلەن تۇرغۇزۇپ بوغۇزلىغىنىڭلاردا) ئاللانىڭ ئىسمىنى تىلغا ئېلىڭلار (يەنى بىسمىللا دەڭلار)، ئۇلار بوغۇزلىنىپ جېنى چىققاندا، ئۇلارنى يەڭلار، قانائەتچان موھتاجلارغا ۋە سائىللارغا بېرىڭلار، سىلەرنى شۈكۈر قىلسۇن دەپ ئۇ تۆگىلەرنى سىلەرگە بويسۇندۇرۇپ بەردۇق. (ئۇلارنىڭ گۆشلىرى ۋە قانلىرى ئاللاھقا يېتىپ بارمايدۇ، ئاللاھقا يېتىدىغىنى پەقەت سىلەرنىڭ تەقۋادارلىقىڭلاردۇر.، ئاللانىڭ سىلەرنى ئۆزىنىڭ ئەھكاملىرىغا يېتەكلىگەنلىكىنى ئۇلۇغلىشىڭلار ئۈچۈن، ئاللاھ ئۇلارنى سىلەرگە ئاشۇنداق بويسۇندۇرۇپ بەردى . ياخشى ئىش قىلغۇچىلارغا (ئاخىرەتتە بەختكە ئېرىشىدىغانلىقى بىلەن) خۇشخەۋەر بەرگىن.» ( سۈرە ھەج 36، 37- ئايەتلەر)

قۇربان «تەقەررۇب» دىن تۈرلىنىپ چىققان. يەنى «يېقىنلاشماق»، «يېقىن بولماق». ئەرەب تىلىدا فۇلان ۋەزنىدە كەلگەن بارلىق كەلىمىلەر، ئائىت بولغان مەناغا ئېغىزىغىچە تولۇپ تاشقان دېگەن مەنىنى ئىپادىلەيدۇ. شۇ ھالدا قۇربان «ئىنساننىڭ جېنىنىڭ بارىچە ئاللاھقا يېقىنلىشىش ئىرادىسىنىڭ بىر ئىپادىلىنىشىدۇر».

قۇربان، ھايۋاننىڭ ئىنسانغا بەرگەن ئەڭ ئېسىل دەرسىدۇر. چۈنكى ئىنسان ، مۇتلەق ئۆزىگە بېغىشلىنىش ئۈچۈن بىر ئىشىك ئىزدەيدۇ. ئۆزىنى ئاتاشقا لايىق يېگانە ئىشىك ئاللانىڭ بوسۇغىسىدۇر. باشقا بىر ئىشىككە ئاتالغان، تۈگەشكەن بولىدۇ. چۈنكى ئىنساننىڭ تەسلىمىيىتىنى ئۆز پايدىسىغا قوللانمىغان يېگانە نوپۇز ساھىبى ئاللاھتۇر.

ئەنە شۇ ھەقىقەتكى، ئاللاھ بەندىسىنىڭ قىلغان قۇلچىلىقىدىن ھەرقانداق بىر پايدا كۈتمەيدۇ. ئەكسىچە قۇلچىلىق قىلىشتىن مەنپەئەتكە ئېرىشىدىغان بىرلا تەرەپ ئىنساندۇر ۋە بۇمۇ ئاللانىڭ ئىنسانغا بولغان سۆيگۈ، شەپقەت ۋە مەرھەمىتىنىڭ بىر ئىپادىسىدۇر.

قۇربان ئەشيانى ئۆز ئورنىغا قۇيۇشتۇر. ھايۋاننى ھايۋان ئورنىغا قويمىغان ئىنساننى ئىنسان يېرىگە قويماس. ھايۋانلارنى تەڭرى دەپ قورقۇپ يۈرگەن قەدىمكى دىن سىستېمىسى، ئىنسانلارنىڭ ھايۋانغا قۇربان قىلىنغانلىقىدەك تەتۈر بىر ئادەت شەكىللەندۈرگەن ئىدى. بۇ، مەخلۇقاتنىڭ دەرىجە تەرتىپىنى بۇزۇشتۇر.

«جان» ئىگىسى ھايۋانلار دۇنياسى، «روھ» ساھىبى ئىنسانلار دۇنياسىدىن تۆۋەن كاتېگورىيەگە ئائىتتۇر. شۇڭلاشقا ھايۋانلار ئىنسانلارنىڭ خىزمىتىگە «تەيىن» قىلىنغاندۇر. بۇ ئىلاھىي قانۇن، بويسۇندۇرۇش سىرىدۇر. بۇنىڭغا ئېتىراز، مەۋجۇتلۇق كاتېگورىيەسىنىڭ ئىلاھىي ئىرادە بىلەن تۇرغۇزۇلغان مەخلۇقاتنىڭ دەرىجە تەرتىپىگە قىلىنغان ئېتىرازدۇر.

ھەقىقەتەن بۇ قوبۇل قىلىنمايدۇ. مەدەنلەر، ئۆسۈملۈكلەر، ھايۋانلار ۋە ئىنسانلاردىن تەركىب تاپقان تۆت ماددىي مەۋجۇتلۇق كاتېگورىيىسى ئارىسىدىكى دەرىجە تەرتىپى مۇناسىۋىتى ھەرقانداق بىر نۇقتىدىن كەينىگە قايتۇرۇشقا بولمايدۇ. ئۆسۈملۈكلەر مەدەنلەردىن، ھايۋانلار ئۆسۈملۈكلەردىن، ئىنسانلار ھەر ئۈچىدىن پايدىلىنىدۇ.

پەقەت مەدەن قۇربان قىلىنماس. ئۆسۈملۈك قۇربان قىلىنماس. ئۇلارنىڭ «قۇربان» بولۇشى، خەيرلىك ھالدا ئىشلىتىلىشىدۇر. يەنى ئاللاھ رىزاسى ئۈچۈن، بىرىگە ئالتۇن، كۈمۈش ۋە ئۇلارنىڭ ئورنىغا ئىشلىتىلىدىغان قىممىتى ئوخشاش دەرىجىدىكى ھەرقانداق «پۇل» ياكى ئوزۇقلۇق قىممىتىگە ئىگە ھەرقانداق بەدەلسىز ياردەم قاتارىدا بېرىلىشى مۇمكىن. بۇ مەجبۇرىي ياكى ئىختىيارىي بولۇش ھۆكۈمى بىلەن «زاكات» ۋە «ئۆشرە»، «سەدىقە» ۋە يا «ئىنفاق» دەپ ئاتىلىدۇ.

پەقەتلا ھايۋانلار ئاللاھ يولىدا قۇربان قىلىنىدۇ. قۇرئانغا ئاساسەن ئاللاھتىن باشقىسىغا ئاتاپ قۇربان قىلىنغان بىر ھايۋاننىڭ گۆشىنى يېيىش ھارام قىلىنغاندۇر. (2-سۈرە 173- ئايەت؛ 5-سۈرە 3-ئايەت؛6-سۈرە 143-ئايەت؛16-سۈرە 115- ئايەتلەرگە قارالسۇن)

ھايۋانلارنىڭ جېنىغا ئاللاھتىن باشقىغا ئۆلتۈرمەسلىك پرىنسىپى، ھايۋان بولغان تەقدىردىمۇ، جانلىقنىڭ ئېلىپ يۈرگەن «جانى» غا ھۆرمەتتۇر. ئاللاھ بەرگەن ئۇ جاننى ئېلىش (گەرچە ھايۋان بولغان تەقدىردىمۇ) پەقەت ئاللاھ نامىدا بۇلىشى كېرەك .

بۇ ھەم ئۆلتۈرۈلگەن قۇرباننىڭ ماددىي جەھەتتىن قانۇنلۇق بولۇشى، ھەمدە مەنىۋى جەھەتتىنمۇ قانۇنلۇق بولۇشىنىڭ شەرتى ئىدى. بىر نەرسىنىڭ «ئاللاھ ئۈچۈن» قىلىنىشى ئەمىر قىلىنغان بولسا، ئاللاھقا ئىمان ئېيتقان مۆئمىننىڭ ئەس-ئېسيادى شۇ توغرۇلۇق بولۇشى كېرەك. بۇ ماۋزۇغا كىرگەندە تىلغا ئېلىنغان ئايەتلەر ئىچىدە ئۆتكەن «ﷲ قا ئۇلارنىڭ گۆشلىرى ۋە قانلىرى يېتىپ بارمايدۇ، ﷲ قا يېتىدىغىنى پەقەت سىلەرنىڭ تەقۋادارلىقىڭلاردۇر،» (سۈرە ھەج 37-ئايەت) دېگەن ئايەتلەر ھايۋاننىڭ «ئاللاھتىن باشقىسىنىڭ نامىغا قۇربانلىق قىلىنماسلىق» شەرتى بىلەن بىرلىكتە چۈشىنىلگەندە، ھەقىقىي مەنىسىنى تاپقان بولىدۇ.

بۇ مەنە «ئاڭ» دۇر. ھەقىقەتەن تەقۋالىقمۇ، «ئىنساننىڭ ئاللاھقا قارىتا مەسئۇلىيەت ئېڭى» ئەمەسمىدى؟

ئاڭ، يەنى «ئاڭقىرىش» ئىشنىڭ سىرىدۇر. ئاڭسىزلىق قانداقتۇر ھەج ئىبادىتىنى جاپالىق بىر ساياھەت ھالىتىگە ئايلاندۇرۇپ قويغان بولسا، قۇربانلىق ئىبادىتىنىمۇ ھايۋان بوغۇزلاشتەك تۆۋەن ئورۇنغا چۈشۈرۈپ قويىدۇ. ئىنساننى ئاللاھقا دوست ۋە يېقىن قىلغان گۆش ۋە قان ئەمەستۇر. ئۇنىڭغا قارىتا پەيدا ھېس قىلىۋاتقان مەسئۇلىيەت ئېڭىمىزدۇر. قۇربان بۇ ئېڭىمىزنى قانچىلىك يۇقىرى كۆتۈرگەن بولسا شۇ دەرىجىدە قۇرباندۇر. چۈنكى بۇ ئاڭ يۇقىرىلىغانسېرى ئىنساننىڭ ئاللاھنى تونۇش ۋە چۈشىنىش دەرىجىسىمۇ شۇنچە يۇقىرىغا كۆتۈرۈلىدۇ. ئاللاھنى تونۇغان ۋە چۈشەنگەنسېرى، ئۇنىڭ ئۆزىگە يېقىن ئىكەنلىكىنى چۈشىنىپ يېتىدۇ. شۇنچىلىككى ، «بويۇن تومۇرىدىنمۇ يېقىن» ...

ئەسلى، قۇربان «قۇربىييەت»، يەنە «يېقىنلاشتۇرۇش» رولىنى مۇشۇنداق ئىپادىلەيدۇ. قۇربان، ئاللاھقا تېخىمۇ يېقىن بولۇش ئۈچۈن پىدا قىلىشتۇر. قۇربان ئەقىل بىلەن ئەمەس، ئاشىق بىلەن ئىزاھ ئېتىلىدۇ. ئەقىل تەدبىر ئويلىغىنىدا، ئاشىق قىلىشقا تېگىشلىك ئىشنى قىلىدۇ. قۇرباننىڭ قىممىتىنى، كىمگە قۇربانلىق قىلغان بولساڭ شۇنىڭ قىممىتىنى بەلگىلەيدۇ. ئاللانىڭ نامىغا قۇربان بولغانلار ئۇ چوڭ تاشقىرىقى ھويلا ئىشىكىگە قىممەت يۈكلەش ئۈچۈن ئەمەس، ئۆزلىرى ئۇ ئىشىكنىڭ قىممىتىدىن پاي ئېلىش ئۈچۈن قۇربان بۆلىشىدۇ. چۈنكى قۇربان بولۇش، جېنى بولغان ھەر مەۋجۇداتنىڭ پېشانىسىگە پۈتۈلگەن تەقدىرىدۇر. شۇنداقتىمۇ، نۇرغۇنلىرى قىممەتسىز، چاكىنا ئىشلار ئۈچۈن ئۆزىنى قۇربان قىلىدۇ. ئۆز قولى بىلەن ئۆز قەدر-قىممىتىنى يوق قىلىدۇ. پۇلغا، ئايالغا، ئەرگە، مەرتىۋىگە، مەنسەپكە، دۇنيالىققا، سەلتەنەتكە، شۆھرەتكە، قۇربان بولغانلارنىڭ ھالىغا ۋاي دېگۈلۈك!.

بۇنداقلار تارىختا ئۆتكەن تۆت مىڭ يىلدىن بېرى ئىبراھىم ئەلەيھىسسالامنىڭ خاتىرىسىنى يۈز مىليونلىغان ئەر ۋە ئايالنىڭ كاللىسى ۋە قەلبىدە تىرىك تۇتقان نەرسە زادى نېمە؟ ئۇنى بىر ئويلاپ بېقىشسۇن. قۇرباننىڭ ساڭا بەرگەن ئېسىل دەرسىنى ئېلىشىڭ ئۈچۈن ئەڭ ئالدى بىلەن شەيتانغا قارشى تۇرۇشۇڭ كېرەك. چۈنكى، ئۇ بېغىشلىشىڭ ۋە بېغىشلىنىشىڭغا توسقۇنلۇق قىلىپ سېنى بىكارغا چىقىرىش ئۈچۈن بار ئامالىنى قىلىپ ھەرىكەتكە ئۆتىدۇ. ئەقلىڭگە كىرىپ، ئاشىقىڭغا ئىھانەت قىلىشىڭ ئۈچۈن غەيرەت قىلىدۇ.

ھەم شەيتانغا قارشى جەڭنى داۋاملاشتۇرۇشۇڭ، ھەمدە ئەسلىڭگە سادىق بولۇشۇڭ كېرەكتۇر. ئۇنۇتمىغىنكى ئۆزرىلىك ۋە نوقسانى بار قوچقارلار قۇربان قىلىشقا يارىمايدۇ. قۇسۇرسىز زاتقا قۇسۇرسىز قۇربانلىق يارىشىدۇ.

ۋە قۇسۇرسىز زاتقا قۇسۇرسىز ئىمان يارىشىدۇ. ئىمانىدا نوقسىنى بارلار، ئاللاھقا ئاتىنالمايدۇ. ئىماننىڭ ئەزالىرى بەلكى كەم بولۇشى مۇمكىن. قۇلى ۋە پۇتى يوق ئىمان، تىلى ۋە ئېغىزى يوق ئىمان، كۆزسىز قۇلاقسىز ئىمان بولۇشى مۇمكىن. بۇ مەنىۋى مېيىپلىك ھالىتىدۇر. ھەقىقىي مېيىپلەر بولاردۇر؛ قۇلىقى ئاڭلىمايدىغان، كۆزى كۆرمەيدىغان، قۇلىقى ئاڭلىمايدىغان، چۈشىنىش ئىقتىدارى تۆۋەن....ئىمانى چولاق بىرى، تۇتقىنىنى ئىمانى بىلەن تۇتالماس. ئىمانى كۆر بولغان كىشى - كۆرگىنىنى ئىمانى بىلەن كۆرەلمەس. ئىمانى گاس بولغان بىرى، ئاڭلىغانلىرىنى ئىمانى بىلەن ئاڭلىيالماس.

بۇ ھال ئۇنىڭدا پۈتۈنلەي مەنىۋى گاسلىق، مەنىۋى گاچىلىق، مەنىۋى كورلۇققا يول ئاچىدۇ: «ئۇلار گاستۇر (يەنى گاس ئاڭلىمىغاندەك، ياخشىلىقنى ئاڭلىمايدۇ)، ئۇلار گاچىدۇر (يەنى گاچا سۆزلىيەلمىگەندەك، ياخشى ئىشنى سۆزلىيەلمەيدۇ)، كوردۇر (يەنى كور بولۇپ قالغاندەك، توغرا يولنى كۆرەلمەيدۇ).» (سۈرە بەقەرە 18. ئايەت)

بۇنى بىلىش ئۈچۈن، ئەزالارنىڭ مۇسۇلمان بۇلىشىنى بىلىشىڭ كېرەك.

قول-پۇت، كۆز-قۇلاق، ئېغىز ۋە تىل مۇسۇلمان بولىدۇ.

«ئى مۆئمىنلەر! ئىسلام دىنىغا پۈتۈنلەي كىرىڭلار (يەنى ئىسلام دىنىنىڭ پۈتۈن ئەھكاملىرىغا بويسۇنۇڭلار، بەزى ئەھكاملىرىغا ئەمەل قىلىپ، بەزى ئەھكاملىرىنى تەرك ئەتمەڭلار)، شەيتاننىڭ يوللىرىغا (ۋە ئىغۋاسىغا) ئەگەشمەڭلار. شەيتان سىلەرگە ھەقىقەتەن ئاشكارا دۈشمەندۇر» (سۈرە بەقەرە 20- ئايەت)

ئىسلامغا پۈتۈنلەي كىرمىگەنلەر، پۈتۈن ۋۇجۇدى بىلەن كىرمىگەنلەر، شەيتاننىڭ ئىزىنى بېسىپ ماڭىدۇ. چۈنكى، ئۇلار ئىمانىنى كۆزلىرىگە نۇر، تىزلىرىغا دەرمان، بىلەكلىرىگە كۈچ، تىللىرىغا پەرمان قىلىپ ئىپادىلىمىدى. ئىماننى رەھبەر قىلمىغانلارغا، شەيتاننى رەھبەر قىلىشتىن باشقا يول قالمايدۇ.

بىرئاز ئويلانسىڭىز چۈشىنىسىزكى، ئىمانىدا نۇقسان بارلار ئاللاھقا قۇربان بولالمايدۇ. ئىمانلىرىغا بارماقلىرىنى شاھىت قىلالمايدۇ، پۇتلىرىنى شاھىت تۇتالمايدۇ. ئىمانىغا ئورگانلىرىنى شاھىت قىلالمىغانلار، جانلىرىنى پەقەت شاھىت قىلالمايدۇ.

«شۇ كۈندە ئۇلارنىڭ ئېغىزلىرىنى پېچەتلىۋېتىمىز، ئۇلارنىڭ قىلمىشلىرىنى قوللىرى بىزگە سۆزلەپ بېرىدۇ، پۇتلىرى گۇۋاھلىق بېرىدۇ (يەنى ھەر ئەزا ئۇنىڭدىن سادىر بولغان ئىشنى سۆزلەپ بېرىدۇ).» (سۈرە ياسىن 35-ئايەت)

ئەزالار شاھىتلىق قىلىدۇ. نېمىلەرگە قانداق شاھىتلىق قىلىدۇ؟

بۇيرۇقلارنى كىمدىن ۋە قانداق ئالغان بولغان بولسا شۇنىڭغا شاھىتلىق قىلىدۇ. يەنى «تۇت» بۇيرۇقىنى ئىماندىن ئالغان بىر قول، ئىماننىڭ گۇۋاھچىسىدۇر. «كۆرگىن» ئەمرىنى ئىماندىن ئالغان كۆز، ئىماننىڭ گۇۋاھچىسىدۇر. «يۈر» ئەمرىنى ئىماندىن ئالغان پۇتىمىز، ئىماننىڭ شاھىدىدۇر.

قۇربانلىقىنى قىلغاندىن كېيىن ئېھرام چەكلىمىلىرىنىڭ بىر قىسمى بىكار قىلىنىدۇ ۋە سەن بىر تەرەپتىن شەيتانغا قارشى جەڭنى داۋام قىلغاچ، يەنە بىر تەرەپتىن سەن ئويناۋاتقان رولنىڭ قېلىپ قالغان قىسمىنى، ئەمما ئەڭ مۇھىم قىسمىنى رول ئالىسەن.

چەكلىمىلەرنىڭ بىكار قىلىنغانلىقىنىڭ سىمۋوللۇق ئىپادىسى بەدەننىڭ تەگكىلى بولمايدىغان قىسىملىرىغا شەكىل جەھەتتىن بىر ئارىلىشىش بولىدۇ. ئايەتتىكى

«ئاندىن ئۇلار كىرلىرىنى تازىلىسۇن (يەنى ئېھرامدىن چىققاندىن كېيىن چاچلىرىنى ، تىرناقلىرىنى ئالسۇن.» (سۈرە ھەج 29. ئايەت)

بۇ يەردە بۇيرۇق شەكلى قوللىنىلسىمۇ، لەۋزى جەھەتتىن بىر ئەمىر ئەمەس، بەلكى ئېھرامدىكى چەكلىمىلەرنىڭ بىكار قىلىنغانلىقىغا بېرىلگەن بىر رۇخسەت دەپ چۈشەنسەك بولىدۇ. ئىككىنچى ئايەتتىكى

«شىكار قىلساڭلار بولىدۇ» (5-سۈرە مائىدە 2- ئايەت)

دەپ چۈشىنىلگىنىدەك، بىرىنچى ئايەتنى «پاكىزلانسىڭىز بولىدۇ» دەپ چۈشىنىشىمىز كېرەكتۇر. ئېھرامدىن چىقىش ئۈچۈن چاچنى ئالدۇرۇش، گويا نامازدىن چىقىش ئۈچۈن ئىككى تەرەپكە سالام بەرگەنگە ئوخشايدۇ. ھازىردىن باشلاپ، خېلى كۆپ ھەقىقىي تونۇش بىلىمىگە ۋە ئاڭغا ئېرىشكەن مۆئمىنسەن. ئاللاھقا ئەھدىنامەڭنى يېڭىلاش ئۈچۈن، شەيتانغا جەڭ ئېلان قىلىپ، قۇربانلىق بىلەن ئاللاھقا بولغان بويۇن ئىگىىشڭنى دەلىللىگەن بىر مۆمىن بولۇپ ئاللانىڭ ئۆيىگە، «ئەركىنلىك ئۆيىگە» كىرسەڭ بولىدۇ

15.تاۋاپ

تاۋاپ - ئاشىقنىڭ ھەرىكەتلىك ھالىدۇر.

تاۋاپ - مەۋجۇداتنىڭ ئىلاھىي خورىغا ئىنساننىڭ جور بۇلىشىدۇر.

تاۋاپ - ئالەمى ھەرىكەتنىڭ بىر دەۋر خاراكتېرلىك تەقلىدىدۇر.

تاۋاپ - قۇللۇقى قوبۇل قىلغان ئىنساننىڭ جەننەتتە كۆرسىتىدىغان خۇشاللىق ۋە ھۇزۇر ھالىنىڭ سىمۋوللۇق بىر ئىپادىسىدۇر.

دۇنيادا مەۋجۇت بولغان ھەربىر نەرسىنىڭ يادروسىدا ھەرىكەتلىنىش بار ئىكەنلىكىنىڭ تاۋاپتىنمۇ بەكرەك گۈزەل ئىپادىسى يوقتۇر. ئاتوم ئالتە زەررىچىدىن ئاتومغا، ئاتومدىن پىلانېتىلارغا، پلانېتىلاردىن يۇلتۇزلارغا، يۇلتۇزلاردىن سامان يولى سىستېمىسىغا، سامان يولى سىستېمىسىدىن سامان يولى سىستېمىسى ئائىلىسىگە، يىغىپ ئېيتقاندا، مىكرودىن ماكروغا ھەربىر نەرسە تاۋاپ ھالىتىدۇر.

ئېلېكترون ئاتوم يادروسىنى تاۋاپ قىلىدۇ. شۇنداق تاۋاپ قىلىدۇكى ھېچ تۇتۇلۇپ قالمايدۇ. قان يۈرەك مەركەزلىك ئىنسان بەدىنىنى تاۋاپ قىلىدۇ. ئەگەر قان بۇ تاۋاپنى بىر مەزگىل توختاتسا، ئىنساننىڭ بۇ دۇنيادىكى مېھماندارچىلىقى ئاخىرلىشىدۇ. يەنى قاننىڭ تاۋاپنى توختىتىشىنىڭ يەنە بىر ئىسمى ئۆلۈمدۇر. ئاي يەرشارىنى تاۋاپ قىلىدۇ. يەرشارى قۇياشنى تاۋاپ قىلىدۇ. قۇياش قۇياش سىستېمىسى بىلەن بىرلىكتە تەۋە بولغان سامان يولىنىڭ مەركىزىنى تاۋاپ قىلىدۇ. سامان يولى سىستېمىسى بىز بىلمەيدىغان بىر مەركەزنى (ئۆزىنىڭ كەئبىسىنى) تاۋاپ قىلىدۇ. قىسقىچە قىلىپ ئېيتقاندا، زەررىدىن كۈررىگە قەدەر ھەر نەرسە تاۋاپ ئىچىدىدۇر. ئەگەر ئالەمى تاۋاپ بىر ئاز ۋاقىت توختاپ قالسا، ئالەم گوياكى قەلبى سوقۇشتىن توختىغان بەدەندەك ئۆز ئۆزىگە يېپىلىدۇ، ئۆلۈپ كېتىدۇ.

قىيامەت - ئالەمى تاۋاپنىڭ توختىشى دېمەكتۇر

بۇ بىز بىلىدىغان دۇنيالار. ئەگەر بىلمەيدىغانلىرىمىزچۇ؟ ئىدراكىمىزنىڭ چۈشىنىشكە ئاجىز قالغان باشقىچە دۇنيالارنىڭ تاۋاپىچۇ؟ ياكى مەنە ئالىمىنىڭ باش قايدۇرىدىغان دۇنياسىچۇ؟ ياكى مېتافىزىك ئالەملەرنىڭ، ئەقىلنىڭ پىيادە قالغان، زامان ۋە ماكان ھەرىكەتلىرىچۇ؟ ياكى ئالەمى پەرىشتىلىرىنىڭ، كۆرۈنمەيدىغان مەۋجۇداتلار ئالىمىنىڭ مېتافىزىك تاۋاپىچۇ؟

ئەمدى مۇشۇ يەردە بىرئاز توختىۋېلىپ، ئالەمى خورغا قېتىلىش مەنىسىنى ئىپادىلەيدىغان تاۋاپنىڭ ئېلىپ بېرىلىۋاتقان دۇنيانى ۋە «أُمَّ الْقُرَىٰ (شەھەرلەرنىڭ ئانىسى)» (6-سۈرە مائىدە 92- ئايەت) مەككىنىڭ ئىچىدە يەر ئالغان رايوننى، جۇغراپىيىسىدە ۋە تارىخىي مەقسەتتە بىرئاز بولسىمۇ مەككە توغرۇلۇق پىكىر يۈرگۈزۈپ تەھلىل قىلىپ قۇيۇڭ.

16.يەرشارى (دۇنيا)

ئەڭ ناچار ئىكرامىدۇر سائادەت

بارچە زامانلارنىڭ قۇتلۇق سەيياھى

بارچە يۇلتۇزلار توپ-توپ قونغىلى كەلگەنلىكىڭنى

تاقاشتىلار پۈتۈن زىننەتلىرىنى

تىزىلىشتى ئالدىغا سەپ - سەپ بولۇپ

پۇتلىرىنى باشلىرىغا ئەتمەك ئۈچۈن تاج

يېشىندى، كىيىندى، سۈزۈلدى.

كىچىك بىر يۇلتۇز

بىر بۇلۇڭدا بوينى پۈكۈك، ئازابتا

يىغلىدىكى شۇنداق،

بولدى ئاپىرىدە دېڭىز ئوكيانلار.

ئوقۇبەتنى سۆيگەن تەرىپىڭ بىلەن،

ئاشتىڭ گۈزەللىرىنى، ئاشتىڭ بۈيۈكلىرىدىن،

تۇردۇڭ كېلىپ ئالدىغا بۇ ئازابلىق قىزنىڭ

چۈشتى بىردىن ئۇسۇلغا چاچلىرىنى بۇزۇپ

قايدۇردۇڭ بېشىنى گۈزەللىكىڭ بىلەن

بۇ سەرگەردان «دۇنيا» ئاتلىق يۇلتۇزنىڭ.

ئەمدى!

دۇنيا سېنى كۆرسىتىش ئۈچۈن

چۆرگىلەيدۇ ئاي كۆرۈش ئۈچۈن دىدارىڭنى

دۈشمەن بولدى قۇياش سېنى توسقان بۇلۇتقا

بىلىمەن بۇ كائىنات مەجنۇنىنى،

ئۇرۇلغانمىش سەن گۈزەلگە، خۇددى مەندەك يانىيور.

ئىسمىنى قىيامەت دەرلەر،

يوقلىقڭىنى ئېدراك قىلىشنىڭ،

قارىدار قۇياشنىڭ كۆزلىرى،

چىقار ئاي ھەر كۈنى سەۋر بىلەن سېنى ئىزدەپ،

يېرىلار ئاي،ئۇرار دۇنيا يۇلتۇزلارغا بېشىنى.

ئاتىشار ئىسمىنى قىيامەت.

سېنى يىتتۈرۈپ قويۇشنىڭ ئالەمى ماتەمنى.

گويا، ئالەمى بىر مۇسابىقە ئورۇنلاشتۇرۇلۇش يۇلتۇزلار ۋە پلانېتىلار ئارىسىدا. ئۈستىدە ھاياتنىڭ يارىتىلىدىغانلىقىنى، شەرەپلىك مەخلۇق ئىنسانغا بۆشۈك ۋە مازار بولىدىغان يۇلتۇز ۋە پلانېتىلار سەپكە تىزىلسۇن، دېيىلمىش. مۇسابىقىگە گىگانت جىسمى بار، كۆز قاماشتۇرغۇچى يۇلتۇزلار قېتىلىپتۇ. ئەمما، دۇنيا (يەرشارى) ئىسىملىك كىچىك، ئاجىز بىر پېلانىت بوينى پۈكۈك، بىر بۇلۇڭدا بىچارە ئولتۇرىدىكەن. ھەقىقەتەن دۇنيا، بۇنداق بىر شەرەپنى ئونلارچە يۇلتۇز بار ئىكەن كىممۇ ماڭا بېرەتتى؟ دەپ، كەمتەرلىك بىلەن تۇرۇپتۇ. ئازابلىق ھالدا ئۆز تەقدىرىنى كۈتۈپ، بىر بۇلۇڭدا ساقلاپتۇ. ئەمما ئىلاھىي قول، ئۇنىڭ بۇ كەمتەرلىكىنى، ئازابلىق ھالىنى قەدىرلەپتۇ. ۋە ئون نەچچىلىگەن ئاسمان جىسىملىرىنى بىر ياقتا قۇيۇپ، ئىنسانغا يۇرت بولۇش شەرىپىنى يەرشارىغا لايىق كۆرۈپتۇ. بۇ ئوخشىتىشنىڭ ئۆزىنى مەككىگىمۇ قوللانسىڭىز بولىدۇ.

17. ماكان چۈشەنچىسى

ئىچىدە مەككە يەر ئالغان ئەرەبىستان يېرىم ئارىلى، يەر پوستىنىڭ شەكىللىنىش جەريانىدا خۇددى مەلۇم بىر قول تەرىپىدىن بىر تورت تىلىمىدەك ئۆز جايىدىن ئايرىلىپ ۋە ئوكيانلار بۇ تىلىمنىڭ كېسىشىدىغان گىرۋەكلىرىگە كىرىپ قالغاندەكلا، ئىككى دېڭىز قولتۇقى ئارىسىدىكى (ئەقەبە ۋە پارس قولتۇقى) چۆللەر بىلەن قاپلانغان قۇرۇقلۇق پارچىسى ئىدى. يېرىم ئارالنىڭ شەرقى پەس، غەربى بولسا ئېگىزدۇر. مۇشۇ ھالىتى بىلەن يانچە قويۇلغان بىر تىلىم تورت كېسىمىنى ئەسلىتىدۇ.

ئىسسىق – يېرىم ئارالنىڭ قەدەرىدۇر. بۇ تۇپراقلارنىڭ ناھايىتى ئاز بىر قىسمىدىن باشقا، يەر تۆمۈر، ئاسمان مىستۇر. يېرىم ئارالنىڭ غەربىي شىمالىنى بويلىغان دۇنيانىڭ ئەڭ چوڭ چۆللىرىدىن بىرى بولغان بۇفۇد چۆلى ياتىدۇ.

بىر قۇم ئوكيانىدۇر.

چۆل. يالىڭاچ، يالغۇز ۋە قورقۇنچلۇق. ئىسمىنى تىلغا ئالا- ئالماي ئېغىز قۇرۇپ كېتىدۇ. چۆل سەھرا ئەرەبلىرىنىڭ ئوتتەك ئىسسىقتا ھەپتىلەرچە داۋام قىلىدىغان يالغۇز سەپىرىدە ئۇچرىتىدىغان پەقەتلا بىر ئۆسۈملۈك بولسا تىكەنلىك «ھامد» چاتقىلىدىن باشقا، ھەپتىلەرچە ھېچقانداق بىر يېشىللىق ئۇچرىماس. ئانچە - مۇنچە چىققان ئوتتەك ئىسسىق چۆل بورىنى، يولۇچىسىنى سالقىنلىتىش ئۇياقتا تۇرسۇن، ھېس قىلىپ بولغىلى بولمىغۇدەك دەرىجىدە زىيىنىمۇ بار ئىدى: چۆل بورىنى چۆلدىكى قۇم بارخانلىرىنى كۈندە بىر مېتىر دېگۈدەك دېڭىز دولقۇنىغا ئوخشاش ئورنىدىن سۈرەتتى. كېتىۋاتقىنىڭىزدا بېسىپ ئۆتكەن تۆپىلىكنى قايتىشىڭىزدا تاپالماسلىقىڭىز ئادەتتىكى بىر ئىشتۇر. بەزى چاغلاردا چىققان قۇم بورانلىرى گوياكى بىر رەھىمسىز دېڭىز بورىنىدەك ھەر نەرسىنى ئۇچۇرۇپ كېتىدۇ. چۆلدە بوستان، ئوكيانلاردا ئارالدۇر. چۆل كېمىسى بولغان تۆگىلەر، چۆل كاپىتانى قاراۋاش بەدەنلەر، چۆل دەشتىنىڭ كومپاس يۇلتۇزلىرى ئىدى.

چۆلدە ياشىغان ئىنسان ئۈچۈن ئەڭ مۇھىم نەرسە «يول» دۇر. يولىنى يوقىتىپ قۇيۇش (دالالەت) ھاياتىنى يوقىتىش بىلەن ئوخشاش مەنادىدۇر. يولىنى تېپىۋېلىش بولسا (ھىدايەت) ھاياتتا قېلىش دېمەكتۇر.

تارىخ گۇۋاھ بولغان ئەڭ ئۇلۇغ ئوبرازلار بۇ يېرىم ئارالدا ئوتتۇرىغا چىققان ئىدى. ھەممىسى مەنە چۆلىدە يولىنى يىتتۈرگەن ئىنسانىيەتكە توغرا يولنى (سىراتى -مۇستەقىم) كۆرسىتىپ قويغان ئىدى، ئۇلارغا چىغىر يول (شەرىئەت) ئاچقان، ئۇلارغا پۈتۈن ئىنسانىيەتنىڭ ئۈستىدە ماڭغان قەدىمى توغرا يولنى كۆرسىتىپ قۇيۇشقان ئىدى.

بۇلارنىڭ ئەڭ بېشىدا ئىبراھىم ئەلەيھىسسالام كېلىدۇ. تەۋراتنىڭ تەكۋىن كىتابىغا قارىغاندا ئىسمى قەدىمىي ئەرەبچىدە مۇقەددەس تىلەك ئىگىسى مەناسىغا ئىگە (ئاب-رام)، ئىسلامى مەنبەلەرگە قارىغاندا «مەرھەمەتلىك دادا» (ئەبۇن راھىمۇن) مەنىسىنى بېرىدىغان ئىبراھىم ئەلەيھىسسالام، كىم بىلەركى بەلكىم ئەرەبىستان قۇرغاق چۆللۈكىنى تاشلاپ قۇيۇپ مېسسوپوتامىينىڭ مۇنبەت يەرلىرىگە ھىجرەت قىلغان قەدىمى ئەرەب قەبىلىلىرىدىن بىرىگە مەنسۇپ ئىدى. قالدەنىڭ ئۇر شەھىرىدە چوڭ بولغان بولسىمۇ ئەسلى ئۇ يەرنىڭ يەرلىكلىرىدىن ئەمەس ئىدى.

ئۇ يەردە تۇرالمىغان چۆلنىڭ كۆچمەن قەبىلىلەردىن بىرى بولغان ئىبراھىم ئەلەيھىسسالامنىڭ قەبىلىسى، بۇتپەرەس ئۇر پادىشاھلىقىغا قارشى قىلغان بىر كىشىلىك دىن كۆرۈشىدە غەلىبە قىلىدۇ. ئەمما ھىجرەت قىلىشقا قارار قىلىدۇ. ھارران يولى بىلەن ئالدىدا سۈرىيە، ئاندىن پەلەستىنگە قاراپ ھەرىكەت قىلىدۇ.

بالىسى يوق ئايالى سارە، ئىبراھىمنىڭ مىسىرلىق زەڭگى ئايال قۇلىدىن بىر بالا ساھىبى بولۇپ قېلىشنى ئىچىگە سىڭدۈرەلمىگەن ئىدى. ئىبراھىم ئەلەيھىسسالام ئىلاھىي ئىشارەتلەر نۇرىدا، بالىسى ۋە ئوغلىنىڭ ئانىسىنى ئايالىنىڭ ئۆچمەنلىكىدىن ساقلاپ قېلىش ئۈچۈن، يىراق «دىيارلارغا قاراپ يولغا چىقىدۇ. ئۇلارنى ئەكېلىپ قويۇپ قويغان يېرى، ئىچىدە پەقەت بىر يالغۇز «سەرخا» دەرىخى بار قۇش ئۇچماس، كارۋان كەچمەس قۇرغاق بىر ۋادى ئىدى.

«پەرۋەردىگارىمىز! ئەۋلادىمنىڭ بىر قىسىمىنى (يەنى بالام ئىسمائىل بىلەن ئايالىم ھاجەرنى) ناماز ئوقۇسۇن (يەنى ساڭا ئىبادەت قىلسۇن دەپ) سېنىڭ ھۆرمەتلىك ئۆيۈڭنىڭ قېشىدىكى ئېكىنسىز بىر ۋادىغا (يەنى مەككىگە) ئورۇنلاشتۇردۇم، پەرۋەردىگارىمىز! بىر قىسىم كىشىلەرنىڭ دىللىرىنى ئۇلارغا مايىل قىلغىن، ئۇلارنى شۈكۈر قىلسۇن دەپ تۈرلۈك مېۋىلەرنى ئۇلارغا رىزىق قىلىپ بەرگىن» (14- سۈرە ئىبراھىم 37- ئايەت)

ئەلۋەتتە ئىبراھىم، نەسلىنى قويۇپ كەتكەن بۇ ۋادىغا تاسادىپەن كەپ قالغان ئەمەس ئىدى.

ئۇ ئادەم ئەلەيھىسسالامنىڭ ئىزىغا ئەگىشىپ ماڭغان ئىدى... بارلىق پەيغەمبەرلەر بىر-بىرىنىڭ ئىزىنى ئىزدىگۈچىلەر ئەمەسمىدى؟

18.شەھەرلەرنىڭ ئانىسى

مەككە، ئۇچار قۇشلارمۇ ئۇچمايدىغان بىر دەشتى چۆلنىڭ باغرىدىن ۋولقان لاۋالىرى ئېتىلىپ چىققان تاش ئورمانلارنىڭ ئوتتۇرىسىدىكى تار بىر ۋادىغا قۇرۇلغان كىچىك پېئىل كەمتەر بىر شەھەر. ئەتراپى يالىڭاچ ۋە ئۆتكۈر قاپ - قارا ۋولقان گىگانت تاشلىرى بىلەن ئورالغاندۇر.

شەرقىي جەنۇبى ئەبۇقۇبەيس ۋە ئەجياد تاغلىرى يۇقىرىلاپ تۆۋەنلەپ بىر زەنجىرسىمان ھالەتتە، كەئبىگە يۈزلەنگەن ھالدا تەزىم ئۈچۈن قىيامدا قول باغلاپ تۇراتتى. شىمالىدا ھىندى تاغلىرى، سەۋر تاغلىرى، غەرب تەرىپىدىن بىر ئاز يىراقتا يەنە يانار تاغ داۋانلىرى، مەككىنى قورشاپ تۇرغان بۇ تاغلاردا كۆپىنچە يەرلەر چۆل رەڭگىدە سارغۇچ كۆرۈنىدىغان شور تاشلاردەك كۆزگە چېلىقسىمۇ ئومۇمەن تۇتۇق قارا قىيا تاشلاردىن تۈزۈلىدۇ. تۇپراق يوق دېگۈدەك دەرىجىدە ئاز، دېڭىز يۈزىدىن ئېگىزلىكى ئۇنچىۋالا ئېگىز بولمىغان تەقدىردىمۇ ھىرا تېغى 500 ، سەۋر تېغى 650 مېتىر كېلىدىغان، ھەممىسى دېگۈدەك بىر ۋارونكىغا ئوخشاش تىك ۋە ئۆتكۈر، ھەمدە كۆپىنچە ۋاقىتلاردا بىر پارچە قىيا تاشلاردىن تۈزۈلگەنلىكى ئۈچۈن تېخىمۇ ھەيۋەتلىك ۋە ئەزىمەتلىك كۆرۈنىدۇ.

مەككىنىڭ ئوتتۇرىسىدا يەر ئالغان، بۇ لاۋا قىيا تاشلاردىن تۈزۈلگەن قارا تۆپىلىكلەر بىلەن ئورالغان، ئانچە – مۇنچە كۆتۈرۈلگەن بولۇپ بۇ رايوندا يۈزلەرچە ئويمانلىق بار. مۇزدەلىفەنىڭ، مىنانىڭ ۋە ئارافاتنىڭمۇ بۇ ئويمانلىقلاردىن بىرى ئىكەنلىكى ئاسانلا كۆزگە چېلىقىدۇ.

ھەقىقەتەن بۇلار - ئىچىدە مەككە شەھىرى بولغان بۇ رايوننىڭ جۇغراپىيىۋى يەرشەكلىدۇر. مەككىنىڭ ئەڭ دەسلەپتە قاچان قۇرۇلغانلىقىنى سورىسىڭىز تارىخىي مەنبەلەردە بېرىلگەن، بىزنى تازا قايىل قىلالمايدىغان ئوخشىمىغان جاۋابلارغا ئېرىشەلەيسىز. ئەنئام سۈرىسىنىڭ 97- ۋە شۇرا سۈرىسىنىڭ 7 – ئايىتىدىن باشلاپ جاۋاب ئىزدەيدىغان بولساق مەككىنىڭ يەر يۈزىدە ئىنسان بالىسىنىڭ تۇنجى قۇرغان شەھىرى ئىكەنلىكىنى بىلىپ يېتىمىز. چۈنكى، قۇرئان ئۇنىڭغا «ئۇممۇل قۇرا» يەنى شەھەرلەرنىڭ ئانىسى ئىسمىنى بەرگەن.

«بۇ قۇرئان مەككە ئائىلىسىنى ۋە ئۇنىڭ ئەتراپىدىكىلەرنى ئاگاھلاندۇرۇشۇڭ ئۈچۈن بىز نازىل قىلغان، ئۇنىڭدىن ئىلگىرى نازىل قىلىنغان (تەۋرات ۋە ئىنجىلغا ئوخشاش) كىتابلارنى ئېتىراپ قىلغۇچى مۇبارەك كىتابتۇر، ئاخىرەتكە ئىمان ئېيتقانلار ئۇنىڭغا ئىمان ئېيتىدۇ، ئۇلار نامازلىرىنى ئۆز ۋاقتىدا ئادا قىلىدۇ.» (سۈرە ئەنئام،92- ئايەت)

ئايەتتە ۋە شۇرا سۈرىسىنىڭ ئايىتىدە تىلغا ئېلىنغان «شەھەرلەرنىڭ ئانىسى» ئىپادىسى، بۇ ئايەت بىلەن بىرلەشتۈرۈلۈپ ئوقۇلۇشى كېرەك.

«ھەقىقەتەن ئىنسانلارغا ئىبادەت ئۈچۈن تۇنجى سېلىنغان ئۆي (يەنى بەيتۇللا) مەككىدۇر، مۇبارەكتۇر، جاھان ئەھلىگە ھىدايەتتۇر. ئۇنىڭدا ئوچۇق ئالامەتلەر باركى، ماقامى ئىبراھىم شۇلارنىڭ بىرى، بەيتۇللاھقا كىرگەن ئادەم ئەمىن بولىدۇ. قادىر بولالىغان كىشىلەرنىڭ ئاللاھ ئۈچۈن كەئبىنى زىيارەت قىلىشى ئۇلارغا پەرز قىلىندى. كىمكى ئىنكار قىلىدىكەن (يەنى ھەجنى تەرك ئېتىدىكەن،زىيىنى ئۆزىگە)، شۈبھىسىزكى، ئاللاھ ئەھلى جاھاندىن (يەنى ئۇلارنىڭ ئىبادىتىدىن) بىھاجەتتۇر.» (سۈرە ئالئىمران. 96- 97- ئايەتلەر)

كەبە، يەر يۈزىدە قۇرۇلغان تۇنجى ئىبادەت يېرىدۇر. مەككە بولسا بارلىق شەھەرلەرنىڭ ئانىسى، يەنى ئىنسان نەسلىنىڭ تۇنجى مەدەنىيەت بۆشۈكى. مۇسۇلمان تەسەۋۋۇرچىلىقى كەبە ۋە مەككىگە مۇشۇنداق بىر ۋەزىپە يۈكلىگەن.

ئۇنداقتا، كەبە مەككىنى تۇغقانمۇ، ياكى مەككە كەئبىنىمۇ؟

تارىخشۇناسلار ئالدى بىلەن ئىنسانلارنىڭ يەرلىشىشى، ئاندىن بۇ ئىنسانلارنىڭ ئاممىۋى بىر سورۇن پەيدا قىلىشى ۋە ئارقىدىنلا بىر ئىبادەت يېرىگە ئېھتىياجلىق بولۇشىنى كۆزدە تۇتۇپ، كەئبىنى مەككە شەھىرىنىڭ تۇغقانلىقىنى سۆزلىشىدۇ. پەقەت ئېغىز - ئېغىزغا قىلىنغان رىۋايەتلەر مۇسۇلمانلارنىڭ تەسەۋۋۇرىدا كەبە، مەككىنى تۇغقان ئانا رەھىمدۇر دېگەن قاراشنى پەيدا قىلغان ئىدى.

بىر تەبىرگە قارىغاندا ئىلاھىي ھاكىمىيەتنى تەمسىل قىلغان ئەرشنىڭ ئاستىدىكى بەيتۇل مەئمۇرنىڭ يەر يۈزىدىكى ئىزناسى قىلىپ قۇرۇلغان كەئبە، ئىنسانىيەتنىڭ تۇنجى ئاتىسىغا ئىبادەت يېرى قىلىپ بېرىلگەن ئىدى. ھەقىقەتەن مەككە بۇ تۇنجى ئىبادەت جايى، يەنى ئەتراپىغا كېڭىيىپ شەھەرلەشكەن تۇنجى ياشاش ماكانىدۇر.

يۇقىرىدىكى ئايەتتە ئېيتىپ ئۆتۈلگىنىدەك ئۇنىڭ ئىسىملىرىدىن بىرى، بەلكى (مەككە) بولۇپ مەشھۇر بولۇشتىن ئىلگىرىكى قەدىمكى ئىسمى بەككەدۇر. (بەزى قاراشتىكى ئالىملار مەككە دىگەن ئىسىمنىڭ ئەسلى بەككە دىن كەلگەن دەپ قارايدۇ)

تەۋرات، زەبۇردىمۇ ئىسىملىرى تىلغا ئېلىنىدۇ:

«نەقەدەر قۇتلۇقتۇر سېنىڭ ئۆيۈڭنىڭ ئاھالىلىرى دائىما ساڭا ھەمد ئېيتىدۇ؛ نە قەدەر مۇبارەكتۇر ئۇ ئىنسان قۇۋۋىتى سەندىندۇر؛ ئۆيۈڭگە كېتىدىغان يولغا كۆڭۈل بەرگەن ئىنسان بەككە ۋادىسىدىن ئۆتكىنىدە ئۇ ئۇنى ئىشسىز ۋە كۈچسىز قۇيىدۇ.» (زەبۇر/ مەزمۇرلار 84-6)

كىتابى مۇقەددەس تەرجىمانلىرى غەلىتە ۋە سەۋەبى ئېنىق بولمىغان بىر ئىشنى قىلىپ، تېكىستتە تىلغا ئېلىنغان بەككە دېگەن سۆزنى «كۆز يېشى ۋادىسى» دەپ ئۆزگەرتىۋەتكەن ئىكەن. بۇ تەرجىمە بىلەن تېكىستنىڭ ئەسلى مەنىسى ئوتتۇرىسىدا ھېچبىر پەرق يوقتۇر.

پەيغەمبەر ئەلەيھىسسالام مەككىدىكى ھەرەم رايونىنىڭ «تۇنجى بولۇش» سۈپىتىگە ئىگە بولۇشقا مۇناسىۋەتلىك مۇنداق دېگەن ئىدى.

بۇ يەر ئاللاھ يەرنى ۋە ئاسماننى ياراتقان ۋاقتىدىن بېرى مۇقەددەس قىلغان بىر ماكاندۇر. بۇ ماكانغا، ئاللانىڭ ئەمرى بىلەن قىيامەتكىچە ھېچكىم چېقىلالمايدۇ. شۇ سەۋەبتىن تەبىئىي ئۆسۈملۈكلەرنى بۇزۇشقا، ئوۋ ھايۋانلىرىنى ئۈركۈتۈشكە شەرىئەت ھۆكۈمى بىلەن رۇخسەت قىلىنمىغاندۇر.»

ئىبىن ئىسھاق، مەككىنى «ئاللانىڭ مەلەكۇتىنىڭ يەر يۈزىدىكى پايتەختى» دەپ تەرىپلىدى. دەپ تەسۋىرلىگەن بولسا، باشقا تارىخچىلارمۇ ئۇنى «يەريۈزىنىڭ كىندىكى» دەپ ئاتاشقان ئىدى.

شۇ تەرىپى ئېنىقكى مەككە ۋە كەئبىنىڭ تارىخى ھەزرىتى ئىبراھىم بىلەن باشلانمىغان. ھەزرىتى ئىبراھىم، بىر باشلىغۇچى (نۆلدىن باشلىغۇچى) ئەمەس، ئىبراھىم سۈرىسىنىڭ ئايەتلىرىدىمۇ بۇ ناھايىتى ئېنىق ئىپادە قىلىنغاندۇر

يەر يۈزىنىڭ ناھايىتى كېيىنكى دەۋرلەردە چۆللۈككە ئايلىنىدىغان رايونلارنىڭ، قەدىمكى زامانلاردا ئىنسانلارنىڭ يەرلىشىشىگە ئەڭ مۇۋاپىق تۇنجى سۇلۇق ۋە يېشىللىققا پۈركەنگەن يەرلەر ئىكەنلىكى بارلىق ئىنسانلار بىلىپ كەتكەن ئاددىي بىر ھەقىقەتتۇر. ئاساسەن مىڭ يىلدا بىر قېتىم يۈز بېرىدىغانلىقى تەكشۈرۈپ تەتقىق قىلىنغان ئىقلىم ئالمىشىش ھادىسىسىمۇ بۇنى ئىسپاتلايدۇ. شۇنداق، ئىنسانلار ئەڭ بۇرۇنقى زامانلاردا ئولتۇراقلىشىشىغا ئەڭ مۇناسىپ كەلگەن بۇ رايون، يەرشارى خاراكتېرلىك ئىقلىم ئالمىشىش ھادىسىسىگە دۇچ كېلىپ چۆللىشىپ قۇرغاقلىشىپ كەتكەن ئىدى. بۇ سەۋەبمۇ بۇ رايوندىن باشقا يەرلەردىكى مۇنبەت تۇپراقلار كۆچۈپ كېتىشنى كەلتۈرۈپ چىقارغان. ھەزرىتى ئىبراھىمنىڭ تۇنجى ئەجدادلىرىنىڭمۇ بۇ رايوندىن كۆچۈپ كەتكەن قوۋملاردىن ئىكەنلىكى ئېھتىمالغا تولىمۇ يېقىن ئىكەن.

بۇ زېمىنغا تۇنجى قارىغىنىمىزدا كۆزىمىزگە چېلىققان جۇغراپىيىلىك ھەقىقەت، بۇ زېمىننىڭ، ھازىرقى شەرت - شارائىتلارغا قارىغاندا ئىنسانلارنىڭ ئولتۇراقلىشىشىغا ھېچ مۇناسىپ ئەمەسلىكىدۇر. بۇ رايوندا ئېرىق - ئۆستەڭ ۋە ياكى كۆلگە ئوخشىغان تەبىئىي سۇ مەنبەلىرى يوق. رايوندا زىرائەت تېرىلىشقا ماس كېلىدىغان تۇپراقمۇ يوق. رايوندا باقمىچىلىق قىلىشقا مۇناسىپ ئىقلىم ۋە ئوتلاقمۇ يوق.

بالىسى ئىسمائىل ۋە ئۇنىڭ ئانىسى ھاجەرنى بۇ ئىنسانسىز ۋە قۇرغاق رايونغا كەلتۈرگەن ئىبراھىم ئەلەيھىسسالاممۇ بۇ ھەقىقەتنى پۈتۈن ھالى بىلەن كۆرۈپ يەتكەن. يۇقىرىدا تىلغا ئالغان ئىبراھىم سۈرىسىنىڭ ئايىتىدە رايوننىڭ بۇ پاسسىپ ئالاھىدىلىكلەرنى ھېسابقا ئېلىپ، ئائىلىسىنى پەقەت ئىبادەتلا قىلسۇن، ياخشى بىر بەندە بولسۇن دېگەن مەقسەتتە مۇشۇنداق ياشاش شارائىتى ئىنتايىن قىيىن بولغان زېمىنغا يەرلەشتۈرگەنلىكىنى ئىپادىلەپ، ئاللاھتىن ئۇلارنىڭ رىزقلاندۇرىلىشىنى تىلەپ دۇئا قىلغانلىقى بايان قىلىنغان .

ئاخبارۇ مەككەنىڭ يازغۇچىسى ئەرزاقىنىڭ بايان قىلغان ئېغىزچە رىۋايەتلەرگە ئائىت مەشھۇر بىر رىۋايەتكە قارىغاندا كەئبە سامادا مەلەكلەرنىڭ تاۋاپ قىلغان بەيتۇل مەئمۇرنىڭ يەر يۈزىدىكى ئىزناسىدۇر. بۇنىڭغا قارىغاندا، ئەل بەيتۇل مەئمۇر، «مېتافىزىك كەئبە» بولماقتىدۇر.

قايسى بىر ۋاقىت كەئبە ۋە مەككە سۆز تېمىسى بولغاندا، مۇتلەق ئېغىزچە ۋە يازمىچە رىۋايەتلەرنىڭ ئۆزىگە ئالاقىدار قىلغانلىقى ۋە كەئبىنىڭ ئەرشتىكى ئەسلى دەپ چۈشىنىلگەن بەيتۇل مەئمۇر تەسەۋۋۇرى، ئۇقۇم جەھەتتىن قۇرئانغا ئاساسلىنىدۇ. تۇر سۈرىسىدە تىلغا ئېلىنغان كەئبە دەل شۇ بەيتۇل مەئمۇردۇر.

تەپسىرچىلەر بۇ سىمۋوللۇق ئىپادىنى ھەر خىل چۈشەندۈرىدۇ. تارىخچى ئەرزاقى كەبى ئەل بەيتۇل مەئمۇرنى يەتتىنچى ئاسماندا بولغان ۋە ھەر كۈنى ئۇ يەرنى يەتمىش مىڭ پەرىشتىلەرنىڭ تاۋاپ قىلىدىغان كەئبىنىڭ ئانىسى بولغان مەنىۋى بىر ئىبادەت قىلىنغۇچى جىسىم دەپ سۈپەتلىگەن، مۇپەسسىر قازى بەيزاۋى كەبى ئۇنى تامامەن مەجازغا تەۋە قىلىپ «مۆئمىننىڭ قەلبىدۇر» دېگەنلەرمۇ بار. ھەر ھالەتتە ئەل بەيتۇل مەئمۇر كەئبىنى تۇغمۇش، مەككە يەر يۈزىدىكى مەدەنىيەت بۆشۈكى بولغان بارلىق شەھەر - كەنتلەرنى تۇغقان ئىكەنمىش.

بۇ تەسەۋۋۇردا كەئبە، ھەقىقەتەن يەر يۈزىدىكى ھاياتنىڭ بوسۇغىسىدۇر. ھايات يەر يۈزىنى بۇ ئىشىكتىن كىرىپ قەدەم تەشرىپ قىلغانىدى. ئەلۋەتتە، يەر يۈزىنىڭ شەرەپلىك مېھمىنى ئىنسان ئوغلىنىڭمۇ تۇنجى كۆرۈنگەن يېرىدۇر. بۇ ئېغىزچە رىۋايەتلەردە دېيىلىشىچە، ماگما ھالىتىدىكى يەرشارىدا تۇنجى دەسسەلگەن رايون بۇ يەر ئىدى. يەنە توپاندىن كېيىن تۇنجى قۇرۇغان رايون بۇ يەر ئىدى. شۇ ھالدا ھەج، ئىنساننىڭ يەر يۈزىگە بولغان تەپەككۇرىدۇر (رەھمىتىدۇر). چۈنكى مۇسۇلمان تەسەۋۋۇرىدا مەككە ئىنسان ھاياتلىقىغا باغرىنى ئاچقان تۇنجى ماكان دەپ قوبۇل قىلىنىدۇ.

ئېغىزچە رىۋايەتلەردە دېيىلىشىچە ئەلبەيتۇل مەئمۇرنىڭ يەر يۈزىدىكى ئىزناسى بولغان كەئبىنى، تۇنجى قېتىم ئىبادەت يېرى سۈپىتىدە ئىشلەتكەن كىشى - ئىنسان نەسلىنىڭ ئاتىسى ئادەمدۇر.

كەئبىنىڭ تۇتقان ئورنى بىر ۋولقان ئېغزى كۆرۈنۈشىنى بېرىدۇ. يەريۈزىنىڭ شەكىللىنىش دەۋرىدە بۇ يەردە ۋۇجۇدقا چىققان دەھشەتلىك بىر ۋولقان ئېتىلىپ چىقىش بىلەن ئەتراپنى قورشاپ تۇرغان ئېگىزلىكلەرنى شەكىللەندۈرگەنمىش. ھەتتا ئىككىنچى ئەۋلادقا مەنسۇپ ئاتانىڭ بەرگەن مەلۇماتىغا كۆرە ئابدۇللاھ بىن زۇبەير ئەمەۋى قوشۇنىنىڭ مانچاناق بىلەن ۋەيران قىلغان كەئبىنى يېڭىدىن ياسىغان ۋاقتىدا، ئىشچىلارغا كەبىنىڭ ئاساسى ئۇلىغا قەدەر قېزىشقا بۇيرۇق قىلغانىكەن. ئۇلى قېزىلغانسېرى تۆگە چوڭلۇقىدىكى تاشلار يەرلەشتۈرۈلگەن بىر زېمىنغا ئۇچرىشىپتۇ، ئۇلارنىمۇ ئېچىشقا شۇنداق كۈچىگەن بولسىمۇ نەتىجىسىز ئاخىرلىشىپتۇ. چۈنكى، ئۇ چوڭ تاشلارنىڭ ئاستىدىن كەلگەن ، ئىشلەۋاتقانلارنىڭ ھاياتىنى خەتەرگە ئىتتەرگۈدەك دەرىجىدىكى كۆيدۈرگۈچى بىر ھاۋا ئېقىمى بىلەن ئۇچرىشىپ قالغان ئىكەن.

تەخمىنەن مىڭلارچە يىللىق بىر مۇددەت ئىچىدە بەزى ۋاقىت يەمەننىڭ دېڭىز يۈزىدىن يۈكسەك ئېگىزلىكلەردىن كەلگەن شىددەتلىك كەلكۈنلەرنىڭ تۈرتۈشى بىلەن بۇ چوڭقۇرلۇق بىر ۋادى ھالىغا كەلگەنمىش ۋە ھەزرىتى ئىبراھىم بىر ئىلاھى پىلان بىلەن بۇ تۇنجى ئىبادەت يېرىنى تىرىلدۈرۈش ئۈچۈن بۇ رايونغا ئەۋەتىلگەن ئىكەن. قۇرئاندا: «مەن نەسلىمنى سېنىڭ مۇقەددەس ئۆيۈڭنىڭ يېنىغا زىرائەت تېرىغىلى بولمايدىغان بىر ۋادىغا يەرلەشتۈردۈم» دېيىشىدىنمۇ بىزگە بېرىلگەن بۇ ھەقتىكى خەۋەرلەر بار.

كەئبە، ھەزرىتى ئىبراھىم ۋە ئوغلى تەرىپىدىن ئىچىدە ئىبادەت قىلىنىش ئۈچۈن بىنا قىلىنغاندا، ھەزرىتى ئىبراھىم ئاللانىڭ ئەمرى بىلەن ئىنسانلارنى بۇ يەرگە زىيارەتكە كېلىشىگە چاقىرغان ئىدى. بۇ چاقىرىق ئاللانىڭ نەزىرىدە شۇنداق قوبۇل قىلىنغانكى، قۇرغۇچىسىنىڭ ئۆلۈمىدىن مىڭلارچە يىلدىن كېيىنمۇ دۇنيانىڭ تۆت بىر تەرىپىدىن ئىنسانلار بۇ مىس رەڭلىك، قاقاس ۋە قۇرغاق زېمىنغا سۆيۈنۈش كۆز ياشلىرى بىلەن بىر كەلكۈندەك ئېقىپ كېلىشنى داۋام قىلماقتا.

يۇقىرىدا سىزغان مەككە جۇغراپىيىسىنىڭ رەسىمىنى كۆز ئالدىمىزغا كەلتۈرگەچ شۇ سوئالنى ھەربىر ئىنسان ئۆز - ئۆزىدىن سورىشى كېرەك: «مىڭ يىللىق ئۆمرۈم بولسا ۋە ئۆمرۈم بويىچە دۇنيانى كېزىپ ساياھەت قىلىدىغان ئىمكانىم بولسا، دۇنيانىڭ جەننەتتەك ساھىللىرى، ئورمانلىقلىرى، ھەيۋەتلىك تاغلىرى، زۇمرەت سۇلۇق ئاجايىپ گۈزەل كۆللىرى، چىمەنزار يېشىل باغلىرى، ئىچىدە كەۋسەر سۇلىرى ئاقىدىغان چىرايلىق ئۆستەڭلىرى ۋە تەبىئىي جەننەتلىرى باركەن، بىرىنچى سەپىرىمنى بۇ يەرگە قىلارمىدىم؟

بۇ سوئالغا بېرىلىدىغان جاۋاب «كەبە بولمىغان بولسا ھەرگىزمۇ! (ھەرگىزمۇ بۇ يەرگە قىلمايتتىم)» بولۇشى مۇمكىن. ئۇنداقتا كەئبىنىڭ مۇشۇنداق بىر ھېچنېمىسى يوق جۇغراپىيىسىدە بولۇشىنىڭ ئىپادە قىلماقچى بولغان بىر مەنىسى بارمىكىن؟ ئەلۋەتتە بار.

خۇددى بېشىدا سىزىپ چىققان دۇنيا مودېلىدا بولغاندەك، بۇنىڭ بەرمەكچى بولغان ئۇچۇرى مۇنداق: «ئاللاھ بىر يەرنى مۇقەددەس قىلسا، ئىنسانلارنى ئۇ يەرگە مەپتۇن قىلىدۇ. خالىساڭ ئۇ يەر ئىنساننىڭ ھايات كەچۈرۈشىگە نامۇۋاپىق قۇرغاق ۋە قاقاس يەر بولغان تەقدىردىمۇ».

ئۇ ھالدا ئەي ئىنسانلار، ئاللاھقا يارىغىدەك بولۇشىڭىزغا ئەھمىيەت بېرىڭ. ئۇنى رازى قىلسىڭىز باشقا ئەھۋالىڭىزنىڭ قانداق بولۇشى ئۇنچىلىك مۇھىم ئەمەس. چۈنكى ئۇلۇغلاشمۇ (مۇئىز)، پەس قىلىشمۇ (مۇزىل) ئاللاھقا ئائىتتۇر. ئۇ بىر ئىنساننى ئەزىز قىلسا، دۇنيا ئالەم بىرلەشسە ئۇنى رەزىل قىلالمايدۇ. «غەلىبە ﷲ قا، ﷲ نىڭ پەيغەمبىرىگە ۋە مۆمىنلەرگە مەنسۇپ،....». (63- سۈرە مۇنافىقۇن 8- ئايەت)

19.كەئبە

«ﷲ بەيتۇلھەرەم بولغان كەبىنى، ھەج ئېيىنى، ھەجدە قىلىنىدىغان قۇربانلىقنى، (قۇربانلىقنىڭ ئالامىتى سۈپىتىدە) بويۇنلىرىغا بەلگە ئېسىلغان تۆگىلەرنى ئىنسانلارنىڭ دۇنيا ۋە ئاخىرەتلىك ئىشلىرىنىڭ تۇتقۇسى قىلدى،» (سۈرە مائىدە 97. ئايەت)

ئىسلام دىنىنىڭ كائىنات تەسەۋۋۇرىدا كەئبە، كۆك ئاسمان بىلەن يەر - زېمىننى بىرلەشتۈرگەن ئانا ئوق ئۈستىگە يەرلىشىدۇ. سامانىڭ رەھمىدىن يەرنىڭ كىندىكىگىچە قەدەر سوزۇلغان مەنىۋى ئوزۇقلىنىش ئارغامچىسىدۇر. يەنى كەئبە يەر يۈزىنى ئاسمانغا، بۇ يەرنى ئۇ تەرەپكە، ماھىيەتنى ئاشىقىغا، تۆۋەننى يۇقىرىغا، باقىيسى يوقنى باقىيغا باغلايدىغان بىر كىندىك تۈگمىسىدۇر.

كەئبىنىڭ «كىچىك ئالەم» ئىنسان جىسمىدىكى تەڭتۇشى بولسا يۈرەكتۇر. يەنى سۆيگۈنىڭ ۋە ئىماننىڭ ماكانى بولغان يۈرەك، «رەھماننىڭ ئەرشى» بولغان، ئىلاھى مەرھەمەتنىڭ تەجەللى يېرى بولغان يۈرەك.

كەئبىنى پەرىشتىلەرنىڭ ئۇنى تاۋاپ قىلغان بەيتۇل مەئمۇرنىڭ يەريۈزىدىكى سايىسى دەپ ھېساپلايدىغان ئېغىزچە رىۋايەتلەردە، كەئبىنى تۇنجى بولۇپ كىمنىڭ بەرپا قىلغانلىقى توغرىسىدىكى سوئالغا ئىككى خىل جاۋاب بېرىدۇ. بىرىنچىسى ئادەم ئاللاھقا ئىبادەت قىلسۇن دەپ پەرىشتىلەر، پەرىشتىلەرنىڭ يول كۆرسىتىشى بىلەن ئادەم ئاتىمىز ئۆز قۇلى بىلەن ئىنشا قىلغان.

بۇنىڭ دەلىلى بولسا، ئىنسانىيەتنىڭ ئاتىسىنىڭ قۇرئاندا سىمۋوللۇق بىر تىلدا ئېيتىلغان جەننەتتىن يەر يۈزىگە چۈشۈرۈلۈش ھېكايىسىگە يوشۇرۇنغان: سۈرە بەقەرەنىڭ 35- ۋە 36 – ئايەتلەردە بايان قىلىنغىنىدەك. ئادەم بىلەن ھەۋۋا شەيتاننىڭ ۋەسۋەسىسى بىلەن ئاللاھ «يېقىنلاشماڭلار» دېگەن دەرەخكە يېقىنلىشىپ، ئۇنىڭ مېۋىسىدىن تېتىپ باققانلىقى، بۇنىڭ بىلەن ئاللاھ ئەمرىگە خىلاپلىق قىلغانلىقى ئۈچۈن ئۇلارنى يەر يۈزىگە چۈشۈپ كېتىشكە بۇيرۇلغان ۋە يەر يۈزىدە ئۆزلىرىنىڭ «خەلىپىلىك» يەنى ئورۇن باسارلىق رولىنى جارى قىلدۇرۇشقا بۇيرۇلغان.

ئۆرلەشنى خالىسا ئۆز ئىرادىسى بىلەن ئۆرلەيدۇ. ئىنساننىڭ ئالدىدا ئۆز تەقدىرىنى تاللاشتا ئىككى يول باردۇر. يا توغرىسىنى ياكى ئەگرىسىنى، يا ھەقنى ياكى باتىلنى، يا ئادالەتنى ياكى زۇلۇمنى تاللايدۇ. تاللىغان يولىغا قارىتا بىر ئاقىۋەتكە ئېرىشىدۇ: يا مۇكاپات بېرىلىدۇ ياكى جازا.

شەيتانمۇ گۇناھ قىلدى، ئادەممۇ گۇناھ قىلدى. پەقەت شەيتان گۇناھىنى ئاقلىدى ۋە ئىبلىس (يەنى قوغلانغۇچى، لەنەتلەنگۈچى بولدى)

ئادەم بولسا گۇناھىنى ئېتىراپ قىلدى ۋە «ئادەم» بولدى. ئادەمنى ئادەم بولۇشقا ئۈندىگەن نەرسە يەنى ئارزۇسى ئۇنىڭ يىتتۈرۈپ قويغان جەننىتى ئىدى. ئۇ چۈشۈرۈۋېتىلگەن شۇ ماقامنى سېغىنىدۇ، دۇنيادىكى يالغۇزلۇقىغا ئۆكۈنەتتى. ئەرزاقى نەقىل قىلغان، ئېغىزدىن ئېغىزغا كۆچۈپ يۈرگەن ئادەم نىڭ كەبىگە ئۇچرىشىش توغرۇلۇق ئاغزاكى رىۋايەت تۆۋەندىكىدەك؛

ئادەم جەننەتتە تۇرغاندا پەرىشتىلەرنىڭ بەيتۇل مەئمۇردىكى تەسبىھ ۋە تەكبىر ئاۋازلىرىنى ئاڭلاپ تۇراتتى. ئۇمۇ بۇ پەرىشتىلەرنىڭ تەسبىھاتىغا جور بولاتتى. چۈشكەندىن كېيىن غۇربەتچىلىك ۋە يالغۇزلۇق ئازابىنى بىرگە تارتتى. پەيغەمبىرىمىزمۇ بىر ھەدىسىدە «كۈن فىددۇنيا كە ئابىرىس سەبىل» (بۇ دۇنيادا غېرىب بىر يولۇچى بول) دېگەن ئىدىغۇ. ئادەم، ھەقىقەتەن ئىنسان نەسلىنىڭ بۇ دۇنيادىكى ئۇزۇن سەپىرىنىڭ تۇنجى زەنجىرىگە ۋەكىللىك قىلغۇچى بولغان ئىدى.

ئادەم جەننەتتىن يىراقلاشتۇرۇلغاندىن كېيىن، بەيتۇل مەئمۇرنى تاۋاپ قىلغان تەكبىر ۋە تەسبىھ ئاۋازلىرىنى ئاڭلىيالمايدىغان بولۇپ قالىدۇ. ھەسرەتتە قالغان ئۇ ئاۋازلارنى يېڭىدىن ئاڭلاش ئۈچۈن، ئۇ ئاۋازلارغا جور بولۇش ئىشتىياق ئوتى قەلبىدە يالقۇنجايتتى. شۇڭلاشقا كەئبە ئادەمنىڭ مۇشۇ ئىشتىياقىغا جاۋابەن ئاللانىڭ ئەمرى ۋە پەرىشتىلەرنىڭ ياردىمى بىلەن ئىنشا قىلىندى.

يەنە باشقا ئاغزاكى رىۋايەتلەرگە قارىغاندا، ئۇ يالغۇزلۇقىغا ھەمدەمدە بولىدىغان تۇنجى بولۇپ يىتتۈرۈپ قويغۇچىسى بولغان ئايالى بىلەن كۈندۈزنىڭ ئىمانغا شاھىت قىلىنغان ئاراپات تېغىدا تېپىشقان ئىدى. ھاجىنىڭ كېچىسىنى ئىمانىغا گۇۋاھچى قىلغان مۇزدەلىفەدە بولسا بۇ ئىككى ئاشىق - مەشۇق بىرلەشتى.

يەر يۈزىنىڭ تۇنجى ئىبادەت گاھى بولغان كەئبە بولسا پۈتۈن بۇ سەۋەبلەر بىلەن، ئىنسان ئوغلىنىڭ يېتۈك جەننىتى بىلەن ئۇچرىشىشىنى تەمسىل قىلىدۇ. تاۋاپ بولسا بۇ ئۇچرىشىشنىڭ تەرىپلىگۈسىز خۇشاللىقنىڭ بىر ئىپادىلىنىشىدۇر.

ئىنسان كەئبىسىز، كەبىمۇ ئىنسانسىز قىممىتىنى تاپالمايدۇ. ئادەم ئۇرۇقى يەر يۈزىگە چۈشكەنىكەن، كۆكتىكى كەبىمۇ يەر يۈزىگە چۈشۈشى كېرەك ئەمەسمۇ؟ ئادەم ئۇرۇقىنىڭ پاكىز مېۋىلىرىنى بېرىشى ئۈچۈن بۇ مۇشۇنداق بولۇشى كېرەك ئىدى، ھەم شۇنداق بولدى. پەرىشتىلەرنىڭ روھىغا سەجدە قىلىش بىلەن بۇيرۇلغان ئىنسانمۇ، كەئبىنىڭ سەۋەبى بىلەن روھىغا ھۆرمەت كۆرسىتىشنى ئۆگەندى. تاۋاپنىڭ چەمبەر شەكىللىك ئايلانما بولۇشىنىڭ مەنىسى بۇ ئىدى: يەنى باشلىغان يېرىگە كېلىشى

ئەسلى ھالىتىگە قايتىش... ئۆز ئۆزىگە قايتىش... بىر ئاشىقنىڭ پىرقىرىشىغا ئوخشاش ئۆز كامالەت ئايلانمىسىنى ئىشقا ئاشۇرۇشتۇر، ئەسلىدە....

ناماز ئوقۇغاندا ھەر ۋاقىت كەبىگە يۈزلەنگەن مۇسۇلمان، تارىخنى ئىنسانىيەتى بىلەن بىرگە ياشاۋاتقان بىر زەنجىرنىڭ كەمتەر بىر ھالقىسى ئىكەنلىكىدىن ئىبارەت بىر چۈشەنچىنى تىرىك تۇتقان بولىدۇ. بۇ كەئبە بىلەن مۆمىن ئارىسىدىكى سىرلىق بىر ئالاقىدۇر. بۇنىڭ يەنە بىر باغلىنىشى بولسا، ھەج ئىبادىتى بىلەن ئەمەلگە ئاشقاندۇر.

\* \* \*

كەئبە، «كۈپ، كۈپ شەكىللىك جىسىم» مەناسىغا ئىگە ئىدى. ھازىرقى كۈلىمى 13\*12\*11 مېتىر بۇلۇپ مۇكەممەل بىر بىر كۈپ بۇلالمىغان بولسىمۇ، ھەزرىتى ئىبراھىمنىڭ ئەسلى ئىنشا قىلغىنىنىڭ بولسا بېجىرىم بىر كۈپ ئىكەنلىكى بىر ھەقىقەتتۇر. بۇ ھەقىقەتنى رەسۇلىللاھ ئەلەيھى ۋەسەللەم ھەزرىتى ئائىشە ئانىمىزغا مۇنداق دەپ بەرگەن يەنە بىر قېتىم مۇنداق دېگەن:

**«ئەگەر جامائەتنىڭ جاھىلىيەت بىلەن بولغان خاتىرىلىرى تېخىچە ساقلانمىغا بولغىنىدا (ياكى جامائەت جاھىلىيەت دەۋرىدىن ئەمدىلا ئايرىلغان بولمىغىنىدا شۇ كەئبىنى ئۆرۈپ ئىبراھىمنىڭ قۇرغان ئۇلى ئۈستىگە يېڭىدىن قايتا سالغان بولار ئىدىم.»** (بۇخارى 574-2؛ مۇسلىم 2/969-1333)

تارىخ بويىچە مەككە ۋادىسىنى نۇرغۇنلىغان سەل ئاپىتى باسقان ئىكەن. بۇلارنىڭ بەزىلىرى كەئبىنى يىغقۇدەك كۈچلۈكلۈكتە بولغان. مانا كۈچلۈك سەل ئاپەتلىرىدىن بىرى بولسا يەمەندىن كەلگەن مەشھۇر ئارىم كەلكۈنى ئىدى. مىلادى 605- يىلىدا كەئبىنى يەر بىلەن يەكسان قىلغان بۇ سەلنىڭ ئارقىسىدىن جاھىلىيەت مۇشرىكلىرى ئاللانىڭ ئۆيى ۋە ھەزرىتى ئىبراھىمغا بولغان ھۆرمىتىدىن قۇسۇرسىز ھالدا كەئبىنى يېڭىدىن ئىنشا قىلدۇردى.

شۇ يىلى جىددە يېقىنلىرىدا قىرغاققا پېتىپ قالغان بىر كېمىنىڭ تاختايلىرىنى سېتىۋېلىپ شۇ كېمىنىڭ يولۇچىلىرى ئىچىدىكى بىر رىملىق مىمارغا كەئبىنى سالدۇرىدۇ. ماتېرىيال يەتمىگەنلىكى ئۈچۈن ھەزرىتى ئىبراھىمنىڭ قۇرغان ھەجمىدىن كىچىك قىلدۇرغانىدى. قىسقارتقان تەرىپى كەئبىنىڭ كەئبە ئۇلىقى بار تەرىپى ئىدى. (مۇسلىم 2/970)

رەسۇلىللاھنىڭ «بۇ يەر كەئبىنىڭ ئىچىدۇر» دېگەن، ئاي شەكلىدىكى بىر تام بىلەن قورشالغان (خاتىم) ۋە ھىجرى ئىسمائىل دەپ بىلىنىدىغان يەر، ئەسلىدە ئىبراھىم ئەلەيھىسسالام سالغان كەئبىنىڭ قۇرۇلۇشى بويىچە كەئبىنىڭ ئىچىدە بولاتتى. رەسۇلىللاھ بۇنىڭ ئۈچۈن تۈپەيلى ھەجرۇل ئەسۋەد ۋە يەمەن بۇلۇڭىغا سالام بەرگەن بىلەن ھىجىر تەرەپتىكى ئىككى بۇلۇڭغا پەقەت سالام بەرمەيتتى.

ھەزرىتى پەيغەمبەرنىڭ رېئاللىققا ئايلاندۇرمىغان بۇ چۈشىنى ھەزرىتى ئەبۇبەكرىنىڭ نەۋرىسى ئابدۇللاھ بىن زۇبەير رېئاللىققا ئايلاندۇردى. ئەمەۋىلەرنىڭ قوماندانى ھەججاجنىڭ ئوڭ قۇلى بولغان ۋە تولىمۇ كۆپ قان تۆككەنلىكى ئۈچۈن «مۇسرىف» دەپ نامى بىلەن تونۇلغان مۇسلىم بىن ئۇقبە، ئەمەۋىلەرنىڭ ئۆكتىچىسى بولغان ئابدۇللاھ بىن زۇبەير (ۋافاتى ھىجرىيىنىڭ 73- يىلىغا توغرا كېلىدۇ) نى باستۇرۇش ئۈچۈن كەئبىنى مانچاناق بىلەن ھۇجۇمغا تۇتتى. قىسقىغىنە مۇددەت ھاكىمىيەت بېشىدا تۇرغان ئابدۇللاھ بىن زۇبەيرە، ھەزرىتى ئىبراھىمنىڭ ئۇلىنى تېپىپ كەئبىنى ئۇ ئۇلنىڭ ئۈستىگە بىنا قىلدى. مۇشرىكلەرنىڭ پۇل تاپىدىغان بىر ئىشقا ئايلاندۇرۇش ۋە پارا قىلىپ ئىستېمال قىلىشى ئۈچۈن ئىنسانلارنىڭ كەئبىنىڭ ئىچىگە كىرىشىنى چەكلەش مەقسىتىدە ئېگىزلىتىۋالغان دەرۋازا بوسۇغىسىنى ئەسلىدىكى ئورنىغا، يەنى يەر بىلەن تەڭ ھالەتكە ئېلىپ كەلدى. يەنە ئەسلى كەئبىنىڭ ئارقا تەرىپىدە بار بولۇپ ئېتىۋېتىلگەن ئارقا دەرۋازىسىنىمۇ يېڭىدىن ئاچۇرغان ئىدى.

ئەمما مىڭ بىر جاپادا پۈتۈپ چىققان پۈتۈن بۇ ئەسلىگە كەلتۈرۈش ئەمگەكلىرى ئەمەۋىلەر خەلىپىسى ئابدۇلمەلىكنىڭ قولى بىلەن يوق قىلىندى ۋە كەئبە يەنە شۇ ئەسكى تۇرقىغا قايتۇرۇلدى.

مىليونلارچە ئىنساننىڭ يۈزىنى سۈرتۈۋېلىش ئۈچۈن ئۆزىنى ئاتىدىغان بۇ ئاددىي-ساددا ۋە كەمتەر قۇرۇلۇش، ئەسلىدە تەۋھىدنىڭ سىمۋول ئىدى. بۇ كىچىك قۇرۇلۇش، ئاددىيلىقى ۋە كىچىك پېئىللىقى بىلەن دۇنيادىكى ھېچقانداق بىر سەنئەت ئەسەرلىرى بىلەن سېلىشتۇرۇلمىغۇدەك ھەقىقىي بىر قۇرۇلۇش ئىدى. ئۇنى يېڭىدىن بەرپا قىلغان ئىبراھىم ئەلەيھىسسالام، قەلبىدىكى تەۋھىد ئىشقىنى، پەقەتلا مۇشۇنچىلىك تاشقا ئەكس ئەتتۈرەلىگەن ئىدى. تەۋھىد ئىمارەتكە ئايلانغان بۇ قۇرۇلۇشتا ھەر تۈرلۈك زىننەت ۋە كۈلپەتتىن ئۇزاق تۇرۇلغان ئىكەن. بۇ قۇرۇلۇش، ئۇنى ھەر قېتىم كۆرگەن كىشىگە، ئىنساننىڭ ئاللاھ ئالدىدىكى ئاجىزلىقىنى يۇقىرى ئاۋازدا ئېيتىپ بېرەتتى.

كەئبە، ئىنساننىڭ ئاللانىڭ ئۇلۇغلۇقىنى تولۇق ئىپادىلەپ بېرەلمەيدىغان بىر ئاجىزلىقنى ئەكس ئەتتۈرۈشتە ئىنتايىن ئەھمىيەتلىك رول ئوينايتتى.

كەئبە، ئىنسانىيەتنىڭ ئاللاھ ئۈچۈن قىلغان ۋە قىلماقچى بولغان ھەر ئىشىنىڭ، ئاللانىڭ ھەقىقىتى ئالدىدا نەقەدەر سىمۋوللۇق ۋە قىممەتسىز قالىدىغانلىقىنى تەمسىل قىلاتتى. ئىبراھىم ئەلەيھىسسالام ئاللاھقا قانداق تەسلىم بولۇشنىڭ ئىنسانغا ئۆگىتىلگەن ھالىتى بولسا، كەبىمۇ تەسلىم بولۇشنىڭ ئىمارەتكە ئايلانغان بىر كۆرۈنۈشى ئىدى.

كەئبە، ماكاننىڭ 3 تەرەپلىك ۋە زامان بىلەن بىرلىكتە «ئاشىق» نىڭ بىناسى ئىدى.

بىر بىنا لايىھىلىگۈچىگە سەن قەلبىڭدىكى ئاشىقنى بىناغا ئايلاندۇر دېسە، مېنىڭچە ھەرقانچە قىلسىمۇ بۇنچىلىك دەرىجىدە بىر بىنا لايىھىلەپ قۇرالمىغان بولاتتى. كەئبىنىڭ گېئومېتىرىيىلىك شەكلى ئەبەدىي بولغانغا بولغان ئىشتىياقنىڭ مەڭگۈلۈك ئىكەنلىكىنى ئىنساننىڭ قۇلىقىغا ئاستىلا شىۋىرلايتتى. ئەنە شۇ ئىشتىياقتۇر مىليونلارنى ئۇنىڭ ئەتراپىدا پەرۋانە كەبى ئايلاندۇرغان. ئۇ، ئاشىقنىڭ كىچىك پېئىللىقىنىڭ تەڭداشسىز لەززىتىنى نامايەندە قىلغان ئىدى.

كەئبە، بىنا قىلىنغان كۈندىن بېرى مىڭلارچە يىل ھەزرىتى ئىبراھىمنىڭ بىر خاتىرىسى بولۇپ ھۆرمەت كۆردى. ئۇنىڭ تەۋھىدنى سىمۋول قىلىنغانلىقى ئۇنتۇلغان زامانلارمۇ بولدى. ھەزرىتى ئىبراھىمنىڭ قۇدىلىرى ۋە مۆئمىنلىرى بولغان جۇرھۇملۇقلار، ھەرەمدىن ئالغان بەزى تاشلارغا ئاشۇرۇپ ھۆرمەت بىلدۈرۈپ كەتكەن يېرىگە ئۇنىمۇ كۆتۈرۈپ باردىلار. تۇنجى ئەۋلاد بۇلارنىڭ سىمۋوللۇق مەنىسى بارلىقىنى بىلەتتى. ئۇنىڭدىن كېيىنكى ئەۋلادلار، ئاتىلارنىڭ ئىبادەت ۋاقتىدا كەبىگە تەمسىل قىلىنىپ ئالدىغا قۇيۇلغان ۋە تاۋاپ قىلغان بۇ تاشلارنى ئىلاھلاشتۇردى. مانا بۇ ئەرەبلەردە تاشلارغا چوقۇنۇش ئادىتىنىڭ تارىخى ئارقا كۆرۈنۈشىدۇر.

ئادەت بىلەن ئىبادەت ئارىسىدا، تەزىم بىلەن خۇراپات ئارىسىدا ناھايىتىمۇ نېپىز بىر پەردە بار. ئەگەر بۇ پەردە يىرتىلسا تەۋھىدنىڭ شېرىككە، ھەقنىڭ باتىلغا ئارىلىشىپ كېتىشى ناھايىتى ئاسان بىر ئىشتۇر. بۇ ھادىسە بۇنىڭ ئەڭ روشەن دەلىلىدۇر.

ھەزرىتى ئىسمائىلدىن كېيىن كەئبە، جۇرھۇملارنىڭ قۇلىدا ئىدى. ئۇنىڭدىن كېيىن ئەرەبلەرنىڭ تۇنجى ئاتىلىرىدىن بولغان ئامالىقالارنىڭ قولىغا ئۆتتى. شەكىلسىز ۋە تۈز تاشلارغا چوقۇنغان ئەرەبلەر تۇنجى سۈرەتلىك ھەيكەلنى كەلتۈرگەن ئادەم، سېخىيلىقى بىلەن مەشھۇر ئامىر بىن لۇھەي بولدى. بۇ ھۇبەل ئىسىملىك بۇت ئىدى. شۇ دەۋرنىڭ ئىبراھىمى شائىرى پادىشاھنىڭ بۇ ئىشنى تەنقىد قىلغاندىن كېيىن مەدىنىگە سۈرگۈن قىلىنغان.

ئەرەب قەبىلىلىرىدىن جەنۇبلۇق ھۇززا ۋە شىماللىق قۇساي ئوتتۇرىسىدىكى كەئبىنى تەمسىل قىلىش ئۇرۇشىدا بىر قەبىلىلەر بىرلىكىنىڭ ئىسمى بولغان قۇرەيشكە مەنسۇپ بولغان قۇساي ئۇتۇپ چىقىدۇ. قۇرەيش كەبىگە ھەددىدىن زىيادە ھۆرمەت قىلاتتى. ھەتتا بەزى بايلار بىز كىيىملىرىمىز بىلەن گۇناھ ئىشلەيمىز دېگەن چۈشەنچە بىلەن، كەئبىنى قىپ - يالىڭاچ تاۋاپ قىلىشاتتى. ئاياللار يالىڭاچ تاۋاپنى ئاخشىمى، قىلىشاتتى، تاۋاپ جەريانىدا بىر قۇلىنى ئالدىغا باشقا بىر قۇلىنى كەينىگە قۇيۇۋالاتتى.

ھەزرىتى پەيغەمبەر، مەككىنى فەتىھ قىلغاندا كەئبە ئىچىدە ھەر تۈرلۈك دىننى تەمسىل قىلغان ھەيكەللەر، مەبۇدلار، سىمۋوللار ۋە رەسىملەر بار ئىدى. تارىخچىلار بۇلارنىڭ سانىنى360 تانە دەيدۇ. ئىشنىڭ قىزىق تەرىپى بۇلارنىڭ ئىچىدە پەقەت باتىل دىنلارنىڭ سىمۋول خاراكتېرلىك بۇتلىرىلا ئەمەس يەنە ھەزرىتى ئىبراھىمنىڭ بىر رەسىمى بىلەن قۇچىقىدا ھەزرىتى ئەيسا بولغان مەريەم ئانىنىڭ رەسىمىمۇ بار ئىدى. بەلكى مەريەم ۋە ئەيسا رەسىمى، كەبىنىڭ قۇرۇلۇشىغا لايىھە تۈزۈشكىچى بولغان خىرستىياننىڭ خاتىرىسى سۈپىتىدە كەبىگە كىرگەن بۇلىشى مۇمكىن. ھەتتا ھەزرىتى ئىبراھىمنىڭ، بىر شېرىك ئادىتى بولغان، پال ئوقىنى تارتىۋاتقان ھالىتىنىڭ رەسىمىنى سىزغان ئىدى.

مۇشرىكلەر ئۆز دىنلىرىغىمۇ ھۆرمەت كۆرسىتىلىش شەرتى بىلەن، پۈتۈن دىنلارغا ھۆرمەت قىلىشقا ئادەتلەنگەن بولغاچقا. پەيغەمبەر ئەلەيھىسسالامدىنمۇ بۇنى تەلەپ قىلاتتى. ئەگەر پەيغەمبەر ئەلەيھىسسالامنىڭ ئېلىپ كەلگەن دىننىڭ سىمۋولىنىڭ -سىمۋول بولۇپ كەبىگە قويۇلۇشىغا رازى بولغان بولسا ئىدى، ئۇلار بۇنىڭدىن ناھايىتى كۆپ مەمنۇن بۇلاتتى. چۈنكى، بۇنىڭ سەۋەبى بىلەن رايوننىڭ ئەڭ بۈيۈك تىجارەت شەھىرى بولغان مەككىنىڭ تىجارى ھەجمى يەنە بىر ھەسسە چوڭايغان بۇلاتتى. يەنە تېخى، مۇشرىكلەر پۈتكۈل بۇ بۇتلارغا ھۆرمەت قىلىشىپ ھەممىسىدىن ئۆتۈپ بىر ئاللاھقا بۇرۇندىن تارتىپ ئىشىنەتتى. لېكىن ئاللاھ، ئۇلارنىڭ بۇ قىلغانلىرىنى شېرىك دەپ يەنى ھەق ۋە باتىلنىڭ شېرىكلىشىشى دەپ قاراپ ئۇنى تېگى بىلەن قوشۇپ رەت قىلاتتى.

پەيغەمبەر ئەلەيھىسسالام مەككىنىڭ فەتھىدە، ھەزرىتى ئىبراھىمنىڭ تەۋھىد ئەنئەنىسىنى يېڭىلاپ بارلىق بۇتلارنى يەر بىلەن يەكسان قىلدى. شۇنىڭدىن ئېتىبارەن كەبىدە ئىككىنچى بۇت يوق بۇلاتتى. كەئبە يېڭىدىن تەۋھىدنىڭ مەركىزى بولغان ئىدى.

خاتىرجەملىك ۋە ئەركىنلىكنىڭ سىمۋولى

كەئبىنىڭ قۇرئاندىكى ئىسىملىرىدىن بىرى «ئەلبەيتۇل ھەرەم» دۇر.

ھەرەم ھەم ئۇنىڭ «چېقىلغىلى بولمايدىغان» لىق ئورنىغا ھەمدە «قۇتلۇق» لىقىغا دالالەت بۇلاتتى. ئاساسەن «ھەرەم» ئۇقۇمى، خىيالىمىزغا كەلتۈرگەن بارلىق مەنىلىرى بىلەن بىرلىكتە سۈپەتلىگەن نەرسىنىڭ «بىخەتەرلىكىگە» ئالاقىدار بېشارەتتۇر. ھەقىقەتەن «ئىمان» نىڭ ئەخلاقى مەنىسىمۇ «ئەمىن» ئەمەسمىدى. شۇنداق بولغاچقا ئىمان ئىنسانغا قانداق بىخەتەرلىك تۇيغۇسى بەرگەن بولسا بۇ سەۋەبتىن مۆئمىندىن «ئەمىنلىك» سۈپىتى تەلەپ قىلىنسا، «بەيتۇل ھەرەم» مۇ ئەمىنلىك بېرىدۇ ۋە مۆئمىندىن بىخەتەرلىكنى زىيانغا ئۇچراتماسلىقنى تەلەپ قىلىدۇ.

ئۇنىڭغا قۇرئاننىڭ بەرگەن باشقا بىر ئىسمى بولسا «ئەلبەيتۇل ئاتىقى»دۇر. ( 22- سۈرە 29-ۋە 33 ئايەتلەر)

بىرىنچى مەنىسى «ھۆرلۈكنىڭ نەمۇنىسى ئۆي» دۇر. چۈنكى ئەتىق كەلىمىسى، «قۇلنى ھۆرلۈككە چىقارماق» دېگەن مەنىنى بىلدۈرىدۇ. پەيغەمبەر ئەلەيھىسسالامنىڭ بىر ھەدىسىدە ئەلبەيتۇل ئاتىق نىڭ مەنىسىنى «ھۆرلۈك» بىلەن چۈشەندۈرگەنلىكى مۇنداق رىۋايەت قىلىنغان: **«ئاللاھ كەبىگە ئاتىق دېدى. چۈنكى ئۇنى مۇستەبىتلەرنىڭ ھۇجۇملىرىدىن قوغداپ ھۆر قىلدى. بۇنىڭ بىلەن ھېچقانداق بىر مۇستەبىت ئۇنى قولغا كىرگۈزۈشكە مۇۋەپپەق بولالمىدى»**.

پەقەت، ئاتىق كەلىمىسىنىڭ ئىككىنچى بىر مەنىسىمۇ باردۇر: بىرى «ئەسكى، قەدىمى» ، ياكى «قەدىمى بولغانلىقى ئۈچۈن قىممەتلىك»؛ باشقا بىر مەنىسى «ئۇلۇغ، شەرەپلىك، ئۈستۈن»، كەئبىنىڭ «تۇنجىسى»، «ئەڭ قەدىمىي» بولۇش ئالاھىدىلىكىنى قۇرئان باشقا بىر ئايىتىدە ئۇلۇغلىغان ئىدى. قۇرتۇبى بۇ باغلىنىشلىق ھالدا ھەزرىتى پەيغەمبەرنىڭ «ئىبادەت گاھ قىلىپ سېلىنغان تۇنجى ئۆي كەبىدۇر» دېگەنلىكىنى نەقىل قىلىپ ئۆتىدۇ. كەئبىنىڭ قۇرئاندا «ئەمىنلىكنىڭ ئىبادەتخانىسى» ۋە «ھۆرلۈكنىڭ ئىبادەت گاھى» دەپ سۈپەتلىنىشى نېمىنى ئىپادىلەيدۇ؟

شۇنداق، كەئبە ئىنساننىڭ ئەڭ ئەسكى ئىككى مەسىلىسىنىڭ، ئونتولوگىيلىك ئىككى مەسىلىنىڭ ھەل قىلىنىش چارىسىنى كۆرسىتىپ بېرەتتى: ئىنساننىڭ ۋە ئىنسانىيەتنىڭ بىخەتەرلىكى ۋە ئەركىنلىكى. بۇ مەسىلىلەرنىڭ چارىسى پەقەتلا ئىبراھىم ئەلەيھىسسالامغا ئەگىشىش بىلەنلا ھەل بۇلىشى مۇمكىن بۇلاتتى.

بۇتلاردىن پاكلىنىپ بىخەتەرلىك ۋە ئەركىنلىك ئۆيى بولۇش ئالاھىدىلىكىنى يېڭىدىن ئۆز ئۈستىگە ئالغان بىر كەئبە بۇندىن تارتىپ ئىنساننىڭ قەلبىدىكى ۋە زېھنىدىكى بۇتلارنى چاقىدىغان بىر مەركەز قىلىپ ئىشلىتىلەتتى. ئىنسانلار ھاياجانلىرىدىن، كۆرۈنىدىغان ۋە كۆرۈنمەيدىغان زەنجىر - كىشەنلەردىن، مۇتەئەسسىپ كۆزقاراشلىرىدىن، ئىدېئولوگىيىلىك ۋە شەيتانىي ئەسەبىيلىكلىرىدىن، بۇ يەردە ئاللاھقا ۋەدە بېرىپ پاكلىنىدۇ.

كەئبە ئىنساننى بەندىلەرگە قۇللۇق قىلىشتىن ئاللاھقا قۇللۇق قىلىشقا چاقىرىدۇ. ئىنساننىڭ ئەركىنلىك ۋە بىخەتەرلىك مەسىلىلىرىگە كەسكىن بىر چارە كۆرسىتىدۇ. بۇ يولغا كىرگەن ئادەم ھەرگىزمۇ كەلگۈسى ئۈچۈن قايغۇرمايدۇ، ئۆتمۈشى ئۈچۈنمۇ ھەسرەتلەنمەيتتى. چۈنكى ئاللاھقا تەسلىم بولغان كىشى كۆڭلى يېرىم بولغۇدەك ھېچقانداق بىر ئىش قىلمىغىنىدەك، قايغۇرغۇدەك بىر ئاقىۋەتكە دۇچار بولمايدىغانلىقى بىلەن خوش خەۋەر بېرىلىدۇ.

ھۆرىيەت ۋە بىخەتەرلىككە ئوخشاش ئاساسى ئۇل قىممەتلەر ئەلۋەتتە نۇرغۇنلىغان نەرسىلەرگە بىراقلا قارشى تۇرۇش ئارقىلىق قولغا كېلىشى مۇمكىن. بۇ ھەقىقەتەن قۇرئان، «ئاللاھ بەيتۇل ھەرەم بولغان كەئبىنى قىيام يېرى (ئىنسانلار ئۈچۈن تۇتقۇ) قىلدى.» دەپ تەكىتلەيدۇ.

بىخەتەرلىك يېرى بولغان كەئبە قىيام يېرىدۇر. باشتا ئىنساننىڭ پاسسىپ بولغان مەن - مەنچىلىكى، ھاياجانلىرىغا، ئازدۇرغۇچى كەمچىلىكلىرىگە ۋە ئەسىر قىلغۇچى شەھۋەتلىرىگە قارشى تۇرۇش يېرىدۇر. بەيتۇل ھەرەم بارلىق شەيتانىي كۈچلەرگە، ئۇلارنىڭ يالاقچىلىرىغا، زالىملارغا ۋە مۇتەھەملىرىگە قارشى تۇرىدىغان (قىيام) جايىدۇر.

بەيتۇل ھەرەم، ئىنسانغا «لا» (يوق) دېيىشنى ئۆگىتىدۇ.

تاغۇتقا باش كۆتۈرۈشنىڭ ئەڭ ياخشى ئۇسۇلىنى ئۈگىتىدۇ.

بۇتلارنى چېقىشنى، ئىبراھىمغا ئوخشاش ئاتەشكە ئۆز كۆڭلى بىلەن سەكرەشنى ئۆگىتىدۇ.

ئىسمائىلغا ئوخشاش قۇربان بولۇشنى ئۆگىتىدۇ.

ھەجەرگە ئوخشاش ئاللاھتىن رازى بولۇشنى ئۆگىتىدۇ.

مۇھەممەد ئەلەيھىسسالامغا ئوخشاش، «ئاللاھ بىلەن قەسەمكىن، بىر قۇلۇمغا قۇياشنى، باشقا بىر قۇلۇمغا ئاينى قويسىمۇ ئۆز داۋايىم (دەۋىتىم) دىن قايتمايمەن.» دېيىشنى ئۆگىتىدۇ.

20. ھەجرۇل ئەسۋەد

كەئبە دېسەك، ھەج دېسەك تۇنجى بولۇپ ئەقلىمىزگە كېلىدىغىنى ئاللاھقا بەرگەن ئەھدىنامىمىزدۇر. دېمەك ھەجنىڭ سىرىمۇ دەل مۇشۇ يەردە. ھەج ئىبادىتىنىڭ غايىسىمۇ بۇنىڭدىدۇر. ھەجرۇل ئەسۋەد، دەل مۇشۇ ئەھدىنامىگە ۋەكىللىك قىلىدۇ.

ھەجرۇل ئەسۋەد بىر تاشتۇر. ھەزرىتى ئىبراھىم بۇ تاشنى تاۋاپ باشلىغاندا بەلگە بولۇپ قالسۇن دېگەن مەقسەتتە كەئبىنىڭ بىر بۇلۇڭىغا ئورنىتىپ قويغان ئىدى. ئېيتىشلارغا قارىغاندا، بۇ تاش ئاپئاق بىر تاش بولۇپ، بۇ رايوندىكى بارلىق تاشلار قاپ-قارا ماگما تاشلىرى بولغانلىقى ئۈچۈن بۇ يەردىكى ياشىغان خەلقلەرنىڭ تەسەۋۋۇرىدا ھەجرۇل ئەسۋەد تەبىئەتنىڭ سىرتىدىن كەلگەن ئالاھىدە خاسلىققا ئىگە تاش دەپ قارالغانىكەن. ھەتتا بېزىلەر ئۇنى جەننەتتىن كەلگەن تاش دەپمۇ ئىشىنەتتى. بۇ چۈشەنچە، بەلكىم بىرئاز بولسىمۇ ئۇ تاشنىڭ يەرشارىغا ئائىت ئەمەس دەپ قوبۇل قىلىنغانلىقىدىن بولسا كېرەك. خەلقنىڭ تەسەۋۋۇرى چۈشكەن بىر «پەلەك تېشى/ مېتېئورىت» بولۇش ئېھتىماللىقىنى كۈچەيتىپ بېرىدۇ. ھەجرۇل ئەسۋەدنىڭ بۇ دۇنياغا تەۋە ئەمەسلىكىنى قەيت قىلغان سەۋەب پەقەت مۇشۇلا بولۇشى مۇمكىن.

ئۇنىڭ رايوننىڭ قىيا تاشلىق يەر بولۇش ئالاھىدىلىكىگە ئەكسى ھالدا ئاپئاق بىر مېتېئورىت تاش ئىكەنلىكىنى توغرا دەپ قارىساق، قانداقسىگە مۇنچە قارىداپ كەتكەندۇ؟ بۇنىڭ جاۋابى بەكمۇ قايىل قىلارلىق ئىدى: مۇشرىكلەر، بۇتلىرى ئۈچۈن قىلغان قۇربانلىقلىرىنىڭ قېنىنى بەرىكەت مەقسىتى بىلەن بۇ تاشقا سۈرتۈۋېرىپ مۇشۇنداق قاپ-قارا قىلىپ قويغان ئىكەن.

رەسۇلىللاھ تاشنى ۋەدا ھەجىدە سۆيگەن ئىدى. ئىبىن ھۇزەيمەنىڭ ئىبىن ئۆمەردىن نەقىل قىلغان رىۋايەت مۇنداق ئىدى: **«رەسۇلىللاھ ۋەدا ھەجىدە ئاۋۋال تاشقا سالام بەردى، ئاندىن لەۋلىرىنى تاشقا ياقتى، ئۇزۇن ئۇزۇن ياش تۆكتى.»** ئۇنىڭ بۇ قىلغىنى، ھەجرۇل ئەسۋەدنىڭ ھەزرىتى ئىبراھىمدىن كېيىن قالغان بىرقانچە خاتىرىلەرنىڭ بىرىنچىسى بولغانلىقىدىن بولۇشىمۇ ئېھتىمالدۇر. ئۆمەر رەزىياللاھۇ ئەنھۇمۇ رەسۇلىللاھنىڭ بۇ قىلغانلىرىنى قىلماقچى بولغان ھالدا بىر ھەج ۋاقتىدا، ھەجرۇل ئەسۋەدنى سۆيىدۇ ۋە مۇنداق دەيدۇ: **«شۇنى ئوبدان بىلىمەنكى سەن پەقەت بىر تاشسەن، يا زىيان سالالايسەن ۋە يا پايدا، ئەگەر رەسۇلىللاھ سەللەللاھۇ ئەلەيھى ۋەسەللەمنىڭ سېنى سۆيگەنلىكىنى كۆرمىگىنىمدە ئاللاھ بىلەن قەسەمكىن ئەسلا سېنى سۆيمەس ئىدىم.»**

كەئبە ئىبراھىم ئەلەيھىسسالامنىڭ ئاللاھقا دوستلۇقىنى ئىسپاتلىغان بىر پەيغەمبەرلىكىدىن كۈنىمىزگىچە يېتىپ كەلگەن ئەسل كەئبە خاتىرىسى بولغان ھەجرۇل ئەسۋەدنى سۆيۈش، يەنى بىر مەنىدە بەيتۇللانى بىنا قىلغان قولغا سۆيۈش دېمەكتۇر. بۇ رەسۇلىللاھ ئۈچۈن مۇشۇنداق ئىدى. بىزلەر ئۈچۈن بۇنىڭ مەنىسى تېخىمۇ باشقىچە. ئۇ بولسىمۇ: ھەجرۇل ئەسۋەد بىلەن ئۇچراشقان ھەر ئېغىز، بىر مەنىدە رەسۇلىللاھنىڭ لەۋلىرىنىڭ قالدۇرغان ئىزىنى ئىزدىگەنلىكتۇر. ئۆز لەۋلىرىنى سۆيۈملۈك پەيغەمبىرىمىزنىڭ قۇتلۇق لەۋ ئىزى بىلەن ئۇچراشتۇرۇپ سۆز بىلەن ئىپادىلەپ بولغىلى بولمايدىغان خۇشاللىققا چۆمۈلۈش، دېمەكتۇر.

ھەجرۇل ئەسۋەد، كەئبەنىڭ بۇلۇڭىغا ئورۇنلاشتۇرۇلغان كۆپ قۇتۇپلۇق ئاشىقنىڭ بىر كامېراسىدۇر. بۇ كامېرا پەقەتلا بەدەنلەرنىڭ ھەرىكەتلىرىنىلا ئەمەس، يۈرەكلەرنى ۋە زېھىنلەرنىمۇ كۆزىتىپ خاتىرە قالدۇرماقتا، خاتىرلىمەكتىدۇر. چۈنكى ئېغىزلار ئېتىلىپ، قول ۋە پۇت شاھىتلىق قىلىدىغان ئادالەت كۈنىدە، مەھشەردە رەپىتىس قىلىش ئۈچۈن ئاللانىڭ ئىبراھىم ئەلەيھىسسالام ۋاسىتىسى بىلەن قىلىنغان چاقىرىققا، ئاۋاز قوشقان يۈرەكلەر بىلەن شاھىتلىق قىلغانلىقتۇر.

رەسۇلىللاھنىڭ ھەجرۇل ئەسۋەدكە قىلغان مۇئامىلىسى بىلەن بىر جاھىلىيەت ئىنسانىنىڭ ئۆزىنىڭ يالغان ئىلاھىغا قىلغان مۇئامىلىسى ئوتتۇرىسىدا ھەم سان ۋە سۈپەت جەھەتتىن ئاسمان بىلەن يەر پەرق باردۇر.

ھەزرىتى پەيغەمبەرنىڭ ھەجرۇل ئەسەۋەدكە تۇتقان مۇئامىلىسى نەرسىلەرنى جانلىق ئەستە ساقلاش ئىقتىدارى بار بولغان مەخلۇق قاتارىدا كۆرۈش ھەرىكىتىنىڭ بىر پارچىسىدۇر. پەيغەمبەر ئەلەيھىسسالامنىڭ ئوھود ئۈچۈن **«ئوھود بىزنى ياخشى كۆرىدۇ، بىزمۇ ئوھودنى ياخشى كۆرىمىز»** (بۇخارى رىۋايىتى) دېيىشى ئۇنىڭ ئەشياغا بولغان تونۇش ۋە بىلىشىنىڭ ئادەتتىن تاشقىرى ئىكەنلىكىنىڭ بىر مىسالىدۇر.

يەنە رىۋايەتلەردىن بىلەلەيمىزكى، ئۇ بىر تاغقا چىققىنىدا تاغ شاھىت بولسۇن دېگەن مەقسەتتە ئىككى رەكەت شاھادەت نامىزى قىلاتتى. بىر كۈنى يامغۇر ياغقاندا كىيىملىرىنى يامغۇرغا يايغىنىدا نېمە ئىش قىلغانلىقىنى سورىغان ساھابىلىرىگە بەرگەن جاۋابىمۇ ئۇ جەھەتتىن بەكمۇ مەنالىق ئىدى: **«ئۇنىڭ ئاللاھ بىلەن بولغان ئەھدىنامىسى بىزنىڭكىدىن تېخىمۇ بەك كۈچكە ئىگە.»** (ئەبۇ داۋۇت)

«ئاللاھ بىلەن ئەھدىلەشمەك»...

ھەجرۇل ئەسۋەد دەل مۇشۇ ئەھدىنامىگە مىسال بۇلىدۇ. ئىنسان ئاللاھقا بەرگەن پىترى ئەھدىنامىسىگە خىلاپلىق قىلغانمىش ۋە ئاللانىڭ ئەھدىنامىنى يېڭىلاش چاقىرىقىنى بىر پۇرسەت بىلىپ، كېپەنلىكىنى ئۈستىگە ئارتىپ، بېشى ئوچۇق يالاڭ ئاياغ ھۇزۇرىغا كەلمىش، ئالدى بىلەن ئىرپانىنى ئاندىن كېيىن ئېڭىنى يېڭىلاپتىمىش. يەنە تېخى دۈشمىنىگە جەڭ ئېلان قىلىپ، ئاللاھقا بولغان تەسلىمىيىتىنى ھۆججەتلەر بىلەن ئىسپاتلاپتىمىش. ھازىر بولسا ئاللانىڭ ئۆيىگە يەنى ھۆرلۈك ۋە ئەمىنلىك يۇرتىغا كېلىپ، ئاللاھ بىلەن يېڭىدىن ئەھدىنامە تۈزۈشمەكتىدۇر. تاۋاپقا ئوخشاش بىر ئاشىق چۆرگىلىشى ئەسناسىدا ئەمەلگە ئاشقان بۇ ئەھدىنامىگە يۈرەك ئىمزا قويغان بولىدۇ بەلكى تاۋاپمۇ، بۇ ئىمزانىڭ دەل ئۆزىدۇر.

\* \* \*

مۇشۇنداق بىر ئۇلۇغ ۋەدىلەشمىنىڭ ئارقىسىدىن، سۈرە بەقەرەنىڭ 125- ئايىتىدە: «كىشىلەرگە ماقامى نامازگاھ قىلىڭلار. (يەنى شۇ يەردە ناماز ئوقۇڭلار) دېدۇق.»

دېگەن بىر ئايەتنىڭ بىر تەرەپلىك يېشىمىگە ئاساسلىنىپ ھەزرىتى ئىبراھىمنىڭ پەلەمپەي تېشى دەپ بىلىنگەن خاتىرىنىڭ ئالدىدا ئىككى رەكەت ناماز قىلىش ئۈچۈن نۇرغۇنلىغان ئىنسانلارغا ئەرزىيەت يەتكۈزۈش، ئاللاھ بىلەن يېڭى ئەھدىنامە تۈزۈشكەن بىر مۆئمىنگە ھېچ ياراشمايدىغان ئىشتۇر. بۇ، ئۆزىنىڭ نەپلە ئىبادىتى ئۈچۈن باشقىلارنىڭ پەرىزىنى پىدا قىلغان خاتا بىر ھەرىكەتتۇر.

21. تاۋاپ

« يېنىپ تۇرىمەن،

چۆرگىلەپ تۇرىمەن،

قالماس غۇرۇرۇم،

پەرۋانىمۇ مەن؟»

نەدىن كەلگەنلىكى بىلىنمەيدۇ. قانداق كەلدى دەپ ھېچ سورىمايمىز. چۈنكى، ئاشىققا يول توشۇمايدۇ. ئۇنىڭ ئاشىقىغا بولغان ئاشىقى تىللارغا داستاندۇر. دائىم ئاشىقىغا تەلپۈنىدۇ. شۇنى بىلىدۇكى ئاشىقنىڭ مەشۇقى بارلىقىنى (اللەنى دېمەكچى-ت). ئۇنىڭ ئىشققا بولغان ئاشىقى ئۇنى ئىشقنىڭ مەركىزىگە تارتىدۇ.

كىچىك پارلاق قاناتلىرى بىلەن لامپىنىڭ ئەتراپىغا ئۇرۇلىدۇ. سالاملىغاندەك قىلىپ ئالدى بىلەن بىر تېگىدۇ ۋە ئىشقنىڭ ئەتراپىدا ئايلىنىشنى باشلاپ كېتىدۇ. دەسلەپتە ئاستا- ئاستا، ئارقىدىن كېيىن سۈرەت تىزلىشىدۇ، تىزلىشىدۇ. باشقا ھېچكىم ئۇنى تۇتۇۋالالمايدۇ. كۆزمۇ ناھايىتى تەسلىكتە ئۇنى پەرق ئېتەلىگۈدەك ھالغا كېلىدۇ. تاۋىپىنى قاچان تۈگىتەر دەپ ساقلاپ تۇرغىنىڭىزدا، تۇيۇقسىز بېشىنى كۆتۈرۈپ ئۆزىنى لامپىنىڭ ئىچىگە ئاتىدۇ. باشتا بىلىپ - بىلمەيدىغان بىر «چىس» دېگەن ئاۋاز قۇلاققا كېرىدۇ. ئارقىدىن بىر ئوت يېنىپ ئۆچىدۇ. كىچىككىنە تۇرۇپ ئىشققا كىرىپ كەتكەن پەرۋانە، ئەمدى تامامەن ئىشققا ئايلىنىپ كەتكەن بولىدۇ. يەنى ئاشىق ئىشققا ئايلىنىپ كەتكەن بولىدۇ. بۇ بىر پەرۋانىنىڭ نۇرغا بولغان ئاشقىنىڭ دراماتىك بىر ھېكايىسىدۇر.

سېنى بىر پەرۋانە دەپ تەسەۋۋۇر قىلايلى.

بىر پەرۋانىنىڭ ئاشىقى بولغان ئوت ئالدىغا كېلىپ تۇرغىنىغا ئوخشاش كەئبىنىڭ ئالدىغا كېلىپ تۇرىسەن. بىردەمدىن كېيىن ئوكيانلارغا سىڭىپ كېتىشى ئۈچۈن ئايلىنىشقا قېتىلىپ كېتىسەن. نەپىسىڭنى تۇتۇپ بىرئاز ساقلايسەن. ئالدى بىلەن ھەجرۇل ئەسۋەدكە بىر قول پۇلاڭلىتىسەن. چۈنكى خاتىرىگە خاتىرلىنىشنى ئويلايسەن. «مەنمۇ بۇ يەردىمەن» دېگەندەك بىر مەنىنى ئىپادىلىگەندەك قىلىسەن. « مانا قارا كەلدىم، بىر تامچە ئىدىم ئوكيانۇس بولۇشقا كەلدىم.» دېگەندەك بىر ئىش قىلغاندەك بولىسەن....

«بىسمىللاھى ئاللاھۇ ئەكبەر» دەپ بۇ ئوكيانۇس دولقۇنلىرىغا تەكرار قېتىلىپ كېتىسەن. بىلگىنكى سەن ئەمدى بۇرۇنقىدەك بىر تامچە ئەمەسسەن.

بەلكى بىر دېڭىز،

بىر ئوكيانۇسنىڭ ئىچىدىسەن.

ئالەمشۇمۇل ئومۇمىي خوردا سېنىڭمۇ ئاۋازىڭ جاراڭلايدۇ بۇندا

ئالەمشۇمۇل مېلودىيىنى سەنمۇ ئۆز تىلىڭدا ئېيتقان بولدۇڭ مانا.

ئاسمان ۋە زېمىننىڭ دوستى بولۇپ كېتىسەن. بۇ ئاز بىر نەرسىمۇ؟ ھەممىدىنمۇ بەكرەكى سېنى ۋە ئۇلارنى ياراتقان ئاللانىڭ دوستى بولىسەن.

«يەتتە ئاسمان-زېمىن ۋە ئۇلاردىكى مەخلۇقاتلار ئاللاھنى پاك دەپ بىلىدۇ. (كائىناتتىكى) قانداقلىكى نەرسە بولمىسۇن. ئاللاھنى پاك دەپ مەدىھلەيدۇ. » (سۈرە ئىسرا 44- ئايەت)

دېگەن ئايەتنى ئوقۇساڭ يۈرۈكىڭگە بىر خەنجەر ئۇرۇلىدۇ. ئايەت ئاستا ئاسمان-زېمىن ئۆز تىلىدە ئۇنىڭغا تەسبىھ ئېيتقان يەردە ئەي سەن، سەن نېمىگە قاراپ تۇرىسەن؟ سەن قەيەردە سەن؟ سەن نېمىشقا يات ۋە ۋە يىراقلاشتىڭ؟ ئاسمان-زېمىننىڭ ئالەمشۇمۇل خورىغا قاچان قېتىلىسەن؟» دېمەسمۇ ساڭا؟

ئەمدى، ئىچىڭنىڭ بىر يەرلىرىدىن كەلگەن ئاۋازسىز بىر چۇقانى بار كۈچۈڭ بىلەن توۋلىساڭ بولىدۇ: «ئاللاھۇ ئەكبەر، مانا مەنمۇ كەلدىم! سىلەر بىلەن ئەينى خورغا قېتىلىشقا كەلدىم. ئوخشاش مېلودىيىگە قېتىلىشقا كەلدىم.» دېسەڭ بولىدۇ

كەئبىنى يۈرىكىڭ بار تەرەپكە ئالىسەن يەنە بېشىغا قايتايلى

سەن ئېلېكترون سەن كەئبە يادرو، سەن بولساڭ قان، كەئبە بولسا قەلب.

سەن بولساڭ ئاي كەئبە بولسا يەرشارى

سەن يەر شارىسەن كەئبە بولسا قۇياش.

سەن قۇياشسەن كەئبە بولسا.

قۇياشنى ئەتراپىدا چۆرگىلەتكەن بىر پېلانىت...

تۇختاپ قالما، ئاشىقلار پەقەت توختاپ قالمايدۇ. ئاشىقنىڭ ۋاقتى سائىتى يوق، تاۋاپنىڭمۇ. ئاشىق مۇددەتسىز، ئاشىققا تويغىلى بولمايدۇ، تاۋاپقىمۇ ھەم... سەن بىر پەرۋانىسەن، ئىشق ئوتىدا كۆيگىلى كەلدىڭ. ئاشىقتەك ئويلان، ئاشىقتەك تىڭشا. قويۇۋەت ئاقىللار ئۆز ئەقلىنىڭ پېشىدە بولسۇن. سەن ئاشىقسەن، ئاشىقىڭنىڭ پېشىگە چۈش، قورقمىغىن ئاشىقلار ئوت ئەتراپىدا پەرۋانە بىراق ئاشىقلار كۆيۈپ يوق بولمايدۇ.

ئەگەر ئاشىق بولساڭ يارىڭغا

چۈشكىن ئىبراھىمنىڭ ئاتەش باغىغا.

ھەرگىز ئالدانما يالغان يارغا

ئوت گۈلشەنىدە كۆل بولىدىغانلىقىڭغا.

ياكى، بىر ئاشىق ئادىمى بولغان سەييىد نىزام ئوغلىدەك، يۈرەك تارىنى تىترىتىدىغان شۇ مىسرالارنى تەكرارلا:

رەببىم بەرگىن ئاشىقىڭنى ماڭا، پەرۋانەڭ بولاي سېنىڭ.

بۇلبۇلدەك ئاشىق بوپ جامالىڭغا، كۈيلۈگۈچىڭ بولاي سېنىڭ.

كۆيدۈر مېنى كۆيدۈر مېنى، ئاشىق شەربىتىگە قاندۇر مېنى،

مەست قىلىپ چۆرگىلەت مېنى، مەستانەڭ بولاي سېنىڭ.

ئالغىن، مەندە مەنلىك قالمىسۇن، ھېچكىم ھالىمنى بىلمىسۇن

نام- نىشانىم قالمىسۇن، پىنھانىڭ بولاي سېنىڭ.

بۇ جان قۇشۇڭ ساڭا ئۇچار، ئاشىق شارابىنى ماڭا ئىچۈر،

بۇ تاجى - تونىدىن ۋاز كەچتۈر، يالىڭىچىڭ بۇلاي سېنىڭ.

سەييىد نىزام ئوغلى خوجام، ئايرىمىغىن ئۆزۈڭدىن مېنى،

ئەگەر قان يىغلىسا بۇ كۆزۈم، غېرىبانىڭ بولاي سېنىڭ.

سەن چۆرگىلە، ئەمما يۈرىكىڭ سۈكۈت ئىچىدە قالسۇن. ئەسلى پالاكەت بولسا، سېنىڭ جىم تۇرۇشۇڭ يۈرىكىڭنىڭ بولسا ئايلىنىشىدۇر.

ئاراپاتتا مەرىپەتكە ئېرىشىپ كۆز ياشلىرىڭ بىلەن يۇيۇپ تازىلىغان يۈرەك ئەينىكىڭنى كەبىگە توغرىلا. يۈرىكىڭ ئۇ يەردىن ئالغان يورۇقلۇقنى ئايدەك قەلبىڭنىڭ چوڭقۇر يەرلىرىگە ئەكس ئەتتۈرسۇن. سەن بۇ نۇر شولىسىنىڭ پېشىگە ئېسىلغىن. يۈرىكىڭگە توغرا بىر سەپەرنى ئەمەلگە ئاشۇرۇش ئۈچۈن مەيلى نىمىلا قىلساڭ ئەمدى يوق بولۇپ، پارغا ئايلىنىپ كېتىش خەتىرىڭ يوق. چۈنكى سەن بۇندىن كېيىن ئاسانلا قۇرۇپ پارغا ئايلىنىپ كېتىدىغان بىر تامچە ئەمەس سۇ ئەمەس بەلكى ئوكيانۇس-سەن. ئايلىنىپ كىرگەن يولۇڭنى كىممۇ ئېزىقتۇرالايدۇ؟

كۆزلەرگە ئەمەس كۆڭۈللەرگە قارا. يۈرىكىڭنىڭ ئەڭ چوڭقۇر قاتلاملىرىدا ئۇنى تاپىسەن. ساڭا جان تومۇرۇڭدىن يېقىن بولغاننى تاپىسەن.

ئۇنىڭغا شۇ قەدەر ۋارقىراپ - جارقىراپ دۇئا قىلاتتىڭ. زىيىنى يوق، كۆردۈڭ ئۇنىڭ ساڭا يېقىن تومۇرىدىن يېقىن بولغىنىنى. ئۇنىڭ ئۈچۈن ۋارقىراپ - جارقىراشقا كېرەك يوق. بولۇپمۇ ئىنسان دېڭىزىنىڭ ئادەتتىن تاشقىرى گۈرۈلدىگەن ئاۋازىنى بۇزىدىغان قوپال ئاۋازلاردىن يىراق تۇرۇشۇڭ كېرەك.

پەرىشان بىر ئۈچىنچى بىر پۇتبول ئەترىتى كەبى تېرىنىرلار يېتەكچىلىكىدە خور توۋلاپ تاۋاپ قىلىش نازاكەتسىزلىكىگە كىرمە. ئۇ يەر تەنتەربىيە مەيدانى ئەمەس، ئاللانىڭ ئۆيى. ئايرىم بىر خور توۋلىشىڭغا، گۇرۇپپا قۇرۇشۇڭغا، بىر ئىيوت كەبى ئوچۇقتا قېلىپ سەلگە قېتىلماسلىقتا چىڭ تۇرۇۋېلىشىڭغا بولمايدۇ. قويۇپ بەر ئۆزۈڭنى بۇ دېڭىزنىڭ رىتىملىق دولقۇنلىرىغا. ئۇلار سېنى نەگە ئاپىرىدىغانلىقىنى بىلىدۇ.

يۈرىكىڭ پەقەت توختاپ قالمىسۇن. لەۋلىرىڭ قىمىرلاپ قويسىمۇ بولىدۇ، قىمىرلىمىسمۇ ھەم. ئەمما دائىم تىلىگىن، يالۋۇرغان، ئىڭىلدىغان، يۈرىكىڭ ئېچىشقان، سېغىنغان، ھەمد ئېيتقان، سانا ئېيتقان، زىكىر قىلغان، پىكىر قىلغان، شۈكۈر ئېيتقان، تەۋبە قىلغان، دۇئا قىلغان بولۇشۇڭ كېرەك.

قانچىلىك تىلىيەلىسەڭ شۇنچىلىك تىلە. ئۇنتۇما، دېڭىزغا شۇڭغۇدۇڭ قانچىلىك تولدۇرالىساڭ شۇنچىلىكىنى ئالىسەن. يۈرىكىڭنىڭ ئېغزىنى ئوچۇق تۇت. يۈرىكىڭنى تىلەشتىن ئىبارەت مۈشكۈلچىلىك ئۇلىقىنىڭ ئاستىغا قوي، ئەمما يۈرىكىڭنىڭ تېگى تۆشۈك بولۇپ قالمىسۇن.

بىر...ئىككى....ئۈچ.

تۇلۇق يەتتە قېتىم ئايلىنىسەن. ئېسىڭدە تۇت، يەتتە بولسا دېگەنلىك مەڭگۈلۈكنى، داۋاملىشىشنى ئىپادىلەيدۇ. قارا، مۇھەببەت «مەڭگۈلۈك» ئىدى؟ بۇنىڭ سىرى دەل دىن ئىبارەت بۇنى ياخشى ئەسلىگىن، شەيتانغا قارشى قىلغان جېڭىڭدە ئاتقان ئوقلىرىڭمۇ سىرى مۇشۇ. 70 تال ئوقنى تەشكىل قىلغان 7 تانە ئوقتىن ئىبارەت 7 دانە ئىدى. بۇ دېگەنلىك باتىلغا قارشى جەڭ قانچە مۇددەت داۋام قىلسا، ھەققە بولغان ئاشىقىڭمۇ شۇ قەدەر داۋام قىلار، دېگەنلىكتۇر. بۇ يەنە شۇنداق دېگەنلىككى جەڭمۇ، ئاشقىمۇ تائەبەتتۇر.

ئۆزۈڭگە بىر سىستېما لايىھىلىسەڭ بولىدۇ. بىرىنچى ئايلىنىشنى تەكبىر بىلەن، ئىككىنچى ئايلىنىشنى ھەمدە بىلەن، ئۈچىنچى ئايلىنىشنى ئاللانىڭ گۈزەل ئىسمى ۋە سۈپىتى بىلەن، تۆتىنچى ئايلىنىشنى دۇئا بىلەن، بەشىنچى ئايلىنىشنى تەسبىھلەر بىلەن، ئالتىنچى ئايلىنىشنى تۆۋبە-ئىستىغفار بىلەن، يەتتىنچى ئايلىنىشنى تەپەككۇر بىلەن قىممەتلەندۈرسەڭ بولىدۇ.

تاۋاپ خۇددى نامازغا ئوخشايدۇ. بۇ سەۋەبتىن ھەج پائالىيەتلىرى ئىچىدە تاھارەت ئېلىش شەرتى پەقەت تاۋاپ ئۈچۈنلا شەرتتۇر.

تاۋاپمۇ نامازغا ئوخشاش مىراجدۇر. تاۋاپمۇ نامازدەك بىر ئەھدىنامە يېڭىلاشتۇر 360 گىرادۇسلۇق ھەر ئايلىنىش بىر شاۋتتۇر. 7 شاۋت (ئايلىنىش) تىن كېيىن ئەھدىنامىڭىزنى يېڭىلىغان ۋە ئاشىقىڭىزنى ئاللاھقا سۇنۇش ئۈچۈن ئىبراھىمنىڭ رەببىگە يۈزلەن ۋە ئىككى رەكەت ناماز قىلغىن.

ئەمدى يەر يۈزىگە قايتقاندىن كېيىن نېمە قىلىسەن، ئۇنىڭ تەلىماتى بىلەن مەھشەرنىڭ ئايلىنىشى تۈگەيدۇ.

شۇنداق، ئەھدەڭنى ئورۇنداشتا سەرپ قىلىدىغان تىرىشچانلىقىڭ مۇھىمدۇر. غەيرەت قىلمىساڭ سائادەتنى ئېرىشىش ھەققىگە نائىل بولالمايسەن. ئۇنداق ئىكەن يۈر، ھازىر ھاجەر بول ۋە ئىشلەشنىڭ بەختلىك نەتىجىسىنى كۆر. ئۇنتۇما «تاغلارنى ئۆرۈگەن يىگىتلەرنىڭ غەيرەتلىرىدۇر.» ئالدىڭدا ئۆرۈلۈشنى ساقلاۋاتقان تاغ كەبى توسۇقلار بار.

شىرىنىڭ تاغلارنىڭ ئارقىسىدا ئۇنداقتا تۇرما. سەن پەرھات سەن.

گۈرجەكنى ئۇرما، يۈرەكنى ئۇر. دەۋرىنىڭ تاغدەك توسۇقلىرىغا.

سەن تېشىدىغان تاغلارنىڭ يېنىدا، پەرھاتنىڭ تەشكەن تېغى تاغمۇ؟ گۈرجەكنى ئەمەس يۈرەكنى ئۇر!

22. سەيئى

سىز بىر ھەجەردۇرسىز

مىنگەن ئېتىڭىز ھىجرەت

تەبىئىتىڭىز تەسلىمىيەت

كىملىكىڭىز ئىنسان

سۈپىتىڭىز شەپقەت، مەرھەمەت ۋە مۇھەببەت

ۋەزىپىڭىز سەيئى، غەيرەت

مەلۇم بىر نىشانغا يېتىش ئۈچۈن كىشىنىڭ بار كۈچىنى سەرپ قىلىشى «سەيئى» دېيىلىدۇ، يەنى تىرىشىپ تىرماشماق. قۇرئاننىڭ شۇ ئايىتىمۇ بۇ مەنىسى بىلەن قوللىنىلىدۇ:

«ئىنسان پەقەت ئۆزىنىڭ ئىشلىگەن ئىشىنىڭ نەتىجىسىنى كۆرىدۇ.»

(سۈرە نەجىم 39. ئايەت)

بۇ ئايەتنىڭ بىزگە بىلدۈرمەكچى بولغان مەنىسى ئېنىق: «مۇسۇلمان ئۈچۈن» ئەمەس «ئىنسان ئۈچۈن». ئايەتتە مەقسەتكە يېتىشتە بەلگىلىنىدىغان ئۆلچەم قىلىپ دىنى كىملىكنى ئەمەس بەلكى «ئىشلەش» ئېلىنغان.

قۇرئان ئاددىي ۋە ئوچۇق قىلىپ: ئىشلىگەن قازىنىدۇ، ياتقان ئۇتتۇرۇۋېتىدۇ، دېگەن قائىدىنى ئوتتۇرىغا قويماقچى بولغان.

بۇ ئاددىي قائىدىگە قارىغاندا، ئەقىللىق ئادەمنىڭ قاراشقا تېگىشلىك يېرى نەتىجە ئەمەس، مەقسەتكە ئېرىشىش ئۈچۈن تۆلىگەن بەدەلدۇر. سەن بەدەل تۆلە قالغىنىنى ئاللاھقا قوي، ئاللاھتا «ئېلىشىڭ بولۇپ قالسۇن»، مۇتلەق بىر كۈن كېلىدۇ ساڭا تۇلۇقى بىلەن قايتۇرىلىدۇ. ھاجەرنىڭ بەرمەكچى بولغان خەۋىرى بۇ ئىدى.

ھىجرەتنىڭ كېلىنى ھاجەر، خۇجايىنى ئىبراھىم ئەلەيھىسسالام تەرىپىدىن بىر ئىشارەت بىلەن كەلتۈرۈلۈپ، ئادەمزات ئاياق باسمايدىغان قاقاس ۋادىغا ئۆزىگە ئوخشاش يالغۇزلۇقنىڭ سىمۋولى بولغان سارخا دەرىخىنىڭ تېگىگە تاشلاپ قۇيۇپ كېتىلدى. بىر تۇلۇم سۇ ۋە بىر سەپەرلىك نان: بارىنىڭ ھەممىسى مۇشۇ. يەنە تېخى ھازىرمۇ سۈت ئېمىۋاتقان بوۋىقى بىلەن سۇ ئىچىلىدۇ، نان يېيىلىدۇ. ھاجەر ھەر ئانا كەبى، جان ئەمەس جانان دەردىدە ئىدى. ئۇ بۇ ھالى بىلەن بىر جامائەتكە ئانا بولۇش (ئىمام) ۋە ئىنسانىيەتنىڭ ئانىسى بولغان جامائەت بولۇشنىڭ (ئۈممەت) يوللىرىنى مەنىۋى نەسلىدىن كېلىدىغان ئەۋلادلىرىغا ئۆگەتمەكتە ئىدى.

مەريەم ئۈچۈن زەكەرىيانىڭ رولى نېمە بولسا ئىسمائىل ئۈچۈنمۇ ھاجەرنىڭ رولى ئۇ ئىدى. يەنى باغۋەن بولماق. كۆچەت تىكمەك، ئۇنى سۇغارماق ۋە مېۋىلىرىنى كەلگۈسى ئەۋلادلارنىڭ پايدىسى ئۈچۈن سۇنماق. زەكەرىيا ئۆزى باغۋەن بولغان باغچىنىڭ مېۋىسى بولغان ئەيسانى كۆردى. بۇ بىر باغۋەن ئۈچۈن تولىمۇ ئاز تېپىلىدىغان بىر نېسىۋىدۇر. ئەپسۇس ھاجەر سۇغارغان كۆچەتلىرىنىڭ مېۋىسىنى كۆرەلمىدى. ئۇ مېۋە تولىمۇ يىراقتا ئىدى. يىراق، لېكىن ئۇزاقلىقىغا قارىغاندا ئالاھىدە قالتىس ۋە مۆھتەرەم بولغان يىراقتىكى بىر مېۋە ئىدى. ئۇ مېۋە مۇھەممەد ئەلەيھىسسالام ئىدى. تەۋراتمۇ ئۇنى ئىسمائىلنىڭ مېۋىسى دەپ يۈز يىللار بۇرۇن خۇشخەۋەر بەرمىگەنمىدى؟

شۇنداق، سۇغارغان كۆچەتنىڭ مېۋىسىنى بەزىدە زەكەرىياغا ئوخشاش يېيەلىشىمىز، بەزىدە ھەجەرگە ئوخشاش ھېچ يېيەلمەسلىكىمىزمۇ مۇمكىن. بۇنىڭغۇ مەيلى دەيلى. سىز سۇغۇرۇشنى ئىزچىل داۋاملاشتۇرۇڭ. ئۇنتۇماڭكى، قانچىلىك كۆپ مېھنەت قىلسىڭىز، دەرەخ شۇنچىلىك قويۇق ۋە كاتتا دەرەخ بولىدۇ ۋە ئۆمرىمۇ شۇنچىلىك ئۇزۇن بولىدۇ.

ھاجەر ئانا ئۆزىگە ئوخشاش كۆيۈك تەنلىك، يالىڭاچ قىيا تاشلىق سافا تۆپىلىكى بىلەن ۋادىنىڭ قارشى تەرىپىدە تۇرغان مەرۋە تۆپىلىكى ئارىسىدا تۇقۇمچىنىڭ موكىسىدەك تېپىرلاپ سۇ ئىزدەيتتى. ۋادىنىڭ تومۇز ئىسسىقىدا ئىككى جاننىڭ ھاياتى سۇغىلا باغلىق ئىدى.

چۆل ۋە سۇ. چۆل «ھايات» لىققا ۋەكىللىك قىلىدۇ. سۇ بولسا «ئىمان» غا.

ئىمانغا، يەنى چىداملىقلىققا، ئۈمىدكە ۋە ھىممەتكە ۋەكىللىك قىلىدۇ.

ھايات چۆلدەك ۋەھشىي، چۆلدەك قاتتىق قوراللىرى بولغان بىر تەبىئىي ھەقىقەت

ئىمان بولسا سۇغا ئوخشاش ھايات بېغىشلىغۇچى، سۇغا ئوخشاش ئۈمىد بەرگۈچى، سۇغا ئوخشاش بولمىسا بولمايدىغان بىر تولۇپ تاشقان ھەقىقەت ئىدى. چۆلگە ئايلانغان بىر يۈرەكنى ياشارتىدىغان يېگانە ئابىھايات ئىماندىن باشقا نەرسە ئەمەس ئىدى.

چۆل ۋە سۇ، يۈرەك ۋە ئىمان. ھايات بۇلارنىڭ بىر - بىرى بىلەن ئۇچرىشىشىغا باغلىنىشلىق ئىدى. بىرىنچىلىرى فىزىكى ۋە ۋاقىتلىق ھاياتنى، ئىككىنچىلىرى مەنىۋى ۋە مەڭگۈلۈك ھاياتقا ۋەكىللىك قىلىدۇ. بۇ ئۇچۇرۇشۇش ئۈچۈن بىر شەرت بار. بۇ شەرتلەرنىڭ ئېتىنى شېھىتلارنىڭ ئەپەندىسى ھۈسەيىن مۇنداق ئىپادىلىگەن ئىدى:

**«ھايات ئىمان ۋە جىھادتۇر»**

شۇنداق، جىھاد، سۇنى تېپىش ئۈچۈن كېرەكلىك بولغانلارنىڭ ئىسمىدۇر. مەقسىتى، ئۇسۇلى ۋە نىيىتى توغرا بولغان ھەر شەيئىمۇ بىر «جىھاد» ئەمەسمىدى ئەسلىدە؟

ھاجەر ئانىمىزنىڭ قىلغىنىمۇ دەل بۇ ئىدى.

سەيئى، زەڭگى بىر جارىيەنىڭ، ئىنسانىيەتكە بەرگەن نەسىللىك بىر دەرسىدۇر. ئۇنىڭ جىھادىنى قوبۇل قىلغان ئاللاھ، قىيامەتكىچە كېلىدىغان كېيىنكى نەسىللەرگە ھاجەرنى ئۈلگە قىلىپ كۆرسەتكەندۇر ۋە ئەگەشتۈرگەندۇر.

ھاجەر كىم؟

بىر ئايال. بىر زەڭگى. بىر قۇل.

ئەي ئەركەكلىكى بىلەن مەيدىسىگە مۇشتلاپ يۈگەن سەن! ئەي ئۆزىنى ھۆر ھېسابلىغان سەن! ئەي غەلىبە ۋە ئۈستۈنلۈكنى ئىشلەشتە ئەمەس دەخلى بولمىغان، ئۆزى تاللىمىغان جىنسىيەت، ئىرق، رەڭ، نەسەب، فىزىكى قۇرۇلمىسى، جۇغراپىيە ۋە شۇنىڭغا ئوخشاش غەيرىي نەرسىلەردىن تەلەپ قىلغۇچى سەن.!

خاتا ئىش قىلىۋاتىسەن. ئۆز جاھىللىقىڭغا قۇربان بولۇۋاتىسەن. توغرىلىقنىڭ كويىدا بولساڭ، ئاللاھنى مۇشۇنداقلا رازى قىلىپ، ئۆلمەسلەر قاتارىغا كىرگەن شۇ قۇلدىن، شۇ قارا تەنلىكتىن، شۇ ئايالدىن يەنى ھاجەردىن ئۆگەنسەڭ بولىدۇ.

ھاجەرنىڭ بىزگە تىكلەپ بەرگەن ئۈلگىسىگە قارا ۋە زامانغا قارشى تىك تۇرغان ھەقىقىي قىممەتلەرگە قارا. ساختا قىممەتلەرنىڭ ئارقىدا يۈرگەنلەر زامان تۈگمىنىدە ئۇن بولۇپ توزۇپ كېتىدۇ.

ھاجەرگە قارا. ئاللانىڭ قارا دېگەن يېرىدىن قارا ۋە ئۇنىڭ قارىغان يېرىنى ئوبدان بىلىۋال. ئاللاھ نىقابىڭغا، دۇنياغا كېلىش بىلەن سەندە بولغان بەزى ئالاھىدىلىكلىرىڭگە، يەنە پەخىرلىنىشىڭ مەنتىقىگە سىغمايدىغان ئالاھىدىلىكلەر، زىننەتلىرىڭگە قارىمايدۇ.

ھاجەرگە قاراپ ھۆرىيەتنىڭ نېمىلىكىنى ئۆگەن. ھەقىقىي ئەركىنلىك، چۆلدە سۇ بولمايدىغانلىقىنى بىلىپ تۇرۇپ تەبىئەتنىڭ قاتتىق توسۇقلىرىنى ئىمان، ئاشىق ۋە جىھاد بىلەن بويسۇندۇرۇشتۇر. ھەقىقىي ھۆرىيەتكە ئېرىشىشنى تەلەپ قىلغانلار ئۈچۈن «ئىمكانسىزلىق» يوقتۇر. ھەقىقىي ھۆرىيەتكە ئېرىشكەن، ماددىغا تەسلىم بولۇپ قالمايدۇ. ئىبراھىمغا ئوخشاش، ھاجەرگە ئوخشاش، ماددىنى ئۆزىگە بويسۇندۇرىدۇ. چۈنكى، ھۆرىيەت «قايمۇقتۇرۇش» نىڭ سىرىنى قولغا كەلتۈرۈشتۇر؛ ماددىنىڭ ئىنسان ئەمرىگە بويسۇندۇرۇلغانلىق ھەقىقىتىنى، ياخشى باشقۇرغۇچى بولساڭ قۇلۇڭدىكى خىزمەتچى ۋەزىپىسىنى ئوبدان بىلىدۇ.

ھۆرىيەتنى ھاجەردەك ئىشلەتمەك، تارىخنىڭ ئېقىشىغا تەسلىم بولۇش دېگەنلىك ئەمەستۇر.

ئەكسىچە تارىخنىڭ ئېقىشىنى ئۆزگەرتىش ئۈچۈن نامزات بولۇش دېگەنلىكتۇر. ھەقىقىي قۇللۇق تارىخنىڭ ئېقىشىغا تەسلىم بولۇش، ھەقىقىي ئەركىنلىك بولسا تارىخنىڭ ئېقىشىنى ئۆزگەرتەلىگىدەك بىر ئىرادە ۋە ھەرىكەتنى ئوتتۇرىغا چىقىرىش دېگەنلىكتۇر.

ئاشىققا ئىمكانسىزلىق يوقتۇر. ئىمان ۋە ئاشىق ئەڭ بۈيۈك ئىمكاندۇر. ھېچبىر ئىمكان ئىماننى ۋە ئاشىقنى يارىتالمايدۇ. پەقەت ئىمان ۋە ئاشىق، چەكسىز ئىمكانلارنى يارىتىدۇ.

ھاجەر سەن، ئىنتايىن شىجائەتلىك تۇيغۇلار بىلەن قەدەملەپ ماڭىسەن. يۈرىكىڭ خۇددى ھاجەرنىڭ يۈرىكىدەك، ئانا يۈرىكىدەك. بۇ ئاتقان ھەر قەدەملىرىڭ ئىسلامنىڭ سۇسىز قېلىپ يىتىپ كەتكەن بالىلىرىغا يۈرەككە تولۇپ تاشقان ئىماننى توشۇش ئۈچۈن چىقىدىغان ئۆمۈرلۈك يۈرۈشۈڭ، ئۇزۇن يۈرۈشنىڭ ئالدىن تەييارلىقى بولىدۇ.

سافادىن باشلىدىڭ يۈرۈشنى. يالاڭ ئاياغ، بېشىڭ ئوچۇق. ھازىر سەن يولۇچىسەن، مۇھاجىرسەن، مۇساپىرسەن. كېتىش ۋە كېلىش، سەيئىنىڭ ئومۇمى سانىمۇ 7 توختا. يەتتە، يەنى داۋاملىشىدىغان ۋە مەڭگۈلۈك يەتتە. بۇ: سەن مەڭگۈلۈك مۇھاجىرسەن. ئالدى بىلەن بىلىنمەس بىر ئالەمدىن دۇنياغا ھىجرەت قىلدىڭ. دۇنيا سېنىڭ ئۈچۈن بىر ئارام ئېلىش يېرى ئىدى. يولۇڭغا داۋام قىلىسەن. بىر ئۇزۇن يۈرۈشتۇر بۇ. سۇ ئىزدەشتۇر. سۇنى، يەنى ئۈمىدنى ئىزدەش. ئىماننى ۋە ئاشىقنى ئۈمىد بىلەن، ئۈمىدنى ئىمان ۋە ئاشىق بىلەن ئىزدەش، دېگەنلىكتۇر.

مەرۋىگە ھەب بىر يېتىپ بېرىشىڭ ساڭا ھاياتنىڭ تۈگىمەس ئايلىنىشىنى ئۆگىتىدۇ.

نېمە دېگەن گەپ ھاياتنىڭ تۈگىمەس دەۋرى؟

ھەر بىر ئاخىرلىشىشنىڭ بىر باشلانغۇچ ئىكەنلىكى ھەقىقەتتۇر. بىرىنىڭ تۈگىگەنلىكىنى كۆرگىنىڭدە، يەنە بىر باشقىسىنىڭ باشلىغانلىقىغا ئىشەنسەڭ بولىدۇ. دەردلىرىڭنى مىسالغا ئالسا، بىر دەردىڭ تۈگىگەندە باشقا بىر دەردنىڭ نۆۋەت ساقلاپ تۇرغىنىنى ئۇنتۇما. سەپىرىڭ ۋە يولۇڭمۇ... دوستۇڭ ۋە دۈشمىنىڭمۇ... مەغلۇبىيەت ۋە نۇسرىتىڭمۇ ھەم شۇنداق ....

سەيئىيىىڭ تاماملانغاندا سەن «سۇنى ئىزدىگەن ئادەم»، زەمزەمنىڭ بېشىغا كېلىپ سۇنى قانغۇدەك ئىچىشىڭ كېرەك. ھاجەرنىڭ سۆيۈنۈشىنى تېتىشىڭ كېرەك. نېمە نىيىتىدە ئىچسەڭ ئىچ، زەمزەم دېگىنىڭ بۈدۈر. زەمزەم پېشانىمىزنىڭ تېرىدۇر، يۈرەك تېرىمىزدۇر، زېھىن تېرىدۇر.

زەمزەم ئابىھاياتنى تەمسىل قىلىدۇ.

سەيئى تۆگەش، زەمزەم باشلىنىشتۇر.

سەيئى ئەمگەك، زەمزەم مۇكاپاتتۇر.

سەيئى دۇنيا، زەمزەم ئاخىرەتتۇر.

سەيئى سالىھ ئەمەل، زەمزەم جەننەتتۇر.

نېمىشقا سەيئى قىلغانلىقىنى بىلمىگەن ئادەم، ھېرىپ چارچار ۋە «ئۇف» دەر.

نېمىشقا سەيئى قىلغانلىقىنى بىلگەن ھەر مۈشكۈللەر بىلەن بىرلىكتە بىر قۇلايلىق بار ئىكەنلىكىنى بىلەر ۋە «پاھ-پاھ» دەر.

ئېھرامغا كىرگەن بولساڭ، ئەمدى ئۇ چەكلىمىلەرنىڭ بىكار قىلىنىغانلىقىنى بىلىشىڭ كېرەك. كېپەنلىكىڭدىن يېشىنىپ ئىنسانلارنىڭ ئارىسىغا كىرسەڭ بولىدۇ. دۇنيا سېنى ساقلاۋاتىدۇ. نەمرۇتلىرى كۆپ، ئىبراھىمى يوق بولغان، فىرئەۋىنى كۆپ، مۇساسى يوق بولغان، ئەبۇ جەھىل كۆپ، مۇھەممەد (س ئە ۋ) ى يوق بولغان دۇنيا سېنى ساقلاۋاتىدۇ.

ئەمدى، دۇنيانىڭ ئىبراھىمىمۇ بولىدۇ بۇ دۇنيانىڭ، ئۇمۇ دەل سەن ئۆزۈڭ. ئىچىڭدىكى تېشىڭدىكى بارلىق بۇتلارنى چېقىش ئۈچۈن پالتاڭنى بىلىگەن ھالدا قايتىسەن كەلگەن دىيارىڭغا. سەن تىنچلىق ۋە ئەركىنلىك جەڭچىسى. ئاللاھ بىلەن بولغان ئەھدىنامەڭنى يېڭىلىدىڭ. ئۇنداقتا ئارقاڭغا قارىما، يۈر. ئاللاھ سېنىڭ بىلەن بىرگە، بۇنىڭدىن خاتىرجەم بولۇشۇڭ كېرەك. ئىبراھىم يالغۇز يولغا چىققان ئىدى، مىليونلار ئىبراھىم بولدى. مۇھەممەد ئەلەيھىسسالاممۇ يالغۇز يولغا چىققان ئىدى. قارا يۈز مىليونلار، ئۇنىڭغا ئاشىق يۈرەكلىرى بىلەن «لەببەيكە يا رەسۇلىللاھ!» دېگەچ ئۇنىڭ قالدۇرۇپ كەتكەن ئىزلىرىدىن ماڭىدۇ.

يۈر ھاياتنىڭ ئۈستىگە!

قورقما!

چۈنكى سەن ھاياتنى جان يېرىدىن تۇتۇۋالدىڭ!

ئۇ ئەمدى ساڭا مەپتۇندۇر.

يۈرگىن ئۆلۈمنىڭ ئۈستىگە!

سەن ئۆلۈمدىن قورقما، ئۆلۈم سەندىن قورقسۇن.

چۈنكى ئۆلۈشتىن ئاۋۋال ئۆلۈپ ياشاشنىڭ سىرىنى بايقىدىڭ.

يۈرگىن! شەيتاننىڭ ۋە ئۇنىڭ لەشكەرلىرىنىڭ ئۈستىگە

بۇرۇن بىسمىللا دەيتتىڭ.

ئەمدى بولسا ئىككى پۇتلۇق بىسمىللا سەن بولدۇڭ

يۈر، ھەجىڭ مۇبارەك بولسۇن! ھاياتىڭ ۋە ئۆلۈمۈڭ، دەردىڭ ۋە سانىڭ، سۆيۈنۈشۈڭ ۋە نەپرىتىڭ، ئاشىقىڭ ۋە ھەسرىتىڭ، بارلىقىڭ ۋە مەھرۇمىيىتىڭ، غەزىپىڭ ۋە مۇھەببىتىڭ مۇبارەك بولسۇن!

23. مەككە

ئەمدى چىق ماكاننىڭ تىلىدىن ئۆلمەس نەزملەر ئاڭلاش ئۈچۈن كۆزى كەسكىن، كۆڭلى كەسكىن بىر زىيارەتچى بول. ئۇنۇتمىغىنكى تەپەككۇرسىز زىيارەت ئۆز ئالدىغا بىر ئىبادەت بولالمايدۇ. ناۋادا بولىدىغان ئىش بولسا بىر ساياھەت، ئىنسان ھەۋەسلىرىنىڭ ئۈستىگە ئېتىلغان بىر تۇتام ئوتتۇر: يەر ۋە ئۆز-ئۆزىنى ئالدايدۇ.

زىيارەتنى تەپەككۇرغا ئايلاندۇرۇش ئۈچۈن، ئۇنى ئىبادەتكە ئايلاندۇرۇش بىلەن ئوخشاش قىممەتكە ئىگە. زىيارەتنى تەپەككۇرغا ئايلاندۇرۇش ئۈچۈن ئىككى نەرسىگە مۇتلەق دىققەت قىلىشىڭ كېرەك.

1 زىيارەت قىلىدىغان يېرىڭنى مەبۇد يېرى ياكى بىر تۇتۇم يېرى قىلىپ بۇتقا ئايلاندۇرۇۋالماسلىققا.

2 زىيارەت قىلغان يەرلەرنى، زاماننىڭ ئۇزاق تېرەنلىكلىرىدىن باغرىغا بېسىپ ئېلىك كېلىنگەن مەنىلىرىنى تىڭشاش ۋە ئۇنى چۈشىنىشكە دىققەت قىلىش كېرەك بولىدۇ.

ئەشيانى، ماكاننى ۋە ئىنساننى مەبۇد ھالىغا كەلتۈرۈپ بىر توتېمغا ئايلاندۇرۇۋېلىش ئىنسان بالىسىنىڭ ئەڭ ئەزەلىي ئاجىزلىقلىرىدىن بىرى. بۇنى ئىنسان نەپرەت قىلغىنىغا ئەمەس، دائىم ھەر زامان ياخشى كۆرگەنلىرىگە قىلىدۇ. بۇ ئەھۋال سۆيگۈنىڭ جىنايەتكە ئايلىنىش ئەھۋالىدۇر. ئاق سۆيگۈنىڭ پېشانىسىگە قارا لاي چاپلاشتۇر.

تۈركلەرنىڭ شامانلىق ۋاقتىدىن بۇتپەرەس ئادەتلىرىدىن بولغان ماتا باغلاش قىلىقلىرى بۇ ھالەتنىڭ ئەڭ تىپىك مىسالىدۇر. ھەزرىتى پەيغەمبەرگە بەزى جاھىل ئەرەبلەر، مۇشرىكلەرنىڭ ئۇرۇش ۋاقىتلىرىدا «ئامەت كەلتۈرسۇن» دېگەن مەقسەتتە قىلىچلىرىنى ئېسىپ قۇتلاشقان زاتۇ ئەنۋات دەرىخىنى قەست قىلىشىپ، «بىزنىڭمۇ بىر زاتۇ ئەنۋاتىمىز بولسا» دېگىنىنى ئاڭلىغىنىدا، پەيغەمبەر ئەلەيھىسسالام ئىنكاسى ھېچ كۆرۈلۈپ باقمىغان دەرىجىدە شىددەتلىك بولۇپ مۇنداق دېگەن: **«سۇبھاناللا! بۇ سۆز گوياكى مۇسانىڭ خەلقىنىڭ: ئۇلارنىڭ ئىلاھلىرىغا ئوخشاش بىزگىمۇ بىر ئىلاھ بېكىتىپ بەرگىن» دېگەن سۆزىگە ئوخشايدۇ بارلىقىمنى ئۆزىگە ئاتىغان زاتقا قەسەم بولسۇنكى سىز بۇرۇنقىلارنىڭ يولىنى ئەينەن ئېلىپ ماڭغۇدەكسىلەر»**

بۇ ئىككى ئاساسقا دىققەت قىلىش شەرتى بىلەن ھازىر يولغا چىققىن. كەبىنىڭ كۈن تۇغۇش تەرىپىدە، سافا تۆپىلىكىنىڭ يان تەرىپىدە، ھازىر ئۈستى تەرىپىدە يۈكسەلگەن بېتون سارايلارنىڭ ئاستى تەرىپىدە ئىڭراۋاتقان ئەبۇ قۇبەيس تاغلىرىنى كۆرىسەن. بۇ تۆپىلىك ئەسلىدە ھەر تېشىنىڭ، ھەر تۆپىلىكىنىڭ بىرىنچى دەرىجىلىك تارىخىي ئەسەر ۋە قوغدىلىدىغان تەبىئىي ساياھەت رايونى دەپ ئېلان قىلىنغان «ھەرەم» نىڭ قىممەتلىك پارچىلىرىدىن بىرىدۇر.

ئەمما «ھەرەم» نىڭ ھەر تەرىپىگە ئوخشاش، ئەبۇ قۇبەيسنىڭ ھارىمى ئىسمەتىگىمۇ قوپال قوللار ئۇزىتىلىپ تارمار قىلىنغان ھالدىدۇر. بۇ تاغنىڭ ھەزرىتى مۇھەممەتنىڭ دەۋىتىنى باشلىغان يەر ئىكەنلىكىنى ئەسلە. ئەبۇ قۇبەيسنىڭ شىمال ئېتەكلىرىگە جايلاشقان ئەرقەمنىڭ ئۆيىنىڭ دەۋەتنىڭ ئەڭ زور يىللىرىدا پەيغەمبەر ئەلەيھىسسالامغا قارارگاھ بولغانلىقىنى ۋە ساھابە تەرىپىدىن «دارۇل ئىسلام» دەپ ئاتىلىپ خاتىرىلەنگەنلىكىنى ئۇنتۇما. بۇ تەقدىردە تاغقا قارىشىڭ باشقىچە بولىدۇ.

ئۇنىڭ شىمالىدا، ھازىر كەبىنىڭ ھويلىسىدا قالغان ۋە خالا قىلىپ ئىشلىتىلگەن ئەبۇ جەھىلنىڭ ئۆيىنىڭ ئورۇنلاشقان يېرىنى كۆرىسەن ۋە شۇنداق چۈشىنىسەنكى ئۆيۈڭ، بەدىنىڭ، مازىرىڭ كەبىگە يېقىن بولۇشى، ھەتتا كەبىنىڭ ھويلىسىنىڭ ئىچىدە بولۇشى ئادەمنى ھېچ قۇتقۇزالمايدۇ. كەبىنىڭ ھويلىسىدا ئەمەس، ھەتتا كەبىنىڭ ئىچىدە بولسىمۇ قۇتقۇزالمايدۇ.

ئۇنۇتمىغىنكى! بۇتلار كەبىنىڭ ئىچىگە قۇيۇلغانلىقى بىلەن ھېچبىر قىممەتكە ئىگە بولالمىدى.

ئۆز ئۆزىنىڭ قىممىتىنى يوقاتقان بىر ئىنسانغا نىسبەتەن، كەبىگە يېقىن بولۇش ئۇنىڭغا بىر قىممەت قوشۇپ قويمايدۇ. خۇددى سالام دەرۋازىسىنىڭ دەل ئۇدۇلىغا چۈشكەن رەسۇلىللاھنىڭ تۇغۇلغان ئۆيىنىڭ ئەبۇ جەھىلنىڭ ئۆيىدىن كەبىگە تېخىمۇ ئۇزاقراق بولۇشى، ئۇنىڭغا بىر نۇقسانلىق يەتكۈزمىگەنلىكىگە ئوخشاش....

ھازىر كۇتۇپخانا ئورنىدا ئىشلىتىلىۋاتقان بۇ يەر، باشقا بارلىق تارىخىي يەرلەرگە ئوخشاش ئەسلى ھالىتى يوقىتىلغان ماكانلاردىن بىرى. شۇنداق ھالەتتىمۇ يەنە ئىنسانلارغا نۇرغۇن - نۇرغۇن مەنالارنى بىلدۈرىدۇ.

شۇ ئالدىڭىزدا تۇرۇۋاتقان ماكاندا دۇنياغا كەلگەن يېتىم بىر بالا، ئاللانىڭ تەربىيىسىنى ئالغاندىن كېيىن، دۇنيانىڭ مەڭگۈلۈك ئىپتىخارى بولدى. مىلادى6- ئەسىرنىڭ ئاخىرقى تۆتتىن بىرىدە، بۇ ماكاندا، بۇ قۇرغاق ۋە قاقاس رايوندا دۇنياغا كەلگەن بالىنىڭ، دۇنيانىڭ يۆنىلىشىنى ۋە تارىخىنىڭ ماھىيىتىنى ئۆزگەرتىدىغانلىقىنى ئاللاھتىن باشقا كىم بىلەلەيتتى؟

بۇ ماكاندىن جەنۇب تەرەپكە سوزۇلغان غاززەھ كوچىسىنىڭ سول تەرىپىدە، تەخمىنەن 2 كىلومېتىر ئىچىدىرەك ئىنساننى ئېلىپ زاماننىڭ چوڭقۇرلۇقلىرىغا شۇڭغۇتىدىغان بىر تارىخ ياتىدۇ: مۇئەللا مازارلىقى

مازار، «زىيارەت يېرى» مەنىسىگە ئىگە. مازارنى زىيارەت يېرى بولۇشتىن چىقىرىپ، ئىبادەتخانا ھالىغا كەلتۈرگەن چۈشەنچىگە پەيغەمبەر ئەلەيھىسسالام ئۆزى لەنەت ئوقۇغان ئىدى. يەنى ئادەتتىكى مازارلىق ئەمەس، ئىنسانلارنىڭ ئۇپۇقلىرىدىن بولغان پەيغەمبەرلەرنىڭ مازارلىقىنى: «ئاللاھ يەھۇدىيلار ۋە خرىستىئانلارغا لەنەت قىلسۇن. پەيغەمبەرلىرىنىڭ مازارلىرىنى ئىبادەتخانا قىلىۋېلىشتى.» ھەتتا بۇ خەتەرنىڭ ئالدىنى ئېلىش ئۈچۈن ئاۋۋالقى يىللاردا ھەتتا رەسۇلىللاھ قەبرە زىيارىتىنىمۇ چەكلىگەن ئىدى، پەقەت مەلۇم مەزگىلدىن كېيىن مۆمىنلەرنىڭ قەلبىدە تەۋھىد ئېڭى ئورۇنلاشقاندىن كېيىن بۇ چەكلىمىنى بىكار قىلغان. ھەتتا ئۆلۈكلەردىن ئىبرەت ئېلىپ ئۆلۈمگە ھازىرلىق قىلىش ئۈچۈن مازارلىقنى زىيارەت قىلىشنى تېخى تەشۋىق قىلغان.

مۇئەللا مازارلىقى، ئۆلۈشتىن ئاۋۋال ئۆلۈشتىن دەرس بېرىش ئۈچۈن كەلگەن. ھاجىلارغا ئۆلۈشتىن كېيىنكى ھاياتنىڭ سىرىنى سۆزلەپ بېرىدۇ. پەيغەمبەر ئەلەيھىسسالامغا ئىنتايىن كۆپ ئەجرى سىڭگەن بوۋىسى ئابدۇلمۇتەللىپ، تاغىسى ئەبۇ تالىپ ۋە ئانىلارنىڭ ئانىسى ھەزرىتى خەدىچە بۇ يەردە ياتماقتا. كىم بىلەر، بەلكى ئىسكەنجىدە ئۆلتۈرۈلگەن ئىسلامنىڭ تۇنجى شېھىتلىرى سۇمەييە، ياسىر ۋە باشقىلارمۇ بۇ يەردە بولۇشى ئېھتىمالغا يېقىندۇر.

بۇ يەردە ئەبۇ تالىپ بىلەن ئەبۇ لەھەب ھەققىدە توختىلىشقا توغرا كېلىدۇ. ھەر ئىككىسى تاغا، ھەر ئىككىسى ئوخشاش دىندا ئەمما، ئارىلىرىدا ئەخلاق، مۇئامىلە، پوزىتسىيە جەھەتتىن ئاسمان – زېمىن پەرق بار. ئىمان دەۋاسىنىڭ ئەگەشكۈچىلىرى ئەبۇ تالىپ ۋە ئەبۇ لەھەبنىڭ شەخسىيىتى ھەققىدە بۇ ئىككى خىل تىپنى كۆرۈپ پەرقلەندۈرەلەيتتى.

ھىرا مەككىنىڭ شىمالىغا، سەۋر جەنۇبىغا توغرا كېلىدۇ. تاغ دەپلا سەل قارىماڭ. تاغلارنىڭ تىلى باردۇر، يۈرىكى باردۇر. بەزى ۋاقىتلاردا سېغىنىدۇ، ئىچى يانىدۇ. ئېچىشىدۇ ۋە ياخشى كۆرىدۇ. بۇنىڭغا بىر مىسال كەلتۈرسەك؛ پەيغەمبىرىمىزنىڭ دېگەن مۇنۇ سۆزنى خاتىرىلىشىمىز لازىمدۇر:

**«ئوھود بىزنى ياخشى كۆرىدۇ، بىز ئوھودنى»**

ھىرا، باشقا ئىسمى بىلەن نۇر تېغىنىڭ تىلىنى ئاڭلاش ئۈچۈن ھېچ بولمىسا بىر قېتىم يامىشىپ بېقىشىڭىز شەرت. دېڭىز يۈزىدىن 550 مېتىر ئېگىز؛ ساپ گرانىتتىن يۇنۇلۇپ ياسالغاندەك ماگما تېشىنىڭ خاتىرە مۇنارىنىڭ ھەر يېرى 80 گرادۇس كەلگۈدەك، ئادەتتىن تاشقىرى تىك يانتۇلۇقلىرىغا، پەيغەمبەرلىكتىن بۇرۇن مىلادىنىڭ يەتتە يۈزىنچى يىلىنىڭ ئاخىرقى تۆتتىن بىرىدە نۇرغۇن قېتىملاپ ياماشقان بىر جۈپ پۇتنىڭ تۇپراقلارنىڭ ئۈستىدە كۆيۈپ، ئاتەشتەك چۆل ئىسسىقى ئاستىدا بۇنداق تاغلارغا ئاشىق بولۇشقا تەشنا قىلغان نېمە؟

قانداق بىر ئەلەمدۇر، ئۇنى كۈنلەرچە، بەزەن ھەپتىلەرچە ئىچىنى تىڭشاپ، ئىچىنىڭ چوڭقۇرلۇقلىرىدىن كېلىۋاتقان مەۋجۇتلۇق نىداسىنى تىڭشاتقان ئەلەم؟

قانداق بىر مەۋجۇتلۇق ئەلىمى، قانداق بىر كۆڭۈل يارىسى، نە دەھشەت بىر قۇيۇنى زېھىن قۇيۇنى، قانداق بىر يۈرەك ئىنقىلابىدۇر بۇ؟

بۇ سوئاللارنىڭ جاۋابىنى تۇنجى نازىل بولغان ئەلەق سۈرىسىنىڭ 5- ئايىتى بېرىدۇ. بۇ بىر مەۋجۇتلۇق ئەلىمى، كېلەچەكنىڭ پەيغەمبىرى ھەقىقىتىنىڭ ئۇلۇغ دەرۋازىسىنى زېھنىنىڭ ۋە قەلبىنىڭ بارلىق كۈچى بىلەن مۇشتلايدۇ ۋە ئۇ تەرەپتىن ناھايەت ئاۋاز كېلىدۇ:

«ياراتقان پەرۋەردىگارىڭنىڭ ئىسمى بىلەن ئوقۇغىن

ئۇ ئىنساننى لەختە قاندىن ياراتتى.

، ئوقۇغىن، پەرۋەردىگارىڭ ئەڭ كەرەملىكتۇر

، ئۇ قەلەم بىلەن (خەت يېزىشنى) ئۆگەتتى

ئىنسانغا بىلمىگەن نەرسىلەرنى ئۆگەتتى.»

(سۈرە ئەلەق)

ھەرقانداق بىر تاغقا ياماشقۇچىمۇ قىينىلىدىغان ھىرا تۆپىلىكىدە نەق كەبىنى كۆرىدىغان بىر قىيا تاش قۇۋۇقى، ئاللانىڭ ئىنسانلارغا ئەۋەتكەن ھايات خەۋىرىگە شاھىت بولماقتا ئىدى.

مانا بۇ ئالدىڭدا تۇرغان قاپ - قارا قىياتاشلار بۇ ئاجايىپ مەنزىرىنىڭ ئۆلمەس شاھىتى ئىدى. ئەگەر تىلىنى چۈشىنىدىغان بىر يۈرىكىڭ بولسا، قۇلىقىڭنى دىڭ تۇت. بۇ تاشلارنىڭ ساڭا دېمەكچى بولغان بەك كۆپ سۆزلىرى بار.

ھىرا يۈرەككە توغرا يامىشىلغان بىر ھىجرەتنىڭ پاناھگاھى ئىدى. سەۋر غارى بولسا ئىنسانغا قارىتا ئەمەلىيەتكە ئاشۇرۇلغان بىر ھىجرەتنىڭ پاناھگاھىدۇر. دېڭىز يۈزىدىن 650 مېتىر ئېگىز بولغان سەۋر غارى بولسا ھىرا غارىدىنمۇ ئېگىز، ھىرا غارىغا قارىغاندا ياماشماق تېخىمۇ تەستۇر.

. سەۋر غارى ئىنسانغا ئاجايىپ نەرسىلەرنى سۆزلەيدۇ

ئىنسان كۈچىنىڭ تۈگىگەن يېرىدە ئاللانىڭ ياردىمىنىڭ باشلىنىدىغانلىقىنى سۆزلەيدۇ.

ھەتتا پەيغەمبەر بولسىمۇ بىر بەدەل ئۆتىمەستىن، بارلىق كۈچىنى سەرپ قىلماستىن، ھەققىگە ئىگە بولماي تۇرۇپ ئىلاھىي ياردەمنى قولغا كەلتۈرەلمەيدۇ،

تا چىن قەلبتىن: «تۈگەشتىم ئەي رەببىم!» دېگەنلەرگە ئاللاھتىن «چىدا، كەلدىم قۇلۇم!» دەيدىغان ئىلاھىي ئۇچۇرنى يەتكۈزىدۇ.

قۇرئاننىڭ «سىز ئاللاھقا ياردەم قىلسىڭىز ئاللاھمۇ سىزگە ياردەم قىلىدۇ» دېگەن ھەقىقەتنى ئۇمۇ ئۆز تىلى بىلەن ساڭا سۆزلىمەكچى بولىدۇ. ھەم يەنە مەدىنىگە ماڭىدىغان يولىنىڭ مۇتلەق سەۋردىن ئۆتىدىغانلىقىنى سۆزلەيدۇ.

مەككىسىنى ئاللاھ يولىدا پىدا قىلغانلارغا ئاللانىڭ كۆز - قۇلاق بولىدىغانلىقىنى سۆزلەيدۇ.

تىڭشاپ ئۇنىڭ مەنىسىنى بىلەلەيدىغانلارغا ئۇنىڭ مەنىسىنى بىلەلەيدىغانلارغا يەنە نۇرغۇن- نۇرغۇن نەرسىلەرنى سۆزلەيدۇ.

24.مەدىنە

«چىققاندا قارىشىمغا جانانىمنىڭ يېشىل يۇرتى

كۆزۈم قاراردى، ئېتىلدىم، ھەرەم شەرەپنىڭ جەلپكارلىقىغا»

مەھمەت ئاكىف ئەرسوي-

سېغىنىشتىن ھېرىپ كەتتىم ئىشىكىڭدە تۇرغۇز مېنى

بىر ئۇچى ساڭا تۇتاشقان بىر زەنجىردە ئۇر مېنى

مېنى چۆللەردىن سورىما بەلكى مەجنۇن ئېچىنۇر.

ئاشىقسىزلىقتىن تاش بولغان شەھەرلەردىن سورا مېنى

قاراڭغۇلۇق يەرلىرىمنى بىر بىر تۆكتۈم ئاسفالىتلارغا

ئەمدى يۈرىكى مۇزلىدى. كىيىنىدۇر ئەمدى ئەي نۇر مېنى

مەن لەيلايىمغا بارىمەن. قاچ ئالدىمدىن ئى لەيلا

جەننەتتىن غەيرىي بولساڭ تۇرماسمەن، قارا چاقىردى مېنى.

تۇپراقىمنىڭ كۆزلىرىدىن چۆللىرىڭنىڭ مەڭزىگە

ئاققان بىر تامچە يېشىم، يار قوبۇل قىلغىن مېنى.

قايسى دېڭىزغا ئاتساممۇ تۇتاشتى چاچلىرىڭدىن

بىر كەز سال نەزەر بولمىسا بۇ يۈرەك يېرىم يولدا كۆيدۈرەر مېنى.

شەھەرلەرنىڭ ئانىسىدىن شەھەرلەرنىڭ سۆيۈملۈكىگە بىر سەۋدا ئوكيانۇسنىڭ ئوتتۇرىسىدا يەلكەن ئېچىپ يولغا چىقماقتىسەن.

مەدىنەتۇن نەبى: پەيغەمبەر شەھىرى.

مەدەنىيەتنىڭ بۆشۈكى.

نۇرنىڭ شەھەرلەشكەن ھالى

قۇددۇس، شام، باغدات، قاھىرە، قۇرتۇبا، ئىستانبۇل، ئىسفاھان، سەمەرقەنت، بۇخارا ھەر بىرى مەدىنە بولۇش ئۈچۈن تۇغۇلغان «مەدىنە» دۇر.

يەمەندە ساھابە ئۇۋەيس ئەلقارنى، ئىستانبۇلدا سائەبە بۇ ئەييۇپ ئەنسارى، قىبرىستا ساھابە خالا سۇلتان، قاھىرەدە ساھابە رەئسۇل ھۈسەيىن، باغداتتا ئىمام ئەبۇ ھەنىفە ۋە تېخىمۇ كۆپ ماكانلاردا مىڭلارچە زىيارەت يەرلىرى بار. بۇلارنىڭ ھەر بىرى پەيغەمبەر ئەلەيھىسسالامدىن يېيىلغان نۇرنىڭ ئوخشىمىغان رەڭلىرىنى نامايەندە قىلغان ھەجمى چوڭ كىچىك بولغان، نۇر قايتۇرغۇچى ئەينەكلەر ھۆكۈمىدەدۇر. ھەقىقەتەن مەدىنە يۈرەك، پۈتۈن ئىسلامى زىيارەت يەرلىرى بولسا ئۇ يۈرەكنىڭ پ ھەر يەرگە يوللىغان مەنىۋى قېنىنى ۋۇجۇدنىڭ ئەڭ ئۇزاق ئۇچلىرىغا ئۇلاشتۇرىدىغان تومۇرلاردۇر.

ھەزرىتى ئىبراھىمنىڭ دەۋىتىگە ئىجابەت قىلىپ ھەجنى ئادا قىلىپ ئاللاھ بىلەن بولغان ئەھدىنامەڭنى يېڭىلىغانلىقىنى نەبىمىزگە ئېيتىپ قويۇش ئۈچۈن كېلىسەن. ئۇ زىيارىتىڭنىڭ مەقسىتى پەيغەمبىرىمىزنىڭ قوشۇنىدا بىر نەپەر بولغانلىقىڭنى، قوشۇننىڭ باش قوماندانىغا خەۋەر بەرمەكتۇر.

ئۇنتۇما، بىر «ئۆلۈك» زىيارىتى ئەمەس بۇ زىيارەت. ھەرگىزمۇ بىر ئاددىي مەقبەرە زىيارىتىگە كەلگەندەكلا كەلمە. ئەگەر شۇنداق دەپ سانىساڭ سېنىڭ تەسەۋۋۇرۇڭنى ۋەھىي بەرپا قىلمىدى دېمەكتۇر. ۋەھىي سېنىڭ «ئۆلۈك» دېگىنىڭگە «تىرىك» دەيدۇ، سېنىڭ «تىرىك» دېگىنىڭگە بولسا «ئۆلۈك» دەيدۇ. ئاللانىڭ «قارا» دېگەن يېرىدىن قارىساڭ، بۇنىڭ مۇشۇنداق ئىكەنلىكىنى كۆرىسەن. ئۆلمەس قىممەتلەر ياراتقانلارنىڭ ئۆلمەيدىغانلىقىنى، سالىھ ئەمەل قىلغانلارنىڭ ئۆلگەندىن كېيىنكى ياشاشنىڭ سىرىغا ئېرىشىدىغانلىقىنى بىلىسەن. تېخى پۈتۈن بارلىقىنى ئۆلمەس بولغانغا ئاتىغاننىڭ، ئاشىقلارنىڭ ئەسلا ئۆلمەيدىغانلىقىنى ھەرگىز ئۇنتۇمىغىن، ئاشىق ئۆلدى دەپ سالاۋات توۋلايدۇ.

ئۆلگەن ھايۋانمىش ئاشىقلار ئۆلمەس.

ئاشىقلار ئۆلەرمۇ؟

بولۇپمۇ پۈتۈن ئاشىقلارنىڭ ئاشىق سۈيىنى بۇلىقىدىن تولدۇرۇۋاتقان سۆيۈملۈكلەرنىڭ سۆيۈملۈكى ئۆلەرمۇ؟

دۇنيانىڭ بارچە ئۆلمەس ئاشىقلىرىنىڭ، ئاستىغا پەقەت بىر بەت ئىزاھاتى قىلىپ يېزىلىدىغان ئاشىقنىڭ تونۇشتۇرغۇچىسى ئۆلەرمۇ؟

سۆيگۈنى سۆيگۈ بىلەن ياراتقان ۋە ۋەدۇد بولغان ئەڭ بۈيۈك سۆيۈملۈكىمىزنىڭ، ئىنسانىيەتكە سۇنغان «ئۆرنەك» ى ئۆلەرمۇ؟

ۋە ھەممىسىدىن بەكرەك، ئاللانىڭ «بىز سېنى باشقا بىر مەقسەت بىلەن ئەمەس، پەقەت ۋە پەقەت ئالەملەرگە رەھمەت قىلىپ ئەۋەتتۇق» دېگەن رەھمەت بۇلىقى قۇرۇپ كېتەرمۇ؟ ئالەملەرگە رەھمەت ئۆلسە، ئۇ «ئالەملەر» قانداقمۇ ياشار؟ «ئالەملەرگە رەھمەت» ئۆلسە، ئۇ رەھمەت بولغان ئالەملەر ئۆلمەسمۇ؟ ئىماننىڭمۇ سالىھ ئەمەلنىڭمۇ يۇقىرى مەرتىۋىسىدە بولغان بىرى ئۈچۈن يارىتىلغان سۆيگۈ، مۇھەببەتنىڭ ئەڭ يۇقىرى نۇقتىسىدۇر. مۇھەببەتنىڭ چوققىسى ئۆلەرمۇ؟

«ئۆلۈم» دۇنيا ئالمىشىشقا ئالاقىدار بىر ئىش ئەمەستۇر. ئەسلى ئۆلۈم ئەقىل يۈرگۈزىدىغان قەلبنىڭ ئۆلۈمىدۇر. ۋەھىي بارلىققا كەلتۈرگەن ئەقىل بۇنى مۇشۇنداق بىلىدۇ. ئۆلۈم، ئاڭسىزلىقتۇر، مەسئۇلىيەتسىزلىكتۇر. ئۇ دۇنياغا كەتكىنىدىن بۇيانمۇ يۈز مىليونلارچە ئۆلۈك يۈرەككە جان بەرگەن، يۈز مىليونلارچە ئەر ۋە ئايالنىڭ ئېڭىنى بەرپا قىلغان پەيغەمبەر، قانداقمۇ «ئۆلۈك» دەپ زىيارەت قىلىنىدۇ؟. ئۇ ئۆلگەن بولسا، تىرىك كىم؟

ئۇنداقتا، ھازىر ئۇنىڭ ھۇزۇرىغا، ئۇنىڭ مىلياردلىق قوشۇنىغا مەنسۇپ بىر نەپەر بولۇپ كىرگىن ۋە دوكلاتىڭنى بەر!

قاچقۇنلاردىن ئەمەسمەن، مەۋجۇت تىزىملىككە مېنىمۇ ياز! دېگەن تەلەپتۇر بۇ زىيارەت.

ھازىر ئىسلام قوشۇنىنىڭ مەنىۋى قۇماندانىنىڭ قارارگاھىغا يېقىنلىشىۋاتىمىز. پاراتتىن ئۆتۈش ئۈچۈن تىزىلىۋاتىسەن. ھەرگىزمۇ قولۇڭنى، يۈزۈڭنى، ئۇ يەر بۇ يېرىڭنى پەيغەمبەرنىڭ قەبرىسىگە ۋە ياكى پەيغەمبەر مەسچىتىنىڭ ھەرقانداق بىر يېرىگە سۈرتىدىغان ئىنتىزامسىزلىقنى قىلماسلىقىڭ كېرەك. بۇ تۈر ئىنتىزامسىزلىقلار قارشىسىدا، پەيغەمبىرىمىزنىڭ قەبرىدىن توغرىلىنىپ «شاللاق!» دەپ توۋلاپ كېتىدىغاندەكلا بىر ھېسسىيات پەيدا بولىدۇ ئىنساندا. ئىمام ئەزەم ئەبۇ ھەنىفە، ھەتتا قىبلىنى قايرىپ قويۇپ پەيغەمبەر ئەلەيھىسسالامنىڭ قەبرىسى تەرەپكە ئۆرۈلۈپ دۇئا قىلىشنىمۇ ئېغىر بىر ئىنتىزامسىزلىق دەپ قارىغان ئىدى. يەنە بارماق ئاينى كۆرسەتكەندە ئايغا ئەمەس بارماققا قارىغاندەك تۈۋرۈكلەرنى ساناش، تاش، تۇپراق، قۇببە، مەرمەر تاشلار بىلەن ھەپىلىشىشمۇ ئىنتىزامسىزلىق گۇناھىدۇر. ئىنتىزامسىز مۆمىن بولماسلىقىڭ كېرەك.

بۇ زىيارەتنىڭ سىمۋوللۇق ئىكەنلىكىنى ئېسىڭدىن چىقارما. جەسەتكە ئەمەس روھقا يۈزلەن، كونۋېرتقا ئەمەس، كونۋېرتنىڭ ئىچىدىكى خەتكە دىققىتىڭنى يىغىشىڭ لازىم. رەسۇلىللاھنىڭ روھىنىڭ سەندىن خەۋەردار قىلىنىدىغانلىقىنى بىلىشىڭ ۋە كامالى ئەدەپ بىلەن ئۇنى سالاملىشىڭ كېرەك.

«ئەسسالامۇئەلەيكۇم ئەلەيكە يا رەسۇلىللاھ!»

كۆز ئالدىڭدا بىر سەھنە جانلىنىشى كېرەك. پەيغەمبەر ئەلەيھىسسالام بىر نۇر مەنبەسىگە ئوخشاش ئۇ سەھنىنى تولدۇردى. سەندىن مەلۇمات ۋە بايان (دوكلات) بېرىشىڭنى كۈتۈۋاتىدۇ. سالامىڭ تەكمىلىڭدۇر. ئەسلىگىنكى، رەسۇلىللاھھمۇ قەبرىلەرگە زىيارەتكە بارغىنىدا سالام بېرەتتى. سەن ئالدىدا تۇرغىنىڭ بولسا ئادەتتىكى بىر قەبرە ئەمەس. مىليونلارنىڭ سۆيگۈنى، مىلياردلىق بىر قوشۇننىڭ باش قوماندانى ئالدىدا تۇرۇۋاتىسەن. ئالغاچ كەلگەن سالاملارنى جايىغا تەگكۈز. ئۇ سالاملار ئۇنىڭغا يېتىدۇ. تاشقىنلىق قىلمىغىن.

ئازابلانغانلىقىڭنى ئىپادىلە. پەيغەمبەر قوشۇنىنىڭ قاچقۇنى بولغان كۈنلىرىڭنى خاتىرىلە ۋە ئىچىڭ يانسۇن. كەچۈرۈم سورا ۋە بۇندىن كېيىن قاچمايدىغانلىقىڭغا سۆز بەر.

پەيغەمبەر ئەلەيھىسسالامنىڭ بايرىقىدىن باشقا بىر بايراق تۇنۇمايدىغانلىقىڭغا ۋەدە بەرگىن. ئۇنىڭغا قارشى ئەبۇ جەھىلنىڭ نەۋرىلىرىنىڭ يېنىدا بولمايدىغانلىقىڭغا ۋەدە بەرگىن ئۇنىڭ خاتىرىسىگە ئاھانەت قىلمايدىغانلىقىڭغا ۋەدە بەرگىن. ئۆز مەدىنەڭنى قۇرۇش ئۈچۈن مەنىۋى ھىجرىتىڭنى ئەمەلگە ئاشۇرۇدىغانلىىڭغا، ئىمانىڭنىڭ بەدىلىنى ئۆتەيدىغانلىقىڭغا ۋەدە بەرگىن. **«ئۆيۈم بىلەن مۇنبىرىم ئارىسى جەننەت باغچىلىرىدىن بىر باغچىدۇر (كەبى) دۇر»**

بۇ ماكاندا سىمۋوللۇق بىر تۇرۇش، جەننەتكە بولغان سېغىنىشنىڭ بىر ئىپادىسىدۇر. جەننەتتە «ئىبادەت» تۈگەيدۇ. ئەمما «مۇھەببەت» داۋام قىلىدۇ. سەنمۇ بۇ مۇھەببەتنىڭ جۆمىكىگە ئېغىزىڭنى تۇتۇپ قانغۇدەك ئىچ!

پەيغەمبەر مەسچىتى ئادەتتىكى بىر يەر ئەمەس. ئۇ يەر ئۈممەتنىڭ تۇنجى قارارگاھىدۇر. ئۇ يەر بولسا پەيغەمبەرنىڭ ھەم ئۆيى ھەم مەكتىپى، ھەم قارارگاھى ھەمدە تەككىسى ئىدى. ئۇ يەردە ئىبادەتتىن تارتىپ، تەپەككۇر، مۇھەببەت، ئۈلپەت، زىكىر، شۈكۈر مۇبارەك قىلىنغان ئىدى. **«بۇ بەرىكەت بىرگە مىڭ بەرگەن بىر ئېتىزلىقنىڭ بەرىكىتىدۇر»** (بۇخارى). چۈنكى، ھەر نەرسە ئۆزىنىڭ بازىرىدا ئۆزى ھەقلىق بولغان قىممىتىنى تاپىدۇ. ئۇنتۇما، ئۇ ماكانلار ساۋابنىڭ بازىرىدۇر.

پەيغەمبەرنىڭ مەسچىتىدە ئىسلامنىڭ بىر يالغۇز كىشىدىن جامائەتكە، مەدىنىدىن مەدەنىيەتكە، جامائەتتىن دۆلەتكە قاراپ تەرەققىي قىلىش مۇساپىسىنى ئويلىشىڭ كېرەك. بىر تامچە بولۇپ باشلانغان ئۇزۇن سەپەر قانداقسىگە بىر ئوكيانۇسقا ئايلاندى؟ بۇنىڭ ھېساب - كىتابىنى قىلىشىڭ كېرەك. سەن بۇ سەپەرنىڭ قايېرىدىسەن؟ ئۆز ئورنۇڭنى تەكشۈرۈپ چىقىشىڭ ۋە يول خەرىتەڭنى رەسۇلىللاھنىڭ يول خەرىتىسىگە قاراپ تۇرۇپ يېنىدىن بېكىتىۋېلىشىڭ كېرەك.

مىلادى 622- يىلى 20- سېنتەبىردە پەيغەمبەر ئەلەيھىسسالامنىڭ مەككىدىن مەدىنىگە قىلغان ھىجرىتى ئۈچۈن مەدىنە خەلقىنىڭ «ئاي تۇغۇلدى ئۈستىمىزگە» دېگەن نەزمىسىنى ئېيتقان ھالدا قارشى ئېلىشقان يەرگە يەنى قۇباغا بارغىن.

ئۇ يەر بولسا مەدىنىنىڭ تۇنجى مەسچىتى، تۇنجى قارارگاھىدۇر. پەيغەمبەر ئەلەيھىسسالاممۇ خىشىنى توشۇغان بۇ مەسچىتنىڭ ئورنىدا شامال ئۇچۇۋاتقانلىقىنى كۆرۈپ تارىخ قەتلىئامىغا چىدىماي ئوت بولۇپ يانىسەن ۋە تارىخسىزلىقنىڭ بۇ ئۈممەتنىڭ ئەڭ بۈيۈك تەلەيسىزلىكى ئىكەنلىكىنى پەرق ئېتىشىڭ كېرەك.

ئۇ يەردىن رانۇنا مەسچىتىگە بېرىشىڭ ۋە پەيغەمبەر ئەلەيھىسسالامنىڭ تۇنجى جۈمە مەسچىتىگە بېرىشىڭ ۋە پەيغەمبەر ئەلەيھىسسالامنىڭ تۇنجى جۈمەسىنى ئوقۇغان ماكاننىڭ ئاۋازىغا قۇلاق سېلىشىڭ كېرەك ۋە جۈمەنىڭ مەدىنە دۆلىتىنىڭ خەۋەرچىسى بولغانلىقىنى ئەسلىشىڭ كېرەك.

ھاياتىڭدا بىرەر قېتىم بەدىر غازىلىرىغا بېرىلگەندەك زەپەر ۋە ئوھود ئىمتىھانى بولدىمۇ؟

ئۇنۇتمىغىنكى ئاللاھ بىر بېرىپ سىنايدۇ بىردە ئېلىپ سىنايدۇ. بىر ئۈستىگە چىقىرىپ سىنايدۇ، بىر پەسكە چۈشۈرۈپ. بىر قولغا كەلتۈرۈش بىلەن، بىر يوقىتىش بىلەن. بۇ ئىككى قۇتۇپلۇق سىناشنىڭ تارىخى ئۈلگىلىرىنى كۆرۈشنى خالىساڭ بەدىر ۋە ئوھود سېنى ساقلاۋاتىدۇ. بارغىن ۋە كۆرگىن پەيغەمبەر ۋە ئۇنىڭ ساھابىلىرىنىڭ ئۆتىگەن ئېغىر بەدەللىرىنى. تاشلارنىڭ، تۇپراقنىڭ ئاۋازىنى تىڭشىغىن. بەدردە ئىماننىڭ كۈچىنى كۆر، ئوھودتا ئىمتىھاننىڭ دەھشىتىنى. ئوھودقا كەلگىنىڭدە ساھابە بولۇپ ئۆيلىرىدىن چىققان يۈزلەرچە كىشىنىڭ، ئوھودتىن ئۆيلىرىگە رەسمىي تىزىملانغان مۇناپىق بولۇپ قايتقانلىقىنى خاتىرىلا ۋە سورىغىن ئۆز ئۆزۈڭگە: مېنىڭ بۇ يەرلەرگە كېلىشىم بىلەن قايتىشىم ئارىسىدا پەرق بارمۇ؟ بولارمۇ؟

ھەجنىڭمۇ خۇددى قۇرئانغا ئوخشاش مۆئمىننىڭ ئىمانىنى، كاپىرنىڭ ئىنكارىنى، مۇناپىقنىڭ نىفاقىنى ئۆستۈرىدىغانلىقىدىن ئىبارەت ھەقىقەتنى ئۇنتۇما. سېنىڭ نېمەڭنى ئاشۇردى، ئۇنىڭغا قارىغىن. ئەتراپىڭدا رېلىس چاقلىرىنىڭ مۇقەددەس ماكانغا تەتۈر چۈشۈپ قالغانلارغا ئىبرەت بىلەن قارا. قانداق كەلگەن بولسا شۇ پېتى قايتقانلارنى، ھەتتا كەلگىنىدىن تېخىمۇ ۋەيران قايتقانلارنى، قايتاركەن ئىچى يېنىش ئۇياقتا تۇرسۇن، خىجىل بولمىسا قوڭغۇراقلىق ئۇسۇل ئوينايدىغانلارنى ئويلا ۋە ئىبرەت ئالغىن.

ئوھودتا جەسىتى پارچە - پارچە قىلىنىپ قۇلىقى ۋە بۇرنى كېسىلىپ قەلبى سۆكۈلگەن ھەمزە شەھىدىمىزنى كۆر. پەيغەمبەر ئەلەيھىسسالامنىڭ بايراقچىسى ۋە ھاياتى بىر ئىمان داستانى بولغان يىگىت مۇسئاب بىن ئۇمەيرنى كۆر!

**«ئاللاھىم ئۇلارنى كەچۈر، ئۇلارنى ھىدايەت قىل، چۈنكى، ئۇلار ھەقىقەتنى بىلمەيدۇ.»**

دېگەن پەيغەمبەر ئەلەيھىسسالامنى خاتىرىلە. خاتىرلىغىنكى، يەنە شۇ نەبى بەدردە قوللىرىنى ئاللاھقا ئۇزىتىپ **«ئاللاھىم ئەگەر شۇ بىر ئۇچۇم ئىمان ئېيتقان ئىنساننى ھالاك قىلساڭ يەر يۈزىدە ساڭا ئىبادەت قىلىدىغان قالمايدۇ»** دېگەنلىكىنى ئەسلە.

ئوھودقا باق، پەيغەمبەرلەرنىڭ، «ئاق دالالىرىنىڭ، مۇشرىكلەرنىڭ ئۆلۈك جەسەتلىرى ئۈستىگە قايتقانلىقىنى كۆرگەن تەقدىردىمۇ يېرىڭنى ئەسلا تەرك قىلما» دەپ يەرلەشتۈرگەن ئوقچىلارنى خاتىرىلە. غەنىيمەت خىرىسى شۇنداق بۈيۈك بىر جەڭنىڭ قەدرىنى مەنپىي يۆنىلىشتە قانداق ئۆزگەرتكەنلىكىنى ئەقلىڭگە كەلتۈر ۋە «دۇنياۋىيلىشىش» نىڭ ئىنسان بېشىغا ئاچقان ۋە ئاچىدىغان بالالارنى ئويلا.

سۇمەيرا خاتۇننىڭ ئوھودنىڭ مەدىنىگە قەدەر ئىشىتىلگەن ئاۋازىنى ئاڭلا. «مۇھەممەد ئۆلدى» دەپ ۋارقىرىغاننىڭ ۋاقتىدا نان پىشۇرۇۋاتقان خېمىر جاۋۇرىنى ئىتتىرىۋېتىپ چاچلىرىنى شامالدا پۇلاڭلىتىپ ئوھودقا قاراپ يۈگۈرگىنىنى ئەسلىگىن. ئوھودتا شېھىت بولغان ئېرى، قېرىندىشى ۋە ئوغلى ئۆزىگە ھەر قېتىم كۆرسىتىلگەندە «ماڭا پەيغەمبەر ئەلەيھىسسالامدىن خەۋەر بېرىڭلار» دېيىشىنى، پەيغەمبەر ئەلەيھىسسالامنى كۆرگەندىن كېيىنمۇ: «ئاتا ئانام ساڭا پىدا بولسۇن! ئەي رەسۇلىللاھ! سەن ھاياتلا بولساڭ قالغىنى غەم ئەمەس» دېيىشىنى ئەسلە!

سائاد بىن رەبىنىڭ ھەر تەرىپىدىن قانلار ئېقىۋاتقىنىدا «مەن جەننەتنىڭ پۇرىقىنى ھىدلىدىم. پەيغەمبەر ئەلەيھىسسالامغا سالامىمنى ۋە ئەھۋالىمنى ئېيتىپ قويۇڭلار!» دېگەندىن كېيىن ئاللاھقا كېتىشىنى خاتىرىلە.

پەيغەمبەر ئەلەيھىسسالامنىڭ ئاللاھقا بەرگەن سۆزىنى بۇزمىغان يىگىتلەرنىڭ جەسەتلىرى بېشىدا تۇرۇپ **«مەن سىزنىڭ ئاللاھ قېتىدا تىرىك ئىكەنلىكىڭىزگە شاھىتمەن»** دېگەنلىكىنى ۋە بۇنىڭ ئۈستىگە شۇ ئايەتنىڭ نازىل بولغانلىقىنى خاتىرىلە!

«ئاللانىڭ يولىدا شېھىت بولغانلارنى ئۆلۈك دەپ گۇمان قىلمىغىن، بەلكى ئۇلار تىرىك بولۇپ، ئاللانىڭ دەرگاھىدىكى رىزىقتىن بەھرىمەن قىلىنىدۇ (يەنى جەننەتنىڭ نېمەتلىرىدىن ئەتىگەن – ئاخشامدا مەڭگۈلۈك رىزقلاندۇرۇپ تۇرۇلىدۇ). ئۇلار ئاللانىڭ ئۆزلىرىگە بەرگەن پەزلىدىن خۇرسەندۇر، ئۆزلىرىنىڭ ئارقىسىدىن تېخى يېتىپ كەلمىگەن (يەنى شېھىت بولماي تىرىك قالغان) قېرىنداشلىرىغا (ئاخىرەتتە) نە قورقۇنچ، (دۇنيادىن ئايرىلغانلىقىغا) نە قايغۇ يوق ئىكەنلىكى بىلەن خۇش خەۋەر بېرىشنى تىلەيدۇ. » (سۈرە ئەلئىمران 169-170- ئايەتلەر).

يەتتە مەسچىتلەردە، مەككە شېرىك دۆلىتىنىڭ يەنە قايتا بېشىنى كۆتۈرەلمىگۈدەك دەرىجىدىكى ئەڭ ئاخىرقى گۇمران بولۇشى ۋە پەيغەمبەر ئەلەيھىسسالامنىڭ ھەربىي تالانتى بولغان خەندەك ئۇرۇشىغا شاھىت بولۇشۇڭ كېرەك. خەندەك ھازىرلاۋېتىپ ئالدىغا چىققان بىر قايا تاشنى پارچىلاش ئۈچۈن بولقىسىنى ئۇرغان پەيغەمبەر ئەلەيھىسسالامنىڭ، بولقىنىڭ چاچرىغان ئۇچقۇنىدا ئىران ۋە ۋىزانتىيە ئىمپېراتورلۇقىنىڭ يىقىلىدىغانلىقىنى، سانئا سارىيىنىڭ ئىسلامغا تەسلىم بولىدىغانلىقىنى كۆرگەنلىكىنى خاتىرىلە. سەنمۇ يېڭى بىر فەتىھ ھەرىكىتى ئۈچۈن ئۆز مەدىنەڭنى بەرپا قىلىش ۋە ئۇ يەردىن مەككىنى فەتىھ قىلىش ئۈچۈن ئېرىشكەنلىرىڭنى بازاردا خەجلەپ بۇزۇپ چاچماستىن، يىراق شەرقنىڭ (جۇڭگو) ماللىرىنىڭ «كەبىسى» ھالىغا كەپ قالغان بازارلارنى كەبىدىن كۆپرەك تاۋاپ قىلماستىن ئايرىلىشىڭ كېرەك.

ۋە ئايرىلغىنىڭدا يۈرىكىڭنى ئۇ يەردە قويۇپ قويۇشۇڭ كېرەك.

پەقەت يۈرەكسىز نېمە قىلارسەن؟

ئەڭ ياخشىسى سەن كەبىنى ۋە نەبىنى يۈرىكىڭدە كەتكەن يېرىڭگە كۆتۈرۈپ كەت. شۇنى كۆرىسەنكى، ئۇ ۋاقىتتا ئىككىڭلارنى ھېچقاچان ھېچكىم ئايرىۋېتەلمەيدۇ.

ئەمدى پەيغەمبەرگە سالام بەر ۋە ئاللاھقا ئامانەت قىل. ئۇنۇتمىغىنكى، ئۇمۇ ساڭا سالام بېرىدۇ ۋە سېنى ئاللاھقا ئامانەتكە قويىدۇ؛ ئامانەتكە خىيانەتنى ئويلاشمايدىغان يېگانە ۋۇجۇد ئاللاھقا....

سەنمۇ سۆزۈڭگە ئاھانەت قىلما. ئاللاھنى شاھىت قىلغان، ئەلچىسى تۇيالمىغاننى شاھىت قىلغان ئەھدەڭگە ئاھانەت قىلما!

ئۇنۇتمىغىنكى زىيارەتنىڭ قىسقىسى مەقبۇلدۇر. كەئبە تويالمىغان ساڭا؛ ھەرەم مەسچىتى، پەيغەمبەر مەسچىتى تويالمىدى ساڭا. سەنمۇ ئۇلارغا تويمىدىڭ. بىر-بىرىڭىزگە تويماستىن، تويالماستىن، مۇقەددەس ماكانلار بىلەن تېخى كۆرۈشە-كۆرۈشمەي، ئۇلارغا نىسبەتەن تەكەللۇپسىز ئىش قىلماستىن ئايرىلىشىڭ كېرەك.

كەئبە ساڭا: «توختا نەگە كېتىۋاتىسەن، ساڭا تويالمىدىم» دەيدۇ. سەنمۇ ئۇنىڭغا دەيسەنكى: «مەنمۇ شۇ... مەنمۇ تۇيالمىدىم ساڭا!» سۆيۈملۈكۈم، كىم بىلىدۇ، بەلكى بىر كۈنى...

25. رەسۇلۇللاھنىڭ ھەجى

«خۇز ئەننى مەناسىكەكۇم»

«ھەجىڭىزنى مەندىن ئۆگىنىڭ»

تارىختىن مەلۇمكى، پەيغەمبەر ئەلەيھىسسالام ھىجرەتتىن كېيىن 9 يىل ھەج قىلماستىن ھىجرەتنىڭ 10- يىلى ھەج قىلىدىغانلىقىنى ئېلان قىلغان ئىدى. پەيغەمبەر ئەلەيھىسسالامنىڭ بۇ يېگانە ھەجى تارىختا «ۋەدا ھەجى» دەپ ئاتىلىدۇ. بۇ ھەج قىلىش جەريانىدا مۆئمىنلەرگە **«ھەجىڭلارنى مەندىن ئۆگىنىڭلار»** دەپ ئەمىر قىلغان ئىدى. چۈنكى، ھەج ئىبادىتى ئىبراھىم ئەلەيھىسسالامنىڭ ئۆرۈپ - ئادەتى بولۇپ جاھالەت دەۋرىدىمۇ ئادا قىلىناتتى. پەقەت ھەم ھەج قىلىشتىن مەقسەت - مۇددىئاسىدىن ۋە ئادا قىلىش ئۇسۇلىغىچە بۇزۇۋېتىلگەن ئىدى. پەيغەمبەر ئەلەيھىسسالام، جاھىلىيەت ئىنسانلىرىنىڭ قولىدا ئەسلى تونۇلمىغۇدەك دەرىجىدە بۇزۇلغان ۋە بۇزۇۋېتىلگەن ھەج ئىبادىتىنى يېڭىدىن ئەھيا قىلدى.

ۋەدا ھەجى، پەيغەمبەر ئەلەيھىسسالام ۋاپاتىدىن ئازراق بىر ۋاقىت ئىلگىرى قىلىنغان ئىدى. ھەقىقەتەن، «ۋەدا» ئىسمىنى ئېلىشنىڭ سەۋەبىمۇ بۇ ئىدى. بۇ ھەج، «بۈگۈن دىنىڭلارنى پۈتۈن قىلدىم» دېگەن ئايەتنىڭ ئەمەلىي بىر كۆرۈنۈشى بولغان ئىدى. پەيغەمبەر ئەلەيھىسسالام سانى ئون مىڭغا يەتكەن مۆمىن كەلكۈنىنىڭ ھۇزۇرىدا ئەلچىلىك ۋەزىپىسىنى ئورۇندىغانلىقىغا ئىنسانلارنىڭ گۇۋاھ بولۇشىنى ئۆتۈنگەن، ئۆزىمۇ ھەم بۇ گۇۋاھچىلىققا ئاللاھنى شاھىت تۇتقان ئىدى.

23 يىللىق پەيغەمبەرلىك مۇددىتىنىڭ ئاخىرىغا توغرا كەلگەنلىكى تۈپەيلى ھەج ئىبادىتى باشقا بارلىق ئىبادەتلەرنىڭ تاج - ياپرىقى بولغان ئىدى. بۇ سەۋەبتىن بولسا كېرەك، ھەج ئىبادىتى مۇھەممەدى شەرىئەتنىڭ تايانغان ئەڭ مۇھىم ئاساسلارغا ئالاقىدار نۇرغۇن پروگرامما ۋە دەلىللەرنى ئۆزىدە مۇجەسسەملىگەن ئىدى. «دىننىڭ پۈتۈنلەشكەن» بىر زامانغا توغرا كەلگەن بۇ ئىبادەت، ئىسلام ئىبادەت فىقھى ئۈچۈن ئاساس سالغۇچىلىق رول ئوينىغۇدەك دەرىجىدە تەپسىلىي ۋە مول پايدىلىنىش مەنبەسى بولۇپ بەردى. ئەڭ ئىشەنچلىك دەرىجىسىگە يەتكەن، ئەڭ ئىنچىكە تەپسىلاتلارغىچە خاتىرىلەنگەنلىك تەبىئىتى بىلەن ھەج ئىبادىتى، ئىبادەتلەرنىڭ ھېكمىتىنى چۈشىنىشنى خالىغانلار ئۈچۈنمۇ ناھايىتى مول بىر ئۇچۇر مەنبەسىدۇر، بىز بۇ يەردە، ھەدىسلەرگە تېما بولغان ۋەدا ھەجىنى نەقىل قىلىمىز. بۇنى قىلىشتىكى مەقسىتىمىز، «ھەج ئىلمىنى»نى ئۆگىنىشنى خالىغان ھەر بىر ئادەمگە ھەجنىڭ ھەقىقىي پەيغەمبەر ئەلەيھىسسالامنىڭ ھەجى بولغانلىقىدىن ئىبارەت ھەقىقەتنى بايان قىلىشتۇر.

مۇسۇلمانلارنىڭ زېھنىدىكى پەيغەمبەر تەسەۋۋۇرلىرى پەرقلىق بولسىمۇ، ھەقىقەتتە پەيغەمبەر بىرلا قېتىم يەنە كېلىپ ئۇمۇ بىر قېتىملا ھەج قىلغان ۋە بۇ ھەجنى پۈتۈن مۇسۇلمانلارغا «ئۈلگە» قىلىپ تەقدىم قىلغان ئىدى. بۇ تەقدىم تەلىماتنى **«ھەجىڭىزنى مەندىن ئېلىڭ»** دېيىش بىلەن بۇيرۇغان ئىدى.

پەيغەمبەر ئەلەيھىسسالامنىڭ ۋەدا ھەجىنى نۇرغۇنلىغان ساھابىلەر رىۋايەت قىلغان ئىدى. بۇ نەقىللەرنىڭ ئوخشىمىغان بايانلىرى بىلەن نۇرغۇنلىغان ھەدىسلەر توپلانغان ئىدى. بىز بۇ ھەدىسلەرنىڭ ئەڭ سالىھ ۋە ئەڭ مەشھۇرلىرىنى بىر يەرگە يىغىپ نەقىل قىلىمىز. رىۋايەتلەرنىڭ كۆپىنچىسى جابىر بىن ئابدۇللاھ، ئائىشە بىنت ئەبۇبەكر، ئابدۇللاھ بىن ئابباس، ئابدۇللاھ ئىبىن ئۇمەر ۋە باشقىلارغا ئوخشاش ئالدىدا ماڭغان سالىھلار تەرىپىدىن رىۋايەت قىلىنغاندۇر. بۇ رىۋايەتلەرنى باشتا بۇخارى ۋە مۇسلىمدىن تارتىپ، نۇرغۇنلىغان ھەدىس مەنبەلىرىدە ئورتاق ۋە يا يالغۇز ھالدا نەقىل قىلىنغان ئىدى. رەسۇلىللاھنىڭ سۈننىتى بولغان ۋەدا ھەجىنى نەقىل قىلىۋېتىپ يېرى كەلگەندە ھەدىسلەرگىمۇ مۇراجىئەت قىلىمىز. بۇ پەرقنى، «سۈننەت» ۋە «ھەدىس» نى ئەينى دەپ گۇمان قىلغان ئوقۇرمەنلىرىمىزنى ئاگاھلاندۇرۇش ئۈچۈن قىلغانلىقىمىزنىمۇ ھەم بۇ يەردە ئوتتۇرىغا قويغان بولدۇق.

ئەمدى ۋەدا ھەجىنى بايان قىلىشقا ئۆتىمىز.

\* \* \*

رەسۇلىللاھنىڭ ھەج ئېلانىنى ئاڭلىغان ئىنسانلار، ئۇنىڭ بىلەن بىرلىكتە ھەج ئىبادىتىنى قىلىش ئۈچۈن سۇدەك ئېقىشقا باشلىدى. رەسۇلىللاھ مەدىنىدىن چىقىپ زۇلھۇلەيفە دېگەن يەرگە كەلگەن ئىدى. بۇ يەردە ئالدى بىلەن يۇيۇندى، ئەتىر سۈرتتى، ئىككى رەكەت ناماز ئوقۇدى. بېلىگە بىلىنىڭ ئاستىنى ئورايدىغان بىر يېپىنچا (ئىزار) بىلەن يۆگىدى. مۈرىسىدىن ئاستى تەرەپكىمۇ يەنە باشقا بىر رىدا بىلەن ئوراپ ئېھرامغا كىردى.

ئىبىن ئابباس بىلەن مىھۋەر بىن ماھرەمە، ئەبۋا دېگەن يەر ئىسمى ھەققىدە ئىختىلاپ قىلىشقانىكەن. ئىبىن ئابباس «ئېھرامغا كىرگەن بىرى بېشىنى يۇيالايدۇ» دېسە، مىھۋەر «يۇيالمايدۇ» دەيدۇ. راۋى ئابدۇللاھ بىن ھۇنەيىن دېدىكى: «بۇنىڭ ئۈچۈن ئىبىن ئابباس مېنى ئەبۇ ئەييۇپ ئەل ئەنسارىنىڭ يېنىغا ئەۋەتتى. ئەبۇ ئەييۇپقا ئەھۋالنى ئېيتتىم. ئۇ كىيىملىرىنى بېشى كۆرۈنگۈدەك قىلىپ تارتتى. بېشىغا سۇ تۆكۈلۈشىنى ئىستىدى ۋە بېشىنى قوللىرى بىلەن سىلاپ يۇدى ۋە دېدىكى: **«مەن پەيغەمبەر ئەلەيھىسسالامنىڭ مۇشۇنداق قىلغانلىقىنى كۆردۈم.»** (بۇخارى، مۇسلىم، نەسائى، ئەبۇ داۋۇد، ئىبىن ماجە)

« ئائىشە ئانىمىزدىن ئېھرامدىكىلەرنىڭ ۋۇجۇدىنى قاشلاپ قاشلىمايدىغانلىقىنى سورىدى. ئائىشە، **«شۇنداق، بەدىنىنى قاشلىسۇن، ھەتتا بار كۈچى بىلەن قاشلىسۇن»** دېدى. (بۇخارى، مۇسلىم) ئىمام مالىكتىن قىلىنغان رىۋايەتتە شۇ يەر ئارتۇق رىۋايەت قىلىنغان: **«قوللىرىم باغلانسا ۋە پۇتۇمدىن باشقا قاشلايدىغان يېرىم بولمىسا ئىدى، پۇتۇم بىلەن قاشلىغان بولاتتىم.»**

**«پەيغەمبەر ئەلەيھىسسالام بىلەن ئەبۇ بەكرىنىڭ بارلىق يول ئەشيالىرىنى بىر تۆگە توشۇيتتى. بۇ تۆگىگە قارايدىغانغا بىر قۇل تەيىنلەنگەن ئىدى. ئارج دېگەن يەرگە كەلگەندە، ئارقىدا قالغان بۇ تۆگىنى ساقلاۋاتقان ئەبۇبەكر، قۇلنىڭ تۆگىسىز كەلگەنلىكىنى كۆردى. سوراش ئارقىلىق تۆگىنى يىتتۈرۈپ قويغانلىقىنى ئۇقتى. «بىر تۆگىگىمۇ ئىگە بولالمىدىڭمۇ؟» دەپ قۇلنى ئۇردى. پەيغەمبەر ئەلەيھىسسالام بىر تەرەپتىن تەبەسسۇم قىلىپ، يەنە بىر تەرەپتىن «شۇ ئېھراملىققا قاراڭلار نېمە قىلىۋاتىدۇ!» دېدى. ئۇنىڭدىن باشقا بىر نەرسە دېمىدى.** (ئەسمادىن ئاخمەد، ئەبۇ داۋۇد ۋە ئىبىن ماجە)

پەيغەمبەر ئەلەيھىسسالام ئاراپاتتا بىر خۇتبە ئوقۇپ شۇنداق دېدى: **«ئاستىغا يۆگىگۈدەك ئېھرام تاپالمىغان تون كىيسۇن، ساندال تاپالمىسا مەسىتلىرىنى كىيسۇن.»** (ئىبىن ئابباستىن، بۇخارى، مۇسلىم ۋە ئەخمەد)

**«ئېھراملىق بىركىشى ۋاپات بولدى. رەسۇلىللاھ شۇنداق دېدى: بۇنىڭ بېشىنى ياپماڭلار، چۈنكى ئۇ قىيامەت كۈنى تەلبىيە ئېيتقان ھالدا تىرىلىدۇ»**

. رەسۇلىللاھ ئېھرامغا كىرگەندىن كېيىن تەلبىيە ئېيتىشقا باشلىدى

لەببەيك ئاللاھ ھۇممە لەببەيك، لەببەيكە لا شەرىكە لەكە لەببەيك، ئىننەل ھەمدە ۋەننىئمەتە لەكە ۋەلمۇلك، لاشەرىكە لەك.

**«ئىنسانلاردىن بەزىلىرى ئوخشىمىغان شەكىلدە تەلبىيە ئېيتتى. رەسۇلىللاھ ئۇلارغا بىر نېمە دېمىدى.»** (جابىردىن مۇسلىم)

ئابدۇللاھ ئىبنى ئۆمەر **«لەببەيكە لەببەيك، لەببەيكە ۋە سەئدەيك، ۋەلخەيرۇ بىيەديك، لەببەيكە ۋەررەغبە، ئىلەيكە ۋەلئەمەل»** دەپ تەلبىيە ئېيتتى. (نافى دىن مالىك)

**«ئىبنى ئۇمەر ساھابىلەرنىڭ ئېيتقان تەلبىيەسىدىنمۇ ئارتۇق قىلىنغان تەلبىيەنى ئاڭلىغان، پەقەت ئۇلارغا ھېچنېمە دېمىگەن ئىكەن.»** (ئەبۇ داۋۇت ۋە بەيھەقى)

پەيغەمبەر ئەلەيھىسسالام تەلبىيە ئېيتىشنى، كائىناتتىكى بارلىق مەخلۇقلارنىڭ ئىلاھى مېلودىيىسىگە قېتىلىش دەپ قارىغان ئىدى. بۇ قارىشىنىمۇ شۇنداق تىلغا ئالغان ئىدى: **«ھەرقانداق بىر مۇسۇلمان تەلبىيە ئېيتسا، يەر يۈزنىڭ بۇ ئۇچىدىن باشقا بىر ئۇچىغىچە ئوڭ تەرىپىدە ۋە سول تەرىپىدە تۇرغان تاش، دەرەخ، تۇپراق ئۇنىڭ بىلەن بىرلىكتە تەلبىيەدە بىرگە بولىدۇ.»**

پەيغەمبەر ئەلەيھىسسالام بۇ ئىلاھىي شوئارنىڭ يۇقىرى ئاۋازدا ئېيتىلىشىنى بۇيرۇغان ئىدى.

رەسۇلىللاھ ئېھرامغا كىرگەن زۇلھۇلەيفەدە ئەسما بىنت ئۇمەيس تۇغقان ئىدى ۋە ئۆزىنىڭ قانداق قىلىشى توغرۇلۇق سوئال سورىغان ئىدى. رەسۇلىللاھ ئۇنىڭغا: **«يۇيۇن ۋە (ھەيزدارلارغا ئۇيغۇن) بىر كىيىم كەيگىن، بىر بەلۋاغ باغلىغىن، ئۇندىن كېيىن ئېھرامغا كىر!»** دەپ بۇيرۇغان ئىدى.

رەسۇلىللاھنىڭ بۇ ھەج سەپىرى جەريانىدا، ھاياتقا ئالاقىدار ئوخشىمىغان ئەھۋاللار يۈز بەرگەن ئىدى. ئۇمۇ بۇ ئەھۋاللارغا مۇناسىپ كېلىدىغان تەدبىر قوللانغان ئىدى. بۇنىڭغا ئالاقىدار كارۋان سەرىف دېگەن يەرگە كەلگەندە پەيغەمبەر ئەلەيھىسسالام بىلەن بىرلىكتە ھەج سەپىرىگە چىققان ئايالى ھەزرىتى ئائىشە ئانىمىز ھەيزدار بولۇپ قالغان ۋە ئۇ سەۋەبتىن يىغلاشقا باشلىغان ئىدى. پەيغەمبەر ئەلەيھىسسالام ئۇنىڭغا شۇنداق تەسەللى بەرگەن ئىدى:

**«سۇبھاناللا. نېمىشقا يىغلايسەن ئەي ئائىشە؟ بۇ ئاللانىڭ ئادەم قىزلىرىغا تەقدىر قىلغان بىر ئىشتۇر. بىر ھاجى نېمە قىلسا سەنمۇ ئوخشاشلار ئۇنى قىل پەقەت بەيتۇللانى تاۋاپ قىلىدىغان ئىشنىلا ئېلىپ قويۇپ، ساقايغاندىن كېيىن ئادا قىلغىن. رەسۇلىللاھ مەسچىتى ھەرەمدە بەيتۇللانى تاۋاپ ئىدى. تاۋاپتىكى يەتتە قېتىم ئايلىنىشنىڭ ئالدىدىكى ئۈچ قېتىمدا تىز ماڭغان ئاخىرقى تۆت ئايلىنىشىدا ئاستا ماڭغان ئىدى.»**

ئىبنى ئۆمەردىن: **«پەيغەمبەر ئەلەيھىسسالام ھەجرۇل ئەسۋەدكە يۈزلەندى. ئۇنىڭغا سالام بەرگەندىن كېيىن، لەۋلىرىنى تاشنىڭ ئۈستىگە قويۇپ ياش تۆكۈشكە باشلىدى. ئۆمەر رەزىيەللاھۇ ئەنھۇ پەيغەمبەر ئەلەيھى ۋەسەللەمنىڭ يىغلىغانلىقىنى كۆرۈپ ئۇمۇ يىغلاشقا باشلىدى. ئۇنىڭ كۆزىدىكى ياشلارنى كۆرگەن رەسۇلىللاھ ئۇنىڭغا قاراپ دېدىكى : «ئەي ئۆمەر بۇ يەردە ياشلار تۆكۈلىدۇ.»** (ھاكىم، مۇستەدرەك)

**«ئۆمەرنىڭ ئوغلى ھەجرۇل ئەسۋەدتە قىستىشىپ قالىدۇ، ھەتتا بۇرنى قانايدۇ. رەسۇلىللاھ ئۆمەرگە: «ئەي ھافىسنىڭ دادىسى، سەن كۈچلۈك بىر ئادەمسەن. ھەجرۇل ئەسۋەدتە ئىنسانلارنى قىستىما. بولمىسا ئاجىزلارغا ئەرزىيەت بېرىپ قۇيىسەن. ئەگەر بىر بوشلۇق تاپساڭ سالاملىغىن، تاپالمىساڭ تەكبىر ئېيتىپ ئۆتۈپ كەتكىن.»** (شافى، سۈنەن)

رەسۇلىللاھ ئايلىنىش جەريانىدا پەقەت يەمەن تەرەپتىكى ئىككى بۇلۇڭنى سالاملاپ ۋە قالغان ئىككىسىنى سالاملىمىغان ئىكەن.

«رەببىمىز بىزگە دۇنيادىمۇ ياخشىلىق قىلغىن، ئاخىرەتتىمۇ ياخشىلىق قىلغىن. دوزاخ ئازابىدىن ساقلا» (2-سۈرە بەقەرە 201- ئايەت) دەپ دۇئا قىلغان ئىكەن. تاۋاپتىن كېيىن ھەرەمنىڭ ئىشىكىنىڭ ئۇدۇلىغا توغرا كېلىدىغان يەرگە كېلىپ ئىككى قېتىم نەپلە ناماز ئوقۇدى.

ئۇندىن كېيىن ئىشىكتىن سافاغا چىقتى ۋە ئۇ يەرگە يېقىنلاشقاندا

إِنَّ الصَّفَا وَالْمَرْوَةَ مِن شَعَائِرِ اللَّهِ ۖ

«سەفا ۋە مەرۋە ھەقىقەتەن ئاللانىڭ دىنىڭ ئالامەتلىرىدىندۇر» (2-سۈرە 158-ئايەت) ئايىتىنى ئوقۇغان ئىدى. ئايەتتە بىرىنچى بولۇپ تىلغا ئېلىنغىنى سافانى قەست قىلىپ «ئاللانىڭ باشلا دېگەن يېرىدىن باشلىغىن» دەپ بۇيرۇدى ۋە سەئيىنى سافادىن باشلىغان ئىدى.

كەبىنى كۆرەلىگۈدەك سافا تۆپىلىكىگە چىقمىش، ئۇ يەردىن قىبلىگە يۈزلىنىپ، شۇنداق تەۋھىد ۋە تەكبىر ئېيىتمىش:

لائىلاھە ئىللەللاھۇ ۋەھدەھۇ لاشەرىكە لەھ.

لەھۇلمۇلكۇ ۋە لەھۇل ھەمدۇ ۋە ھۇۋە ئەلا كۈللى شەيئىن قەدىير.

لائىلاھە ئىللەللاھۇ ۋەھدەھ.

.ئەنجەزە ۋائدەھ

ۋە نەسەرەھ ئابدەھ.

ۋە خەزەمەل ئاھزابە ۋاھدەھ.

(پەقەت بىر ئاللاھتىن باشقا ھېچبىر ئىلاھ يوقتۇر، ئۇنىڭ شېرىكى يوقتۇر.»

مۈلۈك ئۇنىڭدۇر ۋە ھەمد پەقەت ئۇنىڭغىلا مەخسۇستۇر ۋە ھەر نەرسىگە كۈچى يېتىدۇ.

بىر يالغۇز ئاللاھتىن باشقا ئىلاھ ئەسلا يوقتۇر.

ئۇ ۋەدىسىنى ئەمەلگە ئاشۇردى.

قۇلىنى زەپەرگە ئېرىشتۈردى.

يالغۇز ئۆز بېشىغا (كۇپۇرنىڭ) پۈتۈن ئىتتىپاقداشلىرىنى ۋەيران قىلدى»

ئارقىدىن دۇئا قىلدى. يۇقىرىدىكى سۆزلىرىنى تەكرارلىدى. مەرۋە تۆپىلىكىدىمۇ مۇشۇنداق قىلدى. مۇشۇنداق قىلىپ بۇ ئىككى تۆپىلىك ئارىسىدا يەتتە قېتىم كېلىپ-كېتىپ يۈرۈپ سەيئىنى تاماملىدى.

رەسۇلىللاھ سەيئى قىلغاندا، كۈيئوغلى ئېلى يېنىدا تۆگىلەر بىلەن بىرگە رەسۇلىللاھ بىلەن ئۇچراشتى. ئايالى پاتىمەنى ئېھرامدىن چىققان ھالدا كۆردى. ئۈستىدە ئېھراملىق كىشىنىڭ كىيىشىگە لايىق بولمىغان پۇراقلىق بىرخىل رەڭگە بويالغان كىيىم بار ئىدى. كۆزلىرىگىمۇ سۈرمە تارتىلغان ئىدى. ئۇنىڭ بۇ تۇرقى ئېلىنىڭ خۇشىغا ياقمىدى. پاتىمە: **«دادام مۇشۇنداق بۇيرۇدى» دېدى. ئېلى ئۇدۇل رەسۇلۇللاھقا كېلىپ ئەھۋالنى ئېيتتى. رەسۇلۇللاھمۇ «پاتىمە توغرا دەپتۇ. سەن ھەجگە قايسى نىيەتتە چىقتىڭ؟» دەپ سورىدى. ئېلى دېدىكى: «يا رەببى! روسۇلىنىڭ نىيىتى بىلەن چىقتىم، دېدىم». رەسۇلىللاھ «ئەمما مەن يېنىمدا قۇربان ئېلىپ كەلدىم» دېدى ۋە يەنە بۇنى قوشۇپ: «ئۇنداقتا ئېھرامدىن سەنمۇ چىقما»**. (مۇسلىم ۋە ئەبۇ داۋۇت)

زۇلھەججىنىڭ 8- كۈنىگە ئۇدۇل كەلگەن تەرۋىيە كۈنى رەسۇلىللاھ مىناغا چىقتى. پېشىن، ئەسىر، شام، خۇپتەن ۋە بامدات نامازلىرىنى مىنادا ئوقۇدى. قۇياش تۇلۇق چىققانغا قەدەر ساقلىدى ۋە ئاندىن يولغا چۈشۈپ بىر تەرىپى ئاراپات ۋە باشقا بىر تەرىپى مۇزدەلىفەگە ئېچىلغان نەمىرە ۋادىسىدا قوندى.

رەسۇلىللاھنىڭ مىنادا ئارام ئېلىشى، كارۋاندىكى ئىنسانلارنىڭ ئېھتىياجلىرىنى چىقىرىۋېلىشىنى مەقسەت قىلغان ئىدى. بىر باشقا سەۋەبى بولسا ۋاقتىدىن بۇرۇن ئاراپاتقا چىقىپ قېلىشنى خالىمىغانلىقى تۈپەيلى ئىدى. ئەگەر ئاراپاتقا بۇرۇن چىققان بولسا ئىدى ئىنسانلار بۇنى سۈننەت قىلىۋېلىپ ۋاقتىدىن بۇرۇن ئۇ يەرگە چىقىش كېرەك دەپ چۈشىنىۋېلىشقان بولاتتى.

نەمىرەدە كۈن يېرىمىغا كەلگەندە رەسۇلىللاھ تۆگىسى قاسۋانىڭ ھازىرلىنىشىنى ئەمىر قىلدى. ۋادىنىڭ ئوتتۇرىسىغا كەلدى ۋە مەشھۇر ۋىدا ھەججى خۇتبىسىنى سۆزلىدى. بۇ خۇتبىدە، خۇددى پۈتۈن ئىنسانىيەت ئۇنى تىڭشاۋاتقاندەك، پۈتۈن ئىنسانىيەتكە خىتاب قىلدى. يەر يۈزىنىڭ ئەڭ كەڭ دائىرىلىك ۋە تۇنجى ئىنسان ھەقلىرى باياناتى بولۇش سۈپىتىنى ئالغان بۇ خۇتبە تۆۋەندىكىدەك خاتىرىلەرگە ئېلىندى.

ئەي ئىنسانلار! قانلىرىڭىز، ماللىرىڭىز ۋە نومۇسلىرىڭىز، گوياكى شۇ سىز ئىچىدە تۇرۇۋاتقان كۈنگە ئوخشاش، بۇ ئايدەك، شۇ مۇقەددەس تۇپراق كەبى چېقىلىشقا بولمايدىغان ۋە مۇقەددەستۇر.

شۇنى بىلىڭلاركى، جاھىلىيەتنىڭ ھەرقانداق نەرسىسى ئايىغىمنىڭ ئاستىدا.جاھىلىيەت ۋاقتىدىن قالغان قان دەۋاسى ھۆكۈمسىزدۇر. بىكار قىلغان تۇنجى قان دەۋاسى بىزنىڭ قانلىرىمىزدىن ئىبىن رابىئا بىن ھارىسنىڭ قېنىدۇر. جاھىلىيەتتىن قالغان ئۆسۈملەرمۇ بىكار قىلىندى. بىكار قىلغان تۇنجى ئۆسۈم، بىزنىڭكىلەردىن ئابباس بىن ئابدۇلمۇتەللىپنىڭ ئۆسۈمىدۇر. بۇندىن كېيىن ئۆسۈملەرنىڭ ھەممىسى ھۆكۈمسىزدۇر.

ئاياللىرىمىز توغرۇلۇق ئاللاھتىن قورقۇڭلار.

سىلەر ئۇلارنى ئاللاھنىڭ ئامانىتى قىلىپ ئالدىڭلار. يەنە ئاللاھ نامى بىلەن ئۇلارنى ئۆزۈڭلارغا ھالال قىلدىڭلار. خالىمىغان كىشىلەرنى خانەڭلارغا ئالماسلىقى سىلەرنىڭ ئۇلارنىڭ ئۈستىدىكى ھەققىڭلاردۇر.

ئۇلارنىڭمۇ سىلەرنىڭ ئۈستۈڭلاردا (ئۆز-ئارا ھەق ۋە مەسئۇلىيەت ئاساسىدا) ئۇيغۇن ھەقلىرى باردۇر. نەفىقىلىرىنى ۋە كىيىملىرى بىلەن تەمىنلەش ئۇلارنىڭ سىلەرنىڭ ئۈستۈڭلاردىكى ھەقلىرىدىندۇر.

مەن سىلەرگە ئەگەر ئۇنىڭغا چىڭ ئېسىلساڭلار ئېزىپ كەتمەيدىغان نەرسىنى يەنى، يەنى ئاللاھنىڭ كىتابىنى قويۇپ قويىمەن.

ئاخىرەتتە مېنى سىلەردىن سورايدۇ. بۇنىڭغا نېمە دەپ جاۋاب بېرىسىلەر؟

ھەممەيلەن بىرلىكتە «شاھادەت ئېيتىمىزكى سەن رىسالىڭنى تەبلىغ ئەتتىڭ،

ۋەزىپەڭنى ئادا قىلدىڭ ۋە بىزگە ياخشى تەربىيە قىلدىڭ!»

بۇ ۋاقىتتا رەسۇلىللاھ ئىشارەت بارمىقىنى كۆتۈرۈپ شۇنداق دېدى:

شاھىت بول يا رەب!

شاھىت بول يا رەب!

شاھىت بول يا رەب!

ئۇندىن كېيىن ئەزان ئۇقۇلۇشىنى ۋە قامەت كەلتۈرۈلۈشىنى ئەمىر قىلدى. ئالدى بىلەن پېشىن نامىزىنى ئوقۇتتى. ئۇندىن كېيىن يەنە بىر قامەت بىلەن ئەسىر نامىزىنى ئوقۇتتى. بۇلارنىڭ ئارىسىدا باشقا بىر ناماز ئوقۇتمىدى. ئۇندىن كېيىن ئۇلىقىغا مىندى. بىر قىيا تاشنىڭ يېنىغا كېلىپ ۋەقپىدە تۇرۇشىنى داۋام قىلدى.

ئۇندىن كېيىن مۇزدەلىفەگە قاراپ ھەرىكەت قىلدى. بۇ يەردە شام ۋە خۇپتەن نامىزىنى بىرلىكتە قىلدۇردى. كېيىن شەپەققە ئاتقانغا قەدەر ئىستىراھەت قىلدى. يەنە ئەينى يەردە ئەزان ۋە قامەت بىلەن بامدات نامىزى قىلدۇردى. تۈگىسى قاسۋاغا مىنىپ مەشئارىل ھارامغا كەلدى. ئۇ يەردە قىبلىگە يۈزلەندى، تەكبىر، تەھلىل ۋە تەۋھىد كەلتۈردى.

ئەتراپ يورۇغاندىن كېيىن، كۈن چىقىشتىن ئاۋۋال ئالدىدا ئۇ يەردىن مىناغا قاراپ ھەرىكەت قىلدى.

ئۇندىن كېيىن ئاقابە جەمرىسىگە كەلدى. بۇ يەردە، ۋادىنىڭ ئىچىدە تۇرۇپ 7 كىچىك تاش ئاتتى.

غەززالى شەيتانغا تاش ئېتىش ھەققىدە: «شەيتان ئىبراھىمنى تېرىكتۈردى. ئىبراھىممۇ شەيتاننى كۆرگەنلىكى ئۈچۈن تاش ئاتتى. ئەمما مېنى تېرىكتۈرمىدى ۋە كۆرۈنمىدى.» دەپ ئەقلىگە كۆرە بىر تەرزدە شەيتانغا تاش ئېتىشتىن ۋاز كېچىدىغان بىرىگە مۇنداق دەيدۇ: «بىلگىنكى ئەقلىڭگە كەلگەن بۇ پىكىرنىڭ ئۆزى دەل شەيتاندىندۇر. سېنىڭ شەيتانغا تاش ئېتىشىڭدىكى جاسارىتىڭنى سۇندۇرۇش، ساڭا پايدىلىق بولمىغان نەرسىنى خىيال قىلدۇرۇش ۋە بۇ ھەرىكىتىڭ ئويۇنغا ئوخشايدۇ، نېمە ئۈچۈن بۇ ئىشقا زامان ئايرىيدىغانسەن؟» دېيىش ئۈچۈن سېنىڭ قەلبىڭگە بۇ پىكىرنى قويغاندۇر. جىددىي بىر غەيرەت بىلەن بۇ شەيتاننى تاش بىلەن ئۇرۇپ بۇ پىكىرنى ھەيدە. مۇشۇنداق قىلالىساڭلا شەيتاننىڭ بۇرنىنى قانىتىپ يەرگە سۈرتكەن بولىسەن. شۇنى بىلگىنكى سەن كۆرۈنۈشتە ئاقابەدە شېغىل تاشلارنى ئاتىسەن. ھەقىقەتتە بولسا تاشلارنى شەيتاننىڭ دەل ئۆزىگە ئېتىپ بېلىنى سۇندۇرىسەن. چۈنكى شەيتاننىڭ بۇرنىنى يەرگە سۈرتۈش پەقەت ئاللاھنىڭ ئەمرىگە تولۇق تەسلىم بولۇش بىلەن بولىدۇ.»

سائىب بىن مالىكتىن: «ھەجدە پەيغەمبەر ئەلەيھىسسالام بىلەن بىرلىكتە قايتقىنىمىزدا، ئىچىمىزدىن بېزىلەر

«مەن ئالتە تاش ئاتتىم»، بەزىلىرى بولسا «مەن يەتتە تاش ئاتتىم»

دېيىشكەن بولسىمۇ ئەمما بىر بىرىمىزنى ئەيىپلەشمىگەن ئىدۇق.»

ئاندىن كېيىن رەسۇلىللاھ قۇربانلىق قىلىدىغان يەرگە كەلدى ۋە ئۆز قۇلى بىلەن قۇربانلىقنى بوغۇزلىدى. بۇنى ئاللاھنىڭ ئۆزىگە بېغىشلىغان ھەر يىلىغا بىردىن شۈكۈر نىشانى بولۇپ قالسۇن دەپ قىلغان ئىدى. قۇربانلىقلىرىنىڭ گۆشىدىن يېدى ۋە ئۇنىڭ سۈيى بىلەن پىشۇرۇلغان شورپىدىن ئىچتى.

ئۇنىڭدىن كېيىن رەسۇلىللاھ كەبىگە قاراپ يولغا چىقتى، پېشىن نامىزىنى كەبىدە قىلدى، تاۋاپ قىلدى ۋە زەمزەم سۈيىدىن ئىچتى.

مىنا كۈنلىرى تۈگىگەندە ئەبتاخقا چۈشۈپ، ۋىدا قىلىشتىن بۇرۇنقى ئەڭ ئاخىرقى تاۋىپىنى قىلدى ۋە ئۇ يەردىن ئايرىلدى.

باشقا بىر رىۋايەتكە قارىغاندا رەسۇلىللاھ بۇ ھەجدىن 55 كۈن كېيىن ئەبەدىيلىك يۇرتىغا يۈرۈپ كەتكەن ئىدى.

(تۈگىدى)

ئەلھەمدۇلىللاھى رەببىل ئالەمىيىن!!

ماڭا بۇ ئەقىل ۋە قۇدرەتنى بەرگەنلىكىڭ ئۈچۈن ساڭا ساناقسىز شۈكۈرلەر بولسۇن!

دادامنىڭ روھى پىردەۋىس جەننەتتە بولسۇن!

ئۇنىڭ ئۈچۈن قىلغان بەدەل ھەجىمنى قوبۇل قىلغىن! ئى ئاللاھ!